
Fsipuhe 


TÄMÄN KOKOOMATEOKSEN artikkelit pohjautuvat osittain Tampereen 
yliopistolla vuonna 2017 järjestetyssä tilintarkastuksen ja arvioinnin sym- 
posiumissa esitettyihin puheenvuoroihin. Kyseisen symposiumin juuret 
ulottuvat aina 1980-luvulle asti, jolloin Tampereen yliopistolla, valtion 
tilintarkastajilla ja Valtiontalouden tarkastusvirastolla oli yhteyksiä ja yh- 
teisiä koulutustapahtumia. Tällöin nousi esiin ajatus julkisen puolen tilin- 
tarkastustutkinnosta, joka perustettiin asetuksella 1990-luvun alkupuolel- 
la. Tampereen yliopiston puolesta tutkinnon suunnitteluryhmässä olivat 
mukana Pentti Meklin ja Arvo Myllymäki sekä Seinäjoen toimintapisteen 
silloinen johtaja Tapio Varmola. Idea tarkastuksen päivistä lähti liikkeelle 
näiden yhteisten hankkeiden ja tapaamisten yhteydessä. Ensimmäiset jul- 
kistalouden tarkastuksen neuvottelupäivät, kuten niitä silloin kutsuttiin, 
järjestettiin Seinäjoella jo 1980-luvulla — tiettävästi vuonna 1986 — mistä 
lähtien niitä ensi alkuun järjestettiin Seinäjoella kerran vuodessa ainakin 
vuoteen 1990 asti. 

1990-luvun alkupuolella oli julkishallinnon ja -talouden tilintarkas- 
tajan tutkintoon (JHTT-tutkintoon) liittyvää valmennuskoulutusta Hä- 
meenlinnassa. Myös tarkastuksen neuvottelupäivät siirtyivät Seinäjoelta 
Hämeenlinnaan Tampereen yliopiston täydennyskoulutuksen (TYT) or- 
ganisoitavaksi. Nimikin muuttui julkistalouden tarkastuksen symposiu- 
miksi. Sen jälkeen, kun Hämeenlinnan TYT lakkautettiin, käytännön 


järjestelyt siirtyivät taloudellis-hallinnolliselle tiedekunnalle ja sittemmin 
Synergosille. Aikojen kuluessa näkökulma alkoi laajeta myös yksityiselle 
sektorille ja yksityinen ja julkinen ovat olleet mukana näihin päiviin asti. 
Tilaisuuden nimeksi on muotoutunut nykyisinkin käytössä oleva tilintar- 
kastuksen ja arvioinnin (T&A) symposium. 

Tampereen yliopiston professorit, opettajat ja tutkijat ovat aina osallis- 
tuneet symposiumin ja sen edeltäjien sisällön suunnitteluun mutta myös 
ulkopuolisten asiantuntijoiden näkemyksiä on kuunneltu tarkasti. Aja- 
tuksena on ollut koota yhteen julkisen ja yksityisen sektorin tarkastus- ja 
arviointialan ammattilaiset ja tutkijat ajankohtaisten teemojen pariin. 
Kutsupuhujiksi on pyritty valitsemaan alan parhaimmat asiantuntijat. 
T&A-symposium on alusta asti nähty, ja voidaan jatkossakin nähdä, yhte- 
nä osana tarkastuskoulutuksen ja tutkimuksen keskittymistä Tampereen 
yliopistoon. Ideana on edelleenkin pitää yllä kolmea toimintoa: 1) tarkas- 
tus- ja arviointikoulutusta, 2) symposiumia ja 3) julkaisutoimintaa. Ajatus 
ensimmäisestä symposium-kirjasta (Heiskanen, Kihn & Näsi 2009) syntyi 
vuoden 2007 T&A-symposiumissa esille nousseista aiheista ja keskusteluis- 
ta. Aina siitä lähtien teos on julkaistu noin kahden vuoden välein. 


Kirjoittajat 


Olli Hiltunen, KTM, toimii tilintarkastustehtävissä KPMG:n toimitilois- 
sa Helsingissä. Hän valmistui kauppatieteiden maisteriksi Tampereen 
yliopiston johtamiskorkeakoulusta joulukuussa 2017. Pääaineenaan hän 
opiskeli yrityksen laskentatoimea. Pro gradu -tutkielmansa hän teki tilin- 
tarkastuspalkkioista ja näihin vaikuttavista tekijöistä suomalaisissa pörssi- 
yhtiöissä. 


Lili-Anne Kihn, KTT, on laskentatoimen professori Tampereen yliopiston 
johtamisen ja talouden tiedekunnassa, yksi Tilintarkastuksen ja arvioinnin 
maisteriohjelman vastuuprofessoreista, talousjohtamisen ja laskentatoi- 
men tutkimusryhmän johtaja sekä tohtoriohjelmavastaava hallintotietei- 
den, kauppatieteiden ja politiikan tutkimuksen tohtoriohjelmassa. Hänen 
tieteellisen toimintansa painopiste on erilaisissa laskentatoimen ja ohjauk- 
sen kysymyksissä. 


Anni Lehtinen teki Pro gradu -tutkielmansa Aalto yliopiston laskenta- 
toimen laitokselle. Hänen tutkielmansa haastattelut ja havainnot toimivat 
innoituksena ja osamateriaalina tässä teoksessa julkaistulle artikkelille. 


Hannu Ojala, KTT, KM, työskentelee Itä-Suomen yliopistossa laskentatoi- 
men apulaisprofessorina (tenure track) ja professor of practice (internatio- 
nal accounting) -tehtävässä Aalto-yliopiston kauppakorkeakoulussa. Oja- 
lan tutkimuksellisia mielenkiinnon aiheita ovat erityisesti tilintarkastus, 
kansainvälinen laskentatoimi ja verotus. Ojala on julkaissut korkeatasoisis- 
sa tieteellisissä aikakauskirjoissa, muun muassa The International Journal 
of Accounting, Accounting and Business Research ja International Journal of 
Auditing. Hän on Valtiovarainministeriössä toimivan Raportointilauta- 
kunnan jäsenenä, kirjanpidon asiantuntijana Sosiaali- ja terveysministe- 
riön vakuutusmatemaattisessa tutkintolautakunnassa ja jäsenenä Talous- 
hallintoliiton Pätevyysvaliokunnassa. 


Lasse Oulasvirta (HT, KTM) on Tampereen yliopiston julkisyhteisöjen las- 
kentatoimen professori ja tilintarkastuksen ja arvioinnin maisteriohjelman 
johtaja. Hän on toiminut Sisäiset tarkastajat ry:ssä koulutustoimikunnan 
puheenjohtajana, eräiden tarkastusyhteisöjen hallituksissa (Audiatorin 
hallitusjäsen ja Suomen Kuntatarkastus Oy:n hallituksen puheenjohta- 
ja) sekä tarkastuksen valvontaelimissä (VM:n JHTT-lautakunnan jäsen ja 
PRH:n tilintarkastuslautakunnan varajäsen). Hän on suorittanut sisäisen 
tarkastuksen cra-tutkinnon. Hänen tutkimusintressinsä kohdistuvat laa- 
jasti julkisyhteisöjen laskentatoimeen. 


Kati Pajunen työskentelee laskentatoimen tutkijaopettajana LUT-yliopis- 
tossa Lappeenrannassa sekä toimii kansainvälisen tilinpäätösraportoinnin 
dosenttina Jyväskylän yliopiston Kauppakorkeakoulussa. Hänen tutki- 
muksellinen mielenkiintonsa kohdistuu tilintarkastukseen, IFRS-standar- 
deihin ja digitaaliseen taloushallintoon. 


Esko Penttinen (KTT, Professor of Practice) toimii Aalto-yliopiston kaup- 
pakorkeakoulussa tietojärjestelmätieteen aineessa sekä Suomen XBRL-kon- 
sortion puheenjohtajana. Penttinen vastaa tutkimus- ja opetustoiminnasta 
Real-Time Economy -kehitysohjelmassa, joka tähtää talouden arvoketjun 
prosessien sähköistämiseen ja lisäarvopalveluiden innovointiin. Hän on 
julkaissut laajasti tutkimustuloksiaan tietojärjestelmätieteen alan joh- 
tavissa julkaisuissa, esimerkkeinä mrs Quarterly, Journal of Information 
Technology sekä Information Systems Journal. Penttinen on myös valittu 
vuoden opettajaksi Aalto-yliopiston kauppakorkeakoulun Tieto- ja palve- 
lujohtamisen laitoksella. 


Antti Rautiainen, KTT, toimii laskentatoimen apulaisprofessorina Jyväs- 
kylän yliopiston kauppakorkeakoulussa. Hänen opetus- ja tutkimusintres- 
sinsä liittyvät laajasti laskentatoimen, laskentajärjestelmien, tilinpäätös- 
analyysin ja valvonnan kysymyksiin. Antti Rautiainen on myös Tampereen 
yliopiston johtamisen ja talouden tiedekunnan dosentti. 


Janne Ruohonen, KTT, on oa. yritysoikeuden professori Itä-Suomen 
yliopistossa ja yritysjuridiikan yliopistonlehtori Tampereen yliopistos- 
sa. Ruohonen on erikoistunut tilintarkastus- ja yhtiöoikeuteen. Hän on 
työ- ja elinkeinoministeriön Kevennetty tilintarkastus -työryhmän jäsen 
(2019—2020). 


Jaakko Rönkkö, HTT, toimii yliopisto-opettajana Tampereen yliopiston 
johtamisen ja talouden tiedekunnassa julkisen talousjohtamisen opin- 
tosuunnassa. Hänen tutkimusintressinsä liittyvät sisäiseen tarkastukseen, 
tilintarkastukseen sekä hyvään hallintotapaan. Jaakko on suorittanut HT-, 
KHT- ja JHT-tilintarkastajatutkinnot sekä sisäisen tarkastuksen CIA-tut- 
kinnon. Hän on talouden asiantuntijatoimisto Revisium Oy:n osakas ja 
hallituksen puheenjohtaja. 


Jani Saastamoinen, KTT, toimii laskentatoimen ja yritysjuridiikan apu- 
laisprofessorina Itä-Suomen yliopiston kauppatieteiden laitoksella. Hänen 
tutkimuksensa keskittyy yritystalouteen, rahoitusmarkkinoihin ja säänte- 
lyn markkinavaikutuksiin. 


Minna Tiili, VTT, toimii arviointipäällikkönä Helsingin kaupungin tar- 
kastusvirastossa. Tarkastuslautakuntaa avustavissa arviointitehtävissä hän 
on toiminut vuodesta 2012 lähtien. Vuosina 2008-2011 hän työskenteli 
Valtiontalouden tarkastusvirastossa tuloksellisuustarkastuksen tehtävissä, 
ja vuosina 2001-2007 Helsingin yliopistossa valtio-opin laitoksella tutki- 
jana ja opettajana. 


Asko Uoti, HTT (julkisoikeus), YTM (valtio-oppi) toimii oikeustieteen 
professorina (ma.) Itä-Suomen yliopiston oikeustieteiden laitoksella. Hä- 
nen asiantuntemus- ja tutkimusalueitaan ovat kunnallisen itsehallinnon 
ja päätöksenteon oikeudelliset kysymykset, julkisen vallan käyttö, julki- 
set hankinnat ja niiden valvonta, tulos- ja sopimusohjaus sekä hallinto- ja 
palvelusopimukset. Uoti on toiminut monissa kunta-alan kysymyksissä 


kommentoijana ja lausunnonantajana sekä asiantuntijakoulutuksissa luen- 
noitsijana. 


Matti Urpilainen, OTT, dosentti, on vero-oikeuden yliopistonlehtori 
Tampereen yliopiston talouden ja johtamisen tiedekunnassa. Urpilainen 
on kirjoittanut ja luennoinut monista vero-oikeudellisista teemoista. Hä- 
nellä on monipuolinen kokemus yritysverotuksen käytännön kysymyksis- 
ta. 


Veikko Vahtera, OTT, VTM (taloustiede) on Tampereen yliopiston talou- 
den ja johtamisen tiedekunnan yritysjuridiikan professori. Hänen tieteel- 
linen tuotantonsa keskittyy osakeyhtiöoikeuteen ja arvopaperimarkkinoi- 
den sääntelyyn. Hän on toiminut laajasti asiantuntijana yhtiöoikeuden ja 
riidanratkaisun kysymyksissä. Hän osallistuu aktiivisesti lausunnonanta- 
jana yhteisö- ja tilintarkastuslainsäädännön uudistamishankkeisiin. Vah- 
tera on myös paljon käytetty luennoitsija alan asiantuntijakoulutuksissa. 


Jani Wacker, HTT, toimii julkisoikeuden yliopistonlehtorina Tampereen 
yliopistossa johtamisen ja talouden tiedekunnassa. Hänen tutkimuksensa 
kohdistuu erityisesti julkisen talouden oikeudelliseen sääntelyyn Suomessa 
ja Euroopan unionissa. 

TÄMÄN ARTIKKELIN tavoitteena on taustoittaa tarkastuksen ja val- 
vonnan ajankohtaiskysymyksiin keskittyvää kokoomateosta ja sen 
merkitystä tieteellisen tutkimuksen kannalta. Asiaa lähestytään ensin 
keskeisimpien käsitteiden määrittelyn sekä tutkimukseen valittujen 
kontekstien, näkökulmien ja lähestymistapojen kautta. Sen jälkeen 
taustoitetaan, analysoidaan ja arvioidaan kokoomateokseen valittuja 
tarkastukseen ja valvontaan liittyviä tieteellisiä artikkeleita. 


Lili-Anne Kihn, Lasse Oulasvirta, Janne Ruohonen, Jaakko Rönkkö & Jani Wacker (toim.) 
Talous, sääntely, ohjaus — tarkastuksen ja valvonnan ajankohtaiskysymyksiä. 
Tampere: Tampere University Press 2019, 17-29. 
hetp://urn.fi/ URN:ISBN:978-952-359-004-5 


Lili-Anne Kihn, Lasse Oulasvirta, Janne Ruohonen, Jaakko Rönkkö ja Jani Wacker 


Tutkimukselliset lähtökohdat 


Kokoomateoksen tarkoituksena on tuottaa tieteellistä tutkimustietoa tar- 
kastusta ja valvontaa koskevista ajankohtaisista kysymyksistä. Tarkastuk- 
sessa tarkastaja varmentaa, että päämiehen toiminta on toteutunut sopi- 
musten mukaan, että päämies on raportoinut asiat tilinpäätöstä koskevien 
säädösten mukaisesti ja että raportti vastaa tosiasioita (Jensen & Mecklin 
1976; Meklin 2009, 59). Valvonnan avulla ihmisiä ohjataan tekemään oikei- 
taasioita oikein (Merchant & Van der Stede 2017; Ratsula 2016). Tarkastus 
ja valvonta liittyvät läheisesti toisiinsa, koska tarkastus palvelee valvontaa 
ja valvonnan kehittämistä. Tässä teoksessa tarkastusta analysoidaan yri- 
tysten ja kuntien tilintarkastuksen ja sisäisen tarkastuksen kontekstissa ja 
valvontaa erityisesti sisäisen valvonnan ja omistajaohjauksen kontekstissa. 
Tarkastuksen ja valvonnan kysymykset ovat paitsi yksityisen ja julkisen 
sektorin rajan ylittäviä, myös tieteenalarajojen ylittäviä (Heiskanen, Kihn 
& Näsi 2009; Vakkuri, Oulasvirta, Wacker & Kivimäki 2011; Oulasvirta, 
Kihn, Mänttäri & Wacker 2013; Kihn, Leponiemi, Oulasvirta, Vahtera & 
Wacker 2015; Kihn, Leponiemi, Oulasvirta, Ruohonen & Wacker 2017). 
Niinpä tässäkin teoksessa kiinnitetään huomiota kauppatieteiden (erityi- 
sesti laskentatoimen), hallintotieteiden ja oikeustieteen näkökulmiin. 
Tilintarkastusta ja valvontaa voidaan tutkia ja analysoida monin eri 
lähestymistavoin. Tässä teoksessa sovelletaan erityisesti lainopillista ja em- 
piiristä lähestymistapaa; asioita käsitellään sekä oikeudellisesta että tosi- 
asiallisesta näkökulmasta. Lainopillisessa eli oikeusdogmaattisessa tarkas- 
telussa tiedollinen intressi suuntautuu oikeusnormeihin ja niiden sisältöön. 
Tavoitteena on tulkita ja systematisoida niitä voimassa olevan oikeuden 
säännöksiä, jotka sääntelevät tarkastusta ja valvontaa. (Aarnio 1989, 48; 
2006, 237—238; Laakso 2012, 97.) Asioiden tosiasiallinen tarkastelu puo- 
lestaan viittaa reaalimaailman asiaintilojen empiiriseen havainnointiin. 
Tarkoituksena on havainnoida voimassa olevan oikeuden normien ohella 
sitä yhteiskuntatodellisuutta ja niitä asiaintiloja, joissa oikeusnormeja so- 
velletaan ja joissa ne saavat aikaan vaikutuksia. (Tuori 2007, 26—31; Aarnio 


1989, 43—46.) 

Analyysi tarkastuksen ja valvonnan ajankohtaisesta tutkimuksesta 


Seuraavassa taustoitetaan, analysoidaan ja arvioidaan kokoomateok- 
seen valittuja tarkastukseen ja valvontaan liittyviä tieteellisiä artikkeleja. 


Tarkastuksen ja tilinpäätösinformaation tutkimuksesta 


Kokoomateoksen ensimmäisen osion artikkeleissa syvennytään tilin- 
tarkastusta, sisäistä tarkastusta ja tilinpäätösinformaatiota koskeviin 
kysymyksiin. Tilintarkastus ja tilinpäätösinformaatio liittyvät kiinteäs- 
ti toisiinsa, koska tarkastuksen ydintehtävä on varmentaa päämiehen ti- 
lityksessä antaman informaation oikeellisuus (Jensen & Meckling 1976; 
Mecklin 2009, 56). 

Osassa artikkeleista läpileikkaavana teemana on tilintarkastuksen sään- 
tely. Tilintarkastus on hyvä esimerkki sellaisesta alasta, jota on säädelty jo 
pitkään. Kansallisen ja kansainvälisen sääntelyn määrä on voimakkaasti 
kasvanut viime vuosien aikana ja kuitenkin edelleen voidaan nähdä kehit- 
tämistarpeita. Suomessa lakisääteisen tilintarkastuksen aika alkoi vuoden 
1895 osakeyhtiölaista (22/1895). Sen mukaan tilintarkastuksen tehtäviin 
kuuluihallinnon ja tilien tarkastus (Kosonen 2005). Tärkein tilintarkastus- 
ta nykyisin säätelevä laki on tilintarkastuslaki (1141/2015). Sitä uudistettiin 
elokuussa 2016 EU:n tilintarkastusdirektiivien ja -asetusten pohjalta. Mui- 
ta tilintarkastukseen ja tilintarkastajiin liittyviä kansallisia määräyksiä on 
esitetty muun muassa osakeyhtiölaissa (624/2006), kuntalaissa (410/2015), 
laissa julkishallinnon ja -talouden tarkastuksesta (1142/2015), työ- ja elin- 
keinoministeriön asetuksessa tilintarkastajan hyväksymisedellytyksistä 
(1442/2015) sekä laissa tilintarkastajan vuosimaksusta ja laadunvalvon- 
nan maksuista (1512/2015). Keskeisiä kansainvälisiä normistoja ovat muun 
muassa EU:n tilintarkastusdirektiivi sekä International Auditing and 
Assurance Standards Boardin (IAASB-komitean) antamat kansainväliset 
tilintarkastusalan ISA-standardit. 

Sääntelyn avulla pyritään vaikuttamaan siihen, mitä, miten ja milloin 
tarkastetaan ja kenen toimesta tilintarkastus tehdään (Kosonen 2005, 35). 


Lili-Anne Kihn, Lasse Oulasvirta, Janne Ruohonen, Jaakko Rönkkö ja Jani Wacker 


Tilintarkastuksen säännökset, niiden vaikutus käytännön toimintatapo- 
jen muotoutumiseen ja kehittämiseen muodostavat tärkeitä kysymyksiä 
ja mahdollisuuksia alan tieteelliselle tutkimukselle (DeFond & Francis 
2005). Tässä kokoomateoksessa lakisääteistä tilintarkastusta lähestytään 
seuraavista näkökulmista: 1) oikeusdogmaattisesta näkökulmasta, jossa jä- 
sennetään ja analysoidaan voimassa olevan tilintarkastussääntelyn sisältöä 
(ks. Hirvonen 2011), 2) tulevaisuuden sääntelyvaihtoehtoja kartoittavasta 
de lege ferenda -näkökulmasta ja 3) käytännön tilintarkastustoiminnan 
näkökulmasta. 

Horsmanheimon johdantoartikkeli kohdistuu tilintarkastusalan sään- 
telyyn, valvontaan ja tilintarkastuksen kehittämiseen. Artikkelin tavoit- 
teena on käsitellä Eu:n tilintarkastusreformin säännöksiä ja niiden täytän- 
töönpanoa Suomessa tilintarkastusalan valvonnan kannalta sekä muita 
tilintarkastuksen kehittämiseen liittyviä asioita. Aluksi Horsmanheimo 
syventyy EU:n tilintarkastusta koskevan sääntelyn implementointiin ja sit- 
ten tutkintajärjestelmään ja seuraamuksiin. Lopuksi hän ottaa esille monia 
esimerkkejä siitä, miten tilintarkastusta voitaisiin kehittää kansallisella ta- 
solla. Niitä ovat tilintarkastuksen sääntelyn, hyvän hallintotavan, pienyri- 
tysten tilintarkastuksen, julkissektorin tilintarkastuksen ja tilintarkastuk- 
sen laadun kehittäminen. 

Vahteran artikkelissa syvennytään tilintarkastajan velvollisuuteen 
tarkastaa osakeyhtiön yhtiöjärjestyksen noudattamista. Artikkelissa tar- 
kastellaan tilintarkastajan yhtiöjärjestyksen rikkomista koskevaa huo- 
mautusvelvollisuutta sekä sitä, milloin tilintarkastajalla on velvollisuus 
huomauttaa johdon mahdollisesta vahingonkorvausvelvollisuuden ole- 
massaolosta tilintarkastuskertomuksessa. Tilintarkastuslain mukaan ti- 
lintarkastajan on tarkastettava tarkastuskohteen tilinpäätös, kirjanpito 
ja hallinto. Yhtiöjärjestyksen noudattamisen tarkastaminen on osa hal- 
linnon tarkastusta. Tilintarkastajan on kiinnitettävä huomiota siihen, 
että osakeyhtiön johdon päätökset ovat sopusoinnussa yhtiöjärjestyksen 
kanssa. Tilintarkastajalle ei tule kuitenkaan asettaa kohtuuttomia vaati- 
muksia yhtiöjärjestyksen noudattamisen arvioinnissa, ja tilintarkastaja 

voi noudattaa tarkastustyössään olennaisuuden periaatetta. Vähäisestä 
rikkomuksesta ei tule huomauttaa, ja erityisesti silloin, kun yhtiöjärjes- 
tysmääräys on tulkinnanvarainen, huomautusvelvollisuutta tulisi arvioida 
normaalia lievemmin. Artikkelissa tilintarkastuksen kannalta keskeisiksi 
tarkasteltaviksi yhtiöjärjestysmääräyksiksi on tunnistettu toimialamääräys 
sekä toimivallanjakoa ja päätöksentekoa koskevat määräykset. Yhtiöjärjes- 
tyksen noudattamisen tarkastaminen on nykysääntelystä johtuen tulkin- 
nanvaraista, ja hallinnon tarkastusta sekä tilintarkastajan huomautusvel- 
vollisuutta tulisi sisällöllisesti täsmentää. 

Pajusen, Rautiaisen ja Saastamoisen artikkeli keskittyy tilintarkastus- 
kertomuksiin ja tilintarkastuksen laatuun vuonna 2015 julkaistun kan- 
sainvälisen ISA 701 -tilintarkastusalan standardin kannalta. ISA 701 -stan- 
dardin mukaan listayhtiöiden tilintarkastuskertomuksissa tulee raportoida 
tilintarkastuksen kannalta keskeiset seikat (IAASB 2015). Tutkimuksen 
tavoitteena on analysoida, miten tilintarkastajat kokevat tilintarkastuksen 
kannalta keskeisten seikkojen raportoinnin tilintarkastuskertomuksessa 
vaikuttavan tilintarkastuksen laatuun. Empiirinen aineisto hankittiin suo- 
malaisilta tilintarkastajilta kyselytutkimuksella ja analysoitiin tilastollisin 
menetelmin. Tutkimuksen tuloksena havaitaan viisi erilaista näkemystä 
siihen, miten tutkimukseen osallistuneet tilintarkastajat kokevat tilintar- 
kastuksen kannalta keskeisten seikkojen raportoinnin. Tulosten mukaan 
se voi lisätä muun muassa laatua, tehokkuutta ja vaikuttavuutta, konkreet- 
tisia hyötyjä, riskien määrittelyä ja työmäärää. Kokonaisuudessaan uudis- 
tuksen vaikutukset koettiin kuitenkin hieman negatiivisesti. 

Hiltusen artikkeli liittyy tilintarkastuspalkkioihin. Artikkelin tavoit- 
teena on tutkia sitä, mitkä tekijät selittävät lakisääteisestä tilintarkastuk- 
sesta maksettujen palkkioiden määrää ja miten vuoden 2015 kirjanpitolain 
uudistus vaikuttaa asiaan. Tarkastelun kohteena ovat Helsingin pörssissä 
(Nasdag Helsingissä) noteeratut pörssiyhtiöt. Tutkimuksen teoreettinen 
osuus pohjautuu sekä agenttiteoriaan että aiempaan tutkimukseen. Johde- 
tut hypoteesit testataan regressioanalyysin avulla. Tilastollisten tulosten 
mukaan tilintarkastuspalkkioiden määrää selittävät erityisesti kohdeyhtei- 

sön koko ja kompleksisuus sekä osin myös sen tilintarkastusriski sekä joh- 
don ja läheisten osakeomistus. Tilintarkastuslain uudistuksen tai muiden 
tutkittujen tekijöiden ei havaittu vaikuttavan tilintarkastuspalkkioiden 
määrään. 

Rönkön artikkeli liittyy tilintarkastukseen läheisesti liittyvään si- 
säiseen tarkastukseen. Sisäinen tarkastus on organisaation riippumaton 
asiantuntijayksikkö, jonka keskeisiä tehtäviä ovat muun muassa sisäisen 
valvonnan ja riskienhallintaprosessien arviointi ja kehittäminen. Valta- 
osassa suomalaisia organisaatioita sisäisen tarkastuksen järjestäminen on 
säädetty vapaaehtoiseksi tehtäväksi, jolloin yksikön on omalla tulokselli- 
sella toiminnallaan ansaittava paikkansa osana organisaatioiden johtamis- 
järjestelmiä. Rönkkö käsittelee artikkelissaan suomalaisten sisäisten tar- 
kastajien käsityksiä sisäisen tarkastuksen tuloksellisuudesta. Tutkimuksen 
tavoitteena on selvittää sisäisille tarkastajille suunnatun kyselytutkimuk- 
sen avulla sitä, mitä tutkimuskirjallisuudessa esitettyjä tuloksellisuuden 
osatekijöitä suomalaiset sisäiset tarkastajat pitävät keskeisimpinä. Empii- 
risten tulosten mukaan muun muassa sisäisen tarkastuksen vuorovaiku- 
tussuhteilla organisaation ylimpään johtoon ja operatiiviseen johtoon sekä 
sisäisen tarkastuksen riippumattomalla asemalla organisaatiossa on keskei- 
nen vaikutus toiminnon tuloksellisuuteen. 

Urpilaisen sekä Lehtisen, Ojalan ja Penttisen artikkelit liittyvät ti- 
linpäätösinjormaatioon. Urpilaisen artikkelissa käsitellään epävarmoja 
veropositioita tilinpäätöksessä. Epävarmoilla veropositioilla tarkoitetaan 
yrityksen ja Verohallinnon välille syntynyttä verotusta koskevaa tulkinta- 
erimielisyyttä. Tällaisia positioita syntyy erityisesti kansainvälisen yritys- 
toiminnan siirtohinnoittelukäytännöissä. Artikkelissa syvennytään epä- 
varmoja veropositioita koskevaan sääntelyyn sekä tarkastellaan Suomen 
veroriitoja ja veroprosesseja koskevan sääntelyn erityispiirteitä. Epävarmat 
veropositiot kytkeytyvät yhtiön tilinpäätösraportointiin ja kirjanpitosään- 
telyyn, sillä yrityksellä saattaa olla lain mukaan velvollisuus tehdä pakolli- 
nen varaus tai ilmoittaa asiasta tilinpäätöksen liitetiedoissa. Näin ollen asia 
on luonnollisesti olennainen tilintarkastajankin näkökulmasta. Artikke- 

lissa aihetta käsitellään Suomen kirjanpitolain sekä IFRIC 23 -tulkintaoh- 
jeen näkökulmista. Epävarmojen veropositioiden osalta kyse on yrityksen 
näkökulmasta todennäköisyys- ja olennaisuusarvioinnista. Artikkelissa 
päädytään siihen, että monet verotuksen sääntelymuutokset ovat johtaneet 
Suomessa ja maailmalla tulkinnallisen epävarmuuden lisääntymiseen, jol- 
loin verottajan ja yritysten välille voi syntyä taloudellisesta näkökulmas- 
ta varsin olennaisia näkemyseroja verotuksen toimittamisesta. Veroriidat 
ovat tosiasiassa varsin monimutkaisen päätöksentekoprosessin piirissä, ja 
prosessissa on osattava ottaa huomioon useita tapauskohtaisia seikkoja ja 
säännöksiä. Verotukseen liittyvä epävarmuuden lisääntyminen vaikuttaa 
myös tilinpäätösraportointiin ja vakiintuneisiin tilinpäätöskäytänteisiin, 
millä on vaikutusta myös verotuksen ja tilintarkastuksen väliseen suhtee- 
seen. 

Myös Lehtisen, Ojalan ja Penttisen artikkeli liittyy tilinpäätösinfor- 
maatioon. Suomalaiset yritykset eivät toimita rahoituslaitoksille tilinpää- 
töstietoja rakenteellisessa muodossa. Artikkelin tavoitteena on kartoittaa 
asiantuntijoiden alustavia näkemyksiä siitä, mitä vaikutuksia sillä voisi olla 
vieraan pääoman saatavuuteen ja kustannuksiin, jos eXtensible Business 
Reporting Language (XBRL) -muotoinen rakenteellinen tilinpäätösinfor- 
maatio kuitenkin otettaisiin käyttöön. Laadullinen case-aineisto kerättiin 
kymmeneltä tutkimukseen valitulta asiantuntijalta lähinnä teemahaastat- 
teluin ja analysoitiin laadullisin menetelmin. Alustavina tuloksina esite- 
tään, että kaksi rakenteisen tilinpäätösinformaation ominaisuutta, nimit- 
täin tiedon siirron virheettömyys ja nopeus, saattaisi osaltaan helpottaa 
pienten yritysten rahoituksen saatavuutta ja alentaa rahoituksen kustan- 
nuksia. Muilla tutkituilla tekijöillä ei havaittu olevan asiaan vaikutusta. 
Saadut tulokset esitetään keskustelun avauksena ja aiheesta toivotaan 
muun muassa suurempaan aineistoon pohjautuvia lisätutkimuksia. 

Julkisen sektorin tarkastuksen, arvioinnin 
ja valvonnan tutkimukset 


Kokoomateoksen toisessa osassa perehdytään julkisen sektorin tilintarkas- 
tuksen, arvioinnin ja valvonnan kysymyksiin. Myös kunnallisella tilintar- 
kastuksella on yli vuosisatainen perinne. Kunnallisasetuksella määrättiin 
kunnan hallinnon ja tilien tarkastus erikseen tähän toimeen valituille ti- 
lintarkastajille (Koskimies 1915). Kuntasektorilla on myös pitkä jatkumo 
taloudenhoidon ja toimintojen tarkoituksenmukaisuuden lakisääteisessä 
tarkastamisessa ja arvioinnissa. Ennen vuoden 1995 kunnallislain voimaan- 
tuloa tätä tekivät luottamushenkilötilintarkastajat (vuositilintarkastajat), 
ja lain voimaantulon jälkeen kuntiin perustetut pakolliset tarkastuslauta- 
kunnat, joille kuuluu nykyisen kuntalain mukaan kuntalaisten kannalta 
tärkeä kunnan tuloksellisuuden arviointi (Ruuska 1977, HE 268/2014 vp). 

Uoti tarttuu artikkelissaan varsin ajankohtaiseen aiheeseen eli kun- 
nan ulkopuolisten palvelutoimintamuotojen valvontaan ja siinä erityisesti 
kunnan tarkastuslautakunnan arviointitehtävään. Artikkelissa tarkastel- 
laan ensin perusteellisesti kunnallisen toiminnan määrittelyä kuntalaissa 
(10.4.2015/410). Kunnan toiminta käsittää kunnan ja kuntakonsernin toi- 
minnan ja kuntalain mukaan myös "osallistumisen kuntien yhteistoimin- 
taan sekä muun omistukseen, sopimukseen ja rahoittamiseen perustuvan 
toiminnan”. Tämän määrittelyn myötä kunnan vastuulla oleva ohjaus ja 
valvonta ovat varsin laajoja kohdistuen kaikkeen kunnalliseen toimintaan 
riippumatta siitä onko se organisoitu tai muutoin toteutettu julkisoikeu- 
delliselta vai yksityisoikeudelliselta pohjalta. Artikkelissa korostetaan 
sitä, että kuntalain mukainen tarkastuslautakunnan arviointitoiminta 
tulisi kohdistua suunnitelmallisesti ja aktiivisesti kunnan yhtiömuotoi- 
seen toimintaan ja ulkoistettuun palvelutuotantoon. Artikkeliin sisältyy 
myös empiirinen aineisto valitusta joukosta kuntien tarkastuslautakuntien 
arviointikertomuksia. Niiden analyysi päätyy siihen havaintoon, että tar- 
kastuslautakuntien arviointitoimintaan liittyy nykyisin huomattava ”tar- 
kasteluaukko”. Kunnan ulkopuolisten palvelutoimintamuotojen arviointi 

kunnan tarkastuslautakuntien arviointikertomuksissa on huomattavasti 
vähäisempää, yleisluontoisempaa ja epäsystemaattisempaa kuin ydinkun- 
nan palvelutuotannon parissa toteutettujen kuntapalvelujen tarkastelu ja 
arviointi. Ongelmat koskevat erityisesti ulkoistettuja ja yhtiöitettyjä kun- 
tapalveluita. Muun muassa vanhustenhuollon hoiva- ja asumispalvelujen 
ulkoistamisiin liittyvät laajamittaiset ongelmat eivät ole saaneet tarkastus- 
lautakuntien arvioinneissa ja arviointikertomukissa riittävää huomiota tai 
jäänyt kokonaan huomiotta. 

Oulasvirta tarkastelee kuntien riskienhallinnan tilaa ja sen kehittynei- 
syyttä selittäviä tekijöitä. Vuoden 2014 alusta voimaan tulleet kuntalain 
säännökset edellyttivät kuntien ja kuntayhtymien riskienhallinnassa entis- 
tä kokonaisvaltaisempaa otetta lain säätäessä valtuustoille velvoitteet päät- 
tää riskienhallinnan ja sisäisen valvonnan periaatteista ja määrittää siihen 
liittyvät vastuut hallintosäännössä. Oulasvirran artikkelissa selostetaan 
kuntien riskienhallinnan nykytilaa selvittänyttä kyselyä, joka tehtiin juuri 
ennen kuntalain muutosta. Tulokset osoittavat, että kuntien ja kuntayhty- 
mien riskienhallinnan puitteet eivät olleet kyselyn ajankohtana kokonais- 
valtaisen riskienhallintaprosessin eri osa-alueet systemaattisesti käsittäviä. 
Riskienhallintaprosessi ei useinkaan perustunut järjestelmälliseen viiteke- 
hykseen kuten esimerkiksi tunnettuun Coso ERM -malliin. Muun muas- 
sa ulkoistettujen palvelujen suhteen riskienhallinta oli monissa kunnissa 
vähemmän järjestelmällisesti toimeenpantua. Artikkelissa tarkastellaan 
myös monimuuttujamenetelmällä saatuja tuloksia kuntien riskienhal- 
linnan kehittyneisyyden yhteyksistä erilaisiin kunnan taustamuuttujiin. 
Tulokset osoittivat, että rakenteelliset tekijät selittivät huonosti kokonais- 
valtaisen riskienhallinnan esiintymistä kunnissa. Artikkelin johtopäätös 
oli, että on ilmeistä, että erilaiset kuntakohtaiset spesifit tekijät, joita ei ole 
tilastotietoina olemassa, selittävät COSO ERM -tyyppisen riskienhallinta- 
systeemin esiintymistä kuntakentällä. Nämä tekijät liittyvät paitsi kun- 
tainstituution erityispiirteisiin, ehkä myös enemmän sattumanvaraisiin 
seikkoihin, kuten siihen, onko kuntaan kohdistunut riskienhallinnan neu- 
vonantoa tai koulutusta ja onko kunnan johtoa tehokkaasti konsultoitu 

asiassa tavalla, joka on saanut johdon halukkaaksi lähtemään rakentamaan 
kokonaisvaltaista riskienhallintasysteemiä. 

Kaksi tämän teoksen viimeistä artikkelia käsittelee omistajaohjausta. 
Asiaa tutkitaan sekä valtion että kunnan omistamien yhtiöiden kannalta. 
Valtion omistamien yhtiöiden arvo on Suomessa varsin suuri ja yhtiöiden 
kirjo on laaja (Valtioneuvoston periaatepäätös 2016, 1). Myös kuntayhtiöi- 
den määrä on kasvanut muun muassa kilpailulainsäädännön edellytysten 
tiukentumisen ja tehostamispyrkimysten vuoksi (Ruohonen ym. 2017). 
Omistajaohjaus on merkittävä alue julkisen sektorin valvonnan, tarkastuk- 
sen ja arvioinnin kannalta. Muun muassa nykyaikaisissa monimuotoisissa 
kuntakonserneissa onnistuneella omistajaohjauksella ja konsernivalvon- 
nalla on keskeinen merkitys toiminnan tuloksellisuuden varmentajina. 
Kunnan tarkastuslautakunnalla on mahdollisuus arvioida kuntayhtiöiden 
omistajaohjausta valtuuston asettamien tavoitteiden toteutumisen näkö- 
kulmasta. Valtion tasolla eduskunnan tarkastusvaliokunta ja valtionta- 
louden tarkastusvirasto valvovat ja tarkastavat omistajaohjausta ja näin 
osaltaan toteuttavat eduskunnan finanssivaltaan kuuluvaa talouden val- 
vontavaltaa (Kankaanpää, Oulasvirta & Wacker 2011, 14-25; Myllymäki 
2007, 1, 129—130). 

Tiilin artikkelissa tarkastellaan kuntayhtiöiden omistajaohjauksen 
arviointia. Aihetta käsitellään erityisesti Helsingin kaupungin tarkastus- 
lautakunnan arviointitehtävän kautta. Kirjoituksessa tarkastellaan sitä, 
miten Helsingin kaupungin tarkastuslautakunta on omistajaohjauksen 
arviointia toteuttanut ja millaisia tuloksia arvioinnilla on saatu. Tarkas- 
tuslautakunnan tarkoituksenmukaisuusarviointia esitellään tiettyjen Hel- 
singin kaupungin omistamien yhtiöiden esimerkkien valossa. Tarkastelun 
kohteena on myös kysymys kunnan luottamushenkilön tai johtavan viran- 
haltijan mahdollisesta esteellisyydestä silloin, kun tämä on kuntayhtiön 
hallituksen jäsen. Artikkelin tutkimustuloksina todetaan esimerkiksi se, 
että kuntien tarkastuslautakuntien arviointityössä on tarpeen käsitellä 
merkittävimpien yhtiöiden omistajaohjausta. Omistajaohjauksen arvioin- 

nilla voidaan saada tietoa esimerkiksi omistamisen tarkoituksesta ja tavoit- 
teista. 

Wackerin artikkeli käsittelee valtion omistajaohjauksen oikeudellisia 
reunaehtoja. Kirjoituksessa tarkastellaan muun muassa sitä, millä tavoin 
valtio-omistajan on mahdollista puuttua omistamiensa yhtiöiden toimin- 
taan. Asiaa havainnollistetaan Finavia Oyj:n omistajaohjausta koskevan 
tapauksen kautta. Artikkelissa käsitellään myös sitä, miten valtion omis- 
tajaohjaus on Suomessa järjestetty ja miten sitä valvotaan. Eräänä valtion 
omistajaohjauksen ajankohtaisena teemana nostetaan esille yritysten yh- 
teiskuntavastuuta koskevat kysymykset. Tutkimuksen päätelmiin kuuluu 
se, että valtion omistajaohjauksen rajat ja reunaehdot eivät ole yksiselittei- 
siä, vaikka omistajaohjauksen peruslähtökohdat ja eri toimijoiden roolit 
määrittyvätkin osakeyhtiölainsäädännön ja muun sääntelyn kautta melko 
selkeästi. 

EU-säädösreformin vaikutuksista 
tilintarkastusalan sääntelyyn 
ja valvontaan Suomessa 


Pasi Horsmanheimo 


EUROOPAN YHTEISÖJEN lainsäädäntö ja vuoden 2014 tilintarkastus- 
reformi (EU Audit Reform) ovat yhdentäneet yksityis- ja julkissektorin 
sääntelyä Suomessa. Suomessa on vuoden 2016 alusta siirrytty yh- 
teen ja yhtenäiseen tilintarkastuslakiin. Tilintarkastussääntely yhden- 
mukaistuu EU:n tilintarkastusdirektiivin, sen muutosdirektiivin (2014) 
sekä Euroopan parlamentin ja neuvoston asetuksen 537/2014 eli niin 
sanotun PIE-asetuksen — tarkoittaa asetusta yleisen edun kannalta 
merkittävien yhteisöjen lakisääteistä tilintarkastusta koskevista eri- 
tyisvaatimuksista — seurauksena. 

Järjestyksessä kolmas tilintarkastuslaki (1141/2015) ja siihen liitty- 
vät lakimuutokset tulivat voimaan vuoden 2016 alusta lukien. Toisessa 
vaiheessa elokuussa 2016 tehtiin tilintarkastuslakiin muutoksia, jotka 


Lili-Anne Kihn, Lasse Oulasvirta, Janne Ruohonen, Jaakko Rönkkö & Jani Wacker (toim.) 
Talous, sääntely, ohjaus — tarkastuksen ja valvonnan ajankohtaiskysymyksiä. 
Tampere: Tampere University Press 2019, 31-51. 
hetp://urn.fi/ URN:ISBN:978-952-359-004-5 

koskevat tilintarkastajan valintaa, tilintarkastajaa koskevia vaatimuk- 
sia, tilintarkastuksen kohdetta ja tilintarkastajan raportointia. Vuoden 
2016 alussa tilintarkastajien hyväksyminen ja valvonta keskitettiin 
Patentti- ja rekisterihallituksen tilintarkastusvalvontaan, jossa toimii 
myös tilintarkastuslautakunta. 

Tilintarkastusta ohjaava keskeinen normisto edelleen keskittyy 
Suomessa kahteen normiin: velvollisuus noudattaa hyvää tilintarkas- 
tustapaa sekä velvollisuus noudattaa ammattieettisiä periaatteita. 
Molempien taustalla ovat kansainväliset normilähteet, tärkeimpinä 
IAASB:n tilintarkastusstandardit. Ne toimivat apuna velvoitteiden tul- 
kinnassa. 

Johdanto 


Euroopan yhteisöjen yhtiöoikeudellisella lainsäädännöllä on 2010-luvulla 
ollut merkittävä vaikutus yksityis- ja julkissektorin tilinpäätös- ja tilintar- 
kastuslainsäädäntöön Suomessa. 

Yksityisen ja julkisen sektorin tilintarkastusalan valvontaa koskevia 
säännöksiä ei voida entiseen tapaan erottaa toisistaan. Tilintarkastuksen 
alueella on vuoden 2016 alusta siirrytty yhteen ja yhtenäiseen tilintarkastus- 
lakiin, kun nykyinen tilintarkastuslaki (1141/2015) tuli voimaan 1.1.2016. 
Vuoden 2016 alusta voimaan tullut uusi lainsäädäntö uudisti myös julkis- 
hallinnon ja talouden tilintarkastajajärjestelmän hallinnon sekä hyväksy- 
mistä ja rekisteröimistä koskevat säännökset. Samalla säädettiin laki uusi 
laki julkishallinnon ja talouden tilintarkastuksesta (1142/2015). 

Hyväksymis- ja valvontajärjestelmän uudistus sisälsi tilintarkastajajär- 
jestelmän hallintoa koskevia muutoksia, jotka ovat tilintarkastusasiakkaan 
kannalta varsin näkymättömiä. Hyväksyminen ja valvonta keskitettiin 
vuoden 2016 alusta Patentti- ja rekisterihallituksen tilintarkastusvalvon- 
taan, jossa toimii myös tilintarkastuslautakunta. Merkittävämpiä muutok- 
sia tilintarkastusasiakkaan kannalta tehtiin syksyllä 2016 voimaan tulleilla 
lainmuutoksilla, joista tilintarkastusalan kannalta tärkeimmät sisältyivät 
tilintarkastuslain muutoksiin (622/2016). Kyseisillä muutoksilla pantiin 
täytäntöön EU:n tilintarkastusreformin säännökset Suomessa. Käsittelen 
seuraavassa EU:n tilintarkastusreformin säännöksiä ja niiden täytäntöön- 
panoa Suomessa lähinnä tilintarkastusalan valvonnan näkökulmasta. Lo- 
puksi sivuan myös tilintarkastuksen kehittämiseen liittyviä seikkoja, jotka 
eivät liity Eu-säädöksiin, mutta jotka ovat kehityksen kannalta muuten 
mielenkiintoisia. 

EU:n tilintarkastusta koskevan 
sääntelyn implementointi 


EU:n tilintarkastusreformi 


ETA-alueella tilintarkastus tarkentuu ja yhdenmukaistuu EU:n tilintar- 
kastusdirektiivin (2006/43/EY), sen muutosdirektiivin (2014/56/EU) sekä 
Euroopan parlamentin ja neuvoston asetuksen (EU 537/2014) niin sano- 
tun PIE-asetuksen seurauksena. Nämä säädösmuutokset käsittävät niin 
sanotun EU:n tilintarkastusreformin (EU Audit Reform 2014). Muutokset 
tilintarkastusalan sääntelyssä ja valvonnassa yhdenmukaistavat tilintar- 
kastusta Euroopassa. Mitä jäljempänä todetaan EU-valtioiden sääntelystä, 
koskee pääsääntöisesti myös ETA-valtioiden sääntelyä, koska ETA-valtiot 
ovat sopimuksin sitoutuneet implementoimaan myös EU:n tilinpäätös- ja 
tilintarkastussääntelyn. 


EU-säädösten tavoitteista ja sisällöstä 


Tilintarkastuksen sääntelyn muutokset seuraavat talouden kriisejä ja skan- 
daaleita. Vuosituhannen vaihteen tilinpäätösskandaalit Yhdysvalloissa ja 
Euroopassa, vuonna 2008 alkanut finanssikriisi Euroopassa ja Yhdysval- 
loissa sekä näitä seuranneet lainsääsäädännön kiristykset ovat vaikuttaneet 
sääntelyn kehitykseen. EU-lainsäädännön tavoitteena on luoda luottamusta 
ja vakautta finanssijärjestelmään kokonaisuutena. Tähän kuuluu, että yri- 
tysten — etenkin listayhtiöiden — antamaan taloudelliseen informaatioon 
voi luottaa, minkä takeena on riittävästi säännelty ja valvottu tilintarkastus 
sekä tiukentuneet riippumattomuus- ja avoimuustavoitteet. Toinen keskei- 
nen tavoite on edistää tilintarkastusmarkkinoiden toimivuutta. Talouden 
kokonaisuuden kannalta olennaista on, että EU:n sisämarkkinat toimivat. 
Tarvitaan tehokasta kilpailua, tuottavuutta ja innovaatioita. Muun muassa 
uudet tilintarkastajan valintaa ja rotaatiota koskevat säännökset on nähtä- 
vä keinoina toteuttaa toimivampaa markkinataloutta Euroopassa. 

Tilintarkastusdirektiivin muutos 


Tilintarkastusreformin osana uudistettu Euroopan yhteisöjen tilintarkas- 
tusdirektiivi annettiin alun perin vuonna 2006 ja sillä korvattiin ensim- 
mäinen tilintarkastusdirektiivi vuodelta 1984 (84/253/ETY). Niin sanotun 
EU:n tilintarkastusreformin yhteydessä (2014) kokonaan uutta direktiiviä 
ei tarvinnut antaa, vaan vuoden 2006 direktiiviä muutettiin useista koh- 
dista. Tilin-tarkastusdirektiivi (2006/43/EY) on laaja-alainen säädös, mut- 
ta se ei koske kaikkea tilintarkastajan toimintaa kuten tilintarkastuslaki 
Suomessa. Tilintarkastuksen sääntely EU:ssa keskittyy lakisääteiseen tilin- 
tarkastukseen, tarkemmin tilinpäätösten tilintarkastukseen. 
Tilintarkastusdirektiivi koskee tilintarkastajien hyväksymisvaatimus- 
ten lisäksi muitakin tilintarkastajaa ja tilintarkastusta koskevia vaati- 
muksia, kuten riippumattomuutta, hyvää mainetta, jatkuvaa koulutusta, 
tilintarkastuksessa sovellettavia standardeja ja ammattieettisiä periaattei- 
ta. Tilintarkastusdirektiivissä on paljon tilintarkastusalan valvontaan ja 


viranomaistoimintaan liittyviä vaatimuksia. 


Uusi asetus PIE-yhteisöjen tilintarkastuksesta 


EU:n tilintarkastusreformiin liittyen annettiin huhtikuussa 2014 Euroo- 
pan parlamentin ja neuvoston asetus (EU) N:o 537/2014, yleisen edun 
kannalta merkittävien yhteisöjen lakisääteistä tilintarkastusta koskevista 
erityisvaatimuksista ja komission päätöksen 2005/909/EY kumoamisesta. 
Asetuksesta käytetään yleisesti lyhennettä PIE-asetus. PIE-lyhenne tulee sa- 
noista ”public interest entity” eli yleisen edun kannalta merkittävä yhteisö. 

Vaikka PIE-asetus on sellaisenaan velvoittava ja sovellettavissa, se 
on myös johtanut tarkennuksiin Suomen tilintarkastuslainsäädännös- 
sä. Tilintarkastusdirektiivin tapaan PIE-asetus sisältää niin sanottuja 
kansallisia optioita eli kansallisesti voidaan säätää eräitä poikkeuksia. 
Tilintarkastajien ja tilintarkastusasiakkaiden kannalta kyseiset poikkeuk- 
set ovat helpotuksia ja lievennyksiä vaatimuksiin. PIE-asetus on ollut suo- 
raan velvoittava 17.6.2016 lukien. 

PIE-asetuksessa on kysymys ensisijaisesti listayhtiöiden, luottolaitosten 
ja vakuutusyhtiöiden tilintarkastajille ja tilintarkastukselle asetettavista 
erityisvaatimuksista. PIE-asetuksen keskeisimmät osat koskevat tilintar- 
kastusyhteisöjen valintaa koskevia rajoituksia — pakollisia tarjouskilpailuja 
ja toimikausia koskevia rajoituksia — niin sanottuja rotaatiosääntöjä. Ase- 
tuksessa on muitakin yksityiskohtaisia tilintarkastajan riippumattomuutta 
koskevia velvoitteita. 


Tilintarkastusreformi täytäntöön Suomessa 


EU:n tilintarkastusreformiin liittyvät muutokset toteutettiin tilintarkas- 
tuslain muutoksella (622/2016), joka tuli voimaan 19.8.2016. Keskeiset 
muutoksen liittyvät tilintarkastajan valintaan, tilintarkastajaa koskeviin 
vaatimuksiin, tilintarkastuskohteeseen ja tilintarkastajan raportointiin. 

EU:n tilintarkastusuudistuksessa kysymys on yksityissektorin yhteisöi- 
hin ja säätiöihin liittyvistä muutoksista. Säädösmuutokset kuitenkin hei- 
jastuvat myös julkissektorin tilintarkastukseen. 


Tilintarkastusta koskevat muutokset 


Tilintarkastuksen sisältö muuttuu hitaasti. Elokuussa 2016 voimaan tul- 
leella lainmuutoksella (622/2016) toimintakertomus on poistettu tilintar- 
kastuksen laissa määritellystä kohteesta. Toimintakertomus on kuitenkin 
edelleen osa yrityksen antamaa tilinpäätöksen ”tietopakettia” ja vaikuttaa 
tilintarkastajan työhön. Tilintarkastajan on tilintarkastuslain mukaan 
tarkastettava ja lausuttava, onko toimintakertomus laadittu toimintaker- 
tomuksen laatimiseen sovellettavien säännösten mukaisesti ja ovatko tili- 
kauden toimintakertomuksen ja tilinpäätöksen tiedot yhdenmukaisia. 
EU:n tilintarkastusdirektiivissä 2006/43/EY edellytetään, että tilintar- 
kastaja suorittaa tilintarkastuksen 1AASB:n (International Auditing and 
Assurance Standards Board) julkaisemien kansainvälisten tilintarkastus- 
alan standardien (1SA) mukaisesti. EU:n komissio ei ole kuitenkaan vielä 

kymmenenkään vuoden jälkeen säännöksen voimaan tulosta tehnyt pää- 
töstä standardien sitovasta käyttöön ottamisesta EU:n alueella. Poliittisesti 
asia on vaikea. Yksi syy vaikeuteen on se, että kansainväliset standardit on 
luotu yksityisten yritysten, järjestöjen ja ihmisten työllä ja sponsoroimana. 
Standardeilta puuttuu julkisen vallan tuoma legitimiteetti, joka on län- 
simaissa sääntelyn lähtökohtana ja osa laillisuusperiaatetta. Lisäksi usein 
nähdään, että standardien soveltaminen pienyritysten tilintarkastukseen 
on hankalaa. 


ISA-standardit osa hyvää tilintarkastustapaa 


Kansainväliset tilintarkastusalan standardit (184) ovat tilintarkastusalalla 
laajasti käytössä ja ne ovat tilintarkastustoiminnan keskeinen normisto. Ti- 
lintarkastusstandardien noudattaminen on osa hyvää tilintarkastustapaa. 
Tilintarkastuslain mukaan tilintarkastajan on noudatettava hyvää tilintar- 
kastustapaa. Hyvä tilintarkastustapa käsitteenä ei sisälly Eu-säännöksiin, 
vaan se on kansalliseen lakiin perustuva, jo kauan voimassa ollut velvoite. 

Hyvä tilintarkastustapa on tärkeä normi, koska kaikkea tilintarkastuk- 
seen liittyvää ei voi kirjata lakiin. Hyvä tilintarkastustapa on tapaoikeutta 
ja se muodostuu huolellisten ammattihenkilöiden yleisesti noudattamasta 
käytännöstä. Hyvän tilintarkastustavan ohella tilintarkastajien ammat- 
tieettiset periaatteet ovat tärkeitä tilintarkastajan toimintaa ohjaavia nor- 
mistoja. Tilintarkastajien valvontaelinten kannanotot, päätökset ja lausun- 
not tulkitsevat tilintarkastussäännöksiä ja luovat soveltamiskäytäntöä. 

Valvontaelinten ja muutoksenhakuratkaisuja antaneiden hallinto-oi- 
keuden ja korkeimman hallinto-oikeuden ratkaisukäytännön mukaan 
kansainväliset tilintarkastusstandardit ovat velvoittava osa hyvää tilintar- 
kastustapaa. Niiden noudattamiseen suhtaudutaan joustavasti pienten yri- 
tysten tilintarkastuksissa. Tilintarkastajan on skaalattava ISA-standardeja, 
jotta hän voi soveltaa niitä pienten yritysten tilintarkastukseen. 

Tilintarkastajien eettiset säännöt eli ammattieettiset 
periaatteet 


Hyvän tilintarkastustavan ohella ammattieettiset periaatteet ovat keskei- 
nen, joskin yleisluonteinen tilintarkastajan toimintaa ohjaava normisto. 
Tilintarkastuslain mukaan tilintarkastajan on suoritettava tilintarkas- 
tuslain mukaiset tehtävät ammattitaitoisesti, rehellisesti, objektiivisesti ja 
ammatillinen kriittisyys säilyttäen sekä huolellisesti yleinen etu huomioon 
ottaen. 

EU:n tilintarkastusdirektiivi velvoittaa jäsenvaltiot huolehtimaan siitä, 
että tilintarkastajilla on eettiset säännöt. Niiden on sisällettävä ainakin 
ammattietiikkaan kuuluva yleisen edun mukainen tehtävä, rehellisyys, 
objektiivisuus, ammatillinen pätevyys ja huolellisuus. Tilintarkastajan 
on noudatettava ammatillista varovaisuutta. Säännös on pitkälti esikuvan 
mukaisena sisällytetty tilintarkastuslakiin (TTL 4:1). Huomattava on, että 
kuten muidenkin tilintarkastuslain 4 luvun velvoitteiden soveltamisala, 
myös eettisiä sääntöjä sovelletaan kaikkeen tilintarkastajan toimintaan, ei 
vain lakisääteiseen tilintarkastukseen (TTL 3:1). 


Tilintarkastajan riippumattomuus 


Tilintarkastajan riippumattomuudelle direktiivi asettaa useita vaatimuk- 
sia. Tilintarkastajalla on direktiivin mukaan velvollisuus arvioida riippu- 
mattomuuttaan. Tarvittaessa tilintarkastajan on sovellettava varotoimia 
riippumattomuuden turvaamiseksi. Riippumattomuudesta on mahdoton- 
ta säätää kattavasti. Riippumattomuussäännös ja konkreettinen esteelli- 
syyttä koskeva säännös sisältyvät tilintarkastuslain 4 lukuun (TTL 4:6 ja 
TTL 4:7). 

Salassapito 


EU:n tilintarkastusdirektiivi edellyttää, että kaikki tiedot ja asiakirjat, 
jotka tilintarkastaja tai tilintarkastusyhteisö saa käyttöönsä lakisääteistä 
tilintarkastusta suorittaessaan, suojataan riittävillä luottamuksellisuutta 
ja salassapitovelvollisuutta koskevilla säännöillä. Yksityiskohtainen ti- 
lintarkastajan salassapitosäännös sisältyy tilintarkastuslain 4:8:aan, jossa 
säädetään myös poikkeuksista salassapitoon. Uusi poikkeus on, että tilin- 
tarkastaja voi tietyin edellytyksin ilmoittaa suoraan viranomaiselle tilin- 
tarkastuksessa havaitsemistaan säännöstenvastaisista menettelyistä. 


Tilintarkastajan toimintaa ohjaavia sääntöjä 


Direktiivi sisältää yksityiskohtaiset säännöt tilintarkastusyhteisön sisäisen 
valvonnan organisoimisesta, jotta riippumattomuus voidaan varmistaa 
(artiklat 24a—24b). Direktiivi esimerkiksi edellyttää, että jos yrityksen ti- 
lintarkastajaksi on valittu tilintarkastusyhteisö, se nimeää vähintään yh- 
den päävastuullisen tilintarkastajan. Tilintarkastusyhteisön on tarjottava 
päävastuulliselle tilintarkastajalle tai tilintarkastajille riittävät resurssit ja 
henkilökunta, jolla on tarvittava pätevyys ja valmiudet hoitaa tehtävänsä 
asianmukaisesti. Keskeiset perusteet tilintarkastusyhteisön valitessa ni- 
mettävää päävastuullista tilintarkastajaa tai nimettäviä päävastuullisia 
tilintarkastajia ovat tilintarkastuksen laadun varmistaminen, riippumat- 
tomuus ja pätevyys. Direktiivi vaatii, että päävastuullisen tilintarkastajan 
tai tilintarkastajien on oltava aktiivisesti mukana lakisääteisen tilintarkas- 


tuksen suorittamisessa. 


Tilintarkastajan velvollisuus raportoida väärinkäytöksistä 


Yksi melko uusi velvoite on PIE-asetuksen tilintarkastajalle asettama 
vaatimus raportoida viranomaiselle tilintarkastuksen yhteydessä havait- 
semistaan sääntöjen vastaisesta toiminnasta ja tarkastettavan yhteisön ti- 
linpäätökseen liittyvistä väärinkäytöksistä (artikla 7). Tilintarkastajan on 

ilmoitettava tällaisista havainnoistaan tarkastettavalle yhteisölle ja pyydet- 
tävä sitä tutkimaan asia. Tilintarkastusasiakkaan velvollisuutena on ryhtyä 
tarvittaviin toimenpiteisiin sääntöjen vastaisen toiminnan tai väärinkäy- 
töksen johdosta. Jos tarkastettava yhteisö ei tutki asiaa, tilintarkastajan on 
ilmoitettava asiasta viranomaisille. 

Tilintarkastuslain valmistelun yhteydessä oli esillä ehdotus, jonka mu- 
kaan kyseinen raportointivelvoite olisi tullut ulottaa kaikkiin tilintarkas- 
tuskohteisiin, mutta eduskunnassa päädyttiin EU-tasoa vastaaviin vaati- 
muksiin. Edellä kerrottu raportointivelvollisuus viranomaisille liittyy siis 
vain PIE-yhteisöjen tilintarkastuksiin. 

Tilintarkastajan velvollisuudesta raportoida havainnoistaan viranomai- 
sille säädetään muuallakin lainsäädännössä. Yksi keskeinen tilintarkasta- 
jaa koskeva velvollisuus on tehdä viranomaiselle ilmoitus rahanpesuepäi- 
lystä. Velvollisuus perustuu lakiin rahanpesun ja terrorismin rahoituksen 
estämisestä (444/2017). 


Kielto siirtyä asiakkaan palvelukseen 


Direktiivin mukaan tilintarkastaja tai tilintarkastusyhteisön puolesta laki- 
sääteisen tilintarkastuksen suorittava päävastuullinen tilintarkastaja ei saa 
ottaa vastaan direktiivissä nimettyjä johtotehtäviä tilintarkastusasiakkaan 
palveluksessa — ennen kuin vähintään vuosi tai, jos kyseessä on yleisen 
edun kannalta merkittävän yhteisön lakisääteinen tilintarkastus, vähin- 
tään kaksi vuotta on kulunut siitä, kun tilintarkastaja tai tilintarkastusyh- 
teisö lakkasi toimimasta lakisääteisenä tilintarkastajana tai päävastuullise- 
na tilintarkastajana kyseisessä tilintarkastustoimeksiannossa. 

Kyseinen velvoite noudattaa jäähdyttelyaikaa on otettu Suomen tilin- 
tarkastuslakiin (TTL 4:11). Velvoite koskee myös tilintarkastusta suoritta- 
van tilintarkastajan tai tilintarkastusyhteisön työntekijöitä, muita osak- 
kaita sekä muita ”luonnollisia henkilöitä, joiden tarjoamat palvelut ovat 
tällaisen tilintarkastajan tai tilintarkastusyhteisön käytettävissä tai mää- 
räysvallassa ja jotka ovat henkilökohtaisesti hyväksyttyjä tilintarkastajia. 

Hekään eivät saa ottaa vastaan johtotehtävää eivätkä eräitä muita yksilöi- 
tyjä hallinto-, johto- ja valvontatehtäviä tilintarkastusasiakkaassa ennen 
jäähdyttelyajan kulumista. 

Säännöksen noudattamista voi olla hankala valvoa. Velvoite jäähdytte- 
lyajasta voi koskea entisten tilintarkastajien urapolkua kahden vuoden ajan 
sen jälkeen, kun he yleensä ovat jo siirtyneet pois tilintarkastusalalta. 

Tilintarkastuslain mukainen taloudellinen sanktio (seuraamusmaksu) 
voi koskea vai jäähdyttelyajan rikkomuksia (TTL 10:5). Kyseessä on ainoa 
tilintarkastuslain mukainen sanktio, joka voidaan kohdistaa muuhun kuin 
tilintarkastajaan tai tilintarkastusyhteisöön. Muuten seuraamukset voivat 
kohdistua vain tilintarkastajaan tai tilintarkastusyhteisöön. 


Ammatillinen skeptisyys 


Lakisääteisen tilintarkastajan tai tilintarkastusyhteisön suorittaessa laki- 
sääteistä tilintarkastusta hänen tai sen on säilytettävä ammatillinen skep- 
tisyys koko tilintarkastuksen ajan. Tilintarkastajan on tiedostettava, jos 
tarkastuskohteessa on syyllistytty sääntöjenvastaisuuksiin tai väärinkäy- 
töksiin. Tilintarkastajan on otettava huomioon virheistä johtuvan olen- 
naisen virheellisyyden mahdollisuus. 

Lakisääteisen tilintarkastajan tai tilintarkastusyhteisön on säilytettävä 
ammatillinen skeptisyys erityisesti käydessään läpi toimivan johdon teke- 
miä arvioita, jotka liittyvät käypään arvoon, omaisuuserien arvonalenemi- 
seen, varauksiin ja vastaisiin rahavirtoihin, joilla on merkitystä yhteisön 
toiminnan jatkuvuudelle. 

Ammatillisella skeptisyydellä tarkoitetaan asennoitumista, johon kuu- 
luu kyseenalaistava näkemys, tarkkaavaisuus sellaisten olosuhteiden varal- 
ta, jotka saattavat antaa viitteitä virheestä tai väärinkäytöksestä johtuvasta 
mahdollisesta virheellisyydestä, sekä tilintarkastusevidenssin kriittinen 
arvioiminen. 

Laadunvarmistus 


Yksi tärkeä osa tilintarkastajien valvontaa on tilintarkastuksen laadunvar- 
mistus. Jokaisessa EU-valtiossa on oltava tilintarkastuksen laadunvarmis- 
tusjärjestelmä. Laadunvarmistuksen on täytettävä direktiivin vaatimukset, 
jotka koskevat muun muassa riittäviä resursseja, riippumatonta rahoitusta 
ja organisointitapaa sekä asiantuntevia laaduntarkastajia. Laaduntarkastus 
on tehtävä vähintään kuuden vuoden välein. Pääsääntönä on, että yleisen 
edun kannalta merkittävien yhteisöjen (listayhtiöt, rahoitus- ja vakuutus- 
alan yritykset) tilintarkastajien laaduntarkastus on tehtävä kolmen vuoden 
välein. 

Laadunvarmistusta koskevat yksityiskohtaiset velvoitteet sisältyvät ti- 
lintarkastuslain 7 lukuun ja on huomattava, että vaatimukset ovat nyt sa- 
mat yksityis- ja julkisen sektorin tilintarkastajille. 

Ulkoisen laadunvarmistusjärjestelmän lisäksi tilintarkastajilla ja tilin- 
tarkastusyhteisöillä on oltava omat sisäiset laadunvalvonnan järjestelmän- 
sä (direktiivin 24a artikla). Myös niiden toimivuus on viranomaisten val- 
vonnan kohteena. 


Tutkintajärjestelmä ja seuraamukset 


Tilintarkastajien tekemien virheiden varalta jäsenvaltioissa on oltava teho- 
kas valvonta- ja seuraamusjärjestelmä. EU-sääntely (direktiivi artikla 30) 
velvoittaa EU-valtiot huolehtimaan tehokkaasta ja riippumattomasta tilin- 
tarkastusalan yleisestä valvonnasta. EU-sääntely sisältää alan valvontaa kos- 
kevia periaatteita ja käytännön toimintaohjeita, jotka on pantu täytäntöön 
tilintarkastuslailla Suomessa. 

Julkinen valvontajärjestelmä on vastuussa tilintarkastajien hyväksymi- 
sestä, rekisteröimisestä, eettisten sääntöjen käyttöön ottamisesta, tilintar- 
kastustoimistojen sisäisestä laadunvalvonnasta, jatkuvasta koulutuksesta, 
laadunvarmistuksesta sekä tutkinta- ja kurinpitojärjestelmistä. Julkisen 
valvonnan on oltava asiantuntevaa, avointa ja julkista, mutta julkisen val- 

vonnan tehtävissä toimivia henkilöitä koskee myös salassapitovelvollisuus. 
Järjestelmään kuuluu vuosittaisten toimintasuunnitelmien ja toimintaker- 
tomusten julkaiseminen. Direktiivi velvoittaa julkisen valvontajärjestel- 
män toimielimet kansainväliseen yhteistyöhön ja tietojenvaihtoon muiden 
jäsenvaltioiden valvontajärjestelmien toimielinten kanssa. 


Valvontavaltuudet 


PRH:n tilintarkastusvalvonnalla on aikaisempia valvontaelimiä laajemmat 
valvonta- ja toimivaltuudet. Näistä säädetään tilintarkastuslain 7 luvussa. 
PRH:n tilintarkastusvalvonta voi vaatia tehokkaasti tietoja valvontaa varten 
paitsi valvonnan kohteena olevailta tilintarkastajilta ja tilintarkastusyh- 
teisöiltä, myös muilta henkilöiltä ja viranomaisilta. PRH:n tilintarkastus- 
valvonta voi saada tietoja viranomaisrekistereistä, kuten rikosrekisteristä. 
Tilintarkastus-valvonta voi määrätä uhkasakon tietopyynnön tehosteeksi 
niskoittelevaa tilintarkastajaa tai muuta henkilöä vastaan. Myös entistä 
tilintarkastajaa vastaan voidaan tietyin edellytyksin käynnistää valvonta- 
toimi — jos hän on ollut tarkastettavan toiminnan hetkellä tilintarkastaja. 
PRH:n tilintarkastusvalvonnalla on velvollisuus ja oikeus vaihtaa tietoja 
valvontaa varten muiden EU-valtioiden valvontaviranomaisten kanssa. 


Seuraamus- eli sanktiovalikoima 


EU-sääntelystä on seurannut uusia seuraamuksia (sanktioita) Suomen ti- 
lintarkastuslakiin. Eräin poikkeuksin sanktiovalikoima Suomessa vastaa 
EU-säännösten sanktioita. 

Poikkeuksiakin on. Luonnollisia ja oikeushenkilöitä koskevat taloudel- 
liset seuraamukset, kuten sakko, ovat jääneet tilintarkastuslakia koskevan 
hallituksen esityksen laatimisvaiheessa pääosin pois tilintarkastuslaista 
ja eduskuntakäsittelyssä sakkotyyppistä seuraamusta (seuraamusmaksua 
koskeva) säännös lieveni entisestään. 

Sanktiojärjestelmässä seuraamusmaksu voidaan edellä kerrotuin tavoin 
määrätä henkilölle, joka siirtyy tilintarkastustoimeksiannossa toimittuaan 
asiakkaan palvelukseen noudattamatta tilintarkastuslakiin kirjattuja jääh- 
dyttelyaikoja. 

Direktiivi edellyttää, että valvontaviranomaisella on valtuudet toteut- 
taa ja/tai määrätä ainakin seuraavia hallinnollisia toimenpiteitä ja seuraa- 
muksia: 

e määräys, jossa rikkomisesta vastuussa olevaa luonnollista tai oikeus- 
henkilöä vaaditaan lopettamaan rikkominen ja olemaan toistamat- 
ta sitä, 

e toimivaltaisten viranomaisten verkkosivuilla julkistettava lausuma, 
jossa ilmoitetaan rikkomisesta vastuussa oleva henkilö ja rikkomi- 
sen luonne, 

e väliaikainen kielto, jonka kesto on enintään kolme vuotta ja jonka 
mukaan lakisääteinen tilintarkastaja, tilintarkastusyhteisö tai pää- 
vastuullinen tilintarkastaja ei saa suorittaa lakisääteisiä tilintarkas- 
tuksia ja/tai allekirjoittaa tilintarkastuskertomuksia, 

e väliaikainen kielto, jonka kesto on enintään kolme vuotta ja jonka 
mukaan tilintarkastusyhteisön jäsen tai yleisen edun kannalta mer- 
kittävän yhteisön hallinto- tai johtoelimen jäsen ei saa hoitaa tehtä- 
viä tilintarkastusyhteisöissä eikä yleisen edun kannalta merkittävis- 


sä yhteisöissä. 


Sanktioiden on oltava julkisia. Jäsenvaltioiden valvontaviranomaisten on 
toimitettava valvontaa ja sanktioita koskevia tietoja EU-tason valvontae- 
limelle (CEAOB:lle). Nämä julkistamis- ja julkisuusvelvoitteet vastaavat 
Suomessa jo kauan noudatettua viranomaistoiminnan julkisuutta. PRH 
julkaisee valvontaratkaisujaan verkkosivuillaan. Julkaisulla tavoitellaan 
hallinnon julkisuuden ohella myös ohjaavaa vaikutusta. 

Tilintarkastajan hyväksymisen peruuttaminen 


Tilintarkastajan hyväksymisen peruuttaminen on vanhastaan kuulunut 
sanktiovalikoimaan Suomessa. Hyväksyminen voidaan peruuttaa myös 
määräajaksi. Tapauksia on käytännössä yhden käden sormin laskettava 
määrä vuodessa, siis melko vähän. Hyväksyminen on peruutettava, jos ti- 
lintarkastaja: 

1) on tahallaan tai törkeästä huolimattomuudesta menetellyt olen- 
naisesti tilintarkastuslain tai sen nojalla annettujen säännösten tai 
muussa lainsäädännössä olevien tilintarkastusta koskevien säännös- 
ten vastaisesti; tai 

2) eitäytä hyväksymisen edellytyksiä. 


Jos hyväksymisen peruuttamisen peruste liittyy tilintarkastajan toimin- 
taan KHT- tai JHT-tilintarkastajaa edellyttävässä tehtävässä ja luonnolli- 
sella henkilöllä on edelleen edellytykset toimia tilintarkastajana, tilintar- 
kastuslautakunnan tulee peruuttaa ainoastaan kyseisen erikoispätevyyden 
(KHT tai JHT) hyväksyminen. Tällöin henkilölle voi jäädä HT-pätevyys ja 
hän voi jatkaa toimintaansa tilintarkastajana. 

Hyväksymisen peruuttaminen edellyttää, että tilintarkastaja on saanut 
hyväksymisen peruuttamisen perusteena olevasta seikasta varoituksen, 
eikä hän ole korjannut menettelyään. Tämä edellytys liittyy elinkeinon 
harjoittamisen oikeuteen, joka on perustuslaissa turvattu oikeus. Hyväk- 
symisen peruuttaminen yleensä merkitsee myös tilintarkastajan elinkei- 
non lakkaamista. Hyväksymisen peruuttamista koskeva päätös voidaan 
TTL 10:2.4:n mukaan määrätä pantavaksi täytäntöön valituksesta huoli- 
matta, jos siihen on erittäin painavia syitä. 


Varoitus ja huomautus 


Varoituksen ja huomautuksen ”tunnusmerkistöjä? on muutettu vuoden 
2015 tilintarkastuslailla. Huomautus on nyt sanktiovalikoimassa perus- 
seuraamus. Säännösten vastaisesta toiminnasta — yleensä hyvän tilintar- 

kastustavan rikkomisesta tilintarkastajalle voidaan määrätä varoitus, jos 
huomautusta ei ole pidettävä riittävänä seuraamuksena (TTL 10:1). 

Tilintarkastuslain säännöksen mukaan PRH:n tilintarkastuslautakun- 
nan tulee antaa tilintarkastajalle huomautus, jos tämä on huolimattomuu- 
desta menetellyt tilintarkastuslain tai sen nojalla annettujen säännösten 
vastaisesti tai julkishallinnon ja -talouden tilintarkastuksesta annetun lain 
vastaisesti tai muussa lainsäädännössä olevien tilintarkastusta koskevien 
säännösten vastaisesti. Huomautus on riittävä seuraamus, jos moitittava 
menettely on vähäinen, siihen liittyy lieventäviä asianhaaroja tai se on ta- 
loudellisesti vähämerkityksellinen. 


Määräaikainen kielto toimia tilintarkastajana 


Jos PRH:n tilintarkastuslautakunta valvonta-asiaa ratkaistessaan katsoo, 
että varoitus on liian lievä ja hyväksymisen peruuttaminen on liian anka- 
ra seuraamus, tilintarkastuslautakunta voi kieltää tilintarkastajaa tai pää- 
vastuullista tilintarkastajaa suorittamasta tilintarkastuksia ja allekirjoit- 
tamasta tilintarkastuskertomuksia enintään kolmen vuoden määräajaksi 
(TTL 10:3). Seuraamusta voidaan soveltaa myös tilintarkastusyhteisöön. 

Säännöstä ei ole vielä sovellettu käytäntöön. Käytännössä säännös on 
vaikeasti sovellettavissa, koska kolmen vuoden toiminta kielto vastaa käy- 
tännössä hyväksymisen peruuttamista määräajaksi. Kolmen vuoden aika 
on tilintarkastajana toimimisen kannalta pitkä, koska tilintarkastaja me- 
nettänee tuona aikana kaikki tilintarkastusasiakkaansa. 


Määräaikainen kielto toimia tilintarkastusyhteisön 
hallintoelimissä 

PRH:n tilintarkastuslautakunta voi kieltää tilintarkastajalta tai tilintar- 
kastusyhteisön muulta osakkaalta osallistumisen tilintarkastusyhteisön 


yhtiöoikeudelliseen elimeen enintään kolmen vuoden määräajaksi, jos hän 
on osallistunut kyseisen hallintoelimen jäsenenä erityisen moitittavalla 

tavalla sellaisen päätöksen tekoon, joka on Euroopan unionin tilintarkas- 
tusasetuksen tai tämän lain taikka niiden nojalla annettujen säännösten 
vastainen. Säännöstä ei ole vielä sovellettu käytäntöön. 


Seuraamuksista päättäminen 


Sanktiot eli seuraamukset ovat lähtökohtaisesti samat tilintarkastajana toi- 
mivalle luonnolliselle henkilölle ja tilintarkastusyhteisölle. Eu-säännökset 
tai kansalliset tilintarkastuslain säännökset eivät ota kantaa siihen, miten 
tilintarkastajan asema tarkastustiimissä vaikuttaa seuraamusten määrää- 
miseen, vaan tämä on lain soveltajan eli valvontaviranomaisen harkittava 
asia. Direktiivistä johtuu, että tilintarkastuslakiin on otettu säännös, joka 
koskee seuraamuksesta päätettäessä huomioon otettavia seikkoja. Seuraa- 
muksesta päätettäessä on otettava huomioon kaikki asiaankuuluvat seikat 
(TTL 10:7). Näitä ovat: 1) rikkomisen vakavuus ja ajallinen kesto; 2) tilin- 
tarkastajan vastuun aste; 3) tilintarkastajan halukkuus tehdä yhteistyötä 
toimivaltaisen viranomaisen kanssa; 4) tilintarkastajalle määrätyt aiemmat 
seuraamukset; ja 5) teosta tai laiminlyönnistä aiheutuneen vahingon tai 
haitan määrä. Seuraamusmaksun määrästä päätettäessä on otettava huo- 
mioon lisäksi: 1) tilintarkastajan taloudellinen asema ja 2) tilintarkastajan 
saamien etujen määrä. 

Osaksi direktiivin edellyttämät seikat ovat muutenkin osa hyvää hal- 
lintoa. Sen sijaan tilintarkastajan virheestä tai laiminlyönnistä aiheutu- 
neen vahingon tai haitan määrä on uusi näkökohta. Aikaisemmin valvon- 
nassa on keskitytty arvioimaan tilintarkastusprosessin asianmukaisuutta. 
Nyt lain mukaan myös seuraamukset olisi otettava huomioon. Myös tilin- 
tarkastajan yhteistyöhalukkuus tai -haluttomuus valvontaa koskevan asian 
selvittämisessä on aikaisemman soveltamiskäytännön mukaan vaikutta- 
nut vain vähän seuraamukseen. 

Hallinnon tarkastuksesta ei EU-sääntelyä 


EU-säädösten uudistus ei koske Suomen ja Ruotsin tilintarkastuslainsää- 
dännössä keskeistä osa-aluetta — hallinnon tarkastusta, josta tässä yhtey- 
dessä on perusteltua esittää muutama kommentti. Hallinnon tarkastuksen 
määritelmä ja merkitys tilintarkastuksessa askarruttaa lainsäätäjää ja lain 
soveltajia. Hallinnon tarkastuksella ei ole vastinetta EU-säännöksissä eikä 
kansainvälisissä tilintarkastusalan standardeissa. 

TEM:n keväällä 2016 asettama virkamiestyöryhmä (tilintarkastuslaki- 
työryhmä) pohti muistossaan ”tilintarkastuslain määrätyistä lainkohdista 
ja hallinnollisen taakan keventämisestä” (työ- ja elinkeinoministeriön jul- 
kaisuja 1/2018) hallinnon tarkastuksen normittamista. Työ-ryhmä esitti 
vaihtoehtoja hallinnon tarkastuksen käsitteen ja sisällön täsmentämiseksi. 
Yksi työryhmän esittämä vaihtoehto oli, että PRH:n tilintarkastuslauta- 
kunta valmistelisi ja julkaisisi hallinnon tarkastuksen ohjeita. 

Työryhmän ehdotuksista antamassaan lausunnossa PRH:n tilintarkas- 
tuslauta katsoi maaliskuussa 2018, että hallinnon tarkastusta koskevan ti- 
lintarkastuslautakunnan ohjeistuksen antamista vaikeuttaisi olennaisesti 
se, ettei hallinnon tarkastuksen sisältöä ole voitu määritellä laissa yksise- 
litteisesti. Ohjeistusta laatiessaan tilintarkastuslautakunnan olisi käytän- 
nössä määriteltävä hallinnon tarkastuksen sisältö tavalla, joka muistuttaisi 
lainvalmistelua. Tilintarkastuslautakunta katsoi, ettei se ole oikea elin val- 
mistelemaan ohjeistusta, vaan hallinnon tarkastuksen sisältö tulisi mää- 
ritellä tavanomaiseen tapaan lainvalmistelutyönä. Tilintarkastustoimialan 
olisi oltava mukana valmistelutyössä. 

Suomen Tilintarkastajat ry on vuonna 2018 aloittanut työryhmäval- 
misteluna hankkeen, jossa aluksi on tarkoitus antaa ohjeet osakeyhtiön 
hallinnon tilintarkastuksesta. Ehdotus on odotettavissa julkisuuteen vuo- 
den 2019 aikana, kun sitä on ensin käsitelty yhdistyksen hallintoelimissä. 

Hallinnon tarkastus valvonnan kohteena on haastava alue. Keskeinen 
syy hallinnon tarkastusta koskevien kannanottojen kiistanalaisuuteen on 
usein se, ettei hallinnon tarkastuksesta ole olemassa standardia. Hallinnon 

tarkastus on eri laeissa määritelty eri tavoin. Tulkinnat hallinnon tarkas- 
tuksen määrittelystä, tarkoituksesta ja rajoista jakavat mielipiteitä. 

Hallinnon tarkastus liittyy läheisesti tilintarkastajan huomautta- 
misvelvollisuuteen tilintarkastuskertomuksessa sekä tilintarkastajan vel- 
vollisuuteen tuoda esiin tilintarkastuksessa havaittuja tarkastuskohteen 
johtohenkilöiden (vastuuvelvollisten) virheitä ja laiminlyöntejä. Vastuu- 
kysymysten jäsentymisestä ei yleisesti ole yksimielisyyttä, minkä vuoksi 
mahdolliset lainmuutokset tulevat olemaan vaikeita. On useita perusteluja 
sille, että tilintarkastajan vastuuta suhteessa johtohenkilöiden vastuuseen 
pyritään selventämään tulevissa lainmuutoksissa. 


Lopuksi: tilintarkastuksen kehittäminen 


EU:n vuoden 2014 tilintarkastusreformin implementoinnin lähivuosina ei 
ole odotettavissa merkittäviä tilintarkastuksen säädösuudistuksia EU-ta- 
solla. Tilintarkastuksen sääntely kehittyy lähitulevaisuudessa lähinnä kan- 
sallisten tarpeiden pohjalta. Suomessa ajankohtainen keskustelu mahdol- 
lisista muutoksista liittyy yritysten tilintarkastusvelvollisuuden rajoihin, 
hallinnon tarkastuksen sääntelyyn sekä tilintarkastuksen kohteen määrit- 
telyyn. Viimeksi mainittu on olennainen myös tilintarkastajan tehtävän ja 
tilintarkastajan raportoinnin kannalta. 

Tilintarkastusta kehitetään muillakin tavoin kuin lainsäädännöllisesti. 
Yritysten hallintoa (corporate governance) kehittämällä parannetaan myös 
tilintarkastuksesta saatavaa hyötyä. Hyvä tilintarkastustapa kehittyy tilin- 
tarkastajien, tilintarkastusyhteisöjen ja tilintarkastusketjujen toiminnassa. 
Tilintarkastajien on seurattava markkinoita ja kysyntää sekä kehitettävä 
uusia palveluja. 

Kansainväliset tilintarkastusalan standardit soveltuvat kankeasti pien- 
yritysten tilintarkastukseen. Poliittisesti standardien soveltamiselle on 
haettu vaihtoehtoja. Työ- ja elinkeinoministeriö (TEM) oli vuoden 2018 
lopussa käynnistämässä hankkeen, jossa työryhmävalmisteluna selvitet- 

täisiin erityisten review-standardien käyttöönottamisen mahdollisuutta 
vaihtoehtoja pienyritysten tilintarkastukselle. TEM päätyi siihen, ettei se 
valmistele eduskunnalle lakiesitystä, joka olisi poistanut tilintarkastusvel- 
vollisuuden mikroyrityksiltä. TEM:n mukaan perinteinen tilintarkastus 
on usein ylimitoitettu pienille yrityksille. TEM asetti helmikuussa 2019 
virkamiehistä ja etujärjestöjen edustajista koostuvan työryhmän, joka sai 
tehtäväkseen selvittää tilintarkastajan tekemän kevyemmän tarkastuksen 
mahdollisuutta varsinaisen tilintarkastuksen sijaan pienyrityksissä. TEM:n 
toimeksiannon mukaan työryhmän toimikausi on 1.3.2019—29.2.2020. 

Myös julkissektorin tilintarkastusta on kehitettävä. Yksityisen ja julkis- 
sektorin yhdenmukainen sääntely luo keskittämisetuja, joita on hyödyn- 
nettävä. Tilintarkastajan velvollisuuksia on tarkennettava. On selvennettä- 
vä, mikä on kansainvälisten tilintarkastusalan standardien asema tai niitä 
vastaava normisto kuntien ja muiden julkisyhteisöjen tilintarkastuksessa. 
Raportointia on täsmennettävä muun muassa luomalla lisää julkishallin- 
non hyvän tilintarkastustavan raportointimalleja. Parhaita käytäntöjä on 
kartoitettava ja otettava käyttöön. 

Kansainvälisestikin keskustellaan paljon tilintarkastuksen laadusta, 
jolla on erilaisia määri-telmiä. Tilintarkastuksen laatu merkitsee vähintään 
tilintarkastustoiminnan normien mukaisuutta ja virheettömyyttä. Laatua 
voidaan arvioida myös suhteessa tilinpäätösinformaatioon, johon tilin- 
tarkastus kohdistuu. Tilintarkastuksen laadun kehittäminen on omiaan 
nostamaan varmuutta tilinpäätösinformaation asianmukaisuudesta. Ti- 
lintarkastajien valvonnalla on osansa kokonaisuudessa ja parhaimmillaan 
valvonnan avulla voidaan ohjata hyvää tilintarkastustapaa ja edistää tilin- 
tarkastuksen ja taloudellisten tietojen luotettavuutta. 

Kotimainen lainsäädäntö 
Tilintarkastuslaki 1141/2015. 
Laki julkishallinnon ja talouden tilintarkastuksesta 1142/2015. 


EU lainsäädäntö 

EU:n tilintarkastusdirektiivi 84/253/ETY. 

EU:n tilintarkastusdirektiivi 2006/43/EY. 

EU:n tilintarkastusdirektiivin muutosdirektiivi 2014/56/EU. 
Euroopan parlamentin ja neuvoston asetus EU 537/2014 (PIE-asetus). 


Muu normitus 

Kansainväliset laadunvalvontaa, tilintarkastusta, yleisluonteista tarkastusta, 
muita varmennuspalveluja ja liitännäispalveluja koskevat standardit ja muut 
ohjeet 2018, The International Federation of Accountants (IFAC). 


SI 


I 


Tarkastus ja tilinpäätösinformaatio 
yrityksissä 


Tilintarkastaja osakeyhtiön 
yhtiöjärjestyksen 
noudattamisen tarkastajana 


Veikko Vahtera 


TILINTARKASTUSLAIN 3:5.5:N perusteella tilintarkastajan on huomau- 
tettava tilintarkastuskertomuksessa, jos yhteisön hallituksen tai hal- 
lintoneuvoston jäsen, puheenjohtaja tai varapuheenjohtaja taikka toi- 
mitusjohtaja on: 1) syyllistynyt tekoon tai laiminlyöntiin, josta saattaa 
seurata vahingonkorvausvelvollisuus yhteisöä kohtaan; tai 2) rikkonut 
osakeyhtiölakia taikka yhtiöjärjestystä. 

Tilintarkastuslain 3:5.5:n huomautusvelvollisuuden 2 eri kohtaa 
kietoutuvat yhtiöjärjestyksen noudattamisen osalta kiinteästi toisiinsa. 
Yhtiön johto on OYL 22:1.2:n perusteella vahingonkorvausvelvollinen 
silloin, jos johto on osakeyhtiölain tai yhtiöjärjestyksen vastaisesti 
aiheuttanut vahinkoa osakeyhtiölle. Jos siis yhtiön johto on rikkonut 
osakeyhtiön yhtiöjärjestystä, saattaa johto olla myös vahingonkor- 


Lili-Anne Kihn, Lasse Oulasvirta, Janne Ruohonen, Jaakko Rönkkö & Jani Wacker (toim.) 
Talous, sääntely, ohjaus — tarkastuksen ja valvonnan ajankohtaiskysymyksiä. 
Tampere: Tampere University Press 2019, 57-76. 
http://urn.fi/ URN:ISBN:978-952-359-004-5 

vausvastuussa yhtiölle aiheutuneesta vahingosta, mikäli yhtiöjärjes- 
tyksen rikkomisesta on aiheutunut vahinkoa yhtiölle ja tämä vahinko 
on syy-yhteydessä yhtiöjärjestyksen rikkomisen kanssa. Toisaalta, jos 
vahinkoa ei ole aiheutunut, on tilintarkastajan huomautettava yhtiöjär- 
jestyksen rikkomisesta silloinkin TTL 3:5:5:n 2 kohdan perusteella. 

Tilintarkastajan velvollisuus tarkastaa myös osakeyhtiön yhtiö- 
järjestyksen noudattamista seuraa siis suoraan tilintarkastuslain 
säännöksestä. Tyypillisesti tilintarkastajan tulisi arvioida ainakin sitä, 
vastaako yhtiössä tehdyt toimenpiteet ja päätökset yhtiön toiminnan 
tarkoitusta ja yhtiöjärjestyksen toimialamääräystä. Lisäksi osakeyh- 
tiön yhtiöjärjestyksessä saattaa olla yhtiökokouksen tai hallituksen 
päätöksentekoa koskevia määräyksiä, jolloin tilintarkastajan tulisi tar- 
kastaa, onko yhtiön päätökset tehty yhtiöjärjestyksen edellyttämällä 
tavalla. 


Tilintarkastaja osakeyhtiön yhtiöjärjestyksen noudattamisen tarkastajana 


Johdanto 


Tilintarkastuslain 3:1:n perusteella tilintarkastuksen kohteena on osa- 
keyhtiön tilikauden kirjanpito, tilinpäätös sekä hallinto. Osakeyhtiön 
tilintarkastaja tarkastaa osana tilintarkastusta myös sitä, onko yhtiön toi- 
minta ollut sopusoinnussa yhtiön yhtiöjärjestyksen määräysten kanssa. 
Tämä tarkastusvelvollisuus voidaan johtaa tilintarkastuksen kohteesta eli 
osakeyhtiön hallinnon tarkastuksesta sekä tilintarkastajan huomautus- 
velvollisuudesta eli ns. raportointivelvollisuutta koskevasta säännöksestä. 
Hallinnon tarkastus ja huomautusvelvollisuus kiinnittyvätkin vahvasti 
toisiinsa.” Tilintarkastuslain 3:5.5:n perusteella tilintarkastajan on huo- 
mautettava tilintarkastuskertomuksessa, jos yhteisön hallituksen tai hal- 
lintoneuvoston jäsen, puheenjohtaja tai varapuheenjohtaja taikka toimi- 
tusjohtaja on: 1) syyllistynyt tekoon tai laiminlyöntiin, josta saattaa seurata 
vahingonkorvausvelvollisuus yhteisöä kohtaan; tai 2) rikkonut osakeyhtiö- 
lakia taikka yhtiöjärjestystä. 

Tilintarkastajan huomautusvelvollisuuden kaksi mainittua kohtaa kie- 
toutuvat yhtiöjärjestyksen noudattamisen osalta toisiinsa. Osakeyhtiön 
johto on OYL 22:1.2:n perusteella vahingonkorvausvelvollinen silloin, jos 
johto on tehtävässään osakeyhtiölain tai yhtiöjärjestyksen vastaisesti ta- 
hallaan tai huolimattomuudesta aiheuttanut yhtiölle vahinkoa. Jos siis 
yhtiön johto on rikkonut tehtävässään tuottamuksellisesti osakeyhtiön 
yhtiöjärjestystä, johto saattaa olla myös vahingonkorvausvastuussa yhtiölle 
aiheutuneesta vahingosta. Tämä edellyttää, että yhtiöjärjestyksen rikko- 
misesta on aiheutunut vahinkoa yhtiölle ja että vahinko on syy-yhteydessä 
yhtiöjärjestyksen rikkomisen kanssa. On huomattava, että tilintarkastajan 
huomautusvelvollisuus ei ole kuitenkaan sidottu vahingon syntymiseen 
yhtiölle. Jos yhtiöjärjestyksen rikkomisesta ei ole aiheutunut vahinkoa, ti- 
lintarkastajan on lähtökohtaisesti silloinkin huomautettava yhtiöjärjestyk- 
sen rikkomisesta TTL 3:5:5:n 2 kohdan perusteella. 

Tilintarkastajan velvollisuus tarkastaa osakeyhtiön yhtiöjärjestyksen 
noudattamista seuraa siis edellä mainitulla tavalla suoraan tilintarkas- 


1 Ks. Horsmanheimo & Kaisanlahti & Steiner 2017, 115. 

tuslain säännöksistä. Tyypillisesti tilintarkastajan tulisi arvioida ainakin 
sitä, vastaavatko yhtiössä tehdyt toimenpiteet ja päätökset yhtiöjärjestyk- 
sen määräyksiä, kuten yhtiöjärjestyksen toimialamääräystä. Lisäksi osake- 
yhtiön yhtiöjärjestyksessä saattaa olla esimerkiksi yhtiön sisäistä toimi- 
vallanjakoa tai yhtiökokouksen ja hallituksen päätöksentekoa koskevia 
määräyksiä. Näiden osalta tilintarkastajan tulisi tarkastaa, ovatko yhtiön 
päätökset tehty yhtiöjärjestyksen määräysten edellyttämällä tavalla oikeas- 
sa toimielimessä. 

Hallinnon tarkastuksen ja tilintarkastajan huomautusvelvollisuuden 
sisältöä on pidetty epäselvänä sääntelyn yleispiirteisyydestä johtuen. Ar- 
tikkelissa tarkastellaan voimassa olevan sääntelyn mukaista tilintarkasta- 
jan huomautusvelvollisuutta yhtiöjärjestyksen rikkomisen osalta sekä sitä, 
milloin yhtiöjärjestyksen rikkomisen perusteella tilintarkastajan on huo- 
mautettava myös mahdollisesta johdon vahingonkorvausvelvollisuuden 
olemassaolosta tilintarkastuskertomuksessa. Lisäksi kirjoituksessa analy- 
soidaan eräitä yhtiöjärjestyksen tyypillisiä määräyksiä, joiden noudattami- 
seen tilintarkastajan on tavanomaisesti kiinnitettävä huomiota osakeyh- 
tiön tilintarkastusta suorittaessaan. Kirjoituksen ulkopuolelle on rajattu 
yhtiöjärjestyksen rikkomisesta mainitseminen tilintarkastuspöytäkirjassa 
tai tilintarkastusmuistiossa. 


Osakeyhtiön yhtiöjärjestys 


Osakeyhtiölaissa edellytetään, että jokaisella osakeyhtiöllä on oltava yh- 
tiöjärjestys. Yhtiöjärjestyksen oikeudellista luonnetta ei ole määritelty 
osakeyhtiölaissa. Yhtiöjärjestystä on pidetty oikeuskirjallisuudessa muun 
muassa yhtiön sisäisenä lakina. Yhtiöjärjestystä on luonnehdittu myös 
osakkeenomistajien väliseksi sopimukseksi, vaikka yhtiöjärjestystä ei voi- 
dakaan rinnastaa tavalliseen velvoiteoikeudelliseen sopimukseen.? Yhtiö- 
järjestystä voidaan kuitenkin pitää tilintarkastuksen kannalta yhtiön sisäi- 


2 Ks. yhtiöjärjestyksen luonnetta koskevasta keskustelusta Helminen 2006, 1-4. 

senä normistona, jonka mukaisesti yhtiöorgaanien on toimittava ja tehtävä 
päätöksiä. 

OYL 2:3:ssä säädetään osakeyhtiön yhtiöjärjestyksestä ja sen pakotta- 
vasta vähimmäissisällöstä. Säännöksen mukaan yhtiöjärjestyksessä on aina 
mainittava yhtiön toiminimi, kotipaikkana oleva Suomen kunta sekä toi- 
miala. Kyseiset kolme määräystä ovat yhtiöjärjestyksen pakollisia määräyk- 
siä eli ne on oltava jokaisella osakeyhtiöllä. Mahdolliset muut määräykset 
ovat vapaaehtoisia. Lisäksi on olemassa erityisiä osakeyhtiöitä, joille muu 
lainsäädäntö asettaa pakottavia määräyksiä yhtiöjärjestyksen sisällöstä. 
Nämä yhtiöt voivat ensinnäkin olla erityisiä osakeyhtiötyyppejä, joita kos- 
kevassa laissa on osakeyhtiölaista poikkeava yhtiöjärjestyksen pakottava 
vähimmäissisältö. Lisäksi tietyllä alalla toimivilla osakeyhtiöillä on oltava 
erityislainsäännön perusteella tietynlaisia tai -sisältöisiä yhtiöjärjestysmää- 
räyksiä.+ Edellä todetun osalta on kuitenkin huomattava, että vaikka OYL 
2:3 edellyttää kaikkien yhtiöiden osalta, että yhtiöjärjestyksessä on toimi- 
alamääräys, voidaan toimialamääräys laatia ns. yleistoimialamääräyksenä, 
joka sallii kaiken laillisen liiketoiminnan. 

Yhtiöjärjestykset ovat sisällöltään vaihtelevia. Osa yhtiöjärjestyksistä pi- 
tää sisällään vain osakeyhtiölain edellyttämät vähimmäismääräykset, kun 
taas osa yhtiöjärjestyksistä on huomattavan pitkiä ja sisältää monia yksi- 
tyiskohtaisia määräyksiä. Tahdonvaltaisuutta koskevan OYL 1:9:n mukaan 
osakkeenomistajat voivat yhtiöjärjestyksessä määrätä yhtiön toiminnasta 
eli osakeyhtiölain lähtökohtana on osakkeenomistajien vapaa määräämis- 
valta yhtiöjärjestyksen määräysten sisällöstä. Mahdollisuus määrätä yhtiön 
asioista yhtiöjärjestyksessä ei ole kuitenkaan rajaton. OYL 1:9:n perusteel- 
la yhtiöjärjestykseen ei voida ottaa määräystä, joka on osakeyhtiölain tai 


5 Esimerkiksi asunto-osakeyhtiölain 1:7:ssä säädetään asunto-osakeyhtiöiden yhtiöjär- 


jestysten pakottavista määräyksistä, jotka ovat huomattavasti osakeyhtiöiden määräyksiä 
laajemmat. 

4 Esimerkiksi ammattikorkeakoululain 5 $:n mukaan ammattikorkeakouluosakeyhtiön 
toiminnan tarkoituksena ci saa olla voiton tavoittelu eikä se saa jakaa osakkeenomistajalle 
osinkoa taikka tuottaa muuta taloudellista etua osakkeenomistajalle tai muulle toimin- 
taan osallistuvalle. Säännöksestä seuraa, että ammattikorkeakouluosakeyhtiön yhtiöjär- 
jestyksessä on oltava OYL 1:5:n olettamasäännöksestä poikkeava tarkoitus. 

muun lain pakottavan säännöksen taikka hyvän tavan vastainen. Tästä 
seuraa, että yhtiöjärjestykseen ei voida ottaa osakeyhtiölain pakottavan 
säännöksen vastaista määräystä. Osakeyhtiölain säännösten pakottavuus 
on porrasteista, eli säännökset ovat eri laajuudessa pakottavia. Mahdolli- 
suus määrätä seikasta yhtiöjärjestyksen määräyksellä onkin säännöskoh- 
taista. Säännös voi olla täysin pakottava, jolloin siitä ei ole mahdollista poi- 
keta yhtiöjärjestyksellä edes kaikkien osakkeenomistajien suostumuksella, 
ehdollisesti pakottava, josta voidaan poiketa vain oikeudenhaltijan suostu- 
muksella tai osittain pakottava, jolloin siitä voidaan poiketa tietyin edel- 
lytyksin tai tiettyyn suuntaan; Yhtiöjärjestyksen määräyksiä laadittaessa 
onkin kiinnitettävä huomiota siihen, liittyykö määräykseen pakottava lain 
säännös ja jos liittyy, niin missä määrin säännöksen pakottavuus rajoittaa 
mahdollisuuksia määrätä asiasta yhtiöjärjestyksessä. 


Yhtiöjärjestyksen noudattamisen 
tarkastaminen osana hallinnon tarkastusta ja 
tilintarkastajan huomautusvelvollisuutta 


Yhtiöjärjestyksen noudattamisen tarkastaminen liittyy ennen kaikkea 
hallinnon tarkastamiseen, mutta sillä voi olla heijastusvaikutusta myös 
tilinpäätöksen oikeellisuuteen. Hallinnon tarkastus on tarkastuskohteen 
johdon toiminnan laillisuuden valvomista, eikä niinkään liiketaloudellis- 
ten näkökohtien selvittämistä.* Hallinnon tarkastus on siis laillisuustar- 
kastusta, eikä tarkoituksenmukaisuuden tarkastamista.? Myös tilintar- 
kastajan tilintarkastuslain mukainen huomautusvelvollisuus kiinnittyy 
laillisuuden arvioimiseen eikä tarkoituksenmukaisuuden tarkastamiseen. 
Tilintarkastajan on kiinnitettävä huomionsa siihen, onko johdon päätök- 
set ja yhtiössä tehdyt toimenpiteet olleet sopusoinnussa yhtiöjärjestyksen 
> Helminen 2006, 59-62. 
6 HE 295/1993, 34. 


7 Horsmanheimo ym. 2017, 91. 

kanssa. Sen sijaan tilintarkastajan tehtäviin ei kuulu arvioida sitä, miten 
tarkoituksenmukaisia yhtiössä tehdyt päätökset ja toimenpiteet ovat. Esi- 
merkiksi valinta siitä, millä yhtiöjärjestyksen mukaisilla toimialoilla yhtiö 
on toiminut, on tarkoituksenmukaisuuskysymys. 

Hallinnon tarkastusta ja TTL 3:5.5:n mukaista huomautusvelvollisuut- 
ta on aiheellisesti kritisoitu siitä, että tarkastuksen kriteerit ovat puut- 
teellisia. Tämän vuoksi on myös ehdotettu niitä koskevien säännösten 
täsmentämistä de lege ferenda.$ Työ- ja elinkeinoministeriön muistiossa 
vuodelta 2018 on päädytty suosittelemaan hallinnon tarkastuksen pysyt- 
tämistä tilintarkastuksen kohteessa myös tulevaisuudessa.? Syksystä 2018 
lähtien hallinnon tarkastuksen täsmentämistä on pohdittu Suomen Tilin- 
tarkastajat ry:n työryhmässä, joka pyrkii täsmentämään hallinnon tarkas- 
tuksen sisältöä ja luomaan hallinnon tarkastusta koskevan ohjeistuksen.'? 

TTL 3:1.1:n mukaisesti tilintarkastus kohdistuu päättyneeseen tilikau- 
teen. Yhtiöjärjestyksen noudattamisen osalta tämä tarkoittaa, että tilin- 
tarkastaja arvioi tarkastuksen kohteena olevan tilikauden aikana tehtyjä 
päätöksiä ja toimenpiteitä. Sitä, onko toiminta ollut sopusoinnussa yhtiö- 
järjestyksen kanssa, arvioidaan luonnollisesti päätöksenteko- tai toimen- 
pidehetkellä voimassa olleen yhtiöjärjestyksen perusteella. Jos taas yhtiö- 
järjestystä on muutettu tilikauden aikana, joudutaan arviointi tekemään 
sekä uuden että vanhan yhtiöjärjestyksen perusteella. Yhtiöjärjestyksen 
muutoksen yhteydessä voi tulla aiheelliseksi myös tarkastaa, että muutok- 
sen rekisteröinnin jälkeen on toimittu uuden yhtiöjärjestyksen mukaises- 
ti. Tilintarkastajan velvollisuus tarkastaa yhtiöjärjestyksen noudattamista 
koskee kaikkia yhtiöjärjestyksen määräyksiä. Merkitystä ei ole esimerkiksi 
sillä, onko yhtiöjärjestyksen määräys osakeyhtiölain edellyttämä vai vapaa- 
ehtoinen määräys tai millaista asiaa yhtiöjärjestyksen määräys koskee. 

Tilintarkastajan TTL 3:5.5:n huomautusvelvollisuus koskee vain yhtiön 
johtoa eli hallitusta, hallintoneuvostoa, näiden jäseniä sekä toimitusjoh- 


8 Horsmanheimo ym. 2017, 93—94. 


? Työ- ja elinkeinoministeriö 2018, 70-73. 


10 Ks. Ruuska 2019, 42-45. 

tajaa. Näin ollen tilintarkastaja ei periaatteessa suoraan arvioi ainakaan 
huomautusvelvollisuuden kautta sitä, onko yhtiökokous tehnyt yhtiöjär- 
jestyksen vastaisen päätöksen. Tästä ei kuitenkaan seuraa, etteikö tilintar- 
kastajalla olisi velvollisuus huomauttaa siitä, jos yhtiössä on pantu toimeen 
yhtiökokouksen tekemä yhtiöjärjestyksen vastainen päätös. OYL 6:2:n pe- 
rusteella hallitus tai hallituksen jäsen ei saa noudattaa yhtiökokouksen te- 
kemää päätöstä, joka on yhtiöjärjestyksen vastaisena pätemätön. OYL 6:19:n 
perusteella sama koskee myös toimitusjohtajaa ja OYL 6:24:n perusteella 
hallintoneuvostoa. Näin ollen tilintarkastajalla on velvollisuus huomaut- 
taa siitä, että hallitus, hallintoneuvosto, hallituksen tai hallintoneuvoston 
jäsen taikka toimitusjohtaja ovat toimineet vastoin OYL 6:2:n säännöstä, 
pannessaan täytäntöön yhtiökokouksen tekemän yhtiöjärjestyksen vastai- 
sen päätöksen. Tilintarkastaja siis käytännössä arvioi huomautusvelvolli- 
suuden kautta yhtiökokouksen päätösten yhtiöjärjestyksen mukaisuutta. 
Tilintarkastajalla voidaan nähdä olevan myös hallinnon tarkastuksen pe- 
rusteella velvollisuus arvioida yhtiökokouksen tekemien päätösten lainmu- 
kaisuutta. Tätä ei ole mahdollisuutta käsitellä tässä yhteydessä laajemmin. 

Yhtiön johdolla (hallitus ja toimitusjohtaja) on lisäksi yleinen valvonta- 
velvollisuus siitä, että osakeyhtiön toiminta on asianmukaisesti järjestetty. 
Tämä velvollisuus sisältää velvollisuuden valvoa muuta henkilöstöä sekä 
velvollisuuden reagoida, jos se havaitsee, että henkilöt ovat tehtäviinsä so- 
veltumattomia.'' Käytännössä tämän seurauksena tilintarkastaja voi jou- 
tua huomauttamaan johdon valvontavelvollisuuden laiminlyönnistä, jos 
yhtiön muiden tahojen on sallittu toimia epäasianmukaisesti. 

Yhtiön toiminnan yhtiöjärjestyksen mukaisuuden tarkastaminen ta- 
pahtuu voimassa olevan yhtiöjärjestyksen ja sen määräysten pohjalta. Jotta 
yhtiöjärjestys olisi voimassa, tulee osakeyhtiön ja yhtiöjärjestyksen olla re- 
kisteröity. Myös yhtiöjärjestystä muutettaessa on muutetun yhtiöjärjestyk- 
sen rekisteröiminen välttämätön edellytys muutoksen voimaantulolle.'? 
Tarkastaessaan yhtiöjärjestyksen noudattamista tilintarkastaja arvioi sitä, 


1 Ks. Toiviainen 1988, 279. 


12 Helminen 2006, 191. 

onko yhtiön rekisteröityä ja voimassaolevaa yhtiöjärjestystä noudatettu. Jos 
yhtiöjärjestystä on muutettu, mutta sitä ei ole ilmoitettu rekisteröitäväksi, 
on edelleen noudatettava vanhaa yhtiöjärjestystä, koska OYL 5:31.2:n pe- 
rusteella uutta yhtiöjärjestystä ei saa panna täytäntöön ennen kuin se on 
rekisteröity. Tältä osin hallinnon tarkastuksen kohteena on myös se, että 
yhtiöjärjestys ilmoitettu rekisteröitäväksi OYL 5:31:n mukaisesti, mutta 
tässä ei ole kysymys yhtiöjärjestyksen vaan yhtiön toiminnan osakeyhtiö- 
lainmukaisuuden tarkastamisesta. 

Ennen osakeyhtiön rekisteröintiä rekisteriviranomainen tarkastaa yh- 
tiöjärjestyksen lainmukaisuuden eli sen, että yhtiöjärjestyksessä on osa- 
keyhtiölain edellyttämät pakottavat määräykset ja että yhtiöjärjestykses- 
sä ei ole osakeyhtiölain tai muun lainsäädännön vastaisia määräyksiä.” 
Yhtiöjärjestystä muutettaessa tekee rekisteriviranomainen samanlaisen 
tarkastuksen määräysten poistamisen, määräysten muutosten ja uusien 
määräysten osalta. Yhtiön perustamisvaiheessa osakeyhtiön ja sen jälkeen 
tapahtuva yhtiöjärjestyksen muutoksen rekisteröinti ei kuitenkaan mer- 
kitse varmuutta yhtiöjärjestyksen määräyksen lainmukaisuudesta tai pä- 
tevyydestä. Rekisterimerkinnällä ei siis ole yhtiöjärjestyksen materiaalisia 
edellytyksiä korjaavaa vaikutusta.'* Käytännössä edellä mainittu tarkoit- 
taa sitä, että kaupparekisteriviranomainen eli PRH saattaa rekisteröidä tul- 
kinnanvaraisissa tapauksissa myös sellaisia yhtiöjärjestyksen määräyksiä, 
jotka osoittautuvat myöhemmin osakeyhtiölain tai muun lainsäädännön 
vastaisiksi.'* Yhtiöjärjestysmääräysten osakeyhtiölainmukaisuus ratkais- 
taan yleisessä tuomioistuimessa eikä määräyksen rekisteröinti tarkoita 
automaattisesti sitä, etteikö määräys voisi harvinaisessa yksittäistapauk- 
sessa olla osakeyhtiölain tai muun lainsäädännön pakottavan säännöksen 
vastainen jo alun alkaen. 


13 Kyläkallio & Iirola & Kyläkallio 2017, 95. 


4 Helminen 2006, 191. Rekisterimerkinnällä ei ole moiteajan umpeen kulumista vas- 


taavalla tavalla korjaavaa vaikutusta. 


5 Ks. KKO 2005:122. 

Tilintarkastaja voi yleensä luottaa tilintarkastusta tehdessään siihen, 
että yhtiön rekisteröity yhtiöjärjestys on sopusoinnussa osakeyhtiölain ja 
muun lainsäädännön kanssa. Oikeuskirjallisuudessa on katsottu, etteivät 
yhtiön toimielimet — eikä näin ollen myöskään yhtiön tilintarkastaja — ole 
velvollinen eikä yleensä edes oikeutettu ottamaan oman päätöksensä poh- 
jaksi kaupparekisteriviranomaisen asiassa tekemää oikeudellista arviointia 
vaan yhtiöjärjestyksen määräyksen lainmukaisuuden arvioimisen tulee pe- 
rustua kunkin toimielimen itsenäiseen harkintaan.'* Ei voida ajatella, että 
tilintarkastajalle voitaisiin asettaa rekisteriviranomaista korkeampi osaa- 
mistaso arvioida tietyn yhtiöjärjestysmääräyksen osakeyhtiölain tai muun 
lainsäädännön mukaisuutta. Näin ollen tilintarkastaja voi ottaa tilintar- 
kastuksen lähtökohdaksi osakeyhtiön rekisteröidyn yhtiöjärjestyksen ja 
sen määräykset, ellei rekisteriviranomainen ole hyväksynyt ilmeisen selväs- 
ti osakeyhtiölain tai muun lainsäädännön vastaista yhtiöjärjestysmääräys- 
tä. Tällainen on erittäin harvinaista. 

Kun arvioidaan tilintarkastajan mahdollisuuksia arvioida toiminnan 
lainmukaisuutta, on huomioitava, ettei tilintarkastaja kykene arvioimaan 
jokaista asiaa yhtä perusteellisesti kuin päätöksen tehnyt yhtiöorgaani. 
Toimitusjohtajalla ja hallituksen jäsenillä onkin tämän perusteella myös 
ensisijainen vahingonkorvausvastuu päätöksen lainmukaisuudesta ja siis 
myös yhtiöjärjestyksen mukaisuudesta. Perustellusti onkin katsottu, että 
tilintarkastajalle on kohtuutonta asettaa täydellistä vastuuta siitä, mihin 
epäselvän lainsäädännön tulkinnassa myöhemmin päädytään. Edellä 
mainitun seikan on katsottava soveltuvan vähintäänkin vastaavasti yh- 
tiöjärjestyksen määräysten sisällön tulkintaan, koska yhtiöjärjestyksen 
määräykset ovat yksilöllisiä eikä niiden sisällöstä ole yleensä olemassa lain- 
säädäntöä vastaavalla tavalla vakiintunutta tulkintaa. Toisaalta yhtiöjär- 
jestyksen määräyksiä tulkitaan objektiivisesti ja sanamuodon mukaisesti, 
minkä seurauksena yhtiöjärjestysmääräysten yksilöllisyyden ei voi katsoa 
merkittävästi vähentävän myöskään tilintarkastajan tarkastusvelvollisuu- 


16 Kyläkallio ym. 2017, 96. 


7 Savela 2015, 169-170. 

den sisältöä. Tilintarkastajan velvollisuus kiinnittää huomiota yhtiöjärjes- 
tyksen rikkomiseen on kuitenkin tavanomaista ankarampaa silloin, kun 
kyseessä on selvä ja tavanomainen yhtiöjärjestyksen määräys. Vastaavasti 
huomautusvelvollisuutta tulisi arvioida tavanomaista lievemmin silloin, 
kun kysymyksessä on tulkinnanvarainen määräys, tai kysymys on toimi- 
alamääräyksen kaltaisesta määräyksestä, jota normaalistikin tulkitaan 
joustavalla tavalla. 

Joskus osakeyhtiön yhtiöjärjestys saattaa pitää sisällään lainsäädännön 
uudistamisen seurauksena lainvastaiseksi muodostuneita yhtiöjärjestyksen 
määräyksiä. Näin on ainakin silloin, jos vanha lainmukainen yhtiöjärjestys 
on sisältänyt uuden lain kanssa ristiriidassa olevan määräyksen. Tällöin ky- 
symys on yhtiöjärjestyksen määräyksen muuttumisesta lainvastaiseksi eikä 
siis alkuperäisestä lainvastaisuudesta. Kysymys saattaa olla yhtiötä koske- 
van lain muuttamisesta. Näissä tilanteissa lain voimaanpanolain siirtymä- 
säännöksissä on kuitenkin tavanomaisesti todettu, että yhtiöjärjestykseen 
sisältyvän uuden lain vastaisen yhtiöjärjestysmääräyksen sijasta noudate- 
taan uutta lakia, ellei toisin ole säädetty.'$ Tilintarkastajan on kuitenkin 
tiedostettava tämä ja hänen on tarkastettava sitä, onko yhtiössä uuden lain 
voimaantulon jälkeen toimittu lain mukaisesti ja siis voimaanpanolain 
siirtymäsäännöksen edellyttämällä tavalla vastoin yhtiöjärjestyksen mää- 
räystä. 

Tilintarkastuslain 3:5:5:n huomautusvelvollisuutta koskee kuitenkin 
olennaisuuden periaate eli tilintarkastajan ei tule ryhtyä huomauttamiseen 
tilintarkastuksen kokoon tai vahingonkärsijän olosuhteisiin nähden vä- 
häisten rikkomusten ja laiminlyöntien johdosta.'? Olennaisuuden periaate 
koskee näin ollen myös yhtiöjärjestyksen rikkomisesta huomauttamista. 
Jos rikkomus on vähäinen, ei huomauttamiseen tule ryhtyä. Olennaisuu- 
den periaatteeseen on katsottava vaikuttavan myös siihen, onko kyseessä 
sellainen yhtiöjärjestyksen rikkominen, josta on voinut aiheutua yhtiölle 


18 Ks. esimerkiksi laki asunto-osakeyhtiölain voimaanpanosta 5 $ ja laki osakeyhtiölain 


voimaanpanosta 4 $. 


1? Ks. HE 295/1993, 34; HE 194/2006, 40. 

vahinkoa. Jos yhtiöjärjestyksen rikkominen ei ole voinut aiheuttaa vahin- 
koa, huomauttamisen kynnys on korkeampi kuin silloin, jos vahinkoa on 
aiheutunut. Esimerkiksi varsinaisen yhtiökokouksen pitäminen hieman 
yhtiöjärjestyksen edellyttämän ajankohdan jälkeen voidaan katsoa sellai- 
seksi vähäiseksi yhtiöjärjestyksen rikkomiseksi, josta ei tarvitse tehdä huo- 
mautusta. 

Mikäli tilintarkastaja antaa tilintarkastuskertomuksessa huomau- 
tuksen yhtiöjärjestyksen rikkomisesta tai siihen liittyvästä johdon mah- 
dollisesta vahingonkorvausvastuusta, kertomuksessa tulee esittää selvästi 
huomautukseen johtaneet syyt. Huomautuksen syyt on siis yksilöitävä eli 
ainoastaan yleisluonteista huomautusta yhtiöjärjestyksen rikkomisesta ei 
voida pitää riittävänä. 


Tilintarkastuksen kannalta keskeisiä 
yhtiöjärjestyksen määräyksiä 


Tarkastamisen lähtökohdat 

Tilintarkastaja on velvollinen tuntemaan yhtiöjärjestyksen sisällön.** 
Kuten edellä on todettu, tilintarkastajalla on velvollisuus tarkastaa kaik- 
kien yhtiöjärjestysmääräysten noudattamista riippumatta siitä, millainen 
määräys on kysymyksessä. Mahdollisia yhtiöjärjestyksen määräyksiä on 
olemassa lukematon joukko. Tilintarkastajan tulee kiinnittää huomiota 
pakollisista yhtiöjärjestyksen määräyksistä erityisesti yhtiön toimialamää- 
räykseen ja määräyksiin, joilla määrätään toisin kuin asia olisi osakeyhtiö- 
lain nojalla sekä muihin vapaaehtoisiin määräyksiin.** Nämä määräykset 
muodostavat johtoa velvoittavan normiston. Merkitystä ei ole sellaisilla yh- 
tiöjärjestyksen määräyksillä, joilla on lähinnä toistettu osakeyhtiölain voi- 


20 Savela 2015, 169. 


2 Ks. erilaisista yhtiöjärjestyksen määräyksistä Kyläkallio ym. 2017, 101-106. 

massa olevaa sääntelyä, koska määräysten sisältö on velvoittava jo suoraan 
lainkin perusteella. Alla on käsitelty yksityiskohtaisesti toimialamääräystä 
ja yhtiön päätöksentekoa koskevia määräyksiä. Nämä määräykset on otet- 
tu esimerkinomaisesti tarkemman tarkastelun kohteeksi, koska kyseisten 
määräysten noudattamisen arviointi tulee eteen varsin usein tilintarkas- 
tuksen yhteydessä. 


Yhtiöjärjestyksen toimialamääräys 


Yhtiöjärjestyksen toimialamääräyksellä tarkoitetaan sitä toimialaa, jolla 
osakeyhtiö toimii tai voi toimia. Osakeyhtiön toimialamääräys voi olla 
yksilöity tai yleinen. Osakeyhtiölaissa ei edellytetä, että toimialamääräyk- 
sen tulisi olla yksilöity vaan toimialamääräys voidaan ilmoittaa yleistoimi- 
alana, joka käytännössä tarkoittaa kaikkea laillista liiketoimintaa. Jos 
osakeyhtiön toimialana on yleistoimiala, kaikki toiminnan tarkoitusta 
toteuttavat toimet ovat tällöin myös toimialamääräyksen mukaisia. Jos toi- 
mialamääräys on yleinen, ei tilintarkastajan tarvitse käytännössä arvioida 
sitä, onko toiminta ollut sopusoinnussa toimialamääräyksen kanssa. 

Jos kysymyksessä on yksilöllinen toimialamääräys, joutuu tilintarkasta- 
ja arvioimaan, onko yhtiön toiminta tapahtunut toimialamääräyksen puit- 
teissa. Osakeyhtiö saa harjoittaa vain toimialansa mukaista liiketoimintaa, 
mutta orgaaneilla ei ole velvollisuutta harjoittaa kaikkea toimialamääräyk- 
sen sisällään pitämiä liiketoiminnan alueita. Sen sijaan toimialamääräys 
kieltää sellaiset aktiiviset toimenpiteet, jotka ovat toimialamääräyksen 
vastaisia.?? Myös voiton tuottamistarkoitustakin edistävät toimet ovat siis 
kiellettyjä, jos ne ovat toimialamääräyksen vastaisia. 

Jos toimialamääräys on yksilöity, toimialamääräyksen tulisi olla selkeä, 
jotta yhtiöjärjestysmääräyksestä selviäisi se, millä alalla tai aloilla osakeyh- 
tiö toimii. Toimialamääräyksen ei tulisi ainakaan olla niin epämääräisesti 


2 HE 109/2005, 44. Vrt. vuoden 1978 osakeyhtiölain osalta esimerkiksi Kyläkallio & 


Iirola & Kyläkallio 2002, 142. 


23 Ks. Mäntysaari 2002, 66. 

tai laajasti määritelty, ettei yhtiöjärjestyksestä kävisi ilmi, millä toimialoilla 
yhtiö toteuttaa toimintansa tarkoitusta.*+ Toimialamääräyksen epämää- 
räisyys yleensä vaikeuttaa myös tilintarkastajan edellytyksiä arvioida, onko 
yhtiön toiminta ollut toimialamääräyksen mukaista. 

Tilintarkastajan tarkastus- ja huomautusvelvollisuuden kannalta toi- 
mialamääräyksen noudattamisen arvioiminen tulee sitoa tavanomaisiin 
toimialamääräyksen arviointikriteereihin. Tällöin on otettava huomioon 
muun muassa toimialamääräysten yleinen tulkintatraditio sekä mahdol- 
lisuus poiketa toimialamääräyksestä kaikkien osakkeenomistajien suos- 
tumuksella. Vaikka toimialamääräys rajoittaa toiminnan tarkoituksen 
toteuttamistapaa, ja yhtiö saa lähtökohtaisesti harjoittaa vain sellaista toi- 
mintaa, joka kuuluu yhtiön toimialaan, joudutaan usein tulkitsemaan sitä, 
milloin yhtiön toiminta on toimialamääräyksen mukaista tai sen vastaista. 
Tätä arviointia joutuu tekemään ensisijaisesti yhtiössä päätöksiä tekevät 
yhtiöorgaanit, mutta myös tilintarkastaja. 

Yhtiöjärjestyksen toimialamääräystä ei tule tulkita kovin suppeasti, 
ja toimialan tulkinnan suhteen voidaankin noudattaa tiettyä väljyyttä ja 
joustavuutta. Sallittuina tulee pitää vähäisiä ja luonnollisia siirtymisiä 
varsinaista toimialaa lähellä oleville aloille.?* Tätä kutsutaan toimialaliu- 
kumaksi. Myös yhtiöjärjestyksen toimialamääräystä palvelevaa toimintaa 
voidaan pitää toimialamääräyksen mukaisena.? Edellä mainittu toimi- 
alamääräyksen tulkintatraditio johtaa siihen, että myös tilintarkastajan 
tulee tilintarkastuslain 3:5.5:n mukaisen huomautusvelvollisuuden osalta 
tiedostaa toimialamääräysten joustava tulkinta. Toinen toimialamääräyk- 
seen arviointiin heijastuva kriteeri on huomautusvelvollisuuteen liittyvä 
olennaisuuden kriteeri eli vaikutuksiltaan vähäisten toimialan ylitysten 
perusteella tilintarkastajan ei tarvitse ryhtyä huomauttamaan asiasta tilin- 
tarkastuskertomuksessa. Näin on katsottava olevan erityisesti silloin, jos 


24 Kyläkallio & Iirola & Kyläkallio 2008, 160. 
25 


26 


Ks. esimerkiksi Caselius & Heikonen & Huttunen 1973, 52; Koski 1993, 101. 
Ks. Koski 1993, 101. 


27 Kylakallio ym. 2008, 160-161. 

toimialan ylittäminen ei ole aiheutunut yhtiölle sellaista vahinkoa, josta 
yhtiön johtohenkilöt voisivat olla vahingonkorvausvastuussa. Jos taas toi- 
mialan ylittäminen on merkityksellistä, on tilintarkastajalla katsottava 
olevan huomautusvelvollisuus, vaikkei ylitys olisikaan vielä aiheuttanut 
yhtiölle vahinkoa.** Huomautusvelvollisuuden kautta saadaan näin viesti- 
tettyä yhtiön osakkeenomistajille, että yhtiössä on tehty toimia, jotka ovat 
toimialamääräyksen vastaisia. Osakkeenomistajat voivat reagoida tähän 
tietoon parhaaksi katsomallaan tavalla, kuten laajentamalla yhtiöjärjestyk- 
sen toimialamääräystä tai vaihtamalla yhtiön hallituksen. 

Vaikka yhtiöorgaanien tekemien päätösten ja toimenpiteiden tulee 
olla toimialamääräyksen mukaisia, toimialamääräyksestä on mahdollista 
poiketa.*? Asianmukainen päätös toimialasta poikkeamisesta tekee yksit- 
täistapauksessa hyväksyttäväksi muutoin toimialamääräyksen vastaisen 
toimenpiteen. Vaikka yhtiön johdolla on pääsääntöisesti velvollisuus teh- 
dä päätöksiä vain yhtiön toimialalla, saattaa joissain tapauksissa siis tulla 
kysymykseen toimialamääräyksestä poikkeaminen. Kun yhtiöjärjestyksen 
toimialamääräys on muutettavissa OYL 5:27:n tarkoittamalla määräenem- 
mistöpäätöksellä, on pidetty hyväksyttävänä, että yhtiö voi yksittäista- 
pauksessa poiketa toimialamääräyksestä ja tehdä sen vastaisen toimen 
yhtiön kaikkien osakkeenomistajien suostumuksella.3° Yksimieliset osak- 
keenomistajat voivat OYL 5:1:n perusteella hyväksyä yhtiökokoukselle kuu- 
luvan päätöksen, joka voi tarkoittaa esimerkiksi yhtiön toimialan ulkopuo- 
lelle menevää oikeustoimea.*' Tarvittaessa osakkeenomistajan hyväksyntä 
voidaan antaa myös jälkikäteen. Tällöin yhtiön johto ei voi olla vahingon- 


28 Toimialan ylittämisestä on yleensä ilmoitettava tilintarkastuskertomuksessa silloin- 


kin, kun sen ei voida olettaa aiheuttavan osakeyhtiötä kohtaan välitöntä vahingonkor- 
vausvelvollisuutta. Ks. Kyläkallio ym. 2017, 715 ja siinä oleva viittaus tilintarkastuslauta- 
kunnan ratkaisuun 5/1995. 


2 Toimialamaarayksen osakkeenomistajille antaman suojan tarvetta ei ole luonnollises- 


tikaan silloin, kun yhtiön kaikki osakkeenomistajat päättävät toimenpiteestä yksimieli- 
sesti. Ks. esimerkiksi KKO 1986:136, 1992:87 ja KKO 1992:190. 


30 Ks. KKO 1992:190. Kun osakeyhtiön ainoa osakkeenomistaja oli hyväksynyt takauk- 


sen antamisen toisen yhtiön velasta, ei sillä seikalla, että toimenpide ei ollut toimialan mu- 
kainen ollut merkitystä. Vrt. myös KKO 1990:140. 


31 Ks. Kyläkallio ym. 2008, 161. 

korvausvastuussa laittaessaan täytäntöön päätöksen, joka on toimialamää- 
räyksen vastainen, jos toimesta on päätetty kaikkien osakkeenomistajien 
suostumuksella?” tai mikäli kaikki osakkeenomistajat tulevat hyväksy- 
neeksi päätöksen viimeistään jälkikäteen. Mikäli yhtiössä on tehty toimi- 
alamääräyksen vastainen toimi, ei se edellytä tilintarkastajan huomautusta, 
jos päätös on tehty kaikkien osakkeenomistajien suostumuksella. Jos siis 
toimialamääräystä on rikottu, on tilintarkastajan tehtävä tarkastaa, onko 
toimialamääräyksestä poikkeaminen tehty osakeyhtiölain mukaisesti, jol- 
loin huomauttamisvelvollisuutta ei ole. 

Osakeyhtiön toiminta ja päätökset voivat olla myös sellaisia, että nii- 
den voidaan katsoa sisältyvän lähes kaikkiin toimialoihin. Osakeyhtiön 
toimialamääräyksessä ei ole pakko olla mainintaa kiinteistöjen tai mui- 
den yhtiöiden osakkeiden omistamisesta. Muiden yhtiöiden osakkeiden 
omistaminen on hyväksyttävää, koska konsernimuodossa toimiminen on 
vakiintunut toimintatapa. Lisäksi yhtiön ylimääräisten varojen sijoitta- 
minen arvopapereihin on niin yleistä, ettei tällaistakaan toimintaa ole pi- 
detty välttämättömänä mainita yhtiöjärjestyksen toimialamaarayksessa.3+ 
Joissain tapauksessa sijoitustoiminta saattaa sen sijoituskohteiden poik- 
keuksellisen luonteen tai laajuuden osalta muuttua sellaiseksi, ettei sitä 
voi enää pitää kaikkiin tavanomaisiin liiketoiminnan alueisiin kuuluvana. 
Arviointi on tehtävä tapauskohtaisesti sekä päätöksentekijöiden että tilin- 
tarkastajan toimesta. 

Vahinkoa aiheuttaneet toimet, jotka on tehty yhtiön toimialamääräyk- 
sen ulkopuolella, toisin sanoen toimialamääräystä rikkomalla, synnyttävät 
vahingonkorvausvelvollisuuden toimenpiteen yhtiön puolesta tehneille.55 


32 Ks. KKO 1992:190. Osakeyhtiön hallitus oli päättänyt takauksen antamisesta toisen 


yhtiön velasta. Kunta oli omistanut kaikki takauksen antaneen yhtiön osakkeet. Kun 
kunnanhallitus oli kunnan puolesta hyväksynyt takauksen, se sitoi osakeyhtiötä riippu- 
matta siitä, oliko takauksen antaminen ollut yhtiön toimialan vastaista tai oliko yhtiön 
hallituksen päätös syntynyt säädetyssä järjestyksessä. 

3 Ks, af Schulten 2003, 61; Airaksinen & Pulkkinen & Rasinaho 2018, 79. 
34 Airaksinen ym. 2018, 80; Kyläkallio ym. 2017, 98. 


35 Kyläkallio ym. 2008, 162; Ks. KKO 1985-11-82, jossa taloudellisen yhdistyksen joh- 


tohenkilöt olivat vastuussa vahingoista, jotka olivat aiheutuneet yhdistyksen sääntöjen 

Tällaisen tilanteen ollessa käsillä tilintarkastajan on siis huomautettava 
paitsi toimialamääräyksen rikkomisesta niin myös johdon mahdollisesta 
vahingonkorvausvastuusta yhtiölle. 


Toimivallanjakoa ja päätöksentekoa koskevat 
yhtiöjärjestysmääräykset 


Osakeyhtiölakiin perustuva yhtiöorgaanien välinen toimivallanjako ra- 
kentuu hallituksen yleistoimivallalle sekä sille, että muiden yhtiöorgaanien 
eli yhtiökokouksen, hallintoneuvoston ja toimitusjohtajan toimivallasta 
säädetään osakeyhtiölain säännöksissä. Näin ollen yhtiökokous ja toimi- 
tusjohtaja päättävät niille osakeyhtiölain nojalla kuuluvista asioista. Tilin- 
tarkastajan tehtäviin kuuluu tarkastaa riippumatta asiaa koskevista yhtiö- 
järjestyksen määräyksistä se, onko päätökset tehty oikean yhtiöorgaanin 
toimesta. 

Edellä kuvattu osakeyhtiölakiin perustuva toimivallanjako on kuiten- 
kin vain ohjeellinen, ja siitä on mahdollista poiketa yhtiöjärjestyksellä. oYL 
5:2:n mukaan yhtiöjärjestyksessä voidaan määrätä, että yhtiökokous päät- 
tää toimitusjohtajan ja hallituksen yleistoimivaltaan kuuluvasta asiasta. 
Edellä mainitusta seuraa, että yhtiöjärjestyksen määräyksillä voidaan lisätä 
yhtiökokouksen päätettäväksi kuuluvia asioita. Yhtiöjärjestyksessä voidaan 
esimerkiksi määrätä, että yhtiökokous päättää liiketoiminnan tai kiinteän 
omaisuuden hankkimisesta ja luovuttamisesta, jolloin yhtiön hallituksella 
ja toimitusjohtajalla ei ole toimivaltaa tehdä tällaisia asioita koskevia pää- 
töksiä. Silloin, jos yhtiöjärjestyksessä on tällaisia toimivallanjakoa koskevia 
määräyksiä, on tilintarkastajan huomautettava, mikäli yhtiön päätökset on 
tehty yhtiöjärjestyksen vastaisesti väärän toimielimen toimesta. 

Yhtiöjärjestyksessä saattaa myös olla yhtiökokouksen ja hallituksen 
päätöksentekoa koskevia yhtiöjärjestyksen määräyksiä. Ne saattavat esi- 
merkiksi koskea päätöksenteon edellytyksenä olevia määräenemmistöjä tai 


edellyttämään toimintaan kuulumattomasta toiminnasta. Vahingonkorvausta kuitenkin 
soviteltiin. 

päätöksentekoa kahdessa kokouksessa. Myös näiden määräysten noudat- 
tamista tilintarkastajan on seurattava ja huomautettava, jos päätöstä ei ole 
tehty yhtiöjärjestyksen määräysten edellyttämällä tavalla. 


Lopuksi 


Osakeyhtiön vastuuhenkilöiden toiminnan yhtiöjärjestyksen mukaisuu- 
den arvioiminen on keskeinen osa tilintarkastukseen kuuluvaa hallinnon 
tarkastusta sekä siihen kiinteästi liittyvää tilintarkastajan huomautusvel- 
vollisuutta. Tähän tilintarkastajan velvollisuuteen soveltuvat yleiset tilin- 
tarkastukseen liittyvät periaatteet, kuten olennaisuusvaatimus. Lisäksi 
tätä tilintarkastajan velvollisuutta tarkasteltaessa otetaan huomioon yhtiö- 
järjestyksen määräyksiin liittyvät yleiset tulkintatraditiot, kuten toimiala- 
määräysten joustava tulkinta. 

Tilintarkastajan tarkastusvelvollisuuden sisältö yhtiöjärjestyksen nou- 
dattamisen osalta on tulkinnanvarainen hallinnon tarkastuksen ja huo- 
mautusvelvollisuuden yleispiirteisyyden takia. Tämän takia hallinnon 
tarkastuksen ja huomautusvelvollisuuden sisältöä koskevien säännösten 
tulisikin olla nykyistä seikkaperäisempiä. 

— tilintarkastajien näkökulma 


Kati Pajunen, Antti Rautiainen & Jani Saastamoinen 


INTERNATIONAL AUDITING and Assurance Board (IAASB) julkaisi vuon- 
na 2015 uuden ISA 701 -standardin, jonka mukaan tilintarkastuksen 
kannalta keskeiset seikat (KAM, key audit matters) tulee esittää listat- 
tujen yhtiöiden tilintarkastuskertomuksessa. KAM-asioiden raportoin- 
nilla on pyritty parantamaan tilintarkastuskertomusten informaatioar- 
voa. Keskeisten asioiden miettiminen voi toisaalta auttaa fokusoimaan 
tilintarkastustyötä, mutta lisäinformaation antaminen johtaa toisaalta 
lisätyöhön ja tekee tilintarkastuskertomuksista pidempiä. Niinpä ei 
ole selvää, miten KAM-lisätietojen antamisen koetaan vaikuttavan ti- 
lintarkastustyöhön, tilintarkastuksen laatuun ja tehokkuuteen. Tässä 
tutkimuksessa tarkastellaan tilintarkastajien näkemyksiä siitä, miten 


Lili-Anne Kihn, Lasse Oulasvirta, Janne Ruohonen, Jaakko Rönkkö & Jani Wacker (toim.) 
Talous, sääntely, ohjaus — tarkastuksen ja valvonnan ajankohtaiskysymyksiä. 

hetp://urn.fi/ URN:ISBN:978-952-359-004-5 


Kati Pajunen, Antti Rautiainen & Jani Saastamoinen 


tilintarkastuksen kannalta keskeisten seikkojen esittäminen tilintar- 
kastuskertomuksessa vaikuttaa tilintarkastuksen laatuun ja tehokkuu- 
teen. Tutkimuksen aineistona on suomalaisille tilintarkastajille tehty 
kysely, johon saatiin 283 vastausta. Kyselyaineistoa analysoitiin tilas- 
tollisilla menetelmillä. Yleisesti KAM-raportointiin suhtauduttiin mel- 
ko myönteisesti ja vaikka niiden koettiin lisäävän työmäärää, monet 
vastaajat kokivat niiden fokusoivan tilintarkastustyötä. Faktorianalyysi 
tuottaa kaksi ryhmää. ”Positiiviset” suhtautuvat yleisesti KAM-rapor- 
tointiin myönteisesti. ”Analyyttiset” peilaavat KAM-raportointia suh- 
teessa tilintarkastusprosessiin analyyttisesti. Regressionanalyysi 
osoittaa, että kokeneemmat tilintarkastajat suhtautuvat KAM-rapor- 
tointiin vähemmän positiivisesti. Sitä vastoin KHT-tilintarkastajat näke- 
vät KAM-raportoinnissa hyötyjä tilintarkastusprosessin kannalta, kun 
taas iäkkäämmät tilintarkastajat eivät. 

Johdanto 


Tilintarkastuskertomus on asiakirja, jossa tilintarkastaja viestii tilinpää- 
tösten ja tilintarkastuskertomusten käyttäjille keskeisen sanomansa tar- 
kastelun alla olevasta yhteisöstä ja sen taloudellisen informaation oikeelli- 
suudesta (Libby 1979). Tilintarkastuskertomus, joka kertoo vain sen, onko 
tilinpäätös hyväksyttävissä vai ei, on saanut kritiikkiä osakseen siitä, ettei se 
tarjoa tarpeeksi yksityiskohtaista tietoa tarkastettavasta kohteesta eikä avaa 
tilintarkastusprosessin keskeisiä painotuksia (PCAOB 2013). On olemassa 
niin sanottu odotuskuilu sen suhteen, mitä tilintarkastukselta odotetaan 
ja mitä se pystyy käytännössä tarjoamaan (Mock, Bédard, Coram, Davis, 
Espahbodi & Warne 2013). On nähty, että tilintarkastuskertomuksen tu- 
lisi kertoa enemmän. Tähän kritiikkiin vastatakseen 1AASB (International 
Auditing and Assurance Standards Board) julkaisi vuonna 2015 uuden ISA 
701-standardin, jonka mukaan listayhtiöiden tilintarkastuskertomuksissa 
tulee raportoida tilintarkastuksen kannalta keskeiset seikat (Key Audit 
Matters, KAM’) (IAASB 2015). Tätä uutta standardia on tullut noudattaa 
15.2.2016 jälkeen tehdyissä tilintarkastuksissa, joten kokemuksia standar- 
din soveltamisesta on jonkin verran kertynyt. 

ISA 701 -standardin mukaan tilintarkastuksen läpinäkyvyys paranee 
KAM-seikkojen raportoinnin johdosta. Tilinpäätöksen käyttäjät saavat 
tietoa siitä, mikä on ollut kaikkein merkityksellisintä tarkastelun alla ole- 
vassa tilintarkastuksessa tai missä osa-alueissa tilinpäätös sisältää eniten 
johdon harkintaa. (ISA 701, 1.2.) KAM-seikkojen pohtiminen voi toisaal- 
ta auttaa fokusoimaan tilintarkastusta, mutta se tarkoittaa myös lisätyötä 
tilintarkastajille. Standardin kehittämisellä on pyritty lisäämään tilintar- 
kastuksen laatua, mutta ei ole tutkimustietoa siitä, miten tilintarkastajat 
itse kokevat tämän uudistuksen tai näkevätkö he sillä olevan vaikutusta 
tilintarkastuksen laatuun. Tämän eksploratiivisen tutkimuksen tutkimus- 
kysymys on, miten tilintarkastajat kokevat KAM-seikkojen raportoinnin ti- 


1 Key Audit Matters -sanoista muodostuva KAM-lyhenne on mahdollinen myös suo- 


menkielisenä lyhenteenä, jos sanoiksi valitaan keskeisten seikkojen raportoinnin sijaan 
esimerkiksi ”kriittisten asioiden määrittely”. 

lintarkastuskertomuksissa vaikuttavan tilintarkastuksen laatuun? Teimme 
kyselyn suomalaisille tilintarkastajille toukokuussa 2018. Kyselyn perus- 
teella KAM-seikkojen raportointiin suhtaudutaan jossakin määrin nega- 
tiivisesti. Toisaalta vaikka standardin soveltaminen lisää työmäärää, osa 
vastaajista koki sen fokusoivan tilintarkastustyötä. 

Tämä artikkeli etenee seuraavasti. Ensin esitellään aiheeseen liittyvää 
aikaisempaa tutkimusta. Seuraavassa luvussa selostetaan aineiston han- 
kinta ja käytetyt tutkimusmenetelmät. Sen jälkeen esitellään tutkimuksen 
tulokset. Lopuksi esitetään johtopäätökset. 


Kirjallisuuskatsaus 


Tilintarkastusalaa ohjaavat monet eri säädökset ja useiden eri sidosryh- 
mien erilaiset odotukset. Sääntelyn avulla on yritetty parantaa muun 
muassa tilintarkastuksen laatua, poistaa odotuskuilua, vähentää valvon- 
taan liittyviä ongelmia sekä lisätä tilinpäätösten ja tilintarkastuskertomus- 
ten informaatioarvoa (ks. esim. Francis 2004; Gold, Gronewold & Pott 
2012; Gullkvist & Jokipii 2013; Ojala, Niskanen, Collis & Pajunen 2014; 
Pajunen & Saastamoinen 2013; Porter 1993). Tässä tutkimuksessa tarkas- 
tellaan tilintarkastuksen laatua, jolla on hyvin monta erilaista määritelmää 
tutkimuskirjallisuudessa (ks. esim. Watkins, Hillison & Morecroft 2004; 
Knechel, Krishnan, Pevzner, Shefchik & Velury 2013). Ammattikirjalli- 
suudessa tilintarkastuksen laadun käsite on kuitenkin melko pelkistetty. 
Tilintarkastuksen laatu tarkoittaa lähinnä standardien ja määräysten nou- 
dattamista tilintarkastusprosessissa (ks. Watkins ym. 2004; ks. myös Kihn 
2017). IAASB (2014) on määritellyt tilintarkastuksen laadulle oman viite- 
kehyksen, joka pohjautuu tilintarkastusprosessiin palvelun tuottajan (ks. 
Kihn 2017) näkökulmasta. Määritelmän mukaan tilintarkastuksen laatu 
tarkoittaa esimerkiksi sitä, että tilintarkastusprosessi on edennyt säädösten 
mukaan, että osaamista on ollut käytössä riittävästi ja että käytettävissä on 
ollut riittävästi aikaa tilintarkastuksen suorittamiseen (IAASB 2014). Tässä 

tutkimuksessa keskitytään tilintarkastuksen laatuun tuottajan ja standar- 
dien noudattamisen näkökulmasta, koska tarkastelun kohteena on tilin- 
tarkastajien oma näkemys ISA 701 -standardin soveltamiseen. 

KAM-seikkojen esittäminen tilintarkastuskertomuksessa voi vaikuttaa 
merkittävästi tilintarkastajan työhön ja työn fokusointiin. ISA 701 -stan- 
dardin mukaan KAM-seikkojen valintaan vaikuttaa esimerkiksi se, millä 
osa-alueilla tilinpäätöstä merkittävän virheellisyyden riski on arvioitu 
suuremmaksi tai mitkä osa-alueet tilinpäätöksestä sisältävät eniten johdon 
harkintaa (Isa 701, 9), ja näiden pohtiminen voi pitää sisällään myös jon- 
kin verran subjektiivisuutta tilintarkastajan puolelta. ISA 701 -standardi 
sisältää myös melko laajat tarkastusprosessia kuvaavat dokumentointivaa- 
timukset (ISA 701, 18) ja tilintarkastusprosessissa joudutaan miettimään, 
mihin asioihin tilintarkastuksen rajalliset resurssit tulee kohdentaa. 
Cordos ja Fulöp (2015) ovat tutkineet IAASB:n saamia kommenttikirjeitä 
ISA 701 -standardista. Yleisesti ottaen suhtautuminen KAM-seikkojen ra- 
portointiin oli näissä kirjeissä myönteistä, mutta osassa kommenttikirjeitä 
löydettiin myös huolenaiheita. Tilintarkastuksen raportointiprosessi voi 
viivästyä. Voi olla myös haasteellista valita oikeita asioita KAM-seikoiksi 
raportoitavaksi tilintarkastuskertomuksessa. Braselin, Doxeyn, Grenierin 
ja Reffettin (2016), mukaan tilintarkastuskertomuksessa esiin nostetut ti- 
lintarkastuksen kannalta kriittiset tekijät vaikuttavat myös tilintarkasta- 
jan oikeudelliseen vastuuseen. Kyseiset tutkijat näkevät kuitenkin näiden 
asioiden raportoimisen auttavan tilintarkastajan vastuun kontrolloimises- 
sa. 

On tärkeää selvittää, lisääkö uudistunut raportointi hyötyjä käyttäjien 
näkökulmasta. Bédard, Gonthier-Besacier ja Schatt (2014) ovat tutkineet 
Ranskassa vuonna 2003 käyttöön otettujen JOA-seikkojen (Justification 
of Assessments) vaikutuksia markkinoilla. JOA-seikkojen avulla tilintar- 
kastuskertomuksen käyttäjä saa tietoa niistä seikoista, jotka ovat olleet 
lausunnon perustana. JOA-seikat vastaavat pitkälle KAM-seikkoja. Tut- 
kijoiden mukaan JOA-seikkojen raportointi ei vaikuta tilintarkastuksen 
laatuun. Tilintarkastuksen laatua kuvaavana muuttujana he käyttävät 

tuloksen järjestelyä kuvaavaa lukua. Myöskään tilintarkastuksen kustan- 
nuksissa muutos ei näy. JOA-seikkojen raportointi näkyy kuitenkin siinä, 
että tilintarkastuskertomuksen antamiseen menee hieman pidempi aika, 
joten joitakin vaikutuksia tilintarkastuksen tehokkuuteen on havaittavis- 
sa. Tutkijat päätyvät johtopäätökseen, että JOA-seikkojen raportoinnilla 
on pikemminkin symbolista merkitystä sen sijaan, että niillä olisi paljon 
informaatioarvoa markkinoiden näkökulmasta tarkasteltuna. 

Tilintarkastuskertomuksen informaatioarvoa voidaan pohtia myös in- 
formaation relevanssin ja reliabiliteetin kannalta (ks. esim. IFRS-standar- 
dien käsitteellinen viitekehys), mutta tällöinkään ei ole selvää, kuka on se 
tilintarkastuskertomuksen käyttäjä, jolle tilintarkastaja pyrkii antamaan 
lisätietoa, ja mitkä ovat niitä relevantteja, keskeisiä avainasioita, joihin niu- 
kat tarkastusresurssit tulee kohdistaa. Sirois, Bédard ja Bera (2018) ovat tut- 
kineet sitä, miten KAM-seikkojen raportointi tilintarkastuskertomuksessa 
vaikuttaa varsinaisen tilinpäätöksen analysointiin. Heidän kokeellisen tut- 
kimuksensa löydös oli, että tilinpäätöksen lukijat kiinnittävät enemmän 
huomiota niihin liitetietoihin, jotka on raportoitu KAM-seikkoina tilintar- 
kastuskertomuksessa. Jos raportoituja KAM-seikkoja on puolestaan useita, 
osa tilinpäätöksestä jää KAM-seikkojen ulkopuolisten asioiden tarkastelun 
suhteen vähemmälle huomiolle. Tämän tutkimuksen perusteella on tär- 
keää kiinnittää huomiota KAM-seikkojen valintaan. 


Aineisto ja menetelmät 


Kyselytutkimusaineisto hankittiin toukokuussa 2018 lähettämällä sähköi- 
nen kyselylomake kaikille suomalaisille tilintarkastajille. Kyselylomakkei- 
ta lähetettiin yhteensä 1408 vastaajalle ja vastauksia saatiin 283 kappaletta, 
joten kyselyn vastausaste oli 20,2 %. Lomakkeessa oli 14 kaikille vastaajille 
yhteistä väittämää. Lisäksi kyselyyn sisältyi kahdeksan väittämää, jotka oli 
tarkoitettu tilintarkastajille, joilla itsellään oli kokemusta KAM-seikkojen 
raportoinnista. Väittämiin vastattiin 5-portaisella Likertin asteikolla, jossa 

5 = olen täysin samaa mieltä, 4 = olen jokseenkin samaa mieltä, 3 = en ole 
samaa mieltä enkä eri mieltä, 2 = olen jokseenkin eri mieltä ja 1 = olen täy- 
sin eri mieltä. Aineistoa analysoitiin tilastollisilla menetelmillä. Käytettyjä 
menetelmiä olivat kuvailevat tilastotiedot sekä pääkomponenttianalyysi, 
jossa muuttujajoukosta pyritään eristämään minimimäärä faktoreita, jotka 
selittävät mahdollisimman suuren määrän muuttujien varianssista (Mooi 
et al. 2018)?. 


Tulokset 


Kuvailevat tilastotiedot 


Taulukossa 1 raportoidaan kuvailevat tilastotiedot 14 väittämän kysymys- 
patteristosta, joilla mitattiin kaikkien vastaajien näkemyksiä KAM-seik- 
kojen raportoinnista. Vastauksien määrä vaihteli 264:n ja 273:n välillä. 
Keskimäärin vastaajilla oli selkeä mielipide KAM-raportointiväittämistä: 
jokaisessa väittämässä vastausten keskiarvo poikkesi tilastollisesti merkit- 
sevästi (p-arvo < 0,01) viisiportaisen Likert-asteikon neutraalista arvosta 


(3). 


2 Tilastollinen analyysi tehtiin Stata 15 -ohjelmistolla. Statan faktorianalyysissa voidaan 


hyödyntää pääkomponenttianalyysimenetelmää, joka toteutetaan faktorianalyysina, mut- 
ta skaalataan pääkomponenteiksi (Mooi et al. 2018). 

Taulukko 1. Kuvailevat tilastotiedot 1 


Väittämä 


N 


KA 


KP 


Min. 


Max. 


t-arvo 


Mielestäni kam-seikkojen raportoi- 
minen tilintarkastuskertomuksessa 
parantaa tilintarkastuksen laatua. 


2,377 


0,963 


-10,69*** 


Mielestäni kam-seikoista rapor- 
toiminen auttaa kontrolloimaan 
tilintarkastajan vastuuta. 


271 


2,804 


1,038 


-3.10*** 


Mielestäni kam-seikoista raportoi- 
minen tilintarkastuskertomuksessa 
lisaa tilintarkastajien ja johdon 
valista viestintaa. 


269 


2,346 


0,956 


-11,23*** 


Mielestäni kam-seikoista rapor- 
toiminen lisää tilintarkastuksen 


tehokkuutta siten, että tilintarkastus- 


prosessi on sujuva. 


269 


3,182 


0,977 


3,06** 


Mielestäni kam-sekoista raportointi 
ei lisää yleistä luottamusta tilintar- 
kastukseen. 


266 


3,376 


1,010 


6,07*** 


Mielestäni kAm-seikoista raportoimi- 
nen ei lisää merkityksellistä tietoa 
tilinpäätöksen käyttäjien päätöksen- 
tekijöiden tueksi. 


267 


3,464 


0,970 


7,82*** 


Mielestäni kam-seikkojen raportointi 
lisää luottamusta yhtiöiden tilinpää- 
tösinformaation oikeellisuuteen. 


264 


2,398 


0,896 


-10,92*** 


Mielestäni kam-seikkojen raportointi 
lisää yleistä luottamusta tilintarkas- 
tukseen. 


267 


2,393 


0,866 


-11,44*** 


Sijoittajat saavat kam-seikkojen 
raportoinnin myötä tilinpäätöksistä 
aiempaa enemmän lisäarvoa. 


268 


2,325 


0,905 


-12,21*** 


Johto saa kAm-seikkojen rapor- 
toinnin myötä tilintarkastuksesta 
enemmän lisäarvoa. 


268 


2,743 


0,989 


-4,26*** 


Mielestäni kam-seikkojen raportointi 
on hyvä asia. 


270 


2,330 


0,967 


-11,39*** 


kAm-Sseikkojen raportointi parantaa 
tilintarkastuskertomuksen laatua. 


264 


2,545 


0,997 


TA 

kaw-seikkojen raportointi pienentaa 266 2,628 0,911 1 5 6,66*"* 
tilintarkastuksen odotuskuilua. 

KAM-seikkojen raportointi parantaa 

tilintarkastuskertomuksen läpinä- 264 2,292 | 0,890 1 5 -12,92*** 
kyvyyttä. 


Huom. N=havaintojen lukumäärä, KA=keskiarvo, KP=keskipoikkeama, Min.=minimiarvo, Max.=mak- 
simiarvo. Mitta-asteikko: 5 = olen täysin samaa mieltä, 4 = olen jokseenkin samaa mieltä, 3 = en ole 
samaa mieltä enkä eri mieltä, 2 = olen jokseenkin eri mieltä ja 1 = olen täysin eri mieltä. T-testisuureen 
arvo ilmaisee, poikkeaako keskimääräinen vastaus tilastollisesti merkitsevästi neutraalista vastaukses- 
ta (3). Tilastollinen merkitsevyys: *** p-arvo < 0,01. 


Yleisimmin vastaajat olivat jokseenkin eri mieltä esitettyjen väittämien 
kanssa, mikä viittaa siihen, että vastaajat olivat skeptisiä KAM-raportoin- 
nin hyödyllisyyttä kohtaan. Erityisesti KAM-seikkojen raportoinnin ei 
koettu parantavan tilintarkastuskertomusten läpinäkyvyyttä eikä tuovan 
lisäarvoa sijoittajille. KAM-seikkojen raportointia ei pidetty hyvänä asiana 
eikä raportoinnin katsottu parantavan tilintarkastuksen laatua. Kuitenkin 
vastaajat olivat neutraaleja tai hieman samaa mieltä väittämissä: "Mieles- 
täni KAM-seikoista raportoiminen lisää tilintarkastuksen tehokkuutta siten, 
että tilintarkastusprosessi on sujuva? ,” Mielestäni KAM-sekoista raportointi ei 
lisää yleistä luottamusta tilintarkastukseen.” ja” Mielestäni KAM-seikoista ra- 
portoiminen ei lisää merkityksellistä tietoa tilinpäätöksen käyttäjien päätök- 
sentekijöiden tueksi.” Lukuun ottamatta ensimmäistä väittämää nämäkin 
vastaukset ovat hyvin linjassa muiden vastausten lievän negatiivisuuden 
kanssa. 

Taulukossa 2 esitetään kuvailevat tilastotiedot kyselyn osiosta, johon 
vastanneilla oli kokemusta K AM-raportoinnista ja K AM-prosesseista. Myös 
näissä väittämissä vastausten keskiarvot poikkesivat tilastollisesti merkit- 
sevästi neutraalista vastauksesta. Keskimääräisissä mielipiteissä oli kui- 
tenkin selkeää hajontaa. Vastaajat olivat jokseenkin eri mieltä siitä, että 
KAM-seikkojen raportointi lisää työmäärää liikaa tilintarkastusprosessissa, 
KAM-seikat on helppo valita ja että KAM-seikkojen valinta edesauttaa tilin- 
tarkastustyön fokusoinnissa. Kuitenkin vastaajat olivat jokseenkin samaa 
mieltä siitä, että KAM-seikkojen raportoinnilla on ollut operatiivista vai- 

kutusta ja se on edesauttanut sisäisen valvonnan puutteiden löytämisessä. 
Vastaukset viittaavat myös siihen, että johdon toivomuksia painotetaan 
enemmän kuin tilintarkastusriskejä KAM-seikkojen valinnassa, ja että 
KAM-seikat valitaan vasta tilintarkastusprosessin loppuvaiheessa. 


Taulukko 2. Kuvailevat tilastotiedot 2 


Väittämä N KA KP Min. | Max. t-arvo 
Mielestäni kam-seikkojen raportointi 
lisää työmäärää liikaa tilintarkastus- 109 2,550 | 0,948 1 5 -4,95%* 
prosessissa. 
Mielestäni raportoitavat KAM-seikat 108 2,500 0,912 7 5 5,70" 
on helppo valita. 
Tilintarkastustyötä on helpompi 
fokusoida, kun päättää ensin 109 2,670 1,028 1 5 -3,35%* 
Kam-seikat. 
Kam-seikkojen raportointi on johta- 
nut kohteissani operatiivisiin vaiku- 108 3,278 0,926 ja 5 3,120 
tuksiin ja toimenpiteisiin useammin 
kuin aiempi raportointi. 
kAm-Sseikkojen raportoinnin myötä 
puutteita sisäisestä valvonnasta on 107 3,486 0,994 1 5 5,06*** 
löytynyt aiempaa enemmän. 
Valitsen KAM-seikat tilintarkastusris- 104 2,019 0,892 5 5 -11,21 
kien perusteella. 
Valitsen kam-seikat johdon toivo- 109 4,119 0,988 J, 5 11,83" 
musten perusteella. 
Valitsen kaw-seikat vasta tilintarkas- 108 3,981 4,032 b 5 9,88" 
tusprosessin loppuvaiheessa. 
Huomioita: N = havaintojen lukumäärä, KA = keskiarvo, KP = keskipoikkeama, Min. = minimiarvo, 
Max. = maksimiarvo. T-testisuureen arvo ilmaisee, poikkeaako keskimääräinen vastaus tilastollisesti 


merkitsevästi neutraalista vastauksesta (3). Tilastollinen merkitsevyys: *** p-arvo < 0,01. 

Faktorianalyysi 


Vastaajatyyppien ja vastauspainotusten löytämiseksi taulukossa 1 esitetyille 
väittämille tehtiin pääkomponenttianalyysi, jonka tulokset esitetään tau- 
lukossa 3. Koska tutkimus on luonteeltaan eksploratiivinen, komponent- 
tien sallittiin korreloivan keskenään, minkä vuoksi ratkaisussa sovelletiin 
vinorotaatiota (Promax). Analyysin ratkaisuun sisältyi 11 väittämää, jotka 
latautuivat kahdelle komponentille?. Nämä nimettiin seuraavasti: Yleinen 
laatu (Laatu) ja Tehokkuuden ja vaikuttavuuden lisääminen (Teho). 

Komponenttien Cronbachin alfat ovat suhteellisen korkeita, mikä viit- 
taa sisäisesti konsistenttiin mittariin. 

Yleinen laatu kuvaa sitä näkemystä, että parhaimmillaan KAM-rapor- 
tointi voi lisätä tilintarkastuksen laatua, yhteiskunnallista luottamusta 
tilintarkastukseen ja tuoda yleisesti sijoittajille lisäarvoa. Tehokkuuden ja 
vaikuttavuuden lisääminen kuvaa sitä näkemystä, että tilintarkastuspro- 
sesseilta odotetaan tehokkuutta ja vaikuttavuutta, toisin sanoen prosessien 
sujuvuutta, yritysjohdon ja tilintarkastajien parempaa viestintää, selkeää 
vastuiden määrittelyä ja lisäarvoa myös asiakasyrityksen johdolle. 


3 Kommunaliteettitarkastelun perusteella poisjätetyt kolme väittämää olivat: ”Mieles- 


täni KAM-seikoista raportoiminen tilintarkastuskertomuksessa lisää tilintarkastajien ja 
johdon välistä viestintää.”, ”Sijoittajat saavat KAM-seikkojen raportoinnin myötä tilinpää- 
töksistä aiempaa enemmän lisäarvoa” ja ”KAM-seikkojen raportointi pienentää en 
tuksen odotuskuilua.” 

Taulukko 3. Pääkomponenttianalyysin ratkaisu KAM-raportoinnin vaikutuksista 


Väittämä Laatu Teho | Kommu 
naliteetti 
Mielestäni kam-seikkojen raportoiminen tilintarkastuskerto- 
a 0,562 0,675 
muksessa parantaa tilintarkastuksen laatua. 
Mielestäni KAM-seiko sta raportoiminen auttaa kontrolloimaan 0.767 0,666 
tilintarkastajan vastuuta. 
Mielestäni kam-seikoista raportoiminen lisää tilintarkastuksen 
: Sy i ä 0,979 0,797 
tehokkuutta siten, että tilintarkastusprosessi on sujuva. 
Mielestäni KAM-Seiko sta raportointi ei lisää yleistä luottamus- 0,894 0,680 
ta tilintarkastukseen. 
Mielestäni kam-seikoista raportoiminen ei lisää merkityk- 
sellistä tietoa tilinpäätöksen käyttäjien päätöksentekijöiden 0,893 0,656 
tueksi.? 
Mielestäni kam-seikkojen raportointi lisää luottamusta yhtiöi- 
Grane mean 0,618 0,621 
den tilinpäätösinformaation oikeellisuuteen. 
Mielestäni kam-seikkojen raportointi lisää yleistä luottamusta 0,748 0,651 
tilintarkastukseen. 
Johto saa kam-seikkojen raportoinnin myötä tilintarkastukses- 0,696 0,615 
ta enemmän lisäarvoa. 
Mielestäni kam-seikkojen raportointi on hyvä asia. 0,739 0,799 
kam-seikkojen raportointi parantaa tilintarkastuskertomuksen 0,668 0,707 
laatua. 
kam-seikkojen raportointi parantaa tilintarkastuskertomuksen 0,775 0,642 
läpinäkyvyyttä. 
Cronbachin alfa 0,923 0,796 
Lambda 6,302 1,206 
Osuus varianssista 0,525 0,391 


Lisätietoja: xmo = 0,919, K2 = 1710,521 (p < 0,001). R Väittämän mitta-asteikko käännetty. 


Taulukossa 4 raportoidaan pääkomponenttianalyysin ratkaisu taulukossa 


2 esitetyille väittämille. Väittämät latautuvat kolmelle komponentille, jos- 


kaan ne eivät ole ongelmattomia. Nämä komponentit nimettiin: Konkreet- 


tiset hyödyt (Hyöty), Riskit ja suunnitelmallinen KAM-määrittely (Riskit) ja 


Vaikutukset työmäärään (Työmäärä). 

Cronbachin alfan perusteella Konkreettiset hyödyt on toimiva. Sitä vas- 
toin Riskit ja suunnitelmallinen KAM-määrittely -komponentin alhainen 
alfa viittaa siihen, että se on enemmän suuntaa antava. Vaikutukset työmää- 
rään -komponentille latautui vain yksi väittämä, joskin korkealla arvolla. 


Taulukko 4. Faktoriratkaisu KAM-prosessiväittämistä 


ain ssä M vat won | Kommu- 

Vaittama Hyöty Riskit Työmäärä naliteetti 
Mielestani KAM-seikkojen raportointi lisää 0,972 0,921 
työmäärää liikaa tilintarkastusprosessissa. 
Tilintarkastustyötä on helpompi fokusoida, 
kun päättää ensin KAM-seikat. 0,715 0,591 
KAM-seikkojen raportointi on johtanut 
kohteissani operatiivisiin vaikutuksiin ja 0,850 0,692 
toimenpiteisiin useammin kuin aiempi 
raportointi. 
KAM-seikkojen raportoinnin myötä puutteita 
sisäisestä valvonnasta on löytynyt aiempaa 0,812 0,786 
enemmän. 
Valitsen KAM-seikat tilintarkastusriskien 0,744 0,645 
perusteella. 
Valitsen KAM-seikat johdon toivomusten 0,582 0,593 
perusteella. 
Valitsen KAM-seikat yasta tilintarkastuspro- 0,735 0,618 
sessin loppuvaiheessa. 
Cronbachin alfa 0,748 0,389 - 
Lambda 2,401 1,435 1,010 
Osuus varianssista 0,334 0,219 0,163 


Lisätietoja: xmo = 0,665, K2 = 140,044 (p < 0,001). R Väittämän mitta-asteikko käännetty. 


Konkreettiset hyödyt kuvaa näkemystä, jonka mukaan parhaimmillaan 
KAM-raportointi voi tukea työn fokusointia ja sisäisen valvonnan ongel- 
makohtien löytämistä, toisin sanoen tuoda hyötyjä niin tarkastajalle kuin 
asiakasyrityksellekin. Riskit ja suunnitelmallinen KAM-määrittely kuvaa 
klassista tilintarkastusriskilähtöistä ajattelutapaa, jossa suunnitelmallisesti 

arvioidaan fokusalueet ja sitten toteutetaan tarkastus näiden mukaisesti 
(huomaa käännetty mitta-asteikko taulukon 4 alimman muuttujan koh- 
dalla). Vaikutukset työmäärään kuvaa sitä, että työmäärän pelätään kasva- 
van liikaa. 


Johtopäätökset 


Tämän tutkimuksen tarkoituksena oli kartoittaa sitä, kokevatko tilintar- 
kastajat KAM-seikkojen raportoinnin tilintarkastuskertomuksissa lisäävän 
tilintarkastuksen laatua. Teimme kyselyn toukokuussa 2018 kaikille suo- 
malaisille tilintarkastajille. Löysimme faktorianalyysin avulla kaksi eri- 
laista painotusta: yleinen laatu (Laatu) ja tehokkuuden ja vaikuttavuuden 
lisääminen (Teho). Yleisesti laatua korostavat positiivisimmat vastaajat 
kokivat, että KAM-raportit lisäävät luottamusta tilintarkastukseen, pie- 
nentävät odotuskuilua ja tuovat myös sijoittajille lisäarvoa. Tehokkuutta 
ja vaikuttavuutta korostaneet positiiviset vastaajat katsoivat, että tilintar- 
kastusprosessi muuttuu sujuvammaksi, johdon ja tilintarkastajien viestintä 
lisääntyy, vastuut on helpompi määritellä ja asiakasyrityksen johto saa ti- 
lintarkastuksesta paremmin lisäarvoa. Löydetyt kaksi faktoria kuvastavat 
mielestämme suhtautumista tilintarkastukseen joko yleisenä yhteiskun- 
nallisena, mm. sijoittajaa palvelevana valvontafunktiona, jossa työn laatu 
on keskeinen attribuutti tai sitten asiakaskeskeisenä businessprosessina, 
jossa korostuvat prosessien tehokkuus ja aikaansaadut vaikutukset, kuiten- 
kin vastuuseikat muistaen. 

Pääkomponenttianalyysin perusteella löysimme myös kolme näke- 
mystä KAM-seikkojen merkitykselle, jotka nimettiin konkreettiset hyödyt 
(Hyöty), riskit ja suunnitelmallinen KAM-määrittely (Riskit) ja vaikutukset 
työmäärään (Työmäärä). Lyhyesti nämä voidaan nähdä hyöty-, riskikeskei- 
syys- ja työmääräpainotuksiksi uuden raportointimallin prosessin osalta. 
Nämä kolme osa-aluetta kuvaavat mielestämme hyvin tilintarkastustoi- 
minnan suuntia, ja tasapainottelu näiden aspektien välillä kuvaa tulevai- 

suuden haasteita tilintarkastustyössä: On yhtä aikaa tärkeää tuottaa hyö- 
tyjä ja palvella asiakasyritystä, ts. on pyrittävä lisäarvoon ja jatkuvuuteen 
esimerkiksi fokusoimalla työtä sekä sisäisten kontrollien parantamisella. 
Toisaalta on silti löydettävä olennaiset riskit perinteisen omistaja-joh- 
to-agenttisuhteen kannalta ja toimittava itsenäisesti ja suunnitelmien mu- 
kaisesti. Näistä huolimatta on kolmanneksi pyrittävä pitämään työmäärä 
ja aikataulupaine kohtuullisena, mikä heijastelee perinteisiä tilintarkastus- 
alan haasteita, mutta mahdollisuuksia uusille teknologisille ratkaisuille, 
kuten automaation ja ohjelmistojen käytölle täsmäytyksissä ja analyyseissä. 

Kaiken kaikkiaan KAM-uudistuksen vaikutukset koettiin hieman ne- 
gatiivisesti, mikä voi kuvastaa sitä, että tilintarkastusalaa on kohdannut 
useampikin uudistus, joiden mielekkyys ei välttämättä ole selvä Suomen 
oloissa. Negatiivinen suhtautuminen väittämiin voi pahimmillaan tarkoit- 
taa esimerkiksi, että tilintarkastuksen odotuskuilun (ks. Mock et al. 2013) 
nähdään jopa kasvavan KAM-uudistusten myötä. Toisaalta yleisellä tasolla 
esitetty KAM voi antaa tilintarkastajalle mahdollisuuden kertoa siitä, mi- 
hin asioihin on keskitytty, jolloin fokus ja ehkä myös vastuu voi olla muilla 
osa-aluilla pienempi (ks. myös Brasel ym. 2016; Sirois ym. 2018). Tilintar- 
kastusalan uudistuksien, kuten KAM-raportoinnin, vaikutuksia voikin olla 
hyvä tarkastella uudestaan tulevaisuudessa ja pohtia mahdollisia vaikutuk- 
sia tilintarkastuksen laatuun, vaikuttavuuteen, työmäärään, ristiriitaisin 


vaatimuksiin työtehtävissä sekä tarkastusalan työllisyystilanteeseen. 

Olli Hiltunen 


2000-LUVUN ALUSSA Euroopassa ja Yhdysvalloissa tapahtuneet kir- 
janpitoskandaalit sekä vuosien 2007—2009 finanssikriisi ovat aiheut- 
taneet lisääntyvää poliittista sääntelyä tilintarkastusalalle. Sääntelyn 
kasvaessa tilintarkastajat ovat joutuneet vastaamaan haasteeseen ja 
tämä on heijastunut tilintarkastuksesta perittäviin palkkioihin. Tämän 
artikkelin tarkoituksena on antaa kokonaisvaltainen kuva tekijöistä, 
jotka vaikuttavat lakisääteisestä tilintarkastuksesta maksettaviin palk- 
kioihin Suomessa. Artikkelin aineisto koostuu Helsingin pörssissä 
vuosina 2014—2016 noteeratuista pörssiyhtiöistä. Aiempien tutkimuk- 
sien pohjalta tarkasteluun on valittu tekijöiksi kohdeyhteisön koon, 
kompleksisuuden ja tilintarkastusriskin, johdon omistusosuuden sekä 
tilintarkastajan sukupuolen ja päävastuullisen tilintarkastajan ja/tai ti- 


Lili-Anne Kihn, Lasse Oulasvirta, Janne Ruohonen, Jaakko Rönkkö & Jani Wacker (toim.) 
Talous, sääntely, ohjaus — tarkastuksen ja valvonnan ajankohtaiskysymyksiä. 
Tampere: Tampere University Press 2019, 95-121. 
http://urn.fi/ URN:ISBN:978-952-359-004-5 


Olli Hiltunen 


lintarkastusyhteisön rotaation vaikutukset. Lisäksi vuoden 2015 kirjan- 
pitolain uudistuksen vaikutusta tarkastellaan, koska tämän oletetaan 
vaikuttavan tilintarkastuspalkkioihin. Tutkittavista tekijöistä muodoste- 
taan teoreettisen osion yhteydessä hypoteeseja, joiden totuusarvoa 
testataan empiirisessä osiossa OLS-regressioanalyysia hyödyntäen. 

Regressioanalyysin perusteella kohdeyhteisön koko, kompleksi- 
suus ja tilintarkastusriski vaikuttavat tilintarkastuksesta maksettaviin 
palkkioihin suomalaisissa pörssiyhtiöissä. Muiden tekijöiden osalta 
alkuperäiset tulokset eivät olleet tilastollisesti merkitseviä. Aiempien 
tutkimuksien mukaisesti erityisesti kohdeyhteisön koko on hyvin kes- 
keinen selittävä tekijä. Herkkyysanalyysi paljastaa kuitenkin, että al- 
kuperäisiin tuloksiin liittyy tietynlaista epävarmuutta. 

Johdanto 


Tilintarkastusala on noussut kansainvälisesti keskeiseksi tutkimuskentäk- 
si. Tutkijoiden kiinnostusta tilintarkastusalaa kohtaan ovat herättäneet 
2000-luvulla tapahtuneet maailmanlaajuiset kirjanpitoskandaalit sekä 
vuosien 2007—2009 finanssikriisi. Näiden tapahtumien johdosta tilin- 
tarkastusalaa on kohdannut tiukentunut lainsäädäntö. Aiemmissa tutki- 
muksissa (Hoitash, Hoitash & Bedard 2008; Vieru & Schadewitz 2010) on 
havaittu muuttuvan lainsäädännön vaikuttavan tilintarkastuspalkkioihin. 

Tilintarkastuspalkkioita on tutkittu kansainvälisesti varsin paljon. 
Simunicin (1980) pioneeritutkimuksessa tilintarkastuspalkkioita seli- 
tettiin kohdeyhteisön koolla, kompleksisuudella ja tilintarkastusriskillä. 
Simunicin (1980) tutkimus herätti kiinnostusta tutkia tilintarkastuspalk- 
kioihin kytköksissä olevia tekijöitä tarkemmin. Myöhemmin onkin ha- 
vaittu, että esimerkiksi johdon omistusosuus (Jensen 1986; Mitra, Hossain 
& Deis 2007), tilintarkastajan sukupuoli (Ittonen & Peni 2012; Hardies, 
Breesch & Branson 2015) sekä tilintarkastajan ja/tai tilintarkastusyhteisön 
rotaatio (Daugherty, Dickins, Hatfield & Higgs 2012; Sharma, Tanyi & 
Litt 2017) vaikuttavat myös palkkioihin. Suomessa vastaavia tutkimuksia 
ei ole kuitenkaan tehty yhtä laajalti, jolloin tutkimukselle on selkeä tieteel- 
linen kontribuutioarvo. 

Tämän artikkelin tavoitteena on analysoida, mitkä tekijät ovat kyt- 
köksissä tilintarkastuksesta maksettuihin palkkioihin'. Tarkasteluun on 
valittu tekijöitä, joiden on aiemmissa tutkimuksissa (Simunic 1980; Hay, 
Knechel & Wong 2006; Daugherty ym. 2012; Ittonen & Peni 2012; Naser 
& Hassan 2016) havaittu olevan yhteyksissä tilintarkastuspalkkioihin. 
Tarkasteluun on lisäksi sisällytetty vuoden 2015 kirjanpitolain (1336/1997) 
uudistuksen vaikutus, koska muuttuvan lainsäädännön on havaittu vai- 


1 Tilintarkastuksesta maksetuilla palkkioilla viitataan tässä artikkelissa tilintarkastus- 


lain (1141/2015) 3 luvun 1 $:n 1 momenttiin, jossa todetaan tilintarkastuksen käsittävän 
yhteisön tilikauden kirjanpidon, tilinpäätöksen, toimintakertomuksen sekä hallinnon 
tarkastuksen. Täten tilintarkastuspalkkiot käsittävät lakisääteisestä tilintarkastukses- 
ta aiheutuvat kulut, eivätkä sisällä oheispalveluista, kuten veroneuvonnasta, maksettuja 

kuttavan palkkioihin. Artikkelin tavoitteet on johdettu kahdeksi tutki- 
muskysymykseksi, jotka ovat: 
1) Mitkä tekijät selittävät tilintarkastuksesta maksettujen palkkioiden 
määrää? 
2) Miten uudistunut kirjanpitolaki vaikuttaa tilintarkastuksesta mak- 
settujen palkkioiden määrään? 


Tarkastelukohteeksi on valittu Helsingin pörssissä (eli Nasdag Helsingissä) 
noteeratut pörssiyhtiöt, jotka ovat olleet pörssissä vuodesta 2014 lähtien”. 
Pörssiyhtiöistä tutkitaan niitä yhtiöitä, jotka eivät ole poistuneet pörssistä, 
liittyneet muiden maiden pörsseihin tai toimineet rahoitus- ja vakuusaloil- 
la? vuosien 2014-2016 aikana. Lisäksi yhtiöt, joista tarvittavat tiedot eivät 
ole saatavilla, rajataan pois. Suomalaisten pörssiyhtiöiden valinta perustuu 
erityisesti aineiston saatavuuteen sekä suomalaisia pörssiyhtiöitä koskevien 
tutkimusten puutteeseen. Tarkasteluväliksi on valittu vuodet 2014-2016, 
jolloin vuoden 2015 kirjanpitolain uudistus on keskeisesti tarkasteluvälillä. 
Kolmen vuoden tarkastelujakso tarjoaa laajan aineiston, jota voidaan ana- 
lysoida tilastollisia menetelmiä hyväksikäyttäen. 

Artikkelin loppuosa on rakennettu seuraavasti: teoreettisen viitekehyk- 
sen yhteydessä tarkastellaan tilintarkastuksen taustalla olevaa agenttiteo- 
riaa ja aiempia tutkimuksia tilintarkastuspalkkioista sekä näiden yhteyttä 
tilintarkastuksessa maksettujen palkkioiden määrään. Teoreettisen viite- 
kehyksen yhteydessä johdetaan systemaattisesti empiirisessä osiossa tes- 
tattavia hypoteeseja. Empiirisessä osiossa puolestaan esitetään artikkelissa 
käytettyä aineistoa ja määritetään tutkimiseen käytettävät regressiomallit 
ja muuttujat. Tämän jälkeen esitetään ja analysoidaan tuloksia ja tehdään 
tuloksien pysyvyyttä tarkasteleva herkkyysanalyysi. Artikkeli päättyy yh- 
teenvetoon ja johtopäätöksiin saaduista tuloksista. 


2 Rajaus johtuu aiemmista tutkimusta koskien tilintarkastuspalkkioiden nousua pörs- 
jaus J P 


siin listautumisen yhteydessä (Beatty 1989; Venkataraman, Weber & Willenborg 2008). 


3 Rahoitus- ja vakuusaloilla toimiviin yhtiöihin kohdistuu enemmän laillista sääntelyä, 


joka puolestaan vaikuttaa lakisääteisestä tilintarkastuksesta maksettujen palkkioiden ra- 
kenteeseen (Simunic 1980; Cameran 2005). 
9 5 

Agenttiteoria tilintarkastuksen taustalla 


Tilintarkastuksen tarvetta on perustelu agenttiteorian näkökulmasta. 
Teorian mukaisesti päämies ei voi olla varma agentin toimien asianmukai- 
suudesta johtuen informaation asymmetriasta, joten hän palkkaa tilintar- 
kastajan varmentamaan agentin tilittämän informaation oikeellisuuden.* 
Tässä mielessä tilintarkastus nähdään eräänlaisena varmennuspalvelu, jos- 
sa tilintarkastajan tehtävänä on todeta agentin toimineen sovittujen sään- 
töjen ja normien mukaisesti (Meklin 2009, 57). 

Agenttiteorian mukaisesti päämiehen ja agentin välisestä agenttisopi- 
muksesta koituu agenttikustannuksia. Tillintarkastuksen näkökulmasta 
agenttikustannuksilla tarkoitetaan tilintarkastuspalkkioita. Chow (1982) 
on tutkimuksessaan käyttänyt agenttiteoreettista viitekehystä selittämään 
yhteisöjen kannusteita palkata ulkopuolinen tilintarkastaja. Tutkimuksen 
mukaisesti agenttisuhteeseen liittyviä ongelmia lisäävät muun muassa yh- 
teisön koon suurentuminen, velkarahoituksen osuus suhteessa yhteisön 
muihin varoihin sekä yhteisön tunnuslukuihin sidotut kovenantit. Lisäksi 
johdon omistusosuuden on myös havaittu vaikuttavan agenttikustannuk- 
siin (Jensen 1986). 

Agenttiteorian näkökulmasta yhteisön koon suurentuminen kasvattaa 
agenttikustannuksia, koska potentiaaliset ristiriidat johdon ja sidosryhmi- 
en välillä lisääntyvät (Inchausti 1997). Velkarahoituksen kasvaessa yhtei- 
söllä on suurempi kannuste palkata ulkoinen tilintarkastaja, jotta omista- 
jat eivät poikkeaisi varojenjakosäännöksistä velkojien haitaksi (Chow 1982, 
274—276). Jensen (1986, 326) on puolestaan esittänyt, että johdon omistus- 
osuuden kasvaessa agenttikustannusten tulisi pienentyä, koska johdon ja 
osakkeenomistajien intressit kohtaavat. Tarkastellaan seuraavaksi tarkem- 
min aiempia tutkimuksia tilintarkastuspalkkioihin vaikuttavista tekijöis- 
ta. 


4 Agentti-päämies-suhteena käsitetään esimerkiksi osakkeenomistajien ja organisaa- 


tion toimivan johdon välinen suhde (Meklin 2009, 57). 

Tilintarkastuspalkkioiden määräytyminen 
ja artikkelin hypoteesit 


Kohdeyhteisön koko, kompleksisuus ja tilintarkastusriski 


Merkittävässä osassa tutkimuksia on systemaattisesti saatu osoitettua, että 
kohdeyhteisön koon ja sen tilintarkastuksesta maksettujen palkkioiden 
välillä on positiivinen yhteys (Simunic 1980; 1984; Hay ym. 2006; Naser 
& Hassan 2016). Tätä positiivista yhteyttä on perusteltu tarkastukseen 
käytettävällä työmäärällä: tarkastajien tulee suorittaa enemmän asian- 
mukaisia testauksia, jotta he saavat tarvittavan varmuuden tilinpäätök- 
sen oikeellisuudesta. Yhteisön koon kasvu lisää myös siihen kohdistuvaa 
lainsäädännöllistä sääntelyä. Lisäksi julkisen edun kannalta merkittäviin 
yhteisöihin kohdistuu erityisiä oikeusnormeja ja lisääntynyttä lainsäädän- 
nöllistä sääntelyä, mitkä kasvattavat tilintarkastuspalkkioita (Othman, 
Thani & Ghani 2009). 

Kohdeyhteisön koolla viitataan yleisesti joko taseen loppusummaan tai 
liikevaihtoon. Simunic (1980, 172) on havainnut, että tilintarkastajat suo- 
sivat taseen loppusummaa yhteisön koon määrittelyssä, koska tarkastuksen 
keskeiset osa-alueet ovat taseella. Aiempien tutkimuksien positiivisiin yh- 
teyksiin perustuen johdetaan ensimmäiseksi hypoteesiksi: 


Hı: Kohdeyhteisön koon ja tilintarkastuksesta maksettavien palk- 
kioiden välillä vallitsee positiivinen yhteys. 


Kohdeyhteisön koon mukaisesti myös kompleksisuuden ja tilintarkas- 
tuksesta maksettujen palkkioiden välillä on havaittu olevan positiivinen 
yhteys (Simunic 1980; Hay 2013). Kompleksisuudella käsitetään yhteisön 
toiminnan monimutkaisuutta, kuten sen toiminnan maantieteellistä si- 
joittumista eri maihin tai toimimista eri toimialoilla. Tilintarkastajan 
näkökulmasta kohdeyhteisön kompleksisuuden kasvaessa tarkastuksen 
työmäärä lisääntyy, koska tarkastus muuttuu vaikeammaksi ja riski tilin- 

päätökseen sisältyvistä olennaisista virheistä tai puutteista kasvaa (Bamber, 
Bamber & Schoderbek 1991, s; Hay ym. 2006, 169). 

Kompleksisuutta on mitattu useissa aiemmissa tutkimuksissa tilinpää- 
tökseen yhdisteltyjen tytäryhtiöiden lukumäärällä (Simunic 1980; Hay 
2013; Naser & Hassan 2016). Tämän muuttujan valinta perustuu työmää- 
rään: tytäryhtiöiden lukumäärän kasvaessa tarkastuksessa joudutaan teke- 
mään enemmän tarkastustoimenpiteitä. Johdetaan toiseksi hypoteesiksi: 


H»: Kohdeyhteisön kompleksisuuden ja tilintarkastuksesta mak- 
settavien palkkioiden välillä vallitsee positiivinen yhteys. 


Tilintarkastukseen liittyy aina tilintarkastusriski. KHT-yhdistys (2008, 
146) on määritellyt tilintarkastusriskin riskiksi siitä, että tilintarkasta- 
ja epäonnistuu antamaan asianmukaisen lausunnon tarkastettavan yh- 
teisön tilinpäätöksestä. Tällöin tarkastaja saattaa joutua itse vastuuseen 
virheestään, jos hän on menetellyt huolimattomasti tai varomattomasti. 
Simunicin (1980, 173—174) mukaan tarkastajat sisällyttävät riskipreemion 
toimeksiantoihin, jolloin tilintarkastuspalkkiot muodostuvat sekä varsi- 
naisesta tarkastuksesta että riskipreemiosta. Simunic (1980) ja Al-Harshani 
(2008, 688) toteavat lisäksi, että tilintarkastajat vastaavat kasvavaan riskiin 
joko suurentamalla riskipreemiotaan tai lisäämällä tarkastustoimenpiteitä. 
Nämä molemmat vaihtoehdot puolestaan lisäävät tarkastajan työmäärää ja 
kasvattavat tarkastuksesta maksettavia palkkioita. 

Tilintarkastusriskin mittaamiseen on käytetty useita muuttujia, kuten 
vaihto-omaisuus- ja myyntisaamiset-tase-eriä (Simunic 1980), velkaantu- 
neisuuden tunnuslukuja (Simunic 1980; Hay ym. 2006) ja toiminnan tu- 
loksellisuutta (Simunic 1980; Othman ym. 2009). Edellisiin tutkimuksiin 
nojaten johdetaan artikkelin kolmanneksi hypoteesiksi: 


H3: Kohdeyhteisöön liittyvän tilintarkastusriskin ja tilintarkas- 
tuksesta maksettavien palkkioiden välillä vallitsee positiivinen 
yhteys. 

Johdon omistusosuus 


Agenttiteorian näkökulmasta johdon omistusosuuden suurentuessa agent- 
tikustannusten (tässä: tilintarkastuspalkkioiden) tulisi laskea. Jensen 
(1986) perusteli tätä johdon ja osakkeenomistajien intressien yhdentymi- 
sellä: johdolla on suurempi kannuste toimia osakkeenomistajien hyväksi, 
mikäli heillä on osakeomistusta kohdeyhteisössä. 

Mitran ym. (2007, 258-259) mukaan johdolla on olemassa kannustin 
toimia opportunistisesti’ osakkeenomistajien kustannuksella, jos heidän 
omistusosuutensa yhteisössä on vähäinen. Mikäli johdon omistusosuus 
kasvaa, yhteisön raportoinnin voidaan olettaa olevan objektiivisempaa, 
jolloin tilintarkastusriski laskee ja tarkastajan työmäärä vähenee. Tämä 
puolestaan laskee tilintarkastuksesta maksettavia palkkioita. Johdetaan 
neljänneksi hypoteesiksi edellä esitettyjen tutkimusten pohjalta: 


H4: Kohdeyhteisön johdon omistusosuuden ja tilintarkastuksesta 
maksettavien palkkioiden välillä vallitsee negatiivinen yhteys. 


Tilintarkastajan sukupuoli 


Aiemmissa tutkimuksissa on saatu osoitettua, että naispuoliset tilintarkas- 
tajat perivät korkeampia tilintarkastuspalkkioita kuin miespuoliset tarkas- 
tajat (Ittonen & Peni 2012; Hardies ym. 2015). Tähän ei kuitenkaan ole 
mitään selkeää teoreettista selitystä. Johnsonin ja Powellin (1994) mukaan 
miehet suhtautuvat riskiin neutraalimmin kuin naiset. Ittonen ja Peni 
(2012, 15—16) ovat tähän pohjautuen esittäneet, että naispuoliset tarkas- 
tajat arvioivat tarkastustoimeksiantoihin liittyvän riskin huolellisemmin. 
Tästä johtuen riskin kasvaessa työmäärä lisääntyy ja tilintarkastuksesta 
maksettavat palkkiot kasvavat. 

Hardies ym. (2015) ovat esittäneet edellisen lisäksi, että mahdolliset 
eroavaisuudet sukupuolten välisissä tiedoissa, taidoissa, kyvyissä ja mielty- 


5 Opportunistisella käyttäytymisellä tarkoitetaan esimerkiksi tietoista tuloksenohjaus- 


ta niin, että johto saavuttaa tulospalkkionsa. 

myksissä voisivat selittää naispuolisten tarkastajien korkeampia palkkioita. 
Tähän perustuen tiedoiltaan ja taidoiltaan kykenevämmät tilintarkastajat 
voivat veloittaa suurempia palkkioita, koska he suorittavat työnsä laaduk- 
kaammin. Johdetaan artikkelin viidenneksi hypoteesiksi: 


Hs: Naispuolisten tilintarkastajien ja tilintarkastuksesta makset- 
tavien palkkioiden välillä vallitsee positiivinen yhteys. 


Tilintarkastajan rotaatio 


Tilintarkastajan rotaatiolla tarkoitetaan joko päävastuullisen tilintarkasta- 
jan ja/tai tilintarkastusyhteisön vaihtumista. Kohdeyhteisöllä on itsellään 
mahdollisuus päättää, haluavatko he käyttää samaa tarkastajaa tai tarkas- 
tusyhteisöä lain salliman enimmäismääräajan, vai haluavatko he vaihtaa esi- 
merkiksi tarkastusyhteisöä säännöllisesti. Stewartin, Kentin ja Routledgen 
(2016) ja Sharman ym. (2017) tutkimukset osoittivat, että sekä pakollista 
että vapaaehtoista rotaatiota seuraavan vuoden tilintarkastuksesta perityt 
palkkiot ovat korkeammat verrattuna aiempaan vuoteen. Tätä Daugherty 
ym. (2012) ovat perustelleet asiakaskohtaisen tiedon häviämisellä rotaation 
yhteydessä. Erityisesti isommilla ja monimutkaisemmilla yhteisöillä tämä 
tiedon häviäminen lisää tarkastustyötä ja täten kasvattaa tilintarkastukses- 
ta maksettavia palkkioita. 

Patel ja Prasad (2013) ovat puolestaan esittäneet yhteisöjen mahdol- 
lisuuden kilpailuttaa tilintarkastusyhteisöjä. Tähän perustuen edelliset 
esittävät, että tilintarkastusyhteisö antaa alennusta lakisääteisestä tilintar- 
kastuksesta ja kompensoi tätä alennusta tarjoamalla enemmän oheispalve- 
luita. Patelin ja Prasadin (2013) johtopäätöksenä oli, että yhteisöt ostivat 
enemmän oheispalveluita, kun tilintarkastusyhteisö oli tarjonnut toimek- 
siantoa koskevan alennuksen. Suomalaisissa pörssiyhtiöissä Big 4 -tilintar- 
kastusyhteisöjen prosentuaalinen osuus on kuitenkin lähes 100 prosenttia. 
Tähän nojautuen hintakilpailutus näiden välillä saattaa olla lähinnä näen- 

näistä. Perustuen valtaosaan tutkimuksista johdetaan artikkelin kuuden- 
neksi hypoteesiksi: 


H6: Tilintarkastajan ja/tai tilintarkastusyhteisön rotaation ja 
tilintarkastuksesta maksettavien palkkioiden välillä vallitsee po- 
sitiivinen yhteys. 


Vuoden 2015 kirjanpitolain uudistus 


Kirjanpitolakia uudistettiin vuonna 2015. Varsinaista uudistusta sovellet- 
tiin ensimmäisen kerran tilikausilla, jotka alkoivat 1.1.2016 tai sen jälkeen. 
Suomalaisia pörssiyhtiöitä merkittävästi koskettava muutos oli arvostus- ja 
jaksotussäännöksiin kohdistuneet uudistukset. Yksi näistä uudistuksista 
oli rahoitusvälineiden ja sijoituskiinteistöjen arvostaminen käypään ar- 
voon kirjapitovelvollisen näin halutessaan. Vierroksen (2016, 29-30, 38) 
mukaan käypään arvoon arvostettaessa tulee soveltaa IAS 39 ja 40 -stan- 
dardien säännöksiä. Käypään arvoon arvostamisen yhteydessä kirjanpi- 
tovelvolliselta vaaditaan liitetietoja käyvän arvon soveltamisesta. Toinen 
uudistus oli rahoitusleasingilla hankittujen hyödykkeiden merkitseminen 
kirjanpitoon. Rönkön ja Lampilan (2016, 42) mukaan rahoitusleasingpiir- 
teet täyttävät sopimukset voidaan kirjata taseeseen, jolloin vuokralle antaja 
menettelee, kuten hyödyke olisi myyty ja vuokralle ottaja, kuten hyödyke 
olisi ostettu. Viimeinen pörssiyhtiöitä koskeva muutos oli tuloslaskelman 
rakenteeseen kohdistuneet muutokset, jolloin satunnaiset erät poistuivat 
ja konserniavustuksen paikka tuloslaskelmassa muuttui (Haaramo, Hon- 
kamäki, Kampman, Kaskimies, Koila, Mäkikangas, Niemistö, Rekola, 
Rönkkö, Vierros & Yli-Rantala 2016, 13, 100). 

Näiden uudistusten implementointiin voidaan olettaa sisältyvän tul- 
kinnallisia kysymyksiä. Vierros (2016, 35) on todennut, että käypään ar- 
voon arvostaminen tapahtuu lähtökohtaisesti markkina-arvon mukaisesti, 
jos sellainen on luotettavasti saatavilla. Muutoin käytetään yleisesti hy- 
väksyttyjä arvostusmalleja ja -tekniikoita. Rahoitusleasingin osalta Hon- 

kamäki (2016, 40—41) on esitellyt joitakin tilanteita, joissa vuokrasopimus 
voitaisiin luokitella rahoitusleasingsopimukseksi, kuten tilanteet, jois- 
sa hyödykkeen omistus siirtyy vuokralle ottajalle vuokra-ajan loppuun 
mennessä". Edellä esitetyissä tapauksissa tilanteet saattavat toisinaan olla 
tapauskohtaisia, jolloin kirjanpitovelvollisen voidaan olettaa turvautuvan 
tilintarkastajan ammatilliseen näkemykseen, jolloin tämä heijastuu myös 
tilintarkastuspalkkioihin. Lisäksi rahoitusleasingin osalta kirjaaminen 
taseeseen kasvattaa taseen loppusummaa (Rönkkö & Lampila 2016, 42). 
Tämä puolestaan lisää tilintarkastajan työmäärää. Fdellisiin johtopäätel- 
miin nojautuen johdetaan artikkelin seitsemänneksi hypoteesiksi: 


H7: Vuoden 2015 kirjanpitolain uudistuksen ja tilintarkastuksesta 
maksettavien palkkioiden välillä vallitsee positiivinen yhteys. 


Aineisto ja tutkimusmenetelmät 


Artikkelissa käytetty aineisto koostui Helsingin pörssissä OMxH-listalla 
vuosina 2014—2016 noteeratuista pörssiyhtiöistä. Nasdag OMX:n tuotta- 
man informaation mukaan oMXH-listalla oli noteerattuja yhtiöitä vuosina 
2014-2016 yhteensä 380. Näistä oli listattuna vuoden 2014 lopussa 125 yh- 
tiötä, vuoden 2015 lopussa 127 yhtiötä ja vuoden 2016 lopussa 128 yhtiötä.” 

Alustavaa aineistoa muokattiin artikkelin rajausten mukaisesti. Aineis- 
tosta rajattiin pois tarkasteluperiodin aikana Helsingin tai muiden maiden 
pörsseihin listautuneet® tai Helsingin pörssistä vuosina 2014—2016 poistu- 
neet yhtiöt, rahoitus- ja vakuusalan yhtiöt? sekä yhtiöt, joiden pääkonttori 


6 Kirjoittajan selvennykset ja kattavampi lista tilanteista, joissa vuokrasopimus voitai- 
siin luokitella rahoitusleasingsopimukseksi: ks. Honkamäki (2016, 40-41). 


7 Nasdag omx. _ http://www.nasdagomx.com/digitalAssets/104/104532 nordic- 
surveillance-annual-report-2016.pdf. 1.7.2018. 


8 Pörssin listautumisen yhteydessä tilintarkastuspalkkiot kasvavat, jolloin nämä vääris- 


täisivät OLS-regressioanalyysin tuloksia (Venkataraman ym. 2008). 


? Rahoitus- ja vakuusalan yhtiöihin kohdistuu suurempi laillinen sääntely, joka vaikut- 


taa tilintarkastuksessa maksettujen palkkioiden määrään (Cameran 2005). 

oli muualla kuin Suomessa ja joiden tilikausi oli muu kuin kalenterivuosi. 
Aineiston keräämiseen hyödynnettiin pörssiyhtiöiden vuosikertomuksia 
ja selvityksiä hallinto- ja ohjausjärjestelmistä sekä Thomson Reuters -tie- 
tokantaa. Lisäksi aineiston keruuvaiheessa osa yhtiöistä jouduttiin rajaa- 
maan pois, koska näistä ei ollut saatavilla tarvittavia tietoja muun muassa 
tilintarkastuspalkkioista sekä johdon omistusosuuksista. Lopputulemana 
aineistoon jäi tarkasteltavaksi 261 havaintoa (N=261). 

Jotta tilintarkastuspalkkioita selittäviä tekijöitä voitaisiin tarkastella, 
tulee muodostaa regressiomalleja, joihin valitaan selitettävä muuttuja sekä 
selittävät muuttujat. Tässä artikkelissa käytettäviä regressiomalleja on yksi. 
Tämä on esitetty kaavassa 1. Kaava 1 käsittelee tilintarkastuspalkkioita ja 
sen tarkoituksena on selittää, miten valitut tekijät vaikuttavat tilintarkas- 
tuspalkkioihin. Analyysin tekemiseen hyödynnetään OLS-regressioana- 
lyysia (Ordinary Least Sguares) eli pienimmän neliösumman menetelmää. 
Taulukossa 1 on esitetty regressiomallissa käytetyt muuttujat ja niidet se- 
litykset. 


(1) LNAF = a + 6 LNASSETS +6,SUBS+ B INVREC + 8 PROFIT 
+ P LEVERAGE + p QUICK + 6 OWNER + 6,GENDER + 
g ROTATE + 6 FASC +: 

Taulukko 1. Regressiomallien muuttujat ja selitykset 


Muuttuja Selitys 


LNAF Tilintarkastuksesta maksettavien palkkioiden luonnollinen logaritmi. 


LNASSETS | Taseen loppusumman luonnollinen logaritmi. 


SUBS Tilinpäätökseen yhdisteltyjen tytäryhtiöiden lukumäärä. 


INVREC Vaihto-omaisuuden ja taseen lyhyt- ja pitkäaikaisten myyntisaamisten pro- 
sentuaalinen osuus taseen loppusummasta. Saadaan laskettua kaavasta 
100 * (vaihto-omaisuus + lyhyt- ja pitkäaikaiset myyntisaamiset) / taseen 
loppusumma. 


PROFIT Nettotuloksen prosentuaalinen osuus taseen loppusummasta. Saadaan 
laskettua kaavasta 100 * nettotulos / taseen loppusumma. 


LEVERAGE | Velkaantuneisuuden prosentuaalinen osuus taseen loppusummasta. 
Saadaan laskettua kaavasta 100 * (pitkä- ja lyhytaikaiset rahoitusvelat) / 
taseen loppusumma. 


QUICK Yhteisön maksuvalmiutta mittaava tunnusluku. Quick ratio -tunnusluku 
saadaan laskettua kaavasta (lyhytaikaiset saamiset + rahat ja pankkisaa- 
miset + rahoitusarvopaperit) / (lyhytaikainen vieras pääoma — lyhytaikaiset 
saadut ennakkomaksut). 


OWNER Hallituksen ja johdon sekä näiden läheisten osakeomistus. 


GENDER Dummy-muuttuja, joka saa arvon 1, kun päävastuullinen tilintarkastaja on 
nainen ja arvon 0 muulloin. 


ROTATE Dummy-muuttuja, joka saa arvon 1, kun päävastuullinen tilintarkastaja tai 
tilintarkastusyhteisö vaihtuu ja arvon 0 muulloin. 


FASC Dummy-muuttuja, joka saa arvon 1 vuonna 2016 ja arvon 0 muulloin. 


Tulokset 


Aineistoa kuvaileva analyysi 
Taulukossa 2 on esitetty artikkelissa käytettyä aineistoa. Taulukon 2 pe- 


rusteella havaitaan, että teollisuustuotteet ja -palvelut -toimiala kattaa yli 
40 prosenttia (41,2 %) aineiston havainnoista. Toiseksi suurinta toimialaa 


107 


Olli Hiltunen 


edustaa teknologia (18,4 %) ja kolmantena tulee kulutustavarat lähes 15 
prosentin osuudella (14,9 %). Kulutuspalvelujen (9,2 %), perusteollisuuden 
(8,0 %) ja terveydenhuollon (4,6 %) kaikkien havaintojen yksittäinen pro- 
sentuaalinen osuus koko aineistosta on alle 10 prosenttia. Tietoliikenne- 
palvelut, yleishyödylliset palvelut sekä öljy ja kaasu -toimialat ovat hyvin 
harvakseltaan edustettuina. Kokonaisuutena aineisto kuvaa kuitenkin hy- 
vin Helsingin pörssissä listattujen yhtiöiden toimialoja, pois lukien rahoi- 
tus- ja vakuustoimialat, jotka on rajattu pois tarkastelusta. 


Taulukko 2. Aineiston toimialajakauma 


Kulutuspalvelut 24 9,2 
Kulutustavarat 39 14,9 
Perusteollisuus 21 8,0 
Teknologia 48 18,4 
Teollisuustuotteet ja -palvelut 108 41,2 
Terveydenhuolto 12 4,6 
Tietoliikennepalvelut 3 11 
Yleishyödylliset palvelut 3 11 
Öljy ja kaasu 3 1,1 
Yhteensä 261 100 


Taulukossa 3 on esitetty aineiston keskeisiä tunnuslukuja. Taulukon 3 
perusteella tilintarkastuksesta maksetut palkkiot ovat keskimäärin 778 
tuhatta euroa minimin ollessa 22 tuhatta ja maksimin 31,3 miljoonaa eu- 
roa. Tämän muuttujan osalta mediaani (253 tuhatta euroa) on keskiarvoa 
pienempi, jolloin jakauma on oikealle vino. Keskihajonta on myös melko 
suuri. 

Selittävien muuttujien osalta taseen loppusumman, tilinpäätökseen 
yhdisteltyjen tytäryhtiöiden lukumäärän ja johdon ja näiden läheisten 
omistusosuuden keskiarvoiset määrät ovat koko tarkasteluperiodilla suu- 

remmat kuin näiden mediaanit, jolloin kaikkien muuttujien jakaumat ovat 
oikealle vinoja. Näissä kaikissa myös minimien ja maksimien välinen ero on 
suhteellisen suuri. Muuttujien PROFIT, INVREC, LEVERAGE ja QUICK kes- 
kiarvot ovat lähellä mediaania, jolloin näiden jakaumat ovat symmetrisiä. 
Muuttujien minimien ja maksimien erot ovat joissakin tapauksissa erittäin 
suuria, kuten muuttujien PROFIT ja LEVERAGE osalta. Dummy-muuttujan 
GENDER keskiarvo (26,1 %) indikoi, että vuosien 2014—2016 aikana suo- 
malaisissa pörssiyhtiöissä päävastuullisena tilintarkastajana toimi nainen 
noin joka neljännessä yhtiössä. Rotaatio puolestaan tapahtui keskimäärin 
joka viidennessä yhtiössä vuosien 2014-2016 aikana. Dummy-muuttuja 
FASC on saanut arvon 1 vuonna 2016 ja arvon o muina vuosina. 


Taulukko 3. Aineiston keskeiset tunnusluvut (N=261) 


hajonta 
AF 777 919 2 362 559 22000 31300000 253 000 
ASSETS* 1752 947 4 230 539 7848 39200000 287 259 
SUBS 31 33,9 2 173 17 
PROFIT 3,42 29,3 -245 342 4,10 
INVREC 32,3 16,6 2,20 84,8 30,1 
LEVERAGE 24,6 16,6 0 112 23,3 
QUICK 1,12 0,97 0,09 7,13 0,90 
OWNER 13,0 18,5 0 75,4 3,10 
Muuttuja Keskiarvo Arvo "1” Arvo ”0” 

(kpl) (kpl) 
GENDER 26,1 68 193 
ROTATE 19,5 51 210 
FASC 33,3 87 174 

*1000€ 

Korrelaatioanalyysin tulokset 


Selittävien muuttujien välistä riippuvuutta toisistaan analysoidaan korre- 
laatioanalyysilla. Korrelaatioanalyysin tarkoituksena on varmistaa, että 
selittävien muuttujien välillä ei ole liian voimakasta riippuvuussuhdetta, 
joka voisi aiheuttaa multikollineaarisuutta. Taulukossa 4 on esitetty artik- 
kelin korrelaatioanalyysin tulokset käyttäen Pearsonin korrelaatiokertoi- 
mia. Kuten taulukosta 4 havaitaan, suurin korrelaatiokerroin on muuttu- 
jien LNASSETS ja SUBS välillä. Näiden välinen korrelaatiokerroin on 0,681. 
Gujarati ja Porter (2009, 338) esittävät haitallisen korrelaatiokertoimen 
rajan olevan 0,8. Täten multikollineaarisuus ei ole ongelma, eikä se näin 
ollen aiheuta vääristymiä OLS-regressioanalyysin tuloksiin. 

Regressioanalyysin tulokset 


Taulukossa 5 on esitetty oLS-regressioanalyysin tulokset regressiomallille, 
jolla pyrittiin tutkimaan hypoteesien totuusarvoa. Hypoteesissa 1 oletet- 
tiin, että kohdeyhteisön koon ja tilintarkastuksesta maksettavien palkki- 
oiden välillä on positiivinen yhteys. OLS-regressioanalyysi vahvistaa tämän 
olettamuksen ja yhteys on tilastollisesti merkitsevä 1 prosentin tasolla. Tä- 
hän perustuen hypoteesi 1 voidaan hyväksyä. 


Taulukko 5. oLs-regressioanalyysin tulokset (N=261) 


Regressiomalli: LNAF = A + B LNASSETS +B, SUBS+ BINVREC + 
B PROFIT + B LEVERAGE + B QUICK + B OWNER + B,GENDER + 
B ROTATE + B FASC+E 


Selitettävä muuttuja LNAF 

a Kerroin p-arvo osa R? 
Vakio -1,113 0,186 0,007 
Selittävät muuttujat 
LNASSETS + 0,500 0,000** 0,159 
SUBS + 0,008 0,010* 0,026 
INVREC + 0,698 0,016* 0,023 
PROFIT - -0,419 0,001** 0,041 
LEVERAGE - -0,166 0,683 0,001 
QUICK - 0,011 0,848 0,000 
OWNER - -0,594 0,062 0,014 
GENDER + 0,101 0,393 0,003 
ROTATE + 0,027 0,721 0,001 
FASC + 0,007 0,888 0,000 
R2 0,819 
Korjattu R? 0,811 
F-arvo 112,8** 


** Tilastollisesti merkitsevä tasolla 0,01, * tilastollisesti merkitsevä tasolla 0,05 

Artikkelin toisessa hypoteesissa käsiteltiin kohdeyhteisön kompleksisuu- 
den ja tilintarkastuksesta maksettavien palkkioiden välistä positiivista 
yhteyttä. OLS-regressioanalyysissa käytetty muuttuja SUBS sai odotetusti 
positiivisen merkin. Tulos on lisäksi tilastollisesti merkitsevä 5 prosentin 
tasolla, joskin muuttujan suBs kerroin on hyvin pieni (0,008). Tuloksiin 
pohjautuen hypoteesi 2 hyväksytään. 

Kolmas hypoteesi käsitteli tilintarkastusriskin vaikutusta tilintarkas- 
tuspalkkioihin. Oletuksena oli, että kohdeyhteisön tilintarkastusriskin 
kasvaessa sen tilintarkastuspalkkiot nousevat. Mittaamiseen hyödyn- 
nettiin neljää eri muuttujaa, jotka olivat INVREC, PROFIT, LEVERAGE ja 
QUICK. Muuttuja INVREC sai odotusten mukaisesti positiivisen merkin 
ja tulos on tilastollisesti merkitsevä 5 prosentin tasolla. Lisäksi muuttuja 
PROFIT sai tilastollisesti merkitsevän negatiivisen yhteyden 5 prosentin 
tasolla. Muuttujien LEVERAGE ja QUICK merkit olivat odotusten mukai- 
sia, mutta nämä eivät olleet tilastollisesti merkitseviä. Hypoteesi 3 voidaan 
täten hyväksyä eli tilintarkastuksesta maksettavien palkkioiden ja koh- 
deyhteisön identifioidun tilintarkastusriskin välillä vallitsee positiivinen 
yhteys, kun muuttujina käytetään vaihto-omaisuuden ja myyntisaamisten 
prosentuaalista osuutta taseen loppusummasta sekä nettotuloksen prosen- 
tuaalista osuutta taseen loppusummasta. 

Hypoteesit 4-6 käsittelivät johdon omistusosuuden, tilintarkasta- 
jan sukupuolen ja rotaation vaikutusta tilintarkastuksesta maksettaviin 
palkkioihin. Näiden jokaisen muuttujan osalta merkit ovat odotusten 
mukaisia. Kunkin muuttujan osalta tulos ei ole kuitenkaan tilastollisesti 
merkitsevä, joten tulosten pohjalta ei voida tehdä johtopäätöksiä näiden ja 
tilintarkastuspalkkioiden välisestä yhteydestä. Tuloksiin perustuen hypo- 
teesit 4—6 hylätään. 

Viimeisenä ja artikkelin kannalta keskeisenä selittävänä muuttujana 
oli vuoden 2015 kirjanpitolain uudistuksen vaikutus. Dummy-muuttuja 
FASC sai odotusten mukaisesti positiivisen merkin, jolloin kirjanpitolain 
uudistuksen vaikutus palkkioihin olisi kohottava. Tulos ei ole kuitenkaan 
tilastollisesti merkitsevä, jolloin kirjanpitolain uudistus ei selitä palkkiois- 

sa tapahtuvaa vaihtelua. Hylätään hypoteesi 7. Tarkastellaan seuraavaksi 
vielä tulosten pysyvyyttä herkkyysanalyysin avulla. 


Herkkyysanalyysi 


Herkkyysanalyysin tarkoituksena on analysoida, miten herkkiä tulokset 
ovat muutoksille, kun lähtöasetelmia muutetaan. Tässä artikkelissa läh- 
töasetelmien muutoksilla käsitetään yksittäisten äärihavaintojen poista- 
mista. Gujarati ja Porter (2009, 367) käyttävät termiä outlier-tapaukset, 
joilla tarkoitetaan yksittäisiä poikkeavia havaintoja, joiden voidaan olettaa 
vääristävän regressioanalyysin tuloksia. 

Taulukossa 6 on esitetty OLS-regressioanalyysin tulokset, kun aineistos- 
ta on poistettu Bittium Oyj:tä, Componenta Oyj:tä ja Nokia Oyj:tä koske- 
vat havainnot. Bittiumin ja Componentan poistamiset perustuivat siihen, 
että näiden nettotulosten osuus taseen loppusummasta oli 345 prosenttia 
vuonna 2015 (Bittium) ja -245 prosenttia vuonna 2016 (Componenta). No- 
kia puolestaan poistettiin siksi, että sen maksamat tilintarkastuspalkkiot 
olivat vuonna 2016 noin 31,3 miljoonaa euroa. Kuten taulukon 6 perusteel- 
la havaitaan, muuttuja OWNER sai negatiivisen merkin, kuten alkuperäisis- 
sä tuloksissa, mutta tällä kertaa tulos on tilastollisesti merkitsevä. Sen si- 
jaan muuttuja PROFIT ei ole enää tilastollisesti merkitsevä, kun aineistosta 
poistettiin äärihavaintoja. Herkkyysanalyysin perusteella voidaan todeta, 
että alkuperäiset tulokset ovat osaltaan herkkiä lähtöasetelmien muutok- 
sille. 

Taulukko 6. oLs-regressioanalyysin tulokset, kun aineistosta poistettu Bittium Oyj, 


Componenta Oyj ja Nokia Oyj (N=252) 


Regressiomalli: LNAF = œ + B LNASSETS +6 ,SUBS+ B INVREC 
6 PROFIT + 6 LEVERAGE + B,OUICK + B OWNER + P ¿GENDER + 


Ê ROTATE + 6 „FASC + € 


+ 


Selitettävä muuttuja LNAF 

ana Kerroin p-arvo osa R? 
Vakio -0,295 0,642 0,001 
Selittävät muuttujat 
LNASSETS + 0,425 0,000** 0,217 
SUBS + 0,011 0,000** 0,095 
INVREC + 0,609 0,025* 0,021 
PROFIT -0,468 0,153 0,009 
LEVERAGE -0,061 0,890 0,001 
QUICK 0,001 0,987 0,000 
OWNER -0,685 0,031* 0,019 
GENDER + 0,117 0,309 0,004 
ROTATE + 0,073 0,267 0,005 
FASC + 0,027 0,565 0,001 
R2 0,837 
Korjattu R? 0,830 
F-arvo 123,8** 


** Tilastollisesti merkitsevä tasolla 0,01, * tilastollisesti merkitsevä tasolla 0,05 


Yhteenveto ja johtopäätökset 


Tämän artikkelin tavoitteena oli analysoida, mitkä tekijät ovat yhteyksissä 
tilintarkastuksesta maksettuihin palkkioihin. Artikkelin aineisto koostui 
vuosina 2014-2016 Helsingin pörssissä noteeratuista yhtiöistä. Havaintoja 


115 


Olli Hiltunen 


oli yhteensä 261 kappaletta. Artikkelissa tutkittiin lakisääteisestä tilintar- 
kastuksesta maksettuja palkkioita, jolloin oheispalveluista maksetut palk- 
kiot eivät sisältyneet aineistoon. Lisäksi tarkastelussa huomioitiin vuoden 
2015 kirjanpitolain uudistuksen vaikutus tilintarkastuspalkkioihin. Ar- 
tikkelin tarkoituksena oli tuottaa ajankohtaista tietoa tilintarkastuspalk- 
kioita selittävistä tekijöistä suomalaisissa pörssiyhtiöissä. 

Alustavan OLS-regressioanalyysin perusteella artikkelin seitsemästä 
hypoteesista päädyttiin hyväksymään hypoteesit 1-3, jotka saivat tilastol- 
lisesti merkitsevän positiivisen yhteyden tilintarkastuksesta maksettavia 
palkkioita mittaavan muuttujan kanssa. Tämän perusteella tilintarkas- 
tuksesta maksettaviin palkkioihin suomalaisissa pörssiyhtiöissä vaikutta- 
vat yhteisökohtaiset tekijät koko, kompleksisuus ja tilintarkastusriski. Sen 
sijaan hypoteesit 4-7 päädyttiin hylkäämään, koska nämä eivät saaneet 
tilastollisesti merkitsevää yhteyttä. 

Kohdeyhteisön koon ja tilintarkastuspalkkioiden välinen yhteys pe- 
rustuu hyvin suuresti transaktioiden kasvuun ja julkiseen näkyvyyteen, 
jonka vuoksi pörssiyhtiöt tuottavat enemmän informaatiota. Kompleksi- 
suus lisää myös transaktioita ja vaikeuttaa tarkastusta. Tilintarkastusris- 
ki puolestaan altistaa tilintarkastajan riskille joutua vastuuseen virheistä, 
jolloin hän joutuu tekemään enemmän asianmukaisia tarkastuksia tai ve- 
loittamaan preemion lisääntyvästä riskistä. Näiden jokaisen tekijän osalta 
yhteneväistä on se, että ne lisäävät tilintarkastajan työmäärää ja täten ko- 
hottavat tilintarkastuspalkkioita. 

Artikkelin tuloksia tarkasteltiin lisäksi herkkyysanalyysin avulla. 
Tämä analyysi paljasti tuloksiin liittyvän tiettyä epävarmuutta. Herk- 
kyysanalyysin perusteella johdon ja näiden läheisten osakeomistuksen 
yhteys tilintarkastuksesta maksettavien palkkioiden kanssa osoittautui ne- 
gatiivisesti tilastollisesti merkitseväksi, kun aineistosta poistettiin Bittium 
Oyj:tä, Componenta Oyj:tä ja Nokia Oyj:tä koskevat havainnot. Lisäksi 
tilintarkastusriskiä mittaava nettotuloksen osuus taseen loppusummas- 
ta -muuttuja menetti tilastollisesti merkitsevän yhteyden tilintarkastus- 
palkkioiden kanssa. Kuviossa 1 on esitetty artikkelin tulokset. Johdon ja 

näiden läheisten osakeomistus on sulkeissa, koska alkuperäisten tulosten 
mukaisesti tämä tekijä ei ollut tilastollisesti merkitsevä. 


Tilintarkastuksesta 
maksettavat palkkiot 


e Vn Kohdeyhteisön Johdon ja näiden 
a = n k L 5 tilintarkastusriski läheisten osake- 
oko (+) ompleksisuus (+) omistus (-) 


Kuvio 1. Tilintarkastuspalkkioita selittävät tekijät 


Artikkelin tulosten perusteella vaikuttaisi myös siltä, että agenttiteoria, 
ainakin osaltaan, selittää tilintarkastuksen kysyntää ja tilintarkastuspalk- 
kioita suomalaisissa pörssiyhtiöissä. Agenttikustannuksia aiheuttavina 
tekijöinä tutkittiin kohdeyhteisön kokoa, velkaantuneisuutta ja johdon 
omistusosuutta. Agenttiteorian mukaisesti kohdeyhteisön koon kasvun 
oletetaan lisäävän agenttikustannuksia (tässä: tilintarkastuspalkkioita), 
koska potentiaaliset ristiriidat johdon ja osakkeenomistajien välillä kasva- 
vat. Artikkelin tulokset tukivat tätä väitettä. Toinen agenttikustannuksia 
aiheuttava tekijä oli johdon omistusosuus. Oletuksena oli, että agenttikus- 
tannukset pienenisivät johdon omistusosuuden kasvaessa, koska tällöin 
johdon ja muiden osakkeenomistajien intressit kohtaavat. Herkkyysana- 
lyysin perusteella tämä väite sai tukea. Yhteisön velkaantuneisuuden ja 
agenttikustannusten välillä ei havaittu olevan yhteyttä. 

Kokonaisuutena artikkelin tulokset osoittavat, että kansalliset piirteet 
ovat sidoksissa tilintarkastuspalkkioihin. Tämän artikkelin tulokset tu- 
kevat aiempia tutkimuksia, joissa kohdeyhteisön koon, kompleksisuuden 
ja tilintarkastusriskin on todettu olevan yhteyksissä tilintarkastuspalk- 
kioiden määräytymiseen (Simunic 1980; Hay ym. 2006; Al-Harshani 

2008; Hay 2013; Naser & Hassan 2016). Osaltaan tukea saa myös johdon 
omistusosuuden vaikutusta analysoivat tutkimukset, joissa omistusosuu- 
den on havaittu vaikuttavan tilintarkastuksesta maksettaviin palkkioihin 
(Jensen 1986; Mitra ym. 2007). Toisaalta artikkelin tulokset eivät tue aiem- 
pia tutkimuksia, joissa tilintarkastajan sukupuolen (Ittonen & Peni 2012; 
Hardies ym. 2015) sekä rotaation (Stewart ym. 2016; Sharma ym. 2017) on 
havaittu olevan yhteydessä tilintarkastuspalkkioihin. 

Tilintarkastajan sukupuolen vaikutus tilintarkastuspalkkioihin saat- 
taa olla vähäisempi suomalaisissa pörssiyhtiöissä, koska päävastuulliseksi 
tilintarkastajaksi valitaan usein hyvin kokenut tarkastaja. Tällöin usean 
vuoden kokemuksen voisi ajatella syrjäyttävän sukupuolen vaikutuksen. 
Rotaation osalta artikkelin tulokset indikoivat, että asiakaskohtaisen tie- 
don häviäminen kasvattaa tilintarkastuspalkkioita. Tulos ei kuitenkaan 
ollut tilastollisesti merkitsevä, jolloin rotaatio ei selitä palkkioissa tapahtu- 
vaa vaihtelua. Suomalaisissa pörssiyhtiöissä rotaatio tapahtuu lisäksi suh- 
teellisen usein, jolloin hintakilpailutus ei välttämättä olekaan näennäistä. 
Esimerkiksi Sharman ym. (2017) tutkimuksessa rotaatiota käsiteltiin yh- 
dysvaltalaisten pörssiyhtiöiden näkökulmasta. Yhdysvalloissa tilintarkas- 
tustoimeksiannon enimmäispituus on viisi vuotta, jolloin pörssiyhtiöt 
eivät välttämättä kierrätä päävastuullista tarkastajaa tai tilintarkastusyh- 
teisöä yhtä usein kuin Suomessa. Enimmäisajan jälkeen yhtiöt ovat pako- 
tettuja vaihtamaan tarkastajaa, jolloin hintakilpailutus ei välttämättä ole 
mahdollista. 

Kirjanpitolain uudistuksen osalta tulokset osoittavat, että uudistus 
saattaisi kytkeytyä vähäisissä määrin maksettaviin tilintarkastuspalk- 
kioihin, mutta tulos ei ollut tilastollisesti merkitsevä. Tämän tuloksen 
voisi osaltaan ajatella johtuvan siitä, että kirjanpitolain uudistus vaikuttaa 
merkittävimmin niihin yhtiöihin, joissa on esimerkiksi hankittu rahoitus- 
leasingilla omaisuutta. Tällöin palkkiot ovat saattaneet kasvaa toisilla yh- 
tiöillä, mutta toisiin lain uudistuksilla ei ole ollut merkittäviä vaikutuksia. 

JÄRJESTÄMÄLLÄ SISÄISEN tarkastuksen toiminnon organisaation johto 
voi vahventaa ohjaus- ja valvontajärjestelmäänsä asiantuntijayksiköl- 
lä, jonka keskeisin tehtävä on tuottaa organisaatiolle lisäarvoa mm. 
parantamalla riskienhallinta-, valvonta-, johtamis- ja hallintoproses- 
seja. Kuitenkin vain osa organisaatioista päättää perustaa sisäisen 
tarkastuksen toiminnon. 

Sisäinen tarkastus pyrkii legitimoimaan asemaansa organisaation 
johtamisjärjestelmässä tavoittelemalla tuloksellisuutta toiminnassaan. 
Tämän artikkelin tavoitteena on suomalaisille sisäisille tarkastajille 
suunnatun kyselylomakehaastattelun keinoin peilata tutkimuskirjalli- 
suudessa esitettyjä sisäisen tarkastuksen toiminnon tuloksellisuuden 
edellytyksiä tarkastajien omiin käsityksiin, ja luoda näin kokonaisku- 
vaa siitä, millaisista osatekijöistä tuloksellinen sisäinen tarkastus ra- 
kentuu. 


Lili-Anne Kihn, Lasse Oulasvirta, Janne Ruohonen, Jaakko Rönkkö & Jani Wacker (toim.) 
Talous, sääntely, ohjaus — tarkastuksen ja valvonnan ajankohtaiskysymyksiä. 
Tampere: Tampere University Press 2019, 123-147. 
hetp://urn.fi/ URN:ISBN:978-952-359-004-5 

Tuloksellisella sisäisellä tarkastuksella voidaan ymmärtää toimin- 
toa, joka pyrkii tuottamaan organisaatiolleen lisäarvoa mm. taloudelli- 
suuden, tuottavuuden, tehokkuuden ja vaikuttavuuden näkökulmista. 
Sisäisen tarkastuksen tuloksellisuutta voidaan kuitenkin lähestyä mm. 
organisatoristen, tarkastajien ominaisuuksiin liittyvien sekä toiminnal- 
listen kriteerien kautta — ja löytää näin monitulkintaiselle käsitteelle 
uusia ulottuvuuksia. Käsitteen eri tulkinnoilla voidaan toisaalta löytää 
myös selityksiä sille, miksi organisaatiot käyttäytyvät eri tavoin päät- 
täessään sisäisen tarkastuksen vapaaehtoisesta käytöstä. Tämän 
tutkimuksen tulokset osoittavat, että mm. sisäisen tarkastuksen si- 
dosryhmäsuhteilla organisaation ylimpään johtoon ja operatiiviseen 
johtoon sekä sisäisen tarkastuksen riippumattomalla asemalla organi- 
saatiossa on keskeinen vaikutus toiminnon tuloksellisuuteen. 

Johdanto 


Tutkimuskirjallisuudessa on kattavasti osoitettu sisäisen tarkastuksen ole- 
van keskeinen osa organisaation hyvää hallintotapaa (Carcello, Hermanson 
& Raghunandan 2005; Goodwin 2004; Paape, Scheffe & Snoep 2003; 
Sarens 2009). Sisäisten tarkastajien ammattikunnan oma kansainvälinen 
kattojärjestö The Institute of Internal Auditors määrittelee sisäisen tarkas- 
tuksen käsitteellisesti seuraavasti: Sisäinen tarkastus on riippumatonta 
ja objektiivista arviointi- ja varmistus- sekä konsultointitoimintaa, joka on 
luotu tuottamaan lisäarvoa organisaatiolle ja parantamaan sen toimintaa. 
Sisäinen tarkastus tukee organisaatiota sen tavoitteiden saavuttamisessa tar- 
joamalla järjestelmällisen lähestymistavan organisaation riskienhallinta-, 
valvonta- sekä johtamis- ja hallintoprosessien tehokkuuden arviointiin ja 
kehittämiseen” (Sisäiset Tarkastajat ry 2017). Sisäisen tarkastuksen olemas- 
saolon keskeiseksi legitimoijaksi on siisammattikunnan toimesta määritel- 
ty lisäarvon tuottaminen organisaatiolle ja sen toiminnan parantaminen. 
Sisäisen tarkastuksen järjestämistä ei näistä toiminnon olemassaoloa puol- 
tavista seikoista huolimatta ole säädetty suomalaisissa eturivin organisaa- 
tioissa pakolliseksi tehtäväksi riippumatta siitä, onko kyseessä esimerkiksi 
kuntaorganisaatio, listattu osakeyhtiö tai valtion virasto tai laitos (Kunta- 
laki 420/2015; Arvopaperimarkkinayhdistys 2015; Asetus valtion talousar- 
viosta 1243/1992). Sisäisen tarkastuksen vapaaehtoinen järjestäminen tai 
järjestämättä jättäminen on näin ollen jätetty organisaation ylimmän joh- 
don, kuten esimerkiksi osakeyhtiömuotoisessa toiminnassa hallituksen, 
vastuulle. Ylimmän johdon agendalla on luonnollisesti monia muitakin 
johtamis- ja valvontajärjestelmän kehittämiseen liittyviä keskeisiä kysy- 
myksiä, kuin päätös yksittäisen asiantuntijayksikön, sisäisen tarkastuksen, 
perustamisesta. Organisaatioiden johtamis- ja valvontajärjestelmään on 
alkanut kiihtyvään tahtiin syntyä toimintoja, kuten compliance-toiminto 
ja riskienhallintayksikkö. Näiden voidaan nähdä kilpailevan rajallisista re- 
sursseista sisäisten tarkastajien kanssa, sillä aiemmassa tutkimuskirjallisuu- 
dessa on esitetty, että erilaiset ohjaus- ja valvontamekanismit ovat toistensa 
substituutteja (Rediker & Seth 1995). Valvontajärjestelmä on kokonaisuus, 

jossa jokaisen toiminnon ja yksittäisen toimijan on lunastettava paikkansa. 
Sisäisen tarkastuksen tulokselliselle toiminnalle on täten olemassa selkeä 
tarve niin toiminnon omien tavoitteiden toteutumisen kuin sisäisen tar- 
kastuksen keskeisten sidosryhmien vaatimusten näkökulmasta. 

Tämän artikkelin keskeinen tutkimuskysymys on, millaisista osateki- 
jöistä muodostuu sisäisen tarkastuksen tuloksellisuus. Ensiksi tarkastel- 
laan sisäisen tarkastuksen tuloksellisuuden edellytyksiä aikaisemmassa 
tutkimuskirjallisuudessa esitettyjen kriteerien pohjalta. Toiseksi, tässä ar- 
tikkelissa analysoidaan näiden tutkimuskirjallisuudessa esitettyjen kritee- 
rien pohjalta tehdyn kyselytutkimuksen tuloksia tarkastajien käsityksistä 
tuloksellisen sisäisen tarkastuksen edellytyksistä. Kuten edellä esitettiin, 
sisäisen tarkastuksen olemassaolon keskeinen legitimoija toimialasta riip- 
pumatta on lisäarvon tuottaminen organisaatiolle, jossa tarkastusyksikkö 
toimii. Myös julkisen sektorin organisaatioissa on jo pitkään korostunut 
pyrkimys tulokselliseen toimintaan (ks. esim. Lumijärvi 2009, 9). Sisäi- 
nen tarkastus kilpailee organisaation muiden yksiköiden kanssa rajallisista 
resursseista, joten toiminnon itsessäänkin tulee pyrkiä tulokselliseen toi- 
mintaan. Mitä sitten on tuloksellinen sisäinen tarkastus ja millaisten osa- 
tekijöiden avulla teemaa voidaan lähestyä? Tutkimuskysymys on erityisesti 
käytännön näkökulmasta kiehtova, mutta teemaa on käsitelty runsaasti 
myös tutkimuskirjallisuudessa (Arena & Azzone 2009; IIA 2010; Lenz 
ym. 2014; Lenz & Hahn 2015; Mihret & Yismaw 2007; Rönkkö & Lilja 
2016; Soh & Martinov-Bennie 2011). Valtaosa tutkimuskirjallisuudesta 
käsittelee sisäisen tarkastuksen tuloksellisuutta yksityisen sektorin orga- 
nisaatioiden, erityisesti osakeyhtiöiden, näkökulmasta (Arena & Azzone 
2009; Lenz ym. 2014). Toisaalta tarkastustoiminnan tuottamaa lisäarvoa 
kuntakontekstissa on tutkittu ulkoisen tarkastuksen, tilintarkastuksen 
näkökulmasta (Martikainen, Meklin, Oulasvirta & Vakkuri 2002). Täs- 
sä tutkimuksessa sisäistä tarkastusta ja sen tuloksellisuutta tarkastellaan 
ilmiönä ja yksittäisenä toimintona osana organisaation johtamis- ja valvon- 
tajärjestelmää riippumatta organisaation toiminnan tarkoituksesta. 

Kuntalain viime vuosien (365/2012, 410/2015) muutosprosessi ja suo- 
malaisen kuntakentän laaja-alaiset toimintaympäristön muutokset tekevät 
tutkimusaiheesta ajankohtaisen. Kuntien toimintojen kiihtynyt yhtiöittä- 
mistahti ja konsernirakenteiden monimutkaistuminen ovat muuttaneet 
kuntakonsernien organisaatiorakenteita ja luoneet uudenlaisia vaatimuk- 
sia johtamis- ja valvontajärjestelmälle sekä korostavat toimivan sisäisen 
valvonta- ja riskienhallintajärjestelmän merkitystä kunnan laadukkaassa 
johtamisessa (HE 24/2012 vp.). Toisaalta, listayhtiöiden hallinnointikoo- 
din sisäistä tarkastusta koskevat suositukset ja niiden päivitykset (Arvo- 
paperimarkkinayhdistys ry, 2015) pitävät sisäisen tarkastuksen listayhtiöi- 
den hallinnointimallin kehittämiskeskustelun ytimessä. Tässä artikkelissa 
tuodaan keskusteluun uutta tietoa siitä, miten sisäisen tarkastuksen am- 
mattikunta näkee roolinsa osana organisaation johtamis- ja valvontajär- 
jestelmää lakisääteisen tilintarkastuksen, ylimmän johdon ja operatiivisen 
johdon ohella. 

Artikkeli noudattelee seuraavanlaista rakennetta: johdantoa seuraa 
kirjallisuuskatsaus ja teoreettinen viitekehys, sen jälkeen esitetään mene- 
telmälliset valinnat sekä keskeiset tulokset, ja lopuksi artikkelin keskeiset 
johtopäätökset ja yhteenveto. 


Tuloksellisen sisäisen tarkastuksen 
edellytykset tutkimuskirjallisuudessa 


Tuloksellisuutta on pidetty toiminnan keskeisenä tavoitteena julkisilla 
varoilla toimivissa organisaatioissa jo vuosikymmenet ja käsitteen monen- 
laisista tulkinnoista on laaja kirjo tutkimuskirjallisuutta (ks. esim. Kanter 
& Brinkerhoff 1981; Kaplan & Norton 1996; Holzer & Kloby 2005). 
Toisaalta, voittoa tavoittelevissa yksityisen sektorin organisaatioissa toi- 
minnan tuloksellisuusvaateet taloudellinen kannattavuus mukaan lukien 
voidaan nahda organisaation toiminnan olemassaolon perustana. Esimer- 
kiksi osakeyhtiölain (624/2006) 1 luvun 5 $:n mukaan ”yhtiön toiminnan 

tarkoitus on tuottaa voittoa osakkeenomistajille, jollei yhtiöjärjestyksessä 
määrätä toisin”. Moniulotteinen tuloksellisuuden käsitteen määrittely 
antaa kiinnostavan lähtökohdan yhdistää sisäisen tarkastuksen toiminto 
organisaatioiden toiminnan tuloksellisuuden kehittämisen viitekehyk- 
seen. Aihepiirin aiemmassa tutkimuskirjallisuudessa sisäisen tarkastuk- 
sen tuloksellisuutta koskeva tutkimusaukko on tunnistettu (ks. Lenz & 
Hahn 2015), ja aihepiiriä koskeva kirjallisuus on lisääntymässä (ks. esim. 
Arena & Azzone 2009; Lenz ym. 2014; Mihret & Yismaw 2007; Soh & 
Martinov-Bennie 2011). Aiemmissa sisäisen tarkastuksen tuloksellisuutta 
koskevissa tutkimuksissa on nostettu esiin lukuisia toiminnon tuloksel- 
lisuuteen vaikuttavia osatekijöitä, jotka tässä artikkelissa kategorisoidaan 
seuraavien otsikoiden alle: 1) sisäisten tarkastajien ominaisuuksiin liittyvät 
kriteerit (ks. esim. Arena & Azzone 2009; Lenz & Hahn 2015; Mihret & 
Yismaw 2007; Soh & Martinov-Bennie 2011, 2) sidosryhmäsuhteisiin liit- 
tyvät kriteerit (ks. esim. Arena & Azzone 2009; Lenz ym. 2014; Mihret & 
Yismaw 2007; Soh & Martinov-Bennie 2011), sekä 3) toiminnalliset ja tar- 
kastusprosessiin liittyvät kriteerit (ks. esim. Arena & Azzone 2009; Lenz 
& Hahn 2015; Mihret & Yismaw 2007). 


Tarkastajien ominaisuuksiin liittyvistä osatekijöistä 


Sisäisten tarkastajien ominaisuuksia, osaamista ja tarkastusyksikön omi- 
naisuuksia on tutkimuskirjallisuudessa pidetty toiminnon tuloksellisuu- 
teen vaikuttavina tekijöinä. Tuloksellisen sisäisen tarkastuksen on selitetty 
liittyvän mm. tarkastajien suhteelliseen osuuteen organisaation työnteki- 
jämäärästä (Arena & Azzone 2009), yksikön rahallisiin resursseihin (114A 
2010; Lenz ym. 2014; Lenz & Hahn 2015; Soh & Martinov-Bennie 2011), 
alan ammattitutkintojen suorittamiseen (Arena & Azzone 2009; Sarens 
2009), tarkastajien työkokemukseen (Sarens 2009) sekä tarkastajien sosiaa- 
lisiin taitoihin (Sarens 2009; Soh & Martinov-Bennie 2011). Tämän tutki- 
muksen taustana olevaan kyselylomakehaastatteluun on sisällytetty nämä 
viisi aiemmassa tutkimuskirjallisuudessa esitettyä sisäisten tarkastajien ja 

sisäisen tarkastuksen yksikön ominaisuuksiin liittyvää tuloksellisuuden 
osatekijää. 

Sisäinen tarkastus on asiantuntijatoiminto, joka joutuu omalla osaa- 
misellaan ansaitsemaan legitimiteettinsä organisaation hierarkiassa, joten 
on perusteltua tarkastella tarkastajien ja tarkastusyksikön ominaisuuk- 
sien yhteyttä sisäisen tarkastuksen tuloksellisuuteen. Yksittäisen asian- 
tuntijatyöntekijän osaaminen ja koko tarkastusyksikön kollektiivinen 
osaaminen ovat perusteltuja osatekijöitä pohdittaessa monitulkintaista 
tuloksellisuuskäsitettä sisäisen tarkastuksen kontekstissa. Aikaisemmas- 
sa tutkimuskirjallisuudessa on osoitettu, että tarkastajien osaaminen 
toiminnon tuloksellisuutta tarkasteltaessa konkretisoituu mm. aktiivi- 
suudessa suorittaa sisäisen tarkastuksen ammattitutkintoja, kuten esimer- 
kiksi Certified Internal Auditor -tutkinto (Arena & Azzone 2009). Sarens 
(2009) nostaa omassa tutkimuksessaan ammattitutkintojen lisäksi keskei- 
seksi osaamisen osatekijäksi mm. tarkastajien työkokemuksen. Sisäisten 
tarkastajien työ organisaatiolle lisäarvoa tuottavassa asiantuntijayksikössä 
edellyttää kokemusperäistä ongelmanratkaisukykyä ja organisaation joh- 
tamisjarjestelmien kokonaisvaltaista hahmottamista, joten vankalla ja mo- 
nipuolisella työkokemuksella on perusteltua olettaa olevan yhteys sisäisen 
tarkastuksen tuloksellisuuteen. 

Tutkimuksessa selvitetään myös sisäisten tarkastajien sosiaalisten taito- 
jen yhteyttä toiminnon tuloksellisuuteen, sillä olemassa oleva tutkimustie- 
to osoittaa sisäisen tarkastuksen tuloksellisuudella olevan yhteys tarkasta- 
jien ihmissuhdetaitoihin (ks. esim. Sarens 2009; Soh & Martinov-Bennie 
2011). Tarkastustyö voidaan nähdä perusluonteeltaan ihmisen tekemänä 
toisen ihmisen työn jälkikäteen tapahtuvana arvosteluna, jossa sosiaalisilla 
taidoilla voi olla suuri merkitys esimerkiksi tehtyjen kehitysehdotuksien 
viemisessä käytäntöön ja tarkastuskohteiden saamisessa muuttamaan val- 
litsevia työskentelytapojaan tarkastajan esittämään suuntaan. Sisäinen 
tarkastus voi myös hankkia osaamista ulkopuolisilta palveluntarjoajilta tai 
investoida esimerkiksi ajantasaisiin työkaluihin pyrkiessään tulokselliseen 
toimintaan. Tämän mahdollistamiseksi johdon tarkastusyksikölle allokoi- 

malla budjetilla eli yksikön käyttöön osoitetuilla rahallisilla resursseilla on 
perusteltua ajatella olevan merkitystä sisäisen tarkastuksen tuloksellisuu- 
delle. Tarkastusyksikön resurssien yhteys toiminnon tuloksellisuuteen on 
todettu lukuisissa aiemmissa sisäisen tarkastuksen tuloksellisuutta käsitte- 
levissä tutkimuksissa (11A 2010; Lenz ym. 2014; Lenz & Hahn 2015; Soh & 
Martinov-Bennie 2011). 


Sidosryhmäsuhteisiin liittyvistä osatekijöistä 


Sisäisen tarkastuksen kansainvälisen ammattijärjestön 11A:n mukaan sisäi- 
sen tarkastuksen keskeinen tehtävä on tuottaa organisaatiolle lisäarvoa. Li- 
säarvon tuottamisen kokemus välittyy organisaatioon sen johdon kautta. 
Näin ollen on perusteltua tutkia tarkemmin sidosryhmäsuhteiden vaiku- 
tusta sisäisen tarkastuksen tuloksellisuuden edellytyksiin. Organisaation 
johtamisjärjestelmän toimijoina voidaan yleisesti pitää hallitusta, toimi- 
tusjohtajan johtamaa operatiivista johtoa, ulkoista tarkastajaa eli tilin- 
tarkastajaa sekä sisäistä tarkastusta. Tutkimuksessa tarkastellaan sisäisen 
tarkastuksen ja em. kolmen muun keskeisen johtamisjärjestelmän toimijan 
välisten vuorovaikutussuhteiden vaikutusta sisäisen tarkastuksen tulok- 
sellisuuteen. Sidosryhmäsuhteet hallitukseen ja tarkastusvaliokuntaan on 
nostettu aiemassa tutkimuskirjallisuudessa sisäisen tarkastuksen tuloksel- 
lisuuden edellytykseksi (ks. 114 2010; Lenz ym. 2014; Lenz & Hahn 2015; 
Soh & Martinov-Bennie 2011). Hallitus ja sen tarkastusvaliokunta ovat 
organisaation ylin päätöksentekijä ja ne tekevät näin ollen viime kädessä 
päätökset myös mm. sisäisen tarkastuksen resursseista. Toimiva vuorovai- 
kutussuhde hallitukseen ja sen tarkastusvaliokuntaan edesauttaa sitä, että 
sisäisen tarkastuksen keskeiset kehitysehdotukset tulevat hyvin ylimmän 
johdon tietoisuuteen. Suhteella on myös sisäisen tarkastuksen riippumat- 
tomuutta vahventava vaikutus, kun yksikkö ei toimi yksinomaan opera- 
tiivisen johdon alaisuudessa. Aikaisempi tutkimuskirjallisuus (ks. Arena 
& Azzone 2009) on esittänyt sisäisen tarkastuksen tuloksellisuuden kan- 
nalta merkitykselliseksi tekijäksi myös tarkastusvaliokunnan aktiivisuu- 

den sisäiseen tarkastukseen liittyvissä kysymyksissä. Tämän voidaan aja- 
tella heijastelevan tarkastusvaliokunnan kiinnostusta sisäisen valvonnan 
ja riskienhallinnan teemoihin ja samalla arvostusta sisäisen tarkastuksen 
tekemää työtä kohtaan. Tässäkin tutkimuksessa tarkastusvaliokunnan ak- 
tiivisuus sisäisen tarkastuksen kysymyksissä on nostettu omaksi tuloksel- 
lisuuden osatekijäksi. 

Sisäisen tarkastuksen tulisi pyrkiä luomaan toimiva raportointi- ja 
vuorovaikutussuhde paitsi hallitukseen, myös toimivaan johtoon. Opera- 
tiivinen johto kantaa organisaatiossa vastuun toimintojen kehittämiseh- 
dotuksien implementoinnista käytäntöön, joten mm. hallintoprosessien 
kehittämisessä tukevan sisäisen tarkastuksen on tärkeää pyrkiä toimivaan 
vuorovaikutussuhteeseen operatiivisen johdon kanssa. Tässä tutkimukses- 
sa kartoitetaan aikaisempaan tutkimustietoon perustuen sisäisen tarkas- 
tuksen ja operatiivisen johdon toimivan vuorovaikutussuhteen vaikutusta 
sisäisen tarkastuksen tuloksellisuuteen (ks. 11A 2010; Lenz ym. 2014; Lenz 
& Hahn 2015) sekä johdon tarkastushavaintoihin suhtautumisen vaiku- 
tusta sisäisen tarkastuksen tuloksellisuuteen (ks. Mihret & Yismaw 2007). 

Johtoon liittyvien sidosryhmäsuhteiden ohella aikaisempi sisäisen tar- 
kastuksen kirjallisuus esittää, että toiminnon tuloksellisuudella olisi yh- 
teys toimivaan vuorovaikutussuhteeseen tarkastuksen kohteena olevien 
yksiköiden kanssa (ks. 1A 2010). Tarkastuksen kohteena olevien yksi- 
köiden yhteistyöhaluisen ja avoimen suhtautumisen tarkastajiin voidaan 
olettaa sujuvoittavan tarkastajien työtä ja edesauttavan näin koko tarkas- 
tustoiminnon tuloksellisuutta. Sisäisen tarkastuksen ohella organisaation 
valvontajärjestelmäkokonaisuuden toinen keskeinen riippumaton toimija 
on ulkoinen tarkastus eli tilintarkastaja. Aikaisempaan kirjallisuuteen 
perustuen (ks. esim. 114 2010; Lenz & Hahn 2015) myös sisäisen tarkas- 
tuksen ja tilintarkastuksen välisen vuorovaikutussuhteen yhteys sisäisen 
tarkastuksen tuloksellisuuteen on tutkimuksen kohteena. 

Toiminnallisista osatekijöistä 


Toiminnallisia ja tarkastusprosessiin liittyviä osatekijöitä on aikaisem- 
massa tutkimuskirjallisuudessa (ks. esim. Arena & Azzone 2009; Lenz 
& Hahn 2015; Mihret & Yismaw 2007) nostettu esille tarkasteltaessa tu- 
loksellisen sisäisen tarkastuksen edellytyksiä. Ainoastaan sisäisille tarkas- 
tajille suunnatuissa tutkimuksissa (ks. Arena & Azzone 2009; Mihret & 
Yismaw 2007) havaintoa voidaan pitää odotettuna, sillä sisäiset tarkastajat 
arvioivat tuloksellisuutta omista lähtökohdistaan eli itse tarkastusproses- 
sista ja työskentelytavoista, jotka vaikuttavat toiminnon tuloksellisuuteen. 

Aikaisempi sisäisen tarkastuksen tutkimuskirjallisuus (ks. Lenz ym. 
2014) olettaa, että sisäisten tarkastajien käyttämillä riskienhallintatek- 
niikoilla on yhteys sisäisen tarkastuksen tuloksellisuuteen. Organisaation 
riskienhallintaprosessista on muodostunut yksi keskeisimmistä sisäisen 
tarkastuksen arvioinnin ja kehittämisen kohdealueista. Toisaalta, esimer- 
kiksi Arena ja Azzone (2009) eivät tutkimuksessaan havainneet yhteyttä 
sisäisen tarkastuksen tuloksellisuuden ja sisäisten tarkastajien riskienhal- 
lintaan osallistumisen välillä. Tämä tutkimus pyrkii edelleen selvittämään 
sisäisen tarkastuksen riskienhallintaan osallistumisen yhteyttä sisäisen 
tarkastuksen tuloksellisuuteen. 

Aikaisempaan tutkimustietoon nojaten tutkimuksen toiminnalli- 
siin tekijöihin on sisällytetty myös alaa sääntelevien säännösten ja hyvien 
käytäntöjen noudattaminen (11A 2010; Lenz & Hahn 2015), tarkastusyk- 
sikön riippumattomuus ja tarkastajien objektiivisuus (IIARF 2011; Sarens 
2009), sisäisen tarkastuksen ennakoiva toimintaote (IIARF 2011), tarkas- 
tusyksikön innovatiivisuus (IIA 2010), sekä sisäisten tarkastajien tunte- 
mus tarkastuksen kohteena olevasta organisaatiosta tai yksiköstä (Soh & 
Martinov-Bennie 2011). Lakien, standardien ja alan hyvien käytäntöjen 
noudattaminen on aikaisemmissa tutkimuksissa nostettu sisäisen tarkas- 
tuksen tuloksellisuuden osatekijäksi (11A 2010; Lenz & Hahn 2015). Si- 
säisen tarkastuksen ammattistandardien noudattamista voidaan toisaalta 
käytännön näkökulmasta pitää ammatin harjoittamisen perusedellytyk- 
senä, jonka pohjalle sisäisen tarkastuksen tuloksellisuus rakentuu. Sama 

pätee tarkastuksen riippumattomuuteen ja objektiivisuuteen, joita alan 
ammattistandardit velvoittavat sisäisiltä tarkastajilta. Tässä tutkimuksessa 
mukaillaan aikaisempaa tutkimuskirjallisuutta (11ARF 2011), jonka mu- 
kaan toiminnon riippumaton asema ja tarkastajien objektiivisuus on nähty 
sisäisen tarkastuksen tuloksellisuuden edellytyksinä. 

Toiminnon tuloksellisuuden edellytykseksi on aikaisemmassa tutki- 
muskirjallisuudessa (ks. ITARF 2011) esitetty sisäisen tarkastuksen enna- 
koiva ote talousasioihin, sisäisiin kontrolleihin ja riskeihin eli keskeisiin 
tarkastustoiminnon arvioinnin kohdealueisiin. Proaktiivisella toimintaot- 
teella sisäinen tarkastus voi mm. pyrkiä osoittamaan organisaation pää- 
töksentekijöille tavoittelevansa aidosti keskeistä roolia hallintoprosessien 
kehittäjänä ja tätä myötä lisäarvon tuottamista organisaatiolle. Sisäisestä 
tarkastuksesta muodostuva ensimmäinen mielikuva ei välttämättä ole 
uusia innovaatioita käyttöön ottava uudistumishaluinen asiantuntijayk- 
sikkö. Tutkimustieto kuitenkin osoittaa, että pyrkiessään tulokselliseen 
toimintaan tarkastajien tulisi nimenomaan pyrkiä innovatiivisuuteen ja 
uusiutumiseen esimerkiksi ottamalla käyttöön uudenlaisia tarkastusme- 
netelmiä (IIA 2010). Erityisesti organisaatioiden toimintaympäristöjen 
muutokset ja nopea teknologinen kehitys asettavat tarkastajille uudenlaisia 
vaatimuksia. 

Viimeisenä toiminnallisena osatekijänä tähän tutkimukseen on sisälly- 
tetty tarkastajien tuntemus tarkastuksen kohteena olevasta organisaatiosta 
tai yksiköstä, jonka sisäistä valvontaa ja hallintoprosesseja he pyrkivät läh- 
tökohtaisesti kehittämään. Organisaatiotuntemus saattaa nousta esiin esi- 
merkiksi tilanteissa, joissa valtaosa tarkastajien työpanoksesta hankitaan 
ulkopuolisilta palveluntuottajilta. Tällöin tarkastajien organisaatiotunte- 
mukselle saattaa olla luontaisia rajoitteita. Aikaisempaan tutkimuskirjalli- 
suuteen nojautuen tässä tutkimuksessa pyritään kuitenkin kartoittamaan 
tarkastajien omia käsityksiä organisaatiotuntemuksen merkityksestä tar- 
kastustoiminnon tuloksellisuudelle (ks. Soh & Martinov-Bennie 2011). 

Sisäisille tarkastajille kohdennettu 
kyselytutkimus ja tulokset 


Tämän tutkimuksen empiirinen aineisto muodostuu Sisäiset Tarkastajat 
ry:n (11A Finland) jäsenistölle huhtikuussa 2018 kohdennetusta kyselylo- 
makehaastattelusta. Kyselylomakkeella kartoitettiin Sisäiset Tarkastajat 
ry:n jäsenistön käsityksiä sisäisen tarkastuksen tuloksellisuuteen vaikut- 
tavista osatekijöistä. Tutkimukseen valitut osatekijät perustuvat aikaisem- 
massa tutkimuskirjallisuudessa esitettyihin kriteereihin. Kyselytutkimus 
lähetettiin sähköpostilla kaikille Sisäiset Tarkastajat ry:n jäsenille, joita 
oli tutkimuksen tekohetkellä runsaat 600 (Sisäiset Tarkastajat ry 2018). 
Vastauksia kyselyyn tuli yhteensä 95, joista yksi vastaaja otti kantaa vain 
viiteen väittämään. Tämän vastaajan osalta vastauksia ei huomioitu lo- 
pullisessa analyysissä. Lisäksi neljä vastaajaa jätti ottamatta kantaa yhteen 
väittämään. Näiden vastaajien osalta annetut vastaukset on huomioitu 
lopullisessa analyysissä. Näin ollen lopulliseen analyysiin huomioitiin 
yhteensä 94 vastaajan vastaukset. Kyselylomakkeella oli esitetty yhteensä 
17 tutkimuskirjallisuudessa esiintynyttä tuloksellisuuden osatekijää, jot- 
ka luokiteltiin seuraavien otsikoiden alle: 1) sisäisten tarkastajien/sisäisen 
tarkastuksen yksikön ominaisuudet, 2) suhteet, sekä 3) toiminnalliset ja 
tarkastusprosessiin liittyvät tekijät. Ominaisuuskriteerejä lomakkeella esi- 
tettiin yhteensä 5 kappaletta, sidosryhmäsuhteisiin liittyviä tekijöitä 6 sekä 
toiminnallisia ja tarkastusprosessiin liittyviä tekijöitä yhteensä 6. Jokaiseen 
tuloksellisuuden osatekijään pyydettiin ottamaan kantaa asteikolla 1-4 
seuraavasti: 1=täysin eri mieltä, 2=jokseenkin eri mieltä, 3=jokseenkin sa- 
maa mieltä, ja 4=täysin samaa mieltä. Kyselylomakehaastattelu toteutettiin 
verkkolomakeohjelmisto E-lomakkeella. Vastaukset annettiin täysin ano- 
nyymisti. Vastaajien taustaa tiedusteltiin ainoastaan kysymällä lomakkeen 
aluksi, työskenteleekö vastaaja organisaation omassa sisäisen tarkastuksen 

yksikössä vai sisäisen tarkastuksen palveluja tarjoavassa yhteisössä". Loma- 
ke on esitetty kokonaisuudessaan tämän tutkimuksen liitteenä 1. 

Kyselylomaketutkimuksen yksityiskohtaiset tulokset on esitetty ku- 
viossa 1. Kuvion 1 pylväskaaviossa on esitetty vastausten 1—4 jakauma las- 
kevassa järjestyksessä alkaen siitä tuloksellisuuden osa-alueesta, joka sai 
eniten vastauksia neljä (täysin samaa mieltä). Kyselylomaketutkimuksessa 
eniten vastauksia neljä (täysin samaa mieltä) sai tarkastuksen riippumat- 
tomuus ja objektiivisuus”, jota piti tuloksellisuuteen vahvasti vaikuttavana 
osatekijänä 81 prosenttia kaikista vastaajista. 17 prosenttia vastaajista oli 
väittämästä jokseenkin samaa mieltä. Vaihtoehdot ”jokseenkin eri miel- 
ta” ja ”täysin eri mieltä? saivat molemmat ainoastaan 1 vastaajan kannan. 
Näin ollen peräti 98 prosenttia vastaajista oli täysin tai jokseenkin samaa 
mieltä siitä, että riippumattomuus ja objektiivisuus ovat tuloksellisen sisäi- 
sen tarkastuksen keskeinen elementti. Tämä ilmenee myös kuviosta 2, jossa 
kyselylomaketutkimuksen tulokset on esitetty palkkikaaviossa jaoteltuna 
samaa mieltä oleviin ja eri mieltä oleviin siten, että vastausvaihtoehdot 4 
(täysin samaa mieltä) ja 3 (jokseenkin samaa mieltä) on laskettu yhteen sekä 
vastaavasti vaihtoehdot 2 (jokseenkin eri mieltä) ja 1 (täysin eri mieltä) on 
esitetty summattuna yhteen. Tulokset ovat linjassa sisäisen tarkastuksen 
ammattistandardien (Sisäiset Tarkastajat ry 2017) kanssa, jotka säätävät 
sisäisen tarkastuksen toiminnan edellytykseksi riippumattoman aseman 
organisaatiossa sekä objektiivisuuden tarkastustyön toteuttamisessa. Myös 
aikaisempi tutkimuskirjallisuus esittää, että toiminnon riippumattomuus 
ja tarkastajien objektiivisuus ovat tuloksellisen sisäisen tarkastuksen kes- 
keisiä elementtejä (ks. esim. IIARF 2011; Lenz & Hahn 2015). 

Toiseksi eniten vastauksia neljä saivat sisäisen tarkastuksen ja operatii- 
visen johdon sekä sisäisen tarkastuksen ja ylimmän johdon eli hallituksen 
väliseen vuorovaikutussuhteeseen liittyvät osatekijät. 79 prosenttia vastaa- 
jista oli täysin samaa mieltä siitä, että toimiva vuorovaikutus johdon kanssa 


1 Koska tutkimukseen osallistui ainoastaan 10 palveluntuottajaorganisaatiossa työsken- 


televää sisäistä tarkastajaa, ei vastauksia ole eroteltu palveluntuottajiin ja organisaatiossa 
toimiviin sisäisiin tarkastajiin. 

vaikuttaa sisäisen tarkastuksen tuloksellisuuteen. Operatiivisen johdon 
ja sisäisen tarkastuksen välisen yhteistyösuhteen toimivuus on näin ollen 
sisäisten tarkastajienkin näkökulmasta keskeinen tekijä siinä, miten tulok- 
sellisena sisäinen tarkastus organisaatiossa nähdään. Tämän tutkimuksen 
tulokset antavat siten tukea aikaisemmassa tutkimuskirjallisuudessa esite- 
tyille argumenteille, joiden mukaan suhde toimivaan johtoon määrittää 
keskeisesti sisäisen tarkastuksen tuloksellisuutta (ks. esim. 11A 2010; Lenz 
ym. 2014; Lenz & Hahn 2015; Soh & Martinov-Bennie 2011). Myös ope- 
ratiivisen johdon suhtautuminen sisäisen tarkastuksen tekemiin havain- 
toihin koettiin tutkimusaineiston perusteella erittäin merkityksellisenä 
tuloksellisuuteen vaikuttavana osatekijänä, kuten myös aikaisempi tutki- 
muskirjallisuus on osoittanut (ks. Mihret & Yismaw 2007). 77 prosenttia 
vastaajista oli täysin samaa mieltä, että johdon suhtautuminen havaintoihin 
vaikuttaa sisäisen tarkastuksen tuloksellisuuteen. Tulos viittaa siihen, että 
sisäisen tarkastuksen ammattilaiset kokevat toimintonsa tuloksellisuuden 
liittyvän läheisesti siihen, miten organisaatio ja erityisesti sen operatiivi- 
nen johto suhtautuvat sisäisen tarkastuksen tekemiin kehityskohteisiin tai 
puutteisiin ja pyrkivät huomioimaan ne toiminnassaan. 

Operatiivisen johdon ja sisäisen tarkastuksen välisiin suhteisiin liitty- 
vien osatekijöiden ohella myös ylimmän johdon eli hallituksen ja sisäisen 
tarkastuksen välinen vuorovaikutus koettiin hyvin merkityksellisenä sisäi- 
sen tarkastuksen tuloksellisuuteen vaikuttavana osatekijänä. Tutkimustu- 
los on linjassa aikaisemman tutkimuskirjallisuuden kanssa (11A 2010; Lenz 
ym. 2014; Lenz & Hahn 2015). 70 prosenttia kyselyyn vastanneista oli täy- 
sin samaa mieltä, että hallituksen ja sisäisen tarkastuksen välinen vuoro- 
vaikutus vaikuttaa sisäisen tarkastuksen tuloksellisuuteen. 

Kun kyselytutkimuksen vastauksia tarkastellaan karkeasti jaottelemal- 
la vastaukset samaa mieltä oleviin (yhdistettynä vastausvaihtoehdot 3 ja 
4) sekä eri mieltä oleviin (yhdistettynä vastausvaihtoehdot 1 ja 2), sisäisen 
tarkastuksen sidosryhmäsuhteisiin liittyvistä osatekijöistä täysin samaa 
mieltä tai osittain samaa mieltä oli 98 prosenttia vastaajista ”vuorovaiku- 
tus johdon kanssa? -osatekijän kohdalla, 96 prosenttia vastaajista ”johdon 

suhtautuminen havaintoihin” -osatekijän kohdalla sekä 89 prosenttia vas- 
taajista ”vuorovaikutus hallituksen kanssa” -osatekijän kohdalla (ks. kuvio 
2). Yhteenvetona voidaan todeta, että sisäiset tarkastajat kokevat vuorovai- 
kutussuhteen ylimmän johdon ja operatiivisen johdon kanssa erittäin mer- 
kityksellisenä sisäisen tarkastuksen toiminnon tuloksellisuuden kannalta. 
Mielenkiintoisen tuloksista tekee se, että sisäisten tarkastajien näkökul- 
masta toiminnon tuloksellisuuden keskeisempi osatekijä vaikuttaisi olevan 
toimiva vuorovaikutus operatiivisen johdon kanssa kuin vuorovaikutus 
hallituksen kanssa. Sisäisen tarkastuksen ammattistandardien (Sisäiset 
Tarkastajat ry 2017) mukaan sisäisen tarkastuksen tulee pyrkiä kahden- 
suuntaiseen raportointiin, jossa raportointi kohdennetaan sekä hallituk- 
selle että operatiiviselle johdolle. Tällä pyritään takaamaan myös sisäisen 
tarkastuksen riippumaton asema organisaatiossa. Sisäisen tarkastuksen 
tuloksellisuuden kannalta raportointisuunnista keskeisempään rooliin 
vaikuttaisi tämän tutkimuksen tulosten valossa nousevan yhteydenpito 
operatiivisen johdon kanssa. Tulos on kiinnostava, sillä esimerkiksi sisäi- 
sen tarkastuksen ammattistandardien (Sisäiset Tarkastajat ry 2017) mu- 
kaan keskeiset päätökset sisäisen tarkastuksen järjestämisestä tekee organi- 
saation hallitus. Voisi olettaa, että sisäinen tarkastus pyrkisi korostamaan 
asemaansa johtamis- ja valvontajärjestelmän keskeisenä toimijana panosta- 
malla vuorovaikutukseen erityisesti ylimmän johdon eli hallituksen kans- 
sa. Tätä taustaa vasten olisi voitu olettaa, että myös sisäisen tarkastuksen 
tuloksellisuuden kannalta vuorovaikutus hallituksen kanssa olisi korostu- 
nut. Huomionarvoista on kuitenkin se, että tässä tutkimuksessa tuloksel- 
lisuutta on tarkasteltu nimenomaan sisäisen tarkastuksen itsearvioinnin 
näkökulmasta, ja sisäisten tarkastajien arjessa vuorovaikutus operatiivisen 
johdon kanssa voi olla aktiivisempaa kuin yhteydenpito hallituksen kanssa. 

Kaikilta osin sisäisen tarkastuksen sidosryhmäsuhteisiin liittyviä osa- 
tekijöitä ei yhdistetty vahvasti sisäisen tarkastuksen tuloksellisuuteen, sillä 
peräti 50 prosenttia vastaajista oli joko täysin tai jokseenkin eri mieltä vuo- 
rovaikutuksen ulkoisen tarkastuksen kanssa liittymisestä sisäisen tarkas- 
tuksen tuloksellisuuteen. Vuorovaikutusta tarkastuksen kohteina olevien 

yksiköiden ja sisäisen tarkastuksen välillä ei myöskään nähty vahvasti sisäi- 
sen tarkastuksen tuloksellisuuteen vaikuttavana osatekijänä, sillä hieman 
yli puolet eli 57 prosenttia vastaajista oli muuttujasta täysin samaa mieltä. 
Tarkastusvaliokunnan aktiivisuudesta sisäisen tarkastuksen kysymyksissä 
toiminnon tuloksellisuuden osatekijänä oli täysin samaa mieltä 43 prosent- 
tia vastaajista eli alle puolet tutkimukseen osallistuneista. Nämä muiden 
sidosryhmäsuhteisiin liittyvien osatekijöiden tulokset vahventavat omalta 
osaltaan käsitystä, että nimenomaan kokonaisvaltainen toimiva yhteistyö 
sisäisen tarkastuksen ja operatiivisen johdon sekä ylimmän johdon välillä 
vaikuttaisi olevan sisäisten tarkastajien näkökulmasta keskeinen tuloksel- 
lisuuteen vaikuttava tekijä. 

Operatiivisen johdon ja ylimmän johdon sekä sisäisen tarkastuksen 
välisiin suhteisiin liittyvien tekijöiden lisäksi sisäisen tarkastuksen tulok- 
sellisuuteen näyttäisi vahvimmin liittyvän tarkastajan sosiaaliset taidot. 
Sisäisen tarkastajan sosiaaliset taidot yhdisti sisäisen tarkastuksen tulok- 
sellisuuteen vahvimmin 69 prosenttia vastaajista. ”Sosiaaliset taidot” -osa- 
tekijästä osittain samaa mieltä oli 26 prosenttia vastaajista, joten yhteensä 
95 prosenttia vastaajista piti sosiaalisia taitoja sisäisen tarkastuksen tulok- 
sellisuuteen vaikuttavana tekijänä. Muista sisäisten tarkastajien ominai- 
suuksiin liittyvistä osatekijöistä toiminnon tuloksellisuuteen vahvimmin 
yhdistettiin tarkastajien työkokemus, jonka osalta täysin samaa mieltä oli 
62 prosenttia vastaajista ja osittain samaa mieltä 30 prosenttia vastaajista. 
Kokonaisuutena sisäisten tarkastajien tai tarkastusyksikön ominaisuuk- 
siin liittyvät osatekijät eivät tämän tutkimuksen tulosten valossa nousseet 
keskeisimpien sisäisen tarkastuksen tuloksellisuuteen vaikuttavien tekijöi- 
den joukkoon. Peräti 43 prosenttia vastaajista oli jokseenkin tai täysin eri 
mieltä siitä, että sisäisen tarkastuksen yksikön koko vaikuttaa toiminnon 
tuloksellisuuteen. Yksikön rahallisten resurssien määrästä oli jokseenkin 
tai täysin eri mieltä yhteensä 37 prosenttia vastaajista, vastaavasti ammat- 
titutkintojen suorittamisesta eri mieltä olevien yhteenlaskettu osuus oli 34 
prosenttia. 

Kolmantena sisäisen tarkastuksen tuloksellisuuteen vaikuttavien te- 
kijöiden ryhmänä esitettiin tässä tutkimuksessa toiminnalliset ja tarkas- 
tusprosessiin liittyvät osatekijät, joista ”tarkastuksen riippumattomuus 
ja objektiivisuus” -osatekijä oli tutkimustulosten mukaan vahvimmin 
sisäisen tarkastuksen tuloksellisuuteen yhdistetty osatekijä, kuten edellä 
on esitetty. Muut toiminnalliset ja tarkastusprosessiin liittyvät tekijät ei- 
vät nousseet tämän tutkimuksen tulosten perusteella vahvimmin sisäisen 
tarkastuksen tuloksellisuuteen yhdistettäviin tekijöihin. ”Tarkastettavan 
organisaation tai yksikön tuntemus” -osatekijästä 56 prosenttia vastaajista 
oli täysin samaa mieltä, ja vastaavasti ”lakien, standardien ja alan hyvien 
käytäntöjen noudattaminen” -osatekijästä 52 prosenttia vastaajista oli täy- 
sin samaa mieltä. ”Ennakoiva ote talousasioihin, sisäisiin kontrolleihin ja 
riskeihin? -osatekijästä 45 prosenttia vastaajista eli alle puolet oli täysin sa- 
maa mieltä. 

Nykyaikaisessa sisäisessä tarkastuksessa voisi ajatella korostuvan in- 
novatiivisuus ja kyky uusiutua. Myös aikaisempi tutkimuskirjallisuus on 
todennut mm. innovatiivisten kehittämistoimenpiteiden määrän olevan 
keskeinen sisäisen tarkastuksen tuloksellisuuden edellytys (ks. 114 2010). 
Tämän tutkimuksen tulokset osoittavat, että suomalaisista sisäisen tarkas- 
tuksen ammattilaisista 41 prosenttia eli selvästi alle puolet oli täysin samaa 
mieltä siitä, että innovatiivisuus ja uusiutuminen vaikuttavat sisäisen tar- 
kastuksen tuloksellisuuteen. Lopuksi, ainoastaan 10 prosenttia vastaajis- 
ta oli täysin samaa mieltä siitä, että sisäisen tarkastuksen osallistuminen 
riskienhallintaan vaikuttaa sisäisen tarkastuksen tuloksellisuuteen. Tulos 
on merkittävä ottaen huomioon sisäisen tarkastuksen keskeiset tavoitteet, 
joista yksi tärkeimmistä on tuottaa organisaatiolle lisäarvoa parantamalla 
riskienhallintaprosesseja. Suomalaisten sisäisten tarkastajien mielipiteiden 
mukaan riskienhallintatekniikoiden käyttämisellä ei ole vahvaa yhteyttä 
sisäisen tarkastuksen tuloksellisuuteen. 

Taulukko 1. Sisäisen tarkastuksen tuloksellisuuteen vaikuttavien osatekijöiden 


vastausjakauma asteikolla 1 (täysin eri mieltä), 2 (jokseenkin eri mieltä), 3 
(jokseenkin samaa mieltä) ja 4 (täysin samaa mieltä). 


Tuloksellisuuden osatekijä 4 3 2 1 YHT | Keskiarvo 
Riippumattomuus 75 16 1 1 93 3,77 
Vuorovaikutus johdon kanssa 74 18 2 0 94 3,77 
Johdon suhtautuminen havaintoihin 72 18 2 2 94 3,70 
Sosiaaliset taidot 65 24 3 2 94 3,62 
Vuorovaikutus hallituksen kanssa 66 18 9 1 94 3,59 
Työkokemus 58 28 8 0 94 3,53 
Vuorovaikutus tarkastuskohteiden kanssa 54 37 1 2 93 3,52 
Organisaatiotuntemus 56 31 4 2 93 3,52 
Standardien noudattaminen 52 36 6 0 94 3,49 
Ennakoiva ote 42 45 6 1 94 3,36 
Tarkastusvaliokunnan aktiivisuus 40 44 8 1 93 3,32 
Uusiutuminen 39 47 7 1 94 3,32 
Ammattitutkinnot 15 47 31 1 94 2,81 
Yksikön rahalliset resurssit 12 47 30 5 94 2,70 
Riskienhallintatekniikat 9 48 32 4 93 2,67 
Yksikön koko 13 41 30 10 94 2,61 
Vuorovaikutus ulkoisen tarkastuksen kanssa 8 39 42 5 94 2,53 

Kuvio 1. Sisäisen tarkastuksen tuloksellisuuteen vaikuttavien osatekijöiden 


prosentuaalinen vastausjakauma asteikolla 1 (täysin eri mieltä), 2 (jokseenkin eri 
mieltä), 3 (jokseenkin samaa mieltä) ja 4 (täysin samaa mieltä). 

Vuorovaikutus ulkoisen tarkastuksen kanssa 
Yksikön koko 

Riskienhallintatekniikat 

Yksikön rahalliset resurssit 
Ammattitutkinnot 

Vuorovaikutus hallituksen kanssa 
Tarkastusvaliokunnan aktiivisuus 
Uusiutuminen 

Työkokemus 

Ennakoiva ote 

Organisaatiotuntemus 

Standardien noudattaminen 

Sosiaaliset taidot 

Johdon suhtautuminen havaintoihin 
Vuorovaikutus tarkastuskohteiden kanssa 


Riippumattomuus 


Vuorovaikutus johdon kanssa 
0% 10%20%30%40%50% 60% 70% 80% 90 %100 % 


m3-4YHT m12YHT 


Kuvio 2. Sisäisen tarkastuksen tuloksellisuuteen vaikuttavien osatekijöiden 
prosentuaalinen vastausjakauma asteikolla 1 (täysin eri mieltä) ja 2 (jokseenkin 
eri mieltä) yhteenlaskettuna, sekä 3 (jokseenkin samaa mieltä) ja 4 (täysin samaa 
mieltä) yhteenlaskettuna. 


Johtopäätökset ja yhteenveto 


Tämän tutkimuksen tuloksista voidaan johtaa keskeisiä päätelmiä niin 
teoreettisesta kuin käytännön näkökulmasta. Teoreettisesta näkökul- 
masta tutkimus vahvistaa aiemmassa tutkimuskirjallisuudessa esitettyjä 
käsityksiä siitä, millaisista osatekijöistä tuloksellisen sisäisen tarkastuksen 
edellytykset muodostuvat. Aikaisemman tutkimuskirjallisuuden mukaan 
sisäisen tarkastuksen ja operatiivisen johdon sekä sisäisen tarkastuksen ja 
ylimmän johdon (hallituksen) väliset vuorovaikutussuhteet ovat keskeisiä 
sisäisen tarkastuksen tuloksellisuutta määrittäviä osatekijöitä (ks. esim. 
IIA 2010; Lenz ym. 2014; Lenz & Hahn 2015; Mihret & Yismaw 2007; 

Soh & Martinov-Bennie 2011). Tämän tutkimuksen tulokset tukevat näi- 
tä aikaisemmassa kirjallisuudessa esitettyjä havaintoja. Tulosten perusteel- 
la voidaan tulkita, että toimiakseen tuloksellisesti sisäisen tarkastuksen on 
kyettävä rakentamaan luottamuksellinen ja toimiva vuorovaikutussuhde 
keskeisistä sidosryhmistä erityisesti operatiiviseen johtoon ja hallitukseen. 
Yleisesti tutkimuksen tulokset herättävät ajatuksia organisaatioiden hal- 
linnointi- ja ohjausjärjestelmien eri toimijoiden keskinäisistä suhteista, ja 
erityisesti sisäisen tarkastuksen suhteista muihin hallinnointijärjestelmän 
toimijoihin. Organisaation hallinnointijärjestelmään voidaan asemoida 
seuraavat neljä toimijaa: 1) hallitus, 2) operatiivinen johto, 3) ulkoinen 
tarkastus, ja 4) sisäinen tarkastus (ks. esim. Arvopaperimarkkinayhdistys 
2015). Tämän tutkimuksen tulosten perusteella sisäisen tarkastuksen yh- 
teistyö vaikuttaisi ulottuvan muihin hallinnointijärjestelmän keskeisiin 
toimijoihin tilintarkastajaa lukuun ottamatta, sillä peräti 50 prosenttia 
vastaajista oli joko täysin tai jokseenkin eri mieltä sisäisen tarkastuksen ja 
ulkoisen tarkastuksen välisen vuorovaikutussuhteen liittymisestä sisäisen 
tarkastuksen tuloksellisuuteen. Havainto ei tue kokonaisvaltaisen val- 
vontajärjestelmän yhtenäisyyttä suomalaisessa kontekstissa, sillä tulokset 
viittaavat vähäisempään vuorovaikutukseen tilintarkastajien ja sisäisten 
tarkastajien kesken. Tulos on merkittävä, sillä tilintarkastajaa pidetään 
aikaisemmassa tutkimuskirjallisuudessa sisäisen tarkastuksen keskeisenä 
asiakkaana (ks. esim. 11A 2010; Lenz & Hahn 2015), ja sisäisen tarkastuk- 
sen tuloksellisuudella on kansainvälisten tilintarkastusalan standardien 
(st-Akatemia, 2017) mukaan tärkeä merkitys tilintarkastuksen suunnit- 
telussa ja toteutuksessa*. Tämän tutkimuksen tulosten perusteella vaikut- 


2 Kansainvälisistä tilintarkastusalan standardeista (1s A-standardit) esimerkiksi ISA 240 


Väärinkäytöksiin liittyvät tilintarkastajan velvollisuudet tilintarkastuksessa, ISA 250 Sää- 
dösten ja määräysten bane ottaminen tilintarkastuksessa, ISA 260 Kommunikointi hal- 
lintoelinten kanssa, ISA 265 Kommunikointi sisäisen valvonnan puutteellisuuksista hallin- 
toelimille ja toimivalle johdolle, 184 300 Tilintarkastuksen suunnittelu, SA 315 Olennaisen 
virheellisyyden riskien tunnistaminen ja arvioiminen yhteisöstä ja sen toimintaympäristöstä 
muodostetun käsityksen avulla, SA 600 Erityisiä näkökohtia — konsernitilinpäätösten ti- 
lintarkastukset ja ISA 610 Sisäisten tarkastajien tekemän työn käyttäminen sisältävät tilin- 
tarkastajaa velvoittavia vaatimuksia ja ohjeistusta, joiden mukaan tilintarkastuksessa on 
huomioitava sisäisen tarkastuksen tekemä työ ja arvioitava sen tehokkuutta. 


143 


Jaakko Rönkkö 


taisi siltä, että sisäisten tarkastajien näkökulmasta vuorovaikutussuhde 
tilintarkastajaan ei kuitenkaan ole sisäisen tarkastuksen tuloksellisuuden 
keskeisimpiä osatekijöitä. Toiseksi, tutkimustulokset tukevat globaalissa 
kontekstissa tehtyä tutkimushavaintoa (ks. I1ARF 2011), jonka mukaan si- 
säisen tarkastuksen riippumaton asema organisaation sisällä sekä tarkasta- 
jien objektiivisuus työtä tehdessään ovat erittäin keskeinen toiminnon tu- 
loksellisuutta määrittävä tekijä. Tässä tutkimuksessa riippumattomuus ja 
objektiivisuus nousivat tarkastajien keskuudessa kaikkein keskeisimmäksi 
sisäisen tarkastuksen tuloksellisuutta määrittäväksi osatekijäksi. 

Kolmas tämän tutkimuksen keskeinen teoreettinen johtopäätös on 
tiettyjen sisäisten tarkastajien ja tarkastusyksikön ominaisuuksiin liitty- 
vien osatekijöiden vähäisempi yhteys sisäisen tarkastuksen tuloksellisuu- 
teen. Tämän tutkimuksen tulosten perusteella hämmästyttävän harva si- 
säinen tarkastaja oli täysin samaa mieltä siitä, että tarkastusyksikön koko, 
yksikön käytössä olevat rahalliset resurssit tai ammattitutkintojen, kuten 
esimerkiksi Certified Internal Auditor -tutkinnon, suorittaminen vaikutta- 
vat sisäisen tarkastuksen tuloksellisuuteen. Tämän tutkimuksen tulokset 
tukevat näin ollen vain osittain aikaisemmassa tutkimuskirjallisuudessa 
esitettyjä havaintoja, joiden mukaan tarkastusyksikön koolla (Arena & 
Azzone 2009), resursseilla (11A 2010; Lenz ym. 2014; Lenz & Hahn 2015; 
Soh & Martinov-Bennie 2011) ja ammattitutkintojen suorittamisella 
(Sarens, 2009) on yhteys sisäisen tarkastuksen tuloksellisuuteen. 

Käytännön näkökulmasta tämän tutkimuksen tulosten perusteella 
voisi päätellä, että niukemmillakin oikein kohdennetuilla resursseilla on 
mahdollista organisoida tuloksellinen sisäinen tarkastus. Havainto on 
merkittävä erityisesti sääntely-ympäristössä, jossa sisäisen tarkastuksen 
toiminto on pääasiassa säädetty vapaaehtoiseksi toiminnoksi osana orga- 
nisaation johtamis- ja valvontajärjestelmää. Tutkimustulos on hyödyllinen 
päätöksentekijöille, jotka pohtivat sisäisen tarkastuksen järjestämistä va- 
paaehtoiselta pohjalta ja tekevät päätöksiä niukkojen resurssien allokoin- 
nista eri johtamisjärjestelmän toimijoiden kesken. Tämän tutkimuksen 
tulokset ovat hyödyllisiä myös sisäisen tarkastuksen ammattilaisille, jotka 

voivat hyödyntää tuloksia kehittäessään toimintaansa tuloksellisempaan 
suuntaan ja pyrkiessään näin nostamaan toimintoaan yhä keskeisemmäksi 
toimijaksi organisaation hallinnointijärjestelmässä. 

Tutkimus antaa pohjaa jatkotutkimukselle sisäisen tarkastuksen tulok- 
sellisuuden edellytyksistä esimerkiksi laajemmalla osatekijäjoukolla. Myös 
tuloksellisuuteen vaikuttavien osatekijöiden analysointi sisäisen tarkas- 
tuksen palveluntarjoajien ja organisaatiossa toimivien sisäisten tarkastajien 
kesken on kiinnostava jatkotutkimusteema. Lisäksi, sisäisen tarkastuksen 
tuloksellisuuskeskusteluun on mahdollista saada syvyyttä ottamalla tar- 
kasteluun myös muiden keskeisten toiminnon sidosryhmien, kuten hal- 
lituksen, tarkastusvaliokunnan, operatiivisen johdon ja tilintarkastajan 
näkökulmia. Toisaalta sisäisen tarkastuksen tuloksellisuuteen voitaisiin 
saada uusia näkökulmia tutkimalla organisaatioon perustetun sisäisen 
tarkastuksen yhteyttä organisaation taloudelliseen menestykseen. Tämän- 
kaltainen tutkimus voisi avata sisäisen tarkastuksen tuottamaa lisäarvoa 
uudesta näkökulmasta. Tällä tutkimuksella on luontaisia rajoitteita ja sen 
tulosten tulkintaan liittyy varauksia. Tämä tutkimus toteutettiin täysin 
suomalaisella kohdeaineistolla, joten kansainvälisillä aineistoilla tehtävät 
tutkimukset voisivat edelleen laajentaa tiedeyhteisön ymmärrystä monitul- 
kintaisesta sisäisen tarkastuksen tuloksellisuudesta. Edelleen, tutkimuk- 
sen tulokset antavat sisäisen tarkastuksen tuloksellisuudesta vain tarkas- 
tajien omia käsityksiä peilaavan kuvan. Toisaalta, myös näihin tarkastajien 
antamien vastausten pohjalta muodostettuihin tutkimustuloksiin liittyy 
tulkinnanvaraisuutta alan nopean kehityksen ja tuloksellisuuskäsitteen 
erilaisten tulkintojen johdosta. 


Kiitokset 

Tässä tutkimuksessa käytetty kyselylomakehaastatteluaineisto on osa 
hallintotieteiden kandidaatti Aurora Havukaisen opinnäytetyötä, joka 
hyväksyttiin Tampereen yliopiston johtamiskorkeakoulussa toukokuussa 
2018. Kiitän häntä aineiston luovuttamisesta jatkotutkimuskäyttöön. 

Liite 1 Kyselylomake 


Toimenkuva 
1. Sisäinen tarkastaja organisaation omassa sisäisen tarkastuksen yksikössä 
2. Palveluntarjoaja sisäisen tarkastuksen palveluja tarjoavassa yhteisössä 


Mitkä seuraavista asioista mielestänne vaikuttavat sisäisen tarkastuksen tuloksel- 
lisuuteen? Vastaukset asteikolla 1—4: 

1=Täysin eri mieltä 

2=Jokseenkin eri mieltä 

3=Jokseenkin samaa mieltä 

4=Täysin samaa mieltä 


Sisäisten tarkastajien/sisäisen tarkastuksen yksikön ominaisuudet 
1. Sisäisen tarkastuksen yksikön koko 


2. Yksikön rahallisten resurssien määrä 
3. Ammattitutkintojen (esim. CIA) suorittaminen 
4. Työkokemus sisäisen tarkastuksen parissa 
s. Tarkastajien sosiaaliset taidot 
Suhteet 


1. Toimiva vuorovaikutus hallituksen/tarkastusvaliokunnan kanssa 

2. Tarkastusvaliokunnan aktiivisuus sisäisen tarkastuksen kysymyksissä 

3. Toimiva vuorovaikutus johdon kanssa 

4. Johdon suhtautuminen tarkastushavaintoihin 

s. Toimiva vuorovaikutus tarkastuksen kohteina olevien yksiköiden kanssa 
6. Toimiva vuorovaikutus ulkoisen tilintarkastajan kanssa 


Toiminnalliset ja tarkastusprosessiin liittyvät tekijät 

1. Lakien, standardien ja alan hyvien käytäntöjen noudattaminen 

2. Tarkastuksen riippumattomuus ja objektiivisuus 

3. Sisäisen tarkastuksen osallistuminen riskienhallintaan (riskienhallinta- 
tekniikoiden käyttäminen) 

4. Ennakoiva ote talousasioihin, sisäisiin kontrolleihin ja riskeihin 

5. Innovatiivisuus ja uusiutuminen (esim. uusien tarkastusmenetelmien 
käyttöönotto) 

6. Tarkastettavan organisaation/yksikön tuntemus 

tilinpäätöksessä 
— verovelan todennäköisyyden ja määrän 
arviointia koskevia suuntaviivoja 


Matti Urpilainen 


ARTIKKELISSA TARKASTELLAAN epävarmoja veropositioita koskevaa 
sääntelyä sekä tuodaan esiin kotimaisten veroriitojen ja veroproses- 
sin erityispiirteitä, jotka käytännössä vaikuttavat arvioinnin toteutta- 
miseen ja luotettavuuteen. Nämä erityispiirteet ovat huomionarvoisia 
sekä tilinpäätöksen että tilintarkastuksen näkökulmasta. Yritysten ve- 
roriidat ovat Suomessa olleet enenevässä määrin esillä julkisuudessa 
ja verotuksen sääntelymuutokset Suomessa ja muualla ovat yleisesti 
lisänneet tulkinnallista epävarmuutta. Verotukseen liittyvät tulkintaris- 
kit ovat muutaman viime vuoden aikana nousseet uudella tavalla ve- 
roammattilaisten lisäksi myös yritysten yleisjohdon ja tilintarkastajien 
tietoisuuteen. Epävarmoja veropositioita koskevia tilinpäätöskäytän- 
töjä voi olla syytä tarkentaa ja arvioida uudelleen myös vuoden 2019 
alusta voimaan tulleen tulkintaohjeen IFRIC 23:n valossa. Esimerkiksi 
Yhdysvalloissa on FIN48-standardin osalta havaittu, että viranomais- 


Lili-Anne Kihn, Lasse Oulasvirta, Janne Ruohonen, Jaakko Rönkkö & Jani Wacker (toim.) 
Talous, sääntely, ohjaus — tarkastuksen ja valvonnan ajankohtaiskysymyksiä. 
Tampere: Tampere University Press 2019, 149-172. 
http://urn.fi/ URN:ISBN:978-952-359-004-5 


Matti Urpilainen 


ten mahdollisuus hyödyntää taloudellista raportointia varten tuotettuja 
yksityiskohtaisia analyysejä verovalvonnassa saattaa olla ongelmal- 
lista. Artikkelin aihe on ajankohtainen sekä vero-oikeuden että tilin- 
päätösraportoinnin näkökulmasta. 

Epävarmat veropositiot tilinpäätöksessä: verovelan todennäköisyyden ja määrän 
arviointia koskevia suuntaviivoja 


Johdanto 


Verotus aiheuttaa yritystoiminnassa merkittävää epävarmuutta. Epävar- 
muus korostuu erityisesti kansainvälisessä yritystoiminnassa. Verotuksessa 
noudatettavan erillisyhtiöperiaatteen mukaisesti jokaisen konserniyhtiön 
tulonmuodostuksen on oltava markkinaehtoista. Siirtohinnoittelu muo- 
dostaa tämän hetken yritysverotuksessa laajimman ja vaikeimmin hallitta- 
van epävarmuustekijän.' Myös moniin yritys- ja rahoitusjarjestelyihin voi 
liittyä merkittävää tulkinnallista epävarmuutta. 

Yritykset voivat hallita verotukseen liittyviä epävarmuustekijöitä 
proaktiivisesti mm. laatimalla riittävän konservatiivisia riskiarvioita ja 
tunnistamalla niiden pohjalta potentiaalisia veroriskejä oma-aloitteisesti 
ja ennen kuin ne nousevat esille viranomaisaloitteisesti verovalvonnassa, 
erityisesti jälkikäteen suoritettavassa verotarkastuksessa. Tämän lisäksi 
yritys voi pyrkiä varmistumaan oikeasta verokohtelusta hakemalla sito- 
van ennakkoratkaisun Verohallinnolta tai Keskusverolautakunnalta, tai 
pyytämällä Verohallinnolta ennakollista keskustelua.? Siirtohinnoittelun 
markkinaehtoisuudesta yritys voi pyrkiä varmistumaan hakemalla kahden 
tai useamman valtion välistä ennakkohinnoittelusopimusta (APA)? 

Verotukseen liittyvän epävarmuuden hallintaa vaikeuttaa se, että 
kaikkiin tulkintaongelmiin ei ole mahdollista saada varmoja vastauksia 
etukäteen. Kirjanpitovelvollisten yritysten osalta tuloverotuksen toimitta- 
minen tapahtuu keskeisesti niiden tietojen pohjalta, jotka yritys itse antaa 


1 Siirtohinnoittelusta erityisesti tilinpäätösraportoinnin kannalta ks. Susan C. 


Brokowski & Mary Anne Gaffney: FIN 48, uncertainty, and transfer pricing: (Im)Perfect 
together? Journal of International Accounting, Auditing and Taxation L 32-51. 
Kirjoittajien johtopäätöksenä on, että US GAAP:in epävarmoja veropositioita koskeva 
FIN 48 on vuoden 2008 jälkeen parantanut raportoinnin läpinäkyvyyttä. Kirjoittajien 
mukaan siirtohinnoittelu on ”the most uncertain of tax positions”, muun ohessa siksi että 
käytännön tilanteissa lopullinen tulkinta voi muodostua vasta viranomaisen ja verovelvol- 


lisen ehdottamien siirtohinnoittelumenetelmien kompromissina. 


2 Ks. tarkemmin Johanna Waal: Konserniverokeskuksen uudet työkalut 1/3: Ennakolli- 


nen keskustelu. Verotus 3/2017, 319—327. 


5 Ennakkohinnoittelusopimusten tarpeellisuudesta erityisesti tilinpäätösraportoinnin 


kannalta ks. Christopher Capuzzi: Transfer Pricing and FIN 48: Removing Uncertainty 
through the Advanced Pricing Agreement Process. Northwestern Journal of International 
Law & Business, Vol 30 (Summer 2010), 721—741. 


151 


Matti Urpilainen 


veroilmoituksessaan osana lakiin pohjautuvaa ilmoittamisvelvollisuut- 
taan. Verotuksen toimittamisen perusteeksi otetaan useimmissa tapauk- 
sissa yrityksen itse tekemät laintulkintaratkaisut sellaisenaan. Näin ollen 
ensivaiheen tulkintavastuu esimerkiksi siitä, mikä on tai ei ole Suomessa 
veronalaista tuloa tai vähennyskelpoista menoa, on korostuneesti verovel- 
vollisella itsellään. Oma-aloitteisten verojen, kuten arvonlisäveron osalta 
tämä asetelma on vieläkin selkeämpi. Verohallinto voi palata asiaan vero- 
tarkastuksessa tai muun verovalvonnan yhteydessä ja oikaista virheellisesti 
toimitettua ja virheelliseen laintulkintaan perustuvaa verotusta verovelvol- 
lisen vahingoksi jälkikäteen. 

Lähes kaikenlaisessa yritystoiminnassa syntyy tilanteita, joissa yrityk- 
sen ja Verohallinnon välille voi syntyä näkemysero oikeasta verokohtelusta. 
Näkemysero voi koskea kuluvaa tilikautta tai edeltäviä tilikausia, ja näke- 
mysero voi olla piilevä tai se voi olla aktualisoitunut esimerkiksi verotar- 
kastuksen johdosta. 

Kirjanpidon ja tilinpäätösraportoinnin kannalta voidaan puhua ns. 
epävarmoista veropositioista. Yrityksen tilinpäätösraportoinnin kannalta 
ratkaisevaa merkitystä ei ole sillä, onko epävarman veroposition olemas- 
saolo havaittu esimerkiksi verotarkastuksessa tai onko se muuten Vero- 
hallinnon toimesta riitautettu. Yrityksellä saattaa olla kirjanpitosääntelyn 
nojalla velvollisuus tehdä epävarmasta veropositiosta pakollinen varaus 
tai ilmoittaa siitä tilinpäätöksen liitetiedoissa. Kysymys on olennaisuus- 
arvioinnista ja todennäköisyysarvioinnista: onko erä olennainen ja onko 
todennäköistä, että yritykselle epäedullinen tulkinta jää pysyväksi mah- 
dollisesta muutoksenhausta huolimatta. Julkisesti noteerattujen yhtiöiden 
osalta asialla on liityntä myös arvopaperimarkkinalain mukaiseen tiedot- 
tamisvelvollisuuteen.* 

Tässä artikkelissa tarkastellaan epävarmoja veropositioita koskevaa 
sääntelyä sekä tuodaan esiin suuntaviivoja, joiden mukaisesti veroposi- 


% Sääntelyn taustalla on EU:n markkinoiden väärinkäyttöasetus 596/2014. Sisäpiirin- 


tiedon määritelmä on asetuksen 7 artiklassa ja julkistamisvelvollisuus on määritelty 17 
artiklassa. 

tioiden määrää ja suuruutta on käytännön tilanteissa arvioitava5 Tähän 
liittyen artikkelissa nostetaan esiin seikkoja, joilla voi olla merkitystä epä- 
varmoja veropositioita koskevan arvioinnin ja tilinpäätösraportoinnin 
kannalta sekä arvioitaessa mihin suuntaan tätä koskevat käytännöt ovat 
kehittymässä. Artikkelin aihe on ajankohtainen. 

Yritysten veroriidat ovat Suomessa olleet enenevässä määrin esillä jul- 
kisuudessa, jolloin verotuksen tulkintariskit ja niiden taloudellinen mit- 
takaava on tullut laajalti tietoon ja huomion kohteeksi yritysten johdossa 
ja tilintarkastuksessa. Tämä yhdessä tilintarkastusalan valvonnan terävöi- 
tymisen kanssa saattaa antaa aiheen arvioida uudelleen epävarmojen vero- 
positioiden raportointia koskevia käytäntöjä. Epävarmojen veropositioiden 
yksityiskohtainen ja aikaisessa vaiheessa tapahtuva raportointi parantaa 
yrityksen tilinpäätösinformaation laatua, mutta raportointia varten tuo- 
tettujen yksityiskohtaisten analyysien hyödyntäminen verovalvonnassa 
muodostaa omat ongelmansa. Vuoden 2019 alusta tuli voimaan epävarmo- 
ja veropositioita koskeva, aiempaa yksityiskohtaisempi tulkintaohje IFRIC 
23. Vaikka sillä on välitöntä merkitystä vain 1FRSs-tilinpäätöksen laativille 
yrityksille, siinä kuvattua arviointitapaa on mahdollista hyödyntää myös 
muiden yritysten raportoinnissa. 


Vastaiset menot ja menetykset sekä pakollinen varaus — KPL 


5:14 


KPL 5:14 §:n mukaan tulolaskelmassa on vähennettävä velvoitteista vastai- 
suudessa aiheutuvat menot ja menetykset, jos: 
1) ne kohdistuvat päättyneeseen tai aikaisempaan tilikauteen; 
2) niiden toteutumista on tilinpäätöstä laadittaessa pidettävä varmana 
tai todennäköisenä; 


3) niitä vastaava tulo ei ole varma eikä todennäköinen; sekä 
5 Tarkastelu on normatiivista/käsitteellistä ja tapahtuu erityisesti verotuksen ja vero- 
lainsäädännön erityispiirteiden näkökulmasta. Artikkelissa ei käsitellä vlii liit- 
tyviä vastuukysymyksiä eikä myöskään tilinpäätöksen laatimiseen liittyviä kirjaus- tai 
raportointiteknisiä kysymyksiä. 

4) ne perustuvat lakiin tai kirjanpitovelvollisen sitoumukseen sivullis- 
ta kohtaan. 


Jos menon tai menetyksen täsmällinen määrä ja toteutumisajankohta tiede- 
tään, se merkitään KPL 5:14 §:n mukaan taseessa vieraan pääoman erään tai 
siirtovelkoihin. Muussa tapauksessa se merkitään pakolliseksi varaukseksi. 
Menot ja menetykset sekä pakolliset varaukset merkitään tuloslaskelmaan 
ja taseeseen niiden todennäköiseen määrään.* Suomen kirjanpitolaissa ei 
ole epävarmojen veropositioiden arvioimista ja kirjaamista koskevia eri- 
tyissäännöksiä, joten arviointi ja kirjaukset on käytännössä tehtävä KPL 
5:14 $:n yleissäännöksen pohjalta? 

Tarkastelua rajoittaa erän suuruuden osalta yleisenä kirjanpito-oikeu- 
dellisena periaatteena olennaisuuden periaate: velvollisuus kirjata verotuk- 
seen liittyvät vastaiset menot tai menetykset tuloslaskelmaan ja taseeseen 
KPL 5:14 $:n nojalla koskee vain olennaisia eriä. Ajallisesti tarkastelu ra- 
jautuu enintään niihin avoimiin verokausiin tai verovuosiin, joita Verohal- 
linto voi lain mukaan vielä oikaista verovelvollisen vahingoksi. Oikaisun 
määräaikojen umpeuduttua verotuksen mahdolliset virheet jäävät kyseis- 
ten verokausien tai verovuosien osalta lopullisiksi, jolloin niillä ei voi olla 
enää merkitystä myöskään KPL 5:14 $:n kannalta. Toisaalta jos epävarma 
veropositio liittyy tulkintaan tai käytäntöön, jota yrityksessä on noudatet- 


6 Vastaisen menetyksen liioitteleminen olisi hyvän kirjanpitotavan vastaista, ja toisaalta 


tilinpäätösperiaatteet edellyttävät, että erä arvostetaan riittävän suureksi varovaisuutta 
noudattaen. Ks. Jarmo Leppiniemi & Timo Kaisanlahti: Pienyhtiön tilinpäätös — Sään- 
nökset ja hallituksen vastuu. Alma Talent 2018, 482. 


7 Tasekaavan kohtaan ”Verovaraukset” merkitään esimerkiksi verotarkastuskertomuk- 


sessa riitautettu verovaatimus. Liian pienistä veroennakoista johtuva lisävero esitetään 
siirtovelkana. Ks. Jarmo Leppiniemi & Timo Kaisanlahti: Pien- ja mikroyrityksen tilin- 
päätös, Talentum Pro 2016, 229-230. Siirtovelkoihin ja pakollisiin varauksiin merkityt 
olennaiset erät on ilmoitettava myös liitetietona. Mikroyhtiöt jäävät tämän velvollisuuden 
ulkopuolelle, pienyhtiöiltä sitä vaaditaan, jos liitetieto on olennainen oikean ja riittävän 
kuvan kannalta. Leppiniemi & Kaisanlahti 2018, 481—482. 


8 Tilanteesta ja verolajista riippuen verotusta voidaan oikaista verovelvollisen vahingok- 


si kolmen, neljän tai kuuden vuoden kuluessa verovuoden päättymisestä (koskee tulove- 
rotusta) tai sen kalenterivuoden päättymisestä, jolle oikaisun kohteena oleva verokausi 
kuuluu (koskee oma-aloitteisia veroja). 

tu ja noudatetaan samalla tavalla vuodesta toiseen, ajan kulumisen myötä 
epävarma veropositio tulee koskemaan jatkuvasti uusia tilikausia. 

Jos kyseessä on yrityksen puolella tapahtunut ilmeinen ja selvä virhe, 
joka on johtanut liian alhaisiin veroihin, osakeyhtiön toimielinten (toimi- 
tusjohtaja/hallitus) huolellisuusvelvoitteen? mukaista saattaa olla se, että 
yritys vaatii Verohallinnolta oma-aloitteisesti verotuksen oikaisemista, 
jolloin veronkorotus- ja korkoseuraamukset jäävät vähäisemmiksi kuin 
tilanteessa, jossa virhe oikaistaan viranomaisaloitteisesti.'* Tällöin toimi- 
misvelvollisuus perustuu siis osakeyhtiölain säännöksiin. Myös tällainen 
erä voi tulla käsiteltäväksi tilinpäätöksessä KPL 5:14 S:n mukaisesti. 

Oman ryhmänsä muodostavat tilanteet, joissa Verohallinnon antaman 
ohjauksen tai päätöksen perusteella tai muita verovelvollisia koskevan joko 
julkaistun tai julkaisemattoman oikeuskäytännön perusteella yrityksellä 
on syytä olettaa, että sen omaksuma laintulkinta saattaa olla virheellinen. 
Jos yritys ei tällöin hae muutosta Verohallinnon päätökseen tai pyri selvit- 
tämään asiaa ennakkoratkaisua hakemalla, se voidaan myöhemmin huo- 
mioida yrityksen vahingoksi veronkorotusta määrättäessä. 

Verotukseen liittyvä epävarmuus konkretisoituu viimeistään silloin, 
kun Verohallinto määrää veron maksettavaksi. Mikäli yritys pitää Vero- 
hallinnon päätöstä virheellisenä ja sen kumoutumista todennäköisenä, yri- 
tys voi harkintansa mukaan maksaa riidanalaisen veron, vaikka hakeekin 
verotuspäätökseen muutosta. Veron maksamista ei pidetä indikaationa sii- 
tä, että yritys pitäisi verotuspäätöstä perusteltuna. Mikäli veroa ei makseta 
ja siihen haetaan muutosta, verolle voidaan hakea täytäntöönpanokieltoa. 
Mikäli täytäntöönpanokielto on määrätty rajoitettuna eli ehdoin, että 


? Osakeyhtiölain mukaisesta huolellisuusvelvoitteesta ja vastuuperusteista ks. yleisesti 


Antti Hannula & Matti Kari & Tia Mäki: Osakeyhtiön hallituksen ja johdon vastuu, Ta- 
lentum 2014, 97—113. 


10 Verovuodesta 2018 sovellettavissa veronkorotussäännöksissä nämä tilanteet on huo- 


mioitu siten, että verovelvollisen korjatessa oma-aloitteisesti puutteen ilmoittamisvel- 
vollisuuden laiminlyönnin johdosta määrätään tavanomaista alempi, puolen prosentin 
veronkorotus. Kysymys ei ole lievennyksestä, koska verovuoteen 2017 sovellettavien veron- 
korotussäännösten nojalla veronkorotusta ei tällaisissa tilanteissa ole välttämättä lainkaan 
määrätty. 


155 


Matti Urpilainen 


omaisuutta saadaan ulosmitata mutta ei myydä, Verohallinto voi täytän- 
töönpanokiellosta huolimatta kuitata riidanalaista verosaatavaa yritykselle 
tulevia veronpalautuksia vastaan. Esimerkiksi ulkomaankauppaa käyvä 
yritys, jolle tulee alv-palautuksia voi joutua tätä kautta maksamaan riidan- 
alaisen veron kokonaan tai osittain jo muutoksenhakuprosessin kuluessa. 
Tällä voi olla merkitystä myös tilinpäätösraportoinnin kannalta. 

KPL 5:14 §:n käytännön soveltamistilanteista nousee esiin erityisesti 
kaksi ongelmaa. Ei ole lainkaan tavatonta, että epävarma veropositio ei 
ole yrityksen tiedossa, vaan se nousee esiin viranomaisaloitteisesti vasta 
verotarkastuksessa. Useimmissa tilanteissa epävarmoja veropositioita ei 
voida myöskään tunnistaa tilinpäätösaineiston perusteella. Esimerkkinä 
voidaan mainita se, onko yritys noudattanut VML 31 $:n mukaista markki- 
naehtoperiaatetta muiden konserniyhtiöiden kanssa tekemissään liiketoi- 
missa. Liiketoimien markkinaehtoisuutta koskevan arvioinnin perusteet 
sisältyvät yrityksen itsensä laatimaan siirtohinnoitteludokumentaatioon, 
jolla ei ole suoraa liityntää kirjanpitoon ja jonka sisältö ei sellaisenaan ole 
tilintarkastuksen kohteena. Toisaalta yksittäisten liiketoimien vero-oikeu- 
dellisen arvioinnin kannalta merkityksellistä voi olla se, perustuuko liike- 
toimi verotuksen kannalta hyväksyttäviin syihin. Tätäkään ei ole yleensä 
mahdollista arvioida pelkän tilinpäätösinformaation perusteella, eikä ris- 
kejä ole mahdollista tunnistaa ilman perusteellisia verolainsäädännön nä- 
kökulmasta tehtäviä analyysejä. 

Näistä käytännöllisistä vaikeuksista huolimatta on todettava, että KPL 
5:14 $:ssä arviointia ei ole sidottu veron määräämiseen tai muuhunkaan 
viranomaisaloitteiseen toimeen. Näin ollen vastaisuudessa aiheutuvana 
menona tai menetyksenä voi jo säännöksen sanamuodonkin mukaan tul- 
la arvioitavaksi periaatteessa mikä tahansa olennaisuuskynnyksen ylittävä 
epävarma veropositio missä tahansa verolajissa, ja riippumatta onko epä- 
varmuus Verohallinnon toimenpiteiden myötä jo konkretisoitunut vai ei. 

Kirjanpitolautakunta ei ole antanut kohdennettua ohjeistusta siitä, mi- 
ten olennaisuuskynnystä pitäisi verovelkojen osalta arvioida, tai miten ja 
millaisista olettamista käsin epävarmat veropositiot pitäisi tunnistaa ja nii- 

den toteutumisen todennäköisyyttä arvioida." Tarkkaa empiiristä tutki- 
mustietoa epävarmojen veropositioiden kirjaamisesta KPL 5:14 $:n nojalla 
ei tietääkseni ole olemassa. Yleinen käsitys lienee se, että kirjaamiskynnys 
on melko korkealla varsinkin sellaisten erien osalta, joiden epävarmuus ei 
ole vielä realisoitunut viranomaisaloitteisella verovalvonta- tai maksuunpa- 
notoimella. KPL 5:14 §:n tulkinta voi kuitenkin nousta jatkossa yhä useam- 
min esille: veropohjaa suojaavat ja veron kiertämistä estävät BEPS-sääntely- 
muutokset sekä rahallisesti mittavien veroriitojen arkipäiväistyminen ovat 
muutaman viime vuoden aikana nostaneet verotukseen liittyvät tulkin- 
tariskit uudella tavalla veroammattilaisten lisäksi yritysten yleisjohdon ja 
tilintarkastajien tietoisuuteen. 


Epävarmoja veropositioita koskeva 
tulkintaohje IFRIC 23 


IAS 12 -standardin nojalla yritysten täytyy huomioida 1FRS-tilinpäätökses- 
sään tilikauden verojen lisäksi myös laskennalliset verovelat ja verosaami- 
set.'* Laskennallisiin veroihin voi kuulua epävarmoja eriä, mutta nekin on 
tietyin edellytyksin otettava huomioon laskennallisia veroja raportoitaessa. 
Tämä johtuu siitä, että tieto tilikaudelle tai tuleville tilikausille todennä- 
köisesti kohdistuvasta, mutta vielä maksuunpanemattomasta verosta voi 
olla olennainen yrityksen taloudellisen aseman hahmottamiseksi. Tältä 
kannalta olisi liian sattumanvaraista, jos erän huomioiminen taloudelli- 
sessa raportoinnissa riippuisi siitä, onko veroviranomainen tehnyt asiasta 
virallisen päätöksen vai ei. 

Epävarmojen veropositioiden käsittelystä IAS 12 -standardin mukai- 
sesti on annettu toukokuussa 2017 tulkintaohje IFRIC 23, jota sovelletaan 


1 Todennäköisyysarvioinnin osalta lähtökohta on sinänsä selvä, ks. KILA 1879/2011, 


jonka mukaan ”jos todennäköisyys menetyksen toteutumiselle on suurempi kuin toteu- 
tumatta jäämiselle, tehdään pakollinen varaus”. 


2 Standardin sisällöstä ks. Jari Ahonen & Olli Salmi: Verolaskentastandardiin 1As 12 


ehdotetut muutokset, Verotus 5/2009, 538-549. 

1.1.2019 tai sen jälkeen alkaviin tilikausiin. Tulkintaohjeen mukaisen ra- 
portointivelvollisuuden kohteena voivat olla myös sitä aiempina tilikausina 
muodostuneet epävarmat veropositiot. 

Sitovuudeltaan IFRIC 23 rinnastuu IAS-standardeihin, eli kyseessä ei 
ole suositus. IFRIC 23 sisältää suuntaviivat sen arvioimiseksi, tarkastellaan- 
ko epävarmoja veropositioita yhdessä vai erikseen, millaisiin oletuksiin 
veroviranomaisen tiedoista arviointi on perustettava, minkä määräisenä 
epävarma veropositio kirjataan sekä miten tosiseikkojen ja olosuhteiden 
muutos on otettava huomioon. On syytä huomata, että IFRIC 23 ei ohjeista 
sitä, miten ja missä laajuudessa yritysten pitäisi etsiä verotukseen liittyviä 
piileviä tulkintariskejä, vaan tulkintaohjeen näkökulmana on yrityksen 
tiedossa olevien seikkojen arviointi. 

IFRIC 23:n mukaan epävarmalla veropositiolla tarkoitetaan sitä, että on 
epävarmaa, pitääkö veroviranomainen yrityksen tuloveroilmoituksessaan 
valitsemaa tulkintaa tai verokohtelua oikeana. Esimerkkeinä mainitaan 
yrityksen päätös olla antamatta lainkaan veroilmoitusta tai jättää tietty 
tuloerä ilmoittamatta veroilmoituksella. Kysymys on todennäköisyysarvi- 
oinnista. IFRIC 23 käyttää ilmaisua ”probable? mainitsematta arvioinnille 
muuta prosentuaalista tai sanallista todennäköisyyskynnystä. Veroposi- 
tiota on tämän mukaisesti pidettävä epävarmana, jos veroviranomainen 
hyväksyy sen alle 50 prosentin todennäköisyydellä. Kuten jäljempänä 
esitetään, todennäköisyysarviointiin vaikuttavat käytännössä monenlai- 
set seikat, joiden keskinäiset vaikutussuhteet ovat varsin vaikeasti kvanti- 
fioitavissa. Todennäköisyyskynnys voidaan kyllä ilmaista matemaattisen 
tarkasti, mutta rajatapauksissa arviointi on käytännössä tehtävä huomatta- 
vasti väljemmältä pohjalta. Toisaalta on selvää, että jos veroviranomainen 
varmasti tai varmuutta lähenevällä todennäköisyydellä ei hyväksy veropo- 
sitiota, ei tulkintaongelmia tältä osin ole. 

Tulkintaohjeen mukaan epävarmoja veropositioita on arvioitava joko 
toisistaan erillisinä tai yhtenä kokonaisuutena riippuen siitä, mikä lä- 
hestymistapa kuvaa parhaiten veropositioon liittyvän epävarmuuden 
ratkaisemista. Jos voidaan esimerkiksi ennakoida, että verotarkastuk- 

sessa veroviranomainen tarkastelee arvioinnin kohteena olevia veropo- 
sitioita toisistaan erillisinä, niitä tulisi arvioida toisistaan erillisinä myös 
IFRIC 23:n mukaisessa arvioinnissa. 

IFRC 23:n mukaan arviointi on tehtävä sillä oletuksella, että veroviran- 
omainen tulee tarkastelemaan kaikkia verotuksellisia eriä, joiden tarkas- 
teluun viranomaisella on toimivalta ja että veroviranomaisella on tällöin 
käytettävissään täydelliset tiedot. Käytännössä tämä tarkoittaa, että yrityk- 
sen on arvioitava tilannetta parhaan yrityksellä olevan tiedon perusteella 
ja että esimerkiksi verovalvonnan käytännön toteuttamiseen ja toteutumi- 
seen liittyvillä sattumanvaraisuuksilla ei tulisi olla merkitystä todennäköi- 
syysarvioinnissa. 

IFRIC 23 antaa epävarman veroposition kirjaamiseen kaksi vaihtoehtoa. 
Epävarma veropositio voidaan kirjata joko todennäköisimmän yksittäisen 
toteutumisvaihtoehdon mukaisena tai laskemalla yhteen eri toteutumis- 
vaihtoehtojen todennäköisyydellä painotetut määrät. Tältä osin ohjeissa 
on huomioitu se, että tulkintaongelmasta riippuen epävarmat veropositiot 
voivat käytännössä olla joko-tai -tyyppisiä tai sitten asia voidaan ratkaista 
useammallakin eri tavalla. Jos verokohtelun epävarmuus koskee yhtäläises- 
ti tilikaudelta kirjattavaa ja sen jälkeen maksettavaa veroa, arvioinnissa ja 
kirjauksissa on tulkintaohjeen mukaan sovellettava johdonmukaisesti sa- 
manlaisia perusteita. 

Arvioinnin perusteenaolleissa tosiseikoissa tai olosuhteissa tapahtuneet 
muutokset sekä uudet arviointiin vaikuttavat tiedot on otettava IFRIC 23:n 
mukaan huomioon. Asiaa on arvioitava uudelleen ja jo kertaalleen tehtyä 
arviointia on myöhemmin muutettava, mikäli siihen on aihetta. Tulkin- 
taohjeen liitteessä A annetaan olosuhdemuutoksista seuraavat esimerkit: 

1) veroviranomaisen toimenpiteet, joista ilmenee, että veroviranomai- 
nen on joko hyväksynyt tai ei ole hyväksynyt puheena olevaa vero- 
kohtelua joko kyseisen yhtiön tai jonkun muun verovelvollisen vero- 
tuksessa; 


2) muutokset sovellettavissa verosäännöksissä; 

3) verotuksen oikaisuajan päättyminen, jonka jälkeen veroviranomai- 
nen ei voi enää puuttua yrityksen veroilmoituksella ilmoittamaan 
verokohteluun kyseisen erän osalta. 


IFRIC 23:ssa todetaan, että yrityksen on epävarmojen veropositioiden osal- 
ta ratkaistava, raportoidaanko arvioinnin taustaoletukset liitetietoina. 
Vastaavasti jos arvioinnissa päädytään siihen, että veroviranomainen to- 
dennäköisesti hyväksyy yrityksen valitseman verokohtelun, yrityksen on 
tulkintaohjeen mukaan ratkaistava, raportoidaanko verokohtelun epävar- 
muus tästä huolimatta IAs 12 -standardin 88 kohdan mukaisesti liitetie- 
tona. 

IFRIC 23:lla on välitöntä merkitystä vain niissä yrityksissä, jotka laati- 
vat IFRS-tilinpäätöksen. Toisaalta kirjanpitolautakunta on todennut, että 
kansainvälisistä tilinpäätösstandardeista ”voidaan löytää johtoa hyvän kir- 
janpitotavan muotoutumiselle erityisesti tilanteissa, joissa tulkinnalle ei ole 
suoranaista perustaa kansallisessa kirjanpitosäännöstössä?.'? IFRIC 23:ssa 
kuvataan epävarmoja veropositioita koskevan arvioinnin puitteet ja vai- 
heet. Tulkintaohjeesta ilmenevä perusidea on sinänsä samanlainen kuin 
KPL 5:14 $:ssä: realisoitumatonkin verovelka on yritykselle taloudellinen 
rasite, joka voi olennaisesti vaikuttaa yrityksen taloudelliseen asemaan 
ja siitä tilinpäätöksestä syntyvän kuvan oikeellisuuteen. Tässä mielessä 
IFRIC 23 sopii jossain määrin malliksi myös KPL 5:14 $:n mukaiseen ar- 
viointiin. Olennaista on tällöin se, että epävarmojen veropositioiden ole- 
massaoloa olisi arvioitava erikseen jokaisen tilinpäätöksen yhteydessä ja 
yrityksellä sillä hetkellä olevan parhaan tiedon valossa. Sinänsä on tieten- 
kin todettava, että KPL 5:14 $:n sääntely-ympäristö on erilainen: realisoitu- 
mattomien erien arvostaminen tilinpäätöshetken käypiin arvoihin ei ole 
kirjanpitolaissa yhtä vahva pääsääntö kuin IFRS-normistossa. 

IFRIC 23 voi sitä koskevien tulkinta- ja tilinpäätöskäytäntöjen vakiin- 
nuttua aiheuttaa Suomessa samansuuntaista keskustelua kuin US GAAP 


13 Ks. esim. Kirjanpitolautakunnan yleisohje perustajaurakoinnin käsittelystä tilinpää- 


töksessä ja toimintakertomuksessa, 17.1.2006. 

-standardien epävarmoja veropositioita koskeva FIN 48 Yhdysvalloissa. 
Epävarmojen veropositioiden läpinäkyvyys tilinpäätöksessä yhdistetty- 
nä eriä koskevan arvioinnin ja päätöksenteon dokumentointiin herättää 
kysymyksen siitä, missä määrin yrityksen tilinpäätösraportointia varten 
tuottamaa informaatiota voidaan hyödyntää myös muussa tarkoituksessa, 
erityisesti verovalvonnassa.'t Kysymys on sekä yritysten oikeusturvasta, 
että tilinpäätösraportoinnin laadusta. Mikäli yritykset katsovat parhaan 
arvion mukaisen raportoinnin aiheuttavan ongelmia verotuksessa, saattaa 
tämä vähentää niiden halukkuutta raportoida epävarmoja veropositioi- 
ta parhaan arvionsa mukaisesti. Yhdysvaltojen veroviranomainen IRS on 
linjannut ohjekirjeessään, että normaalitilanteissa se eräiltä osin rajoittaa 
FIN 48 -dokumentointia koskevia tietopyyntöjään.'* Toisaalta Yhdysval- 
loissa yrityksille on säädetty velvollisuus raportoida epävarmat veropositiot 
suoraan veroviranomaiselle. Yhdysvalloissa tämä menettely tunnetaan ni- 
mellä Schedule UTP.'* 


Veroriidan lopputulosta koskevan 
todennäköisyysarvioinnin erityispiirteitä 


Epävarmojen veropositioiden raportointia koskevat kirjanpito-oikeudelli- 
set normit ja tulkintaohjeet eivät tarjoa vastausta siihen, milloin yrityksen 
tunnistaman epävarman veroposition toteutumista voidaan pitää toden- 
näköisenä. Arviointi edellyttää vero-oikeudellista asiantuntemusta sekä 
veroprosessin erityispiirteiden ymmärtämistä, ja arvioinnissa korostuu 
tilannekohtaisuus. Arvioinnissa ei näin ajatellen ole varsinaisesti kysymys 


14 Ks. FIN 48 -standardin osalta Steve L. Gill & Damon M. Fleming & G.E. 
Whittenburg: Uncertain Tax Positions: Reconciling the Existing Guidance. Journal of 
Legal Tax Research, Volume 7 (2009), 121-132. 


5 Tästä käytetään nimitystä policy of restraint. Ks. https://www.irs.gov/businesses/ 


corporations/fin-48-and-tax-accrual-workpaper-taw-policy-update-lmsb-commissioner- 
memorandum-dated-may-10-2007 
16 


utp. 


Ks. https://www.irs.gov/businesses/corporations/uncertain-tax-positions-schedule- 

kansainvälisten tilinpäätösstandardien tai muun kirjanpitolain soveltami- 
sesta, vaan leimallisesti vero-oikeudellisesta arvioinnista kirjanpitosäänte- 
lyn asettamissa puitteissa. 

Arviointia joudutaan tekemään periaatteessa samalla tavalla silloin, 
kun tulkintariski ei vielä ole konkretisoitunut, ja silloin kun se on jo konk- 
retisoitunut Verohallinnon toimenpiteiden kuten meneillään olevan vero- 
tarkastuksen tai veron maksuunpanon johdosta. Kummassakin tilanteessa 
on olennaisesti kysymys sen arvioimisesta, menestyykö vai häviääkö yri- 
tykselle edullinen kanta. Tämä ratkaistaan viime kädessä vasta muutok- 
senhaussa. Tätä kautta arviointi on yleensä perustettava samoihin oike- 
uslähteisiin, jotka ohjaavat verolainsäädännön tulkintaa ja tosiseikkojen 
arviointia muutoksenhakua käsittelevissä tuomioistuimissa. Ensimmäise- 
nä lähtökohtana on yleensä sen arvioiminen, mitä asian arvioimisen kan- 
nalta relevanttia KHO:n julkaistua oikeuskäytäntöä on olemassa.'? 

Siinä missä jo realisoituneiden tulkintariskien osalta arvioitavaksi tulee 
korostuneesti muutoksenhakuprosessin lopputulos, piilevien tulkintaris- 
kien arviointi on aloitettava siitä, onko todennäköistä, että Verohallinto 
tulisi viranomaisaloitteisesti puuttumaan asiaan, jos sillä olisi käytettävis- 
sään täydelliset tiedot asiaan liittyvistä tosiseikoista ja olosuhteista. Pii- 
levien tulkintariskien tilanteissa voi olla epävarmaa, miten Verohallinto 
tulkitsee asian arvioinnin kannalta relevantteja säännöksiä ja tosiseikkoja 
ja katsooko Verohallinto ylipäänsä, että yritys on maksanut liian vähän ve- 
roja. Aina ei ole varmuudella tiedossa, millaisen tilannekuvan Verohallin- 
to kustakin tapauksesta muodostaa ja mitä normeja se pitää relevantteina. 
Tätä vaikeutta ei ole niissä tilanteissa, joissa asia on konkretisoitu esimer- 
kiksi verotarkastuksella, koska tällöin Verohallinnon tulkinta normeista 
ja tosiseikoista ilmenee verotarkastuskertomuksesta ja arviointi voidaan 


tehdä tältä pohjalta. 


7 Valtiontuen takaisinperintää koskevassa asiassa Kirjanpitolautakunta lausui, että 


”arvio menetyksen toteutumisen todennäköisyydestä tulee perustaa kirjanpitovelvollisen 
parhaaseen näkemykseen, jossa pitää huomioida muun muassa aikaisempia vastaavanlaisia 
takaisinperintävaatimuksia koskeva oikeuskäytäntö”. KILA 1879/2011. 

Verokohteluun liittyvä epävarmuus voi painottua joko laintulkintaan 
tai tosiseikkojen arviointiin. Esimerkiksi arvonlisäverotuksessa voi tul- 
la esiin asioita, jotka ovat selkeästi joko-tai-tyyppisiä laintulkintakysy- 
myksiä. Näissä tilanteissa tosiseikoista ei synny merkittäviä näkemysero- 
ja, mutta se, tulkitaanko arvonlisäverolainsäädäntöä yrityksen kannalta 
edullisella vai epäedullisella tavalla saattaa puolestaan olla varsin moni- 
mutkaisesti sidoksissa siihen, miten arvonlisäverolain tulkintaa ohjaavaa 
EU-tuomioistuimen oikeuskäytäntöä tulkitaan ja sovelletaan kyseisessä 
yksittäistapauksessa. Näissä tilanteissa painottuu ns. tekninen laintulkin- 
ta, jonka lopputulos määräytyy enemmän voimassa olevasta oikeustilasta 
kuin asianosaisena olevan yrityksen erityisolosuhteista käsin. On tosin to- 
dettava, että tämä ei välttämättä mitenkään helpota lopputuloksen ennus- 
tamista — lähes aina voidaan muodostaa lähes yhtä perusteltu optimistinen 
ja pessimistinen skenaario, ja kysymys on siitä, kumpi niistä toteutuu. Se 
puolestaan saattaa selvitä vasta KHO:n äänin 3—2 tekemällä ratkaisulla. 

Huomattavasti tyypillisempää yritysten nykyisissä veroriidoissa on se, 
että oikean laintulkinnan ohella myös tosiseikat ovat monimutkaisia ja rii- 
danalaisia. Epävarmuutta aiheutuu siitä, miten Verohallinto ja tuomiois- 
tuimet tulevat asiassa esitettyä näyttöä arvioimaan, sekä miten tehokkaas- 
ti yritys pystyy tuomaan kirjallisessa prosessissa esille oman käsityksensä 
asian ratkaisemisen kannalta olennaisista tosiseikoista.'* Tosiseikkojen 
monimutkaisuus ja niitä koskevan kirjallisen aineiston laajuus vaikeut- 
taa jo sellaisenaan muutoksenhaun lopputuloksen arviointia, koska jutun 
vahvuuksien ja heikkouksien ymmärtäminen voi viedä aikaa ja edellyttää 
syvällistä perehtymistä. 

Piilevien tulkintariskien osalta vaikeutena on se, että aineistoa, jonka 
nojalla todennäköisyysarviointi pitäisi tehdä, ei välttämättä ole missään 
valmiina saatavilla. Viranomaisaloitteisesti realisoitujen tulkintariskien 


18 Suullisten käsittelyjen järjestäminen veroasioissa on poikkeuksellista, vaikka vero- 


juttujen luonne on muuttunut näytön arvioinnin osalta entistä haastavammaksi, ks. Ossi 
Haapaniemi & Mika Ohtonen & Merja Raunio: Suullisten käsittelyjen tarpeellisuudesta 
erityisesti siirtohinnoittelua ja veronkiertoa koskevissa riidoissa. Defensor Legis 4/2018, 
468—480. 

osalta tilanne on helpompi, koska arvioinnin pohjaksi voidaan ottaa ve- 
rotarkastuskertomus, mutta todennäköisyysarviointi voi joka tapauksessa 
edellyttää perehtymistä käytännössä kaikkeen asian käsittelyn aikana sii- 
hen mennessä kertyneeseen laajaan aineistoon. 

Verotuksen muutoksenhakuasteet ovat Verotuksen oikaisulautakunta, 
alueellinen hallinto-oikeus ja korkein hallinto-oikeus. Siitä seikasta, että 
yritys on päättänyt hakea muutosta verotuspäätökseen, ei voida päätellä 
muutoksenhaun menestymisen todennäköisyyttä. Pitkälle meneviä johto- 
päätöksiä ei voida tehdä myöskään siitä, että yritys on hävinnyt juttunsa 
ensiasteen muutoksenhaussa Verotuksen oikaisulautakunnassa. On tosin 
mahdollista, että jo Verotuksen oikaisulautakunnan päätös perusteluineen 
antaa aiheen muuttaa aiemmin tehtyä todennäköisyysarviointia. Huolel- 
lisesti ja asiantuntevasti hoidetuissa muutoksenhakuprosesseissa Verotuk- 
sen oikaisulautakunnan tai tuomioistuimen antamien ratkaisujen ei kui- 
tenkaan pitäisi aiheuttaa yritykselle dramaattisia yllätyksiä sen paremmin 
laintulkinnan kuin näytön arvioinninkaan osalta. 

Asian käsittelyvaiheella voi olla merkitystä muutoksenhaun menesty- 
misen todennäköisyyttä arvioitaessa erityisesti KHO:n valituslupakynnyk- 
sen myötä. Asian käsittely korkeimmassa hallinto-oikeudessa edellyttää 
valituslupaa. Jos yritys on saanut kielteisen hallinto-oikeuden ratkaisun, on 
puhtaan tilastollisesti tarkasteltuna todennäköistä, että hallinto-oikeuden 
ratkaisu jää lainvoimaiseksi? KHO ei perustele valituslupaharkintaansa 
eikä sen ratkaisemista asioista käy ilmi, millä laissa mainituista perusteis- 
ta? valituslupa on myönnetty. Yleisesti kuitenkin katsotaan, että valitus- 
lupa on helpointa saada asiassa, joka on prejudikaattiluonteinen, eli asiassa 


9 Veroasioissa myönnettyjen valituslupien määrää voidaan arvioida KHO:n vuosikerto- 


muksissa esitettyjen tietojen perusteella. Määrissä on asiaryhmä- ja vuosikohtaista vaihte- 
lua. Tuloveroasioissa valituslupa myönnetään vuosittain noin 20 prosentissa jutuista. 


20 Hallintolainkäyttölain (586/1996) 13 $:n mukaan valitusluvan myöntämisen perus- 


teet ovat 1) lain soveltamisen kannalta muissa samanlaisissa tapauksissa tai oikeuskäytän- 
nön yhtenäisyyden vuoksi on tärkeätä saattaa asia korkeimman hallinto-oikeuden ratkais- 
tavaksi; 2) asian saattamiseen korkeimman hallinto-oikeuden ratkaistavaksi on erityistä 
aihetta asiassa tapahtuneen ilmeisen virheen vuoksi; tai 3) valitusluvan myöntämiseen on 
muu painava syy. 

johon sisältyvällä laintulkintakysymyksellä on yleisempää merkitystä ja 
josta ei vielä ole olemassa vakiintunutta KHO:n oikeuskäytäntöä. Lisäksi 
prejudikaattiluonteisuuteen kuuluu se, että näytön arviointi ei ole hallit- 
sevassa asemassa. On lopultakin varsin sattumanvaraista, onko yrityksen 
jutulla valituslupaa puoltavia hyvän prejudikaatin ominaisuuksia vai ei. 

Verotuksen muutoksenhakuprosessit kestävät yleensä useita vuosia, 
ja tänä aikana saatetaan julkaista arvioinnin kannalta uutta relevanttia 
KHO:n oikeuskäytäntöä. Jos KHO antaa ratkaisun täsmälleen samanlaiseen 
laintulkintakysymykseen tosiseikoiltaan samankaltaisessa tilanteessa, on 
tällä tietenkin aivan olennainen merkitys yrityksen oman muutoksenhaun 
menestymisnäkymien kannalta joko yrityksen eduksi tai vahingoksi. Ar- 
vioinnin lähtökohdaksi on tällöin otettava se, että samanlaiset asiat rat- 
kaistaan samalla tavalla, ja että myös Verohallinto toimii ensi asteen ve- 
rotustyössä KHO:n prejudikaatissa linjaamalla tavalla. Vastaavasti KHO:n 
julkaistu prejudikaatti saattaa joko konkretisoida tai poistaa piilevän tul- 
kintariskin, joka kohdistuu yrityksen aiempiin verovuosiin tai verokausiin. 
Samaa aihepiiriä tai edes samaa laintulkintakysymystä koskevat KHO:n 
prejudikaatit eivät kuitenkaan aina tuo ratkaisevaa selvyyttä siihen, mi- 
ten yrityksen jo realisoituneita tai piileviä tulkintariskejä pitäisi arvioida. 
Tämä korostuu erityisesti siirtohinnoittelun ja yleislauseketyyppisten nor- 
mien osalta, jossa ratkaistavan tapauksen tosiseikkojen ja yksittäistapauk- 
sellisten olosuhteiden arviointi on yleensä keskeisessä asemassa. Tällöin jää 
enemmän tai vähemmän tulkinnanvaraiseksi, mihin tapauksiin KHO:n 
prejudikaatti tarjoaa oikeusohjeen ja mihin ei. 

Myös viranomaiskäytäntöjen ajankohtaiset muutokset voivat vaikuttaa 
todennäköisyysarvioinnin lähtökohtiin. Suomessa Verohallinto on etsinyt 
uusia ja entistä tehokkaampia toimintatapoja verovalvonnan toteuttami- 
seksi ja verolainsäädännön noudattamisen varmistamiseksi. Uudet toimin- 
tatavat tähtäävät entistä reaaliaikaisempaan verotuksen toimittamiseen 
sekä riskianalyyseille perustuvaan valikointiin.** Ennakollisissa keskus- 


2 Vielä vuonna 2014 tulevia ja nyt jo pitkälti toteutuneita kehityskaaria kuvaa Verohal- 


linnon silloinen pääjohtaja Pekka Ruuhonen, Verovalvonta tulevaisuudessa, Tilisanomat 

teluissa voidaan Verohallinnon tai verovelvollisen aloitteesta käydä koh- 
dennetusti läpi tulkinnallista epävarmuutta aiheuttavia asioita. Uusissa 
toimintamalleissa verovalvonta on luonteeltaan eteenpäin katsovaa Vero- 
hallinnon ja verovelvollisten keskinäistä kommunikaatiota ja keskinäisen 
luottamuksen rakentamista. 

Käytettävissä on myös rajat ylittävä ennakoiva keskustelu, (Cross-Border 
Dialogue)” jossa Verohallinto täsmentää oman tulkintakannanottonsa 
yhteistyössä muiden maiden veroviranomaisten kanssa. Näissä tilanteissa 
Suomen Verohallinnon tulkintaan vaikuttaa toisen valtion viranomai- 
sen näkemys, mikä saattaa siis vaikuttaa etukäteisarvioon siitä, millaiset 
veropositiot Suomen Verohallinto tulee todennäköisesti hyväksymään. 
Vielä selvemmin tämä koskee siirtohinnoittelun ennakkohinnoitteluso- 
pimuksia (APA, Advance Pricing Agreements). APA-menettelyssä kahden 
tai useamman valtion toimivaltaiset viranomaiset neuvottelevat sitovan 
APA-sopimuksen, jossa otetaan viranomaisia sitovasti kantaa konsernin 
sisäisten liiketoimien markkinaehtoisuuteen. APA-sopimus voi koskea ns. 
juoksevien liiketoimien hinnoittelua tai yksittäistä transaktiota kuten lii- 
ketoiminnan tai aineettomien oikeuksien siirtoa maasta toiseen. Suomessa 
Verohallinto ja verovelvolliset eivät voi sopia veronmaksuvelvollisuudesta, 
joten yllä mainituissa menettelyissä on kysymys lainmukaisen verotuksen 
toimittamisesta. On kuitenkin selvää, että eri maiden viranomaisten väli- 
set neuvottelut ja näkemysten yhteensovittaminen tuovat Verohallinnon 
toimintaan uudenlaista sisältöä, joka muuttaa verotuksen strategista pe- 


18.3.2014. Ruuhosen mukaan Verohallinnon tavoite on organisoida kaikki toimintansa 
siten, että toiminnan vaikuttavuus olisi mahdollisimman suuri. Tämän mukaisesti pien- 
ten veroriskien valvonta suoritetaan nopeasti ja resursseja vapautetaan suurten veroriskien 
valvontaan. Verohallinnon strategisia linjauksia on esitelty ja arvioitu Valtionhallinnon 
tarkastusviraston tuloksellisuustarkastuskertomuksessa 1/2017, Verohallinnon rakenteel- 
liset muutokset. 


2 Menettelyä on kuvattu Verohallinnon nettisivuilla: https://www.vero.fi/yrityk- 


set-ja-yhteisot/tietoa-yritysverotuksesta/konserniverokeskuksessa hoidetaan suome/ 
pre-emptive-discussion-and-cross-border-dialogue/ 


2 Menettelyä on kuvattu Verohallinnon = nettisivuilla: — https://www.vero.fi/ 


yritykset-ja-yhteisot/tietoa-yritysverotuksesta/siirtohinnoittelu/menettelytavat_ 
siirtohinnoitteluasioissa/siirtohinnoittelun_ennakkosopimus_ap/ 

likenttää ja riskiarvioita. Kun esimerkiksi IFRIC 23 -tulkintaohjeessa ase- 
tetaan epävarmaa veropositiota koskevan arvioinnin taustaoletukseksi se, 
että viranomaisella on asiasta täydelliset tiedot, tämä pitää sisällään myös 
tietoisuuden siitä, että esimerkiksi Suomen Verohallinto voi joutua perus- 
telemaan näkemyksiään muiden maiden veroviranomaisille, ja vastaavasti 
että muiden maiden veroviranomaiset saattavat puolustaa tulkintaa, joka 
on erilainen kuin se mihin Suomen Verohallinto ensi katsomalta päätyisi. 


Verovelan todennäköisen määrän arvioinnissa huomioitavia 
seikkoja 

Omana kysymyksenään joudutaan arvioimaan sitä, mikä on yritykselle 
aiheutuvan haitallisen veroseuraamuksen määrä siinä tapauksessa, että 
tulkintariski toteutuu ja jää muutoksenhaun jälkeenkin lopulliseksi. Ar- 
viointi on haasteellisinta niissä tilanteissa, joissa on kysymys ns. piilevästä 
tulkintariskistä, josta ei ole olemassa viranomaisen kannanottoja. Tässä- 
kin epävarmuuden arkkityyppinä voidaan pitää siirtohinnoittelun mark- 
kinaehtoisuutta koskevia tilanteita, joissa yrityksen voi olla käytännössä 
mahdotonta rekonstruoida luotettavasti etukäteen niitä johtopäätöksiä ja 
lopputuloksia, joihin viranomainen asiaa selvittäessään tulisi.?* 

Niissä tilanteissa, joissa Verohallinto on jo tehnyt maksuunpanopää- 
töksen ja määrännyt verolle eräpäivän, verot ovat suoraan ulosottokelpoi- 
sia ilman erillistä tuomioistuimen päätöstä. Tällöinkin veron lopullinen 
määrä voi selvitä vasta vuosien kuluttua, kun muutoksenhaku on käyty 
loppuun. Mikäli yritys ei muutoksenhaussa vaadi Verohallinnon päätös- 
ten täydellistä kumoamista, vaan maksuunpannun määrän alentamista (tai 


24 Esim. KHO 2018:173, jossa Verohallinto teki vuonna 2013 siirtohinnoitteluoikaisut 


verovuosien 2006—2008 tuloon kokonaan eri siirtohinnoittelumenetelmän nojalla kuin 
mitä verovelvollinen oli näinä vuosina soveltanut. KHO kumosi toimitetun verotuksen 
vuonna 2018 annetulla päätöksellä. Ks. tarkemmin ratkaisusta Merja Raunio & Matti Ur- 
pilainen: Landmark Ruling on the Tax Administration's Duty to Respect the Taxpayers' 
Choices, International Transfer Pricing Journal, Vol 26, No 2 (February 2018). 

esittää siitä toissijaisen vaatimuksen), veroriidan kohteena oleva euromäärä 
riippuu tältä osin myös yrityksen omista valinnoista. 

Kassavaikutusten ja veronmaksun jaksottumisen osalta on huomioi- 
tava, että maksuunpannulle verolle voi muutoksenhaun yhteydessä hakea 
täytäntöönpanokieltoa.?* Täytäntöönpanokiellon johdosta veroa ei tarvit- 
se maksaa ennen kuin asia on lainvoimaisesti ratkaistu, mutta korkoseu- 
raamukset juoksevat täytäntöönpanokiellosta huolimatta. Kuten edellä on 
jo todettu, Verohallinnolla on kuitenkin täytäntöönpanokiellosta huoli- 
matta mahdollisuus kuitata riidanalaista verovelkaa esimerkiksi siten, että 
ulkomaankauppaa käyvälle yritykselle säännönmukaisesti kertyvät alv-pa- 
lautukset käytetään riidanalaisen veron suoritukseksi.?* Lisäksi jälkikä- 
teen maksettavaksi määrättyjen verojen lopulliset kassavaikutukset riippu- 
vat tuloverotusta koskevissa asioissa siitä, onko yrityksellä käyttämättömiä 
tappioita aiemmilta verovuosilta. 

Tilanteissa, joihin liittyy Suomen solmimien verosopimusten vastaista 
kaksinkertaista verotusta, Suomeen maksettavien verojen määrää ei vält- 
tämättä ratkaista kotimaisessa muutoksenhakuprosessissa, vaan osapuo- 
lena olevien valtioiden toimivaltaisten viranomaisten välillä käytävissä 
neuvotteluissa. Esimerkkinä voidaan mainita tilanne, jossa ulkomainen 
lähdevaltio luokittelee suorituksen rojaltiksi ja kantaa siitä lähdeveron, 
mutta jossa Verohallinto pitää suoritusta liiketulona ja jättää hyvittamat- 
tä verosopimuksen vastaisesti kannetun lähdeveron. Toinen esimerkki on 
tilanne, jossa Verohallinto tekee lisäyksen Suomessa asuvan yhtiön tuloon 
VML 31 $:n mukaisena siirtohinnoitteluoikaisuna sillä perusteella, että 
etuyhteystransaktioissa on poikettu markkinaehtoperiaatteesta. Kak- 


2 Lain sanamuodon mukaan täytäntöönpanokielto on myönnettävä, ellei muutoksen- 
haku ole ”ilmeisen aiheeton”. Käytännössä kynnys täytäntöönpanokiellon määräämiselle 
on alhaalla. Ks. tarkemmin Timo Räbinä & Matti Myrsky & Janne Myllymäki: Verotus- 
menettelyn perusteet. Alma Talent 2017, 366—369. 


26 Tama tulkinta ilmenee Hämeenlinnan hallinto-oikeuden ratkaisusta 7.5.2015, t. 


15/0257/1 sekä 1.11.2019 voimaan tulevan Veronkantolain (11/2018) 25 $:n 1 momentin 
2 kohdan sanamuodosta, jonka mukaan veronpalautusta ei käytetä ”ilman verovelvolli- 
sen pyyntöä sellaisen velan tai sen osan suoritukseksi, jonka täytäntöönpano on kokonaan 


kielletty tai keskeytetty”. 

sinkertaisen verotuksen poistamiseksi etuyhteysliiketoimen ulkomaisen 
osapuolen tuloa olisi vastaavasti alennettava. Kysymys voi olla esimerkik- 
si siitä, että ulkomaisen etuyhteysosapuolen vähennyskelpoisina menoina 
huomioidaan palvelumaksut, joita Suomessa asuvan emoyhtiön olisi Ve- 
rohallinnon käsityksen mukaan tullut periä. Yrityksillä on mahdollisuus 
jättää kotimaiset oikeussuojakeinot käyttämättä ja saattaa asia pelkästään 
kansainväliseen menettelyyn, mikäli yritykset katsovat sen oman parhaan 
etunsa mukaiseksi — siis myös tilanteissa, joissa kansainvälinen kaksinker- 
tainen verotus johtuu Suomen Verohallinnon toimenpiteistä, kuten täällä 
tehdystä siirtohinnoitteluoikaisusta. 

Kaksinkertaisen verotuksen poistamista käsitellään verosopimusvaltioi- 
den toimivaltaisten viranomaisten välisessä keskinäisessä sopimusmenette- 
lyssä, eli MAP-menettelyssä (mutua! agreement procedure). Suomen toimival- 
taisena viranomaisena MAP-menettelyissä toimii Verohallinto. Yrityksen 
kotimaisessa muutoksenhakujärjestelmässä, viime kädessä KHO:sta saama 
lainvoimainen ratkaisu ei suoraan määritä kansainvälisten MAP-neuvotte- 
lujen lopputulosta. Suomen Verohallinto ei ole MAP-neuvotteluissa sidot- 
tu KHO:n ratkaisuun.?? Jos Suomen verosopimuskumppani pitää Suomen 
Verohallinnon tekemää siirtohinnoitteluoikaisua perusteltuna, sen tulisi 
tehdä kyseisessä valtiossa asuvan toisen konserniyhtiön verotukseen vasta- 
oikaisu, joka poistaa Suomessa tehdystä ensioikaisusta johtuvan kaksinker- 
taisen verotuksen. On kuitenkin myös mahdollista, että MAP-neuvottelut 
päättyvät siihen, että kaksinkertaisen verotuksen poistamiseksi Suomi 
luopuu verovaateistaan joko kokonaan tai osittain. Toimivaltaisten viran- 
omaisten väliset MAP-neuvottelut onnistuvat, jos kaksinkertainen verotus 
poistetaan tavalla tai toisella. Muun ohessa verokantaeroista, käytettävissä 
olevista verotustappioista, korkotekijöistä ja muista vastaavista seikoista 
riippuu, miten maksettavien verojen määrä konsernitasolla muuttuu. 

MAP-hakemus on yleensä syytä laittaa vireille jo kansallisen muutok- 
senhakuprosessin kuluessa, koska hakemus on pääsääntöisesti tehtävä kol- 


27 Ks. tarkemmin Merja Raunio & Jukka Karjalainen, Siirtohinnoittelu. Alma Talent 


2018, 384-385. 

men vuoden kuluessa siitä, kun verovelvollinen sai tiedon verosopimuksen 
vastaiseen kaksinkertaiseen verotukseen johtavasta viranomaistoimesta. 
Verosopimusten hengen mukaista on se, että toimivaltaiset viranomaiset 
pyrkivät vilpittömästi saavuttamaan MAP-neuvotteluissa yhteisymmärryk- 
sen siitä, miten kaksinkertainen verotus on tapauskohtaisesti poistettava, 
mutta eri valtioiden toimintatavat ja neuvotteluresurssit vaihtelevat. 

MAP-menettelyjä on pyritty tehostamaan EU-direktiivin ja OECD:n mo- 
nenkeskisen verosopimuksen kautta siten, että eri maiden viranomaisilla 
on yhä useammissa tilanteissa velvollisuus päästä määräajassa ratkaisuun 
kaksinkertaisen verotuksen poistamisesta, tai asia etenee ratkaistavaksi 
arbitraatiomenettelyssä, jossa kaksinkertaisen verotuksen poistamisesta 
päättää kummankin maan veroviranomaisista riippumaton asiantuntija- 
paneeli. Suomessa on parhaillaan implementoitavana kansainvälisten vero- 
riitojen ratkaisemista koskeva EU-direktiivi.” Laki kansainvälisten verorii- 
tojen ratkaisumenettelyistä tulee voimaan 1.7.2019. 


Lopuksi 


Verotuksen ajankohtaiset sääntelymuutokset Suomessa ja muualla ovat 
lisänneet tulkinnallista epävarmuutta. Yritysten ja veroviranomaisten vä- 
lille voi syntyä näkemyseroja, joissa on kysymys olennaisista rahamääristä 
ja rahallisesti mittavat verotuksen riitaprosessit ovat toisinaan olleet esil- 
lä myös julkisuudessa. On varsin odotettavaa, että verotukseen liittyvän 
epävarmuuden lisääntyminen heijastuu ajan myötä muun ohessa myös ko- 
timaiseen tilinpäätösraportointiin ja vakiintuneisiin tilinpäätöskäytäntöi- 
hin. Tämä muuttaa osaltaan myös verotuksen ja tilintarkastuksen välistä 
suhdetta. 


28 Ks. hallituksen esitys eduskunnalle laeiksi kansainvälisten veroriitojen ratkaisu- 


menettelystä, verotusmenettelystä annetun lain 89 $:n 3-5 momentin kumoamisesta 
ja rajoitetusti verovelvollisen tulon verottamisesta annetun lain 22 $:n muuttamisesta, 
HE 308/2018 vp. 

Vuoden 2019 alusta voimaan tullut IFRIC 23 asettaa pääpiirteittäiset 
suuntaviivat sille, miten epävarmojen veropositioiden arvioinnin tulisi ta- 
pahtua, kun tavoitteena on periaatteessa täydellisen läpinäkyvä ja kaikkeen 
saatavilla olevaan tietoon perustuva arviointi. Konkreettisessa soveltamis- 
tilanteessa epävarmojen veropositioiden arviointi saattaa olla huomattavan 
monimutkainen päätöksentekoprosessi, jossa on verolainsäädännön ja ta- 
pauskohtaisen tosiseikaston ohella osattava huomioida myös verotusme- 
nettelyyn ja muutoksenhakuun liittyviä seikkoja sekä yritysten saatavilla 
olevat kansainväliset menettelyt. Edellä on käyty läpi tähän arviointiin vai- 
kuttavia tekijöitä. Sen sijaan konkreettinen päätöksenteko siitä, kirjataan- 
ko epävarma veropositio vai ei, on niin tapauskohtaista, että yleisesti pä- 
teviä sääntöjä on vaikea esittää. Mitä laajemmin yritykset dokumentoivat 
arvioinnin pohjana olevia havaintoja ja johtopäätöksiä, sitä tärkeämpää on 
jatkossa ottaa kantaa myös siihen, missä määrin näitä aineistoja on perus- 
teltua hyödyntää yritysten vahingoksi eräänlaisena verovalvonnan tiekart- 
tana esimerkiksi verotarkastusten yhteydessä. IFRIC 23 tai verotusmenette- 
lyä koskeva lainsäädäntö eivät tarjoa suoria vastauksia tähän kysymykseen. 

TÄMÄ TUTKIMUS tarkastelee XBRL:n (eXtensible Business Reporting 
Language) käyttöönoton vaikutuksia yritysten vieraan pääoman kus- 
tannukseen ja saatavuuteen. XBRL on rakenteisen taloustiedon esi- 
tyskieli, joka mahdollistaa koneluettavuuden ja talouden tietovirtojen 
uudelleenkäytettävyyden. XBRL on otettu käyttöön maailmalla laa- 
jasti mm. tilinpäätösraportointiin, veroraportointiin sekä tilastointiin. 
Aiemman kirjallisuuden mukaan XBRL:n käytöllä odotetaan olevan 
vaikutuksia talouden informaatiovirtojen läpinäkyvyyteen, informaa- 
tion laatuun, yritysten raportoiman tiedon uudelleenkäytettävyyteen 

ja liiketoiminnan analyysiin. Oletettavasti tästä johtuen eräät pankit 
ovat alkaneet antaa alennuksia pääoman kustannuksesta, jos yri- 
tyksen tietovirrat pankeille perustuvat XBRL-dataan. Tässä tutkimuk- 
sessa kartoitetaan asiantuntijoiden näkemyksiä xBRL-muotoisen ti- 
linpäätösinformaation vaikutuksista vieraan pääoman saatavuuteen 
ja kustannuksiin. Asiantuntijat arvioivat, että xBRL helpottaa pienten 
yritysten rahoituksen saatavuutta ja laskee rahoituksen kustannuksia 
kasvavan käsittelynopeuden, parantuvan tiedon laadun ja uudelleen- 
käytettävyyden avulla. Edellä mainitut vaikutukset ovat omiaan koh- 
dentamaan rahoituksen oikea-aikaisemmin elinkelpoisille yrityksille. 

Johdanto 


Tämän tutkimuksen tavoitteena on selvittää, millaisia mahdollisia vaiku- 
tuksia rakenteisen talousinformaation käytöllä on yritysten rahoituksen 
saatavuuteen ja kustannukseen. Rakenteisen talousinformaation kan- 
sainvälisenä esityskielenä toimii XBRL (eXtensible Business Reporting 
Language). Se tarjoaa merkittäviä taloudellisia hyötyjä talousinformaation 
raportoinnissa ja analysoinnissa (Eierle, Ojala & Penttinen 2014). XBRL on 
lyönyt itsensä läpi kansainvälisenä taloudellisen raportoinnin esityskiele- 
nä (Hodge 2004). Suomessa yksityisten yritysten tilinpäätösraportoinnin 
pohjaksi on kehitetty XBRL:n sisältötaksonomia, josta käytetään nimeä Ra- 
portointikoodisto (Ojala, Penttinen, Collis & Virtanen 2018). Raportoin- 
tikoodistoa ylläpitää Valtiovarainministeriön Valtiokonttori. Suomessa ve- 
rohallinto ja Patentti- ja rekisterihallitus suunnittelevat edellä mainittuun 
sisältötaksonomiaan perustuvaa rakenteisen taloustiedon käyttöönottoa 
tilinpäätös- ja veroilmoitusinformaation osalta (Lepistö, Ojala & Urpilai- 
nen 2018). XBRL on otettu tai ollaan ottamassa käyttöön useissa EU-maissa 
listaamattomien yhtiöiden vapaaehtoiseen tai pakolliseen raportointiin ve- 
rohallinnolle ja julkisiin rekistereihin. 

Aiemmassa kirjallisuudessa rakenteisella xBRL-muotoisella tilinpäätös- 
informaatiolla on havaittu olevan yhteys listautuneiden yritysten alhai- 
sempiin pääomakustannuksiin (Pinsker & Li 2008). Yksityisten yritysten 
suuren määrän ja kansantaloudellisen merkityksen vuoksi (Ojala, Collis, 
Kinnunen, Niemi & Troberg 2016) käsillä olevassa tutkimuksessa tarkas- 
tellaan yksityisten yritysten rakenteisen tilinpäätösinformaation käytön 
yhteyttä vieraan pääoman saatavuuteen ja kustannuksiin. Rahoituksen 
saatavuus on hyvin merkityksellinen pienemmille yksityisille yrityksil- 
le, koska pienillä ja iältään nuorilla yrityksillä on korkea konkurssiriski 
(Altman, Drozdowska, Laitinen & Suvas 2017). Kokonaistaloudellisesti 
mahdollisimman läpinäkyvän tilinpäätösinformaation avulla tehostetaan 
pääoman allokoitumista yrityksille, joilla on korkeimmat tulevaisuuden 
näkymien nettonykyarvot (Scott 2015). Pienten ja keskisuurten yhtiöiden 
rahoituksen saatavuuden näkökulmasta Berger ja Udell (2006) ovat ke- 

hittäneet käsitteellisen viitekehyksen, joka perustuu luototusperusteisiin. 
Tässä tutkimuksessa sitä tullaan hyödyntämään arvioitaessa empiiristen 
tulosten pohjalta XBRL:n vaikutuksia yritysten vieraan pääoman kustan- 
nukseen ja saatavuuteen. Asetamme seuraavan tutkimuskysymyksen: Mil- 
laisia vaikutuksia XBRL:n käyttönotolla on yksityisten yritysten pankkilaino- 
jen kustannuksiin ja saatavuuteen? Tutkimuksen aineistonkeruu tapahtuu 
laadullisin menetelmin haastattelemalla kymmentä XBRL:n käyttöönot- 
toon ja/tai pankkitoimialaan perehtynyttä asiantuntijaa. Tutkimuksen tu- 
loksena muodostetaan viitekehys, jossa vedetään yhteen asiantuntijoiden 
näkemykset yhtäältä XBRL:n vaikutuksista taloustiedon nopeuteen ja vir- 
heettömään tiedonsiirtoon ja toisaalta niiden vaikutuksiin yritysten rahoi- 
tuksen saatavuuteen ja kustannuksiin. 


XBRL- Taustaa 


Taloustiedon muuttaminen ei-rakenteisesta muodosta (kuten paperi tai 
PDF) rakenteiseen muotoon vaatii tietosisällön tietoelementtien ja niiden 
välisten suhteiden tarkan määrityksen. XBRL tarjoaa kansainvälisesti hy- 
väksytyn yhtenäisen tavan näille määrityksille. Näin xBRL mahdollistaa 
taloudellisten tietojen uudelleenkäytön sekä parantaa tietojen saatavuutta, 
yhteentoimivuutta ja tehokkuutta. Nämä X BRL-muotoiseen taloudelliseen 
informaatioon liittyvät ominaispiirteet mahdollistavat merkittäviä ajan- ja 
kustannussäästöjä taloustiedon käsittelyssä (Pinsker & Li 2008). XBRL on 
lisenssimaksuista vapaa rakenteisen tiedon esityskieli, jota ylläpitää voittoa 
tavoittelematon organisaatio, XBRL International. Konsortio hallinnoi ja 
kehittää XBRL-teknologiaa vastaamaan paremmin nykyisen liiketoimin- 
nan raportoinnin tarpeisiin (Eierle ym. 2014). Voittoa tavoittelematon 
konsortio ja sen työryhmät kehittävät XBRL:n teknisiä ominaisuuksia, 
kun taas kunkin maan kirjanpito- ja teknologia-asiantuntijat kehittävät 
maakohtaisia taksonomioita. Tämä maakohtaisten taksonomioiden tarve 

johtuu siitä, että kirjanpitosäännöt vaihtelevat maittain, joten XBRL on lo- 
kalisoitava kuhunkin maahan erikseen (Eierle ym. 2014). 

XBRL on yksi useista XML- (eXtensible Markup Language) kielistä, 
ja sitä käytetään yhä useammin tavallisena taloustiedon viestintätapa- 
na organisaatioiden välillä (Eierle ym. 2014). XBRL:n ensimmäinen laaja 
käyttöönotto tapahtui, kun Yhdysvaltojen pörssilistautuneet yritykset 
velvoitettiin raportoimaan vuosikertomuksensa XBRL-muodossa vuon- 
na 2009 (Debreceny, Farewell, Piechocki, Felden, Gräning & d'Eri 2011). 
Yhtenä syynä Yhdysvalloissa tapahtuvan XBRL:n käytölle on esitetty, että 
paperi- ja PDF-pohjainen tilinpäätösraportointi ei olisi tarpeeksi tehokas 
Sarbanes-Oxley-säännöstön astuttua voimaan (Pinsker & Wheeler 2009). 
Euroopassa on tapahtumassa samanlainen muutos pörssilistautuneiden 
yhtiöiden osalta, kun ne velvoitetaan raportoimaan päälaskelmansa raken- 
teisen tiedon muodossa vuodesta 2020. Rakenteisen tiedon muotoa edel- 
lytetään myös liitetietojen osalta vuonna 2023. Saksassa kaikki yhtiöt vel- 
voitettiin raportoimaan veroilmoituksensa verohallinnolle vuodesta 2011 
alkaen XBRL-teknologiaa käyttäen (XBRL Saksa 2018). Isossa-Britanniassa 
kaikki yhtiöt velvoitettiin käyttämään rakenteista tietoa raportoinnissaan 
verohallinnolle vuonna 2011 (Alkhatib, Collis & Ojala 2017). Alanko- 
maissa yritykset voivat toimittaa vero-, tilinpäätös- ja tilastoraportointiin 
tarkoitetut tiedot rakenteisessa muodossa (Middleton & Kull 2017). 

Vuonna 2020 alkavan listayhtiöiden tilinpäätösraportoinnin lisäksi 
Suomessa Patentti- ja rekisterihallitus aloittaa (yhteistyössä verohallin- 
non kanssa) rakenteisen tilinpäätöstiedon vastaanottamisen pk-yrityksiltä 
vapaaehtoisuuteen perustuen vuonna 2019. Pk-yritysten raportointi poh- 
jautuu Raportointikoodistoon. Keskeistä raportointikoodistossa on, että 
kaikkien tilinpäätösinformaation vastaanottajien keskeiset tiedontarpeet 
on sisällytetty yhteen yhtenäiseen sisältötaksonomiaan. Ojala ym. (2018) 
kuvaavat, kuinka Suomessa raportointikoodisto kehitettiin Real-Time 
Economy -ohjelman avulla perustuen laajaan konsortioon, jossa keskei- 
siä toimijoita olivat verohallinto, taloushallintoliitto, Tieto Oyj, Suomen 
pankki, Kuntaliitto, Patentti- ja rekisterihallitus, Asiakastieto ja Finanssi- 

alan keskusliitto. Sisältötaksonomia muodostettiin palvelemaan kaikkien 
tilinpäätösraporttien vastaanottajien tiedontarpeita. Suomessa XBRL-ra- 
portointia kehitetään myös kuntien tilinpäätösraportointiin. 

Kuvio 1 esittää talouden arvoketjun, siinä toimivat osapuolet sekä käy- 
tettävät tietojärjestelmät. Liiketoiminnan transaktiodokumentit (kuten 
tilaukset, laskut ja maksut) tallennetaan tyypillisesti erilaisiin taloushal- 
linnon tietojärjestelmiin, joista ajetaan erilaisia raportteja lähetettäväksi 
viranomaisille. Osa viranomaisista jakaa tätä tietoa eteenpäin sidosryh- 
mille, ns. tietoaineiston loppukäyttäjille. Tilinpäätöstietojen osalta PRH:n 
kaupparekisteri jakaa tilinpäätöstietoja analyysitahoille, jotka jatkojalosta- 
vat aineistoa ja myyvät sitä palveluna eteenpäin rahoittajille ja sijoittajille. 
Kuviossa 1 esitettyä talouden arvoketjua ja siihen liittyvää päätöksentekoa 
on tutkittu viime aikoina mm. kirjanpidon ulkoistuspäätösten (Asatiani, 
Penttinen & Kumar 2019), verkkolaskuoperaattorin valinnan (Penttinen, 
Halme, Lyytinen & Myllynen 2018), ohjelmistorobottien valintaongel- 
man (Penttinen, Kasslin & Asatiani 2018) sekä tilitoimiston hallintomal- 


Yritykset / julkishallinto / kuluttajat Viranomaiset Sidosryhmät 
Palkanlaskentajärjestelmät Verottaja Työeläkeyhtiöt 
Kirjanpitotoimistot KELA Osakkeenomistajat 
Tilaus 
Lasku Kirjanpitojärjestelmät PRH/kaupparekisteri Rahoittajat 
Maksu 
Taloushallinto Finanssivalvonta Muut ulkoiset 
Liiketoimintatransaktiot tiedonkäyttäjät 
Tilintarkastajat Tilastokeskus 
Liiketoiminta- Sisäinen Ulkoinen Analyysi, 
transaktiot raportointi raportointi regulaatio 
XBRL Global Ledger (GL) XBRL Financial Reporting (FR) 


Kuvio 1. Talouden arvoketju ja XBRL 

lin osalta (Asatiani & Penttinen 2019). Tutkijat ovat myös kartoittaneet 
ohjelmistorobottien roolia talouden arvoketjun tehostajana (Asatiani & 
Penttinen 2016). 

XBRL:n kaksi yhteennivoutunutta toimintoa — raportointi (FR, 
Financial Reporting) ja transaktiodata (GL, Global Ledger) — mahdollista- 
vat talouden arvoketjun tehostamisen tilinpäätöstietojen osalta. XBRL-ra- 
portointi (FR) mahdollistaa eri osapuolten välillä välitettävän tiedon 
muuttamisen koneluettavaan muotoon, kun taas XBRL-transaktiodata 
(GL) mahdollistaa tietojärjestelmissä tallennettavan transaktioaineiston 
esittämisen XBRL-muodossa. 


XBRL:n vaikutukset yritysten talousinformaatioon 


Pankkitoiminnan prosessit muuttuvat kohti parempaa asiakastiedon saa- 
tavuutta ja tehokkaampaa tiedon prosessointia (Petersen & Rajan 2002). 
Aiemman kirjallisuuden mukaan XBRL:n odotetaan parantavan talouden 
informaatiovirtojen läpinäkyvyyttä, informaation laatua, yritysten rapor- 
toiman tiedon uudelleenkäytettävyyttä ja liiketoiminnan analyysiä (Liu, 
Luo & Wang 2017). Pankkitoimiala on aktivoitunut rakenteisen tiedon 
käytön osalta. Esimerkiksi Alankomaissa pääkonttoriaan pitävä suuri 
pankkikonserni ING on ottanut käyttöön hinnanalennukset niille pienil- 
le ja keskisuurille yritysasiakkailleen, jotka toimittavat heille talousinfor- 
maationsa rakenteisessa muodossa, korvaten aiemmin käytetyn paperi- tai 
PDF-muotoisen talousinformaation (Nitchman 2014). Tällaiset alennukset 
viittaavat pankkien omiin liiketoiminnallisiin hyötyihin rakenteisen ta- 
loustiedon käytön osalta. Kilpailluilla markkinoilla tuotannon tehostumi- 
seen liittyvät hyödyt siirtyisivät myös pankkien asiakkaille. Yhdysvaltojen 
XBRL-raportointikokemuksista tiedetään, että rakenteinen tieto mahdol- 
listaa pankeille helpommat taloudellisten tietojen poiminnat, tiedonhaut 
ja tunnuslukujen laskemisen (Debreceny, Farewell, Piechocki, Felden & 
Gräning 2010; Minnis 2011; Yoon ym. 2011). 

XBRL:n käyttöönoton oletetaan johtavan listautuneiden yritysten 
alhaisempiin pääomakustannuksiin (Pinsker & Li 2008). Tämän tutki- 
muksen kirjoittajilla ei ole tiedossa aikaisempaa kirjallisuutta koskien 
yksityisten yritysten saamia hyötyjä XBRL-raportoinnista pankkilainojen 
kustannusten tai saatavuuden osalta. Koska pankit ovat yksityisten yritys- 
ten tilinpäätöksen tärkeimpiä ulkopuolisia käyttäjiä (Kaya 2016), yksityis- 
ten yritysten tilinpäätösten raportointi rakenteisessa muodossa on omiaan 
vaikuttamaan nimenomaisesti tilinpäätösinformaation tehokkaampaan 
käyttöön lainapäätöksiin liittyen. 

XBRL-teknologian odotetaan parantavan yritystietojen avoimuutta, 
tehostavan raportointiprosessia, parantavan taloustietojen laatua ja hel- 
pottavan yritysten taloudellisen informaation saatavuutta ja analysointia 
(Liu, Luo & Wang 2017). Standardointi parantaa taloudellisen tiedon ra- 
portointiin liittyvän informaation käyttökelpoisuutta ja helppoutta paran- 
tamalla vertailukelpoisuutta ja johdonmukaisuutta tietojenkeruuketjussa. 
XBRL mahdollistaa lähettävän ja vastaanottovan järjestelmän välisen kone- 
luettavuuden (Vasarhelyi, Chan & Krahel 2012). 

XBRL:n käyttöönoton eurooppalaisissa yrityksissä oletetaan kasvatta- 
van merkittävästi markkinoiden likviditeettiä ja siten vähentävän infor- 
maation epäsymmetriaa (Liu, Luo & Wang 2017). XBRL parantaa sijoit- 
tajien mahdollisuuksia kerätä ja analysoida tietoja yritysten taloudellisesta 
asemasta ja siten parantaa vakautta pääomamarkkinoilla. On myös esitetty, 
että XBRL parantaa taloudellisten tietojen laatua lisäämättä tiedon määrää 
(Yoon, Zo & Ciganek 2011). 

Yhdysvaltojen markkinavalvojan, SEC:n mukaan XBRL auttaa erityi- 
sesti piensijoittajia, kun heidän pääsynsä yritysten tietoihin paranee XBRL 
avulla. Tällä oletetaan olevan positiivinen vaikutus epätasaisesti jakaan- 
tuneen informaation aiheuttamiin ongelmiin (Blankespoor 2014). Jos 
sijoituspäätöstä tehtäessä tilinpäätösinformaatio on keskeisessä roolissa, 
XBRL:sta saatavat hyödyt ovat ilmeisiä (Liu, Luo & Wang 2017). 

Yksityisten yritysten rahoitukseen liittyvässä tutkimuksessa laajasti 
viitatut tutkijat Berger ja Udell esittivät vuonna 2006 käsitteellisen viite- 

kehyksen pienten ja keskisuurten yritysten rahoituksesta (Berger & Udell 
2006). Viitekehyksessä esitetään lainanantoperusteet, joita pankit käyttä- 
vät lainoituspäätöksiä tehdessään ja kuvataan, kuinka pankit ratkaisevat 
jokaisen perusteen osalta tiedon läpinäkymättömyyteen liittyvät ongel- 
mat. Lainanantoperusteet he jakavat tuloslaskelmaan perustuvaan luoto- 
tukseen, pienten yritysten luottoluokitukseen perustuvaan luototukseen, 
taseeseen perustuvaan luototukseen, faktoring luototukseen, pysyviin vas- 
taaviin liittyvään luototukseen, leasing luototukseen, asiakassuhteeseen 
liittyvään luototukseen, ja myyntisaamisluototukseen. Aikaisemmassa 
kirjallisuudessa (esim. Liu, Luo & Wang 2017) tunnistetut XBRL:n tuomat 
hyödyt taloustiedon käsittelyyn luovat mielenkiintoisen uuden näkökul- 
man Bergerin ja Udellin viitekehykseen. Käsittelemme näitä näkökulmia 
tutkimuspaperimme loppupuolella. 


Menetelmä 


Tämän tutkimuksen tarkoituksena on tuoda esiin asiantuntijoiden näke- 
myksiä rakenteisen taloustiedon käytön vaikutuksista yksityisten yritysten 
pankkirahoituksen kustannukseen ja saatavuuteen. Laadulliset menetel- 
mät ovat sopivimpia, kun tutkimuksen tavoitteet vaativat syvällistä näke- 
mystä ilmiöstä (Flick 2007). 

Haastattelut toteutettiin puolistrukturoidulla haastattelumenetelmäl- 
lä eli teemahaastatteluina. Teemahaastattelu sopii käsillä olevassa tutki- 
muksessa empiirisen tiedon keruumenetelmäksi, sillä valitut haastateltavat 
omaavat runsaasti kokemusta, joka mahdollistaa syvällisen näkemyksen 
muodostamisen koskien XBRL:n käyttöönoton vaikutuksia yksityisten 
yritysten vieraan pääoman kustannukseen ja saatavuuteen. Lisäksi tutki- 
muksessamme lähdemme liikkeelle lähtökohdasta, että kaikkia haastatel- 
tavan kokemuksia, ajatuksia, uskomuksia, ja tunteita halutaan sisällyttää 
tutkimusaineistoomme. Teemahaastattelun valinta mahdollistaa myös 
sen, että se ei sido haastateltavaa tiettyyn ”leiriin? eikä ota kantaa siihen 

kuinka syvälle haastatteluissa mennään. (Ks. Hirsjärvi & Hurme 2008.) 
Etukäteen valitut teemat perustuivat siihen, mitä XBRL:n käyttöönoton 
vaikutuksesta rahoituksen kustannuksiin ja saatavuuteen tiedettiin aiem- 
man kirjallisuuden perusteella. Haastatteluteemat löytyvät liitteestä A. 
Haastatteluissa haastateltavaa kannustettiin kertomaan konkreettisia esi- 
merkkejä erilaisista tekijöistä ja tilanteista sekä niiden vaikutuksista, jotka 
liittyvät XBRL:n käyttöönoton vaikutuksiin rahoituksen kustannuksiin ja 
saatavuuteen. Tällöin haastateltaville esitettiin myös heidän vastauksiinsa 
perustuvia syventäviä jatkokysymyksiä sekä tuotiin esiin haastattelukysy- 
myksiin liittyviä aiempia keskeisiä tutkimustuloksia. 

Haastatteluja tehtiin kymmenen kappaletta. Ensimmäinen haastatel- 
tava ("hollantilainen XBRL-asiantuntija”) on kokenut XBRL:n asiantuntija 
Hollannista. Hän on Hollannissa toteutetun XBRL-raportoinnin kansain- 
välisten asioiden neuvonantaja. Hän on osallistunut useisiin julkisiin ja 
yksityisiin XBRL-ohjelmiin ja työryhmiin. Hän on myös työskennellyt kol- 
messa suuressa tilintarkastusyhteisössä. Toinen haastateltava (”XBRL-tutki- 
ja Isosta-Britanniasta”) on tutkinut väitöskirjatyössään ja sitä seuranneissa 
tutkimuksissa XBRL-käyttöönottoa Isossa-Britanniassa. Hän työskente- 
lee nykyisin laskentatoimen apulaisprofessorina. Kolmas haastateltavista 
(”luottotietoyhtiön johtaja”) on suuren yritysten luottotietoja analysoivan 
yhtiön palvelujohtaja. Luottotietoyhtiö on luonut kattavan yritystietokan- 
nan, joka sisältää ajantasaiset tiedot suomalaisyrityksistä ja niiden päätök- 
sentekijöistä. Tiedot kerätään tietokantaan useista julkisista ja yksityisistä 
lähteistä. Yhtiön tavoitteena on auttaa suomalaisia yrityksiä tehostamaan 
päätöksentekoprosessejaan ja asiakasresurssienhallintaa automatisoiduil- 
la yritys- ja luottotietoratkaisuilla. Ne/jäs haastateltava on suomalainen 
XBRL-asiantuntija (”suomalainen XBRL-asiantuntija”), joka on ollut kes- 
keisessä roolissa, kun Suomessa käytössä oleva XBRL-taksonomia on kehi- 
tetty. Viides haastateltava on suuren pohjoismaisen pankin johtotehtävissä 
toimiva henkilö (”suomalainen pankinjohtaja”). Kyseinen pankki on suuri 
rahoituspalvelukonserni ja yksi Euroopan suurimmista pankeista. Pankin- 
johtajalla on pitkä työhistoria pankkitoiminnan parissa, josta kymmenen 

vuotta luotto-osastolla. Nykyisin hän johtaa luottojen myöntämistä yksi- 
tyisille ja pienille yritysasiakkaille. Kuudes haastateltava on Taloushallin- 
toliiton hallituksen jäsen (”Taloushallintoliiton hallituksen jäsen”). Hän 
on työskennellyt aktiivisesti talouden informaatiovirtojen automatisoin- 
nin alueella koko 2010-luvun ajan. Seitsemäs haastateltava työskentelee 
suuressa hollantilaisessa pankissa taksonomiapäällikkönä (”hollantilaisen 
pankin taksonomiapäällikkö”). Hän vastaa kansainvälisellä tasolla pank- 
kinsa asiakkailta saatavan tiedon sisältövaatimuksista. Hänen aiemmat 
työpaikkansa ovat olleet pankkitoimialalla muissa hollantilaisissa suurissa 
pankeissa, joissa hänen tehtäväalueensa on ollut saman tyyppinen. Kah- 
deksas haastateltava (”entinen pankinjohtaja ja tutkija”) on työskennellyt 
kolmenkymmenen vuoden ajan suurissa pankeissa ja pörssilistautuneissa 
yhtiöissä johtotehtävissä. Yhdeksäs haastateltava (”luottoluokitusyhtiön 
hallituksen jäsen”) työskentelee pörssilistautuneen luottoluokitusyhtiön 
hallituksen jäsenenä ja on aiemmin toiminut suuren pankin johtotehtävis- 
sä. Kymmenes haastateltava toimii rahoituksen professorina (”rahoituksen 
professori”). 

Haastattelut nauhoitettiin ja litteroitiin. Tästä käytännöstä poikkesi 
yksi haastattelu, jossa vastaukset saatiin haastateltavalta sähköpostitse. Lit- 
teroidut vastaukset koodattiin numeroin ja osin myös värein analyyttistä 
vaihetta varten. Vastaukset luokiteltiin teemojen alle siten, että jokaiselle 
kysymykselle annettiin teoreettisen viitekehyksen mukaista tutkittavaa 
kohdetta ilmaiseva koodi avaintekijöittäin. Hierarkisoimalla litteroiduista 
vastauksista saatiin koottua myös koodatut kysymyskohtaiset syventävät 
vastaukset omiksi tiedostoiksi, jolloin osittain pitkienkin vastausten ana- 
lysoinnissa oli mahdollista keskittyä oleelliseen tietoon, vastausten saman- 
kaltaisuuteen, niiden ryhmittelyyn, esiintyneisiin erityis- ja ominaispiir- 
teisiin sekä niihin seikkoihin, jotka oli syytä nostaa esiin tutkimuksessa 
XBRL:n käyttöönottoon liittyvää tutkimusta tukevana merkittävänä tai 
uutena tietona. Näin menetellen pystyttiin muodostamaan eri vastauksista 
järkeviä kokonaisuuksia, analysoimaan aineistoa objektiivisesti sekä teke- 
mään luotettavia johtopäätöksiä. 

Tulokset 


Esittelemme seuraavaksi haastattelujen tulokset jaettuna neljään luok- 
kaan: virheetön tiedonsiirto, tiedonsiirron nopeus, rahoituksen saatavuus 


ja rahoituksen kustannukset. 


Virheetön tiedonsiirto 


Monet haastatelluista toivat esiin, kuinka rakenteisen taloustiedon käyt- 
täminen tilinpäätösraportoinnissa poistaa virheitä vertikaalisessa rapor- 
tointiketjussa, jossa yritys toimittaa taloudellista tietoa pankeille tai muille 
vastaanottajille. Suomalainen XBRL-asiantuntija kertoi XBRL:n kaavamää- 


ritelmistä, jotka voivat johtaa taloustiedon laadun parantamiseen: 


Suomalainen XBRL-asiantuntija näkee myös mahdollisuuden tarttua vir- 


XBRL tarjoaa kaavamääritelmiä (engl. formula linkbase), joita 
voidaan lisätä taksonomiaan. Näin voidaan määrittää tarkis- 
tuslaskelmia, jotka tarkistavat raportin loogisuuden. Esimerkiksi, 
että numerot on laskettu oikein yhteen ja taseen puoliskot täsmää- 
vät. (suomalainen XBRL-asiantuntija) 


heisiin jo taloustietoja lähetettäessä: 


Hollantilainen XBRL-asiantuntija havainnollisti XBRL-datan käyttöä pan- 
keissa siten, että rakenteinen taloustieto poistaa pankin sisällä tapahtuvas- 

sa tiedon käsittelyssä tapahtuvat virheet. Sen vuoksi XBRL:n myötä tilanne 
paranee rahoitusta hakevan yrityksen näkökulmasta. 


Jos pankkivirkailija kirjoittaa tiedot uudelleen saamastaan 
PDF:stä, hänen täytyy täyttää lomake. ... XBRL-muotoisesta tiedos- 
ta saat useimmissa tapauksissa enemmän tietoa, saat yksityiskoh- 
taisempia tietoja, saat paremmin määritellyt tiedot, et tee virheitä 
pankissa, joten luultavasti olosuhteet ovat parempia yrityksille 
joka tapauksessa. (hollantilainen XBRL-asiantuntija) 


Taloushallintoliiton hallituksen jäsen kuvaili tiedonsiirron virheettömyy- 
destä syntyviä hyötyjä seuraavan esimerkin avulla. 


Jos otat tänään yrityksen tilinpäätöksen osat ja vertaat niitä toi- 
siinsa, esitys voi olla erilainen. Tämän lisäksi kaikki liitteet voi- 
daan kerätä ja raportoida eri tavoin, koska paperille ei ole olemas- 
sa standardia. Mutta nyt, kun XBRL-muoto pakottaa tekemään 
taloustiedon tiettyyn yhtenäiseen muotoon, voit odottaa liitetie- 


dostojen löytämistä tietystä paikasta. (Taloushallintoliiton halli- 
tuksen jäsen) 


Haastatellut toivat myös esiin, että mahdolliset virheet, jotka ovat synty- 
neet ennen tietojen toimittamista yrityksestä tiedon vastaanottajille eivät 
luonnollisestikaan korjaannu XBRL-raportointiprosessin aikana. Haasta- 
tellut asiantuntijat kuitenkin näkivät uusia mahdollisuuksia seurata sellai- 
sia (tiedon lähteellä syntyneitä) virheitä paremmin kombinaatiotarkastus- 


ten ja laajempaan yritysjoukkoon tapahtuvien vertailujen avulla. Entinen 
pankinjohtaja ja tutkija totesi, että 


XBRL tehostaa taloustiedon käsittelyprosessia, mutta ei poista tie- 
don lähteellä tehtyjä virheitä. (entinen pankinjohtaja ja tutkija) 

Tiedonsiirron nopeus 


XBRL-tutkija Isosta-Britanniasta korosti XBRL-muotoisen talousinfor- 
maation etuna, että talousinformaatio voidaan lähettää samalla kerralla 
rakenteisessa muodossa usealle taholle: kaupparekisteriin, verohallintoon 
ja pankkiin. Kerralla eri tahoille toimitettava talousinformaatio nopeuttaa 
vastaanottajan mahdollisuutta ottaa tieto käyttöön. 


Tärkeintä on, että XBRL:n tiedot on jäsennelty ja standardoitu. 
XBRL-muodossa laadittu talousinformaatio voidaan toimittaa 
samalla kerralla useille eri taholle. (XBRL-tutkija Isosta-Britan- 
niasta) 


Taloushallintoliiton hallituksen jäsen nosti esiin XBRL-muotoisen talous- 
tiedon oikea-aikaisuuden ja mahdollisuuden käyttää sitä vertailutietona. 


XBRL-data on heti käyttökelpoinen ja vertailukelpoinen. Se mah- 
dollistaa paljon täsmällisemmän ja yksityiskohtaisemman tiedon 
hyödyntämisen. Se on tärkein asia. (Taloushallintoliiton halli- 
tuksen jäsen) 


Suomalainen pankinjohtaja kuvaili rakenteisen taloustiedon käyttöä suu- 
rena pankin sisäisenä prosessimuutoksena, joka poistaa yritysten taloudel- 
lisiin raportteihin liittyvää manuaalista työtä. 


XBRL-arkistointi poistaa manuaalisen työn tekemistä. Vaikka on 
olemassa robottien avulla toimivia palveluja, ne eivät poista kaik- 
kea manuaalista työtä. (suomalainen pankinjohtaja) 


Rahoituksen saatavuus 


Haastateltavat kokivat, että XBRL:n käyttöönotolla voisi olla merkittäviä 
vaikutuksia pienten yritysten luotonsaantiin. Suomalainen XBRL-asian- 
tuntija mainitsi, että XBRL:n käyttö voisi tehdä pienistä yrityksistä hou- 
kuttelevampia asiakkaita pankeille. 

Olen ymmärtänyt, että pienyrityksillä on vaikeuksia saada lainaa 
ehkä siksi, että asiakassuhde on pankille niin pieni ja että heidän 
on tehtävä paljon manuaalista työtä saadakseen luottotiedot ra- 
hoitukseen. Jos näitä pankin kustannuksia pystyttäisiin alenta- 
maan, olisi pankeille ehkä kannattavampaa ottaa nämä pienet 
yritykset asiakkaiksi. (suomalainen XBRL-asiantuntija) 


Taloushallintoliiton hallituksen jäsen kokee, että XBRL mahdollistaisi 
pankin luototusprosessin automatisoinnin, mikä taas tekisi luotonannon 
pienille yrityksille houkuttelevammaksi. 


Yksi syy siihen, miksi pankit ovat kiinnostuneita strukturoiduista 
tiedoista ja XBRL:sta on se, että pienyritysten luototus on nykyään 
liian kallista pankeille. Tämä johtaa siihen, että pieni yritys ei saa 
rahoitusta pankilta, vaikka se olisi hyvä asiakas. Strukturoidut 
taloustiedot ja XBRL mahdollistaisivat pankille luottopäätösten 
automatisoinnin sekä seurannan. Tämä mahdollistaisi näiden 
pienempien yritysten lainojen saamisen pankeilta. (Taloushallin- 
toliiton hallituksen jäsen) 


Myös luottoluokitusyhtiön hallituksen jäsen visioi luototusprosessin auto- 
matisointia siten, että verottajan keräämiä reaaliaikaisia tietoja voitaisiin 
käyttää osana yrityskohtaisen riskin arviointia. Tässä olisi kaksi päälinjaa. 
Toisessa verottajan reaaliaikaisena keräämät alv-tiedot aggregoitaisiin toi- 
mialoittain ja toimitettaisiin rahoituslaitosten käyttöön, jolloin rahoit- 
tajien näkemys toimialojen riskitasosta päivittyisi. Toisessa yksittäiset 
yritykset valtuuttaisivat pankkinsa — tai niiden puolesta tietoja keräävän 
tahon, esimerkiksi Asiakastiedon — saamaan verottajalta reaaliaikaista 
tietoa myyntinsä kehityksestä, joka olisi omiaan päivittämään rahoitus- 
laitoksen näkemystä yrityksen riskisyyden muutoksista. Kolmas automa- 
tisointimahdollisuus liittyisi reaaliaikaisen tilauskannan päivittämiseen 
yrityksiltä rahoittajille. Edellisten avulla luottoluokitusyhtiön hallituksen 
jäsen näkee mahdollisuuden pyrkiä automatisoimaan yrityskohtaisen ris- 
kikomponentin päivittymistä lainojen korkoihin. 

Rahoituksen professori kuvaili rahoituksen saatavuuden näkökulmaa 
siten, että pankin kannalta keskeisintä on kyetä tunnistamaan mahdolli- 
sen asiakkaan kyky maksaa lainansa takaisin. 


Pankkitoiminnan ydin on se, kuinka hyvin pystyt luokittelemaan 
asiakkaiden riskisyyden. Tämä on binäärimaailma. Asiakas joko 
maksaa lainansa takaisin tai ei maksa. Lähtökohtaisesti katsel- 
laan numeroihin, mutta niihin lisätään asioita, jotka ovat asia- 
kaskohtaisia, tilannekohtaisia tai jotain muuta. Asiakastiedon 
maksuhäiriötiedot ovat ennakoivia, kertovat siitä, että asiakkaal- 
la ei menekään niin hyvin kuin mitä asiakkaan tilinpäätökset 
ehkä kertovat. (rahoituksen professori) 


Suomalainen XBRL-asiantuntija painottaa XBRL-muotoisen taloustiedon 
yksityiskohtaisuutta, joka voisi vaikuttaa myönteisiin luottopäätöksiin. 


Pankit yleensä haluavat yrityksen taloudelliset tiedot luotonpää- 
tösprosessiinsa. XBRL tarjoaa mahdollisuuden saada parempi- 
laatuista taloustietoa nopeammin ja reaaliaikaisemmin, jolloin 
pankki tietää kirjanpidon sisällön huomattavasti yksityiskohtai- 
semmalla tasolla kuin mitä tilinpäätös antaa. Uskon, että tämä 
laajempi taloustieto johtaa myönteisiin luottopäätöksiin useam- 
min verrattuna tilanteisiin, joissa tietoja ei ole saatavilla. (suoma- 
lainen XBRL-asiantuntija) 


Rahoituksen kustannukset 


Haastateltavat kokivat, että XBRL:n käyttöönotto vähentää manuaalisen 
työn määrää luottohakemusten käsittelyssä, mikä taas osaltaan laskee ra- 
hoitukseen liittyviä kustannuksia. Luottotietoyhtiön johtaja muistuttaa 
luottohakemusten käsittelyyn sitoutuneista kustannuksista. 


Käytämme tilinpäätöstietoja luottopäätösprosessissamme ja 95 
prosenttia käyttämistämme tilinpäätöksistä tulee PRH:n kaup- 

parekisteristä ja ne ovat PDF-muodossa. Meillä on alihankkija, 
joka digitalisoi nämä PDF:t ja noin 80 prosenttia tuloslaskelmista 
ja taseista voidaan digitalisoida. Loput 20 prosenttia käsitellään 
manuaalisesti, koska ne eivät ole suomen kielellä, tilinpäätöksissä 
on virheitä tai ne eivät ole optisesti luettavissa. (luottotietoyhtiön 
johtaja) 


Hollantilaisen pankin taksonomiapäällikkö arvioi PDF-muotoisten tilin- 
päätösten käsittelyn kustannuksia luotonantoprosessissa. 


Se kustannus oli noin 250 euroa, jos toimihenkilö otti PDF-muo- 
dossa saadut taloustiedot järjestelmään. Nuo tiedot piti validoida, 
koska ihmiset tekevät virheitä. Niinpä kustannus oli noin 250 eu- 
roa yritystä kohden, kun taloustiedot piti kirjoittaa manuaalisesti 
järjestelmään. Tähän asti pankit eivät ole koskaan erikseen veloit- 
taneet yrityksiä maksamaan siitä. XBRL:n käyttöönotto on todella 
hyvä idea. On luonnollisesti investoitava järjestelmiin sekä takso- 
nomian rakentamiseen ja ylläpitoon. Mutta heti kun tieto alkaa 
virrata, satoja tuhansia asiakirjoja vuodessa kulkee tällä tavoin. 
Se on todella hyvä asia. (hollantilaisen pankin taksonomiapääl- 


likkö) 
Hollantilainen pankki, 1NG, aloitti vuonna 2015 edullisempien lainojen 
tarjoamisen yrityksille, jotka toimittavat XBRL-versiot tilinpäätöksestään 
hollantilaisen XBRL-alustan kautta. Hollantilaisen pankin tuotepäällik- 
kö kommentoi, että pankit saavat mahdollisen edun, kun pankit saavat 
XBRL-muodossa olevat tiedot. Rahoituksen professori huomautti, että 
ING-pankin päätös voi perustua signalointivaikutukseen. 


Tämä nyt on vähän arvailua, mutta ehkä XBRL-muotoisen tilin- 
päätöksen lähettäminen voi signaloida huolellisempaa tilinpää- 
tösraportointia ja sitä kautta parempilaatuista informaatiota. 
(rahoituksen professori) 


Entinen pankinjohtaja ja nykyinen tutkija toi esiin Asiakastieto Oyj:n tär- 
keyttä roolia pankkien tilinpäätöstietojen toimitusketjussa. Hän kertoi, 

että suomalaiset pankit olivat alun perin perustaneet Asiakastiedon, jotta 
se aggregoisi yksityisten yritysten tilinpäätöstiedot ja toimittaisi ne pan- 
keille. Tämän järjestelyn tarkoituksena oli tuoda synergiaetuja pankkitoi- 
mialalle verrattuna tilanteeseen, jossa jokainen pankki järjestäisi erikseen 
oman tilinpäätöstietojen keruun. Rahoituslaitokset omistivat alussa Asia- 
kastiedon yhdessä, mutta myöhemmin sen omistusrakenne on muuttunut. 
Haastatellun mielestä Asiakastiedon rooli tietoaineiston kerääjänä ja tieto- 
jen toimittajana pankeille tuskin tulisi muuttumaan ainakaan lähivuosi- 
na, sillä prosessi toimii ja saattaa olla pankeille kustannustehokkain. Hän 
korosti myös toimialatiedon merkitystä, omistajarakennetta ja luottoluoki- 
tusta. Kaikki edellä mainitut tiedot pankkien on mahdollista saada pank- 
kien yhteisen pienyritystietoa kokoavan data-aggregaattorin välittämänä. 


On tärkeää muistaa, että pankkien lainottamiseen liittyvä pro- 
sessi ei ole rikki vaan täysin toimiva. Tuskin pankeilla on suurta 
tarvetta muuttaa prosessia tältä osin. (entinen pankinjohtaja ja 
nykyinen tutkija) 
Entinen pankinjohtaja ja nykyinen tutkija avasi haastattelussa pankkien 
luotonatoon liittyvää prosessia laajemmin kuin pelkkään tilinpäätösinfor- 
maation keruuseen liittyen. Hänen mukaansa rakenteinen tieto parantaa 
tilinpäätöstietojen toimittamiseen liittyvää prosessia, mutta asiakassuh- 
teen vaikutukseen pankkien luotonantopäätöksissä hän ei arvioinut ra- 
kenteisen tiedon vaikuttavan. Sama koski hänen mielestään pankkien ha- 
lukkuutta säilyttää itsellään tilinpäätösanalysoinnin osaaminen, joka voi 
muodostaa jopa kilpailuedun pankeille. 


Pankit saavat yritysten tilinpäätöstiedot Asiakastiedolta. Sen li- 
säksi luottopäätökseen vaikuttaa moni muukin asia, kuten asia- 
kassuhde, toimialaan liittyvät tiedot ja omistajarakenne. Pankit 
tuskin luopuvat asiakasanalyysiosaamisestaan, sillä se on pank- 
kien kilpailutekijä. (entinen pankinjohtaja ja nykyinen tutkija) 

Rahoituksen professori nosti esiin yrityskohtaisen riskin lisäksi muitakin 
tekijöitä, jotka vaikuttavat lainojen hinnoitteluun. 


Koko peruspankkitoiminnan ydin on se, että pystyy arvioimaan, 
kenelle luottoja myönnetään, jotta saa rahat yritykseltä joskus ta- 
kaisinkin. Ja niille, joille luottoa voidaan myöntää, mietitään ris- 
kiä vastaava korko. Pankeilla on sisäisiä reittausjärjestelmiä, joilla 
ne arvioivat kohdeyritysten riskisyytta. Jos puhutaan preemioista, 
peruslähtökohta on tietenkin, että riskisempien asiakkaiden pi- 
tää maksaa enemmän. Sitten lainan hinnassa huomioidaan se, 
onko jotain muuta asiakkuutta. Asia, joka sotkee preemioita, on 
vakuudet. Lainan juniori- tai senioriteetti vaikuttaa. Lisäksi huo- 
mioidaan muut kulut, jotka pankki veloittaa. Sillä on vaikutusta 
kanssa, kuinka paljon se syö pankin pääomaa. Niistä elementeistä 
lainan kustannus muodostuu. (rahoituksen professori) 


Rahoituksen professori esitti hänkin visioita tulevaisuudesta, joissa nousi 


esiin reaaliaikaisempi taloustieto. 


Usein ajatellaan, että laina on bulkkituote ja sinänsä raha on 
bulkkituote maailmassa. Kuitenkin pankille laina on vain yksi 
osa asiakassuhdetta. Jos taas jollakin muulla tavalla lainataan 
rahaa ilman pankkikonttoreita, jonkin teknisen platformin avul- 
la. Ollaan kustannustehokkaita. Esim. peer-to-peer lending. Se 
on olisi erilainen business-malli. Peer-to-peer lainoituksessa ei ole 
muuta kuin talousluvut. Value proposal on aivan erilainen kuin 
pankeilla. Silloin ollaan auki 24 tuntia vuorokaudessa, saadaan 
koko ajan data-pisteitä. Talousinformaatio on keskeisessä osassa 
ja päätöksiä tehdään objektiivisesti, eikä rakastuta asiakkaisiin 
ja ehkä jonain päivänä järjestelmät osaavat lukea jo yrittäjien 
mikroilmeistä, puhuvatko totta. Jos itselläni olisi asiakasportfolio, 
jossa kaikki asiakkaat toimittaisivat reaaliaikaista tietoa kuukau- 
sittain, olisin itse valmis lainaamaan rahaa pienemmällä riski- 
preemiolla. (rahoituksen professori) 

Keskustelu ja johtopäätökset 


Tässä tutkimuksessa tarkasteltiin rakenteisen tilinpäätöstiedon mahdolli- 
sia vaikutuksia yksityisten yritysten pankkilainojen saatavuuteen ja kus- 
tannuksiin asiantuntijahaastatteluiden avulla. Edelliset asiat ovat tärkei- 
tä varsinkin pienille yrityksille, sillä rahoituksen saatavuus on varsinkin 
aloittavien yritysten keskeinen ongelma, ja johtaa suureen määrään likvidi- 
teettikonkursseja. Koska tilinpäätösraportoinnin keskeisimpänä tehtävä- 
nä tavoitteena voi pitää rahoituksen kohdistumista yhtiöille, jotka pystyvät 
synnyttämään korkeimmat nettonykyarvot tulevaisuuden projekteissaan, 
on mielekästä pyrkiä analysoimaan, voisiko rakenteisella talousinformaa- 
tiolla olla vaikutusta yksityisten yritysten rahoituksen saatavuuteen ja kus- 
tannukseen. 

Asiantuntijahaastatteluissa rakenteinen tilinpäätöstieto sidottiin maa- 
ilmalla laajalti käyttöönotettuun XBRL-esityskieleen. Haastatteluissa nou- 
si esiin rakenteisen taloustiedon virheetön tiedonsiirto ja tiedonsiirron 
nopeus tekijöinä, joilla on ilmeisiä vaikutuksia yritysten rahoituksen saa- 
tavuuteen ja kustannuksiin. Keskustelemme seuraavaksi asiantuntijahaas- 
tatteluiden tulokset nojautumalla laajasti viitattuun Bergerin ja Udellin 
(2006) luototusperusteiden tutkimukseen. 


5 Tuloslaskelma A 
5 g | luotouokius | — Status alma 
= XBRL [A Tase XBRL aiempaa 
3 == Myyntisaamiset Essman 
jä Kustannus elinkelpoisille 
= yhtiöille 

Faktoring 

Leasing 

Pysyvät vastaavat 
Asiakassuhde 


Kuvio 2. Empiiriset havainnot sijoitettuna Bergerin ja Udellin (2006) 
luototusperusteiden käsitteelliseen viitekehykseen 

Kuviossa 2 esitetyn mukaisesti haastatteluissa nousee esiin kaksi raken- 
teisen tilinpäätösinformaation ominaisuutta, jotka ovat omiaan vaikut- 
tamaan luototuspäätöksiin niiden perusteiden osalta. Nämä kaksi raken- 
teisen tilinpäätösinformaation ominaisuutta ovat virheetön tiedonsiirto 
ja kasvava tiedonsiirron nopeus. Ne voivat liittyä yksittäisen yrityksen tai 
kokonaisen toimialan tilinpäätösinformaatioon. Niillä on ilmeisiä vaiku- 
tuksia tuloslaskelman, luottoluokituksen, taseen ja myyntisaamisten käyt- 
tämiseen luotonannon perusteena. Kyseiset lainanantoperusteet perustu- 
vat rikastettuun tilinpäätösinformaatioon. 

Sen sijaan haastatteluissa ei noussut esiin näkemyksiä siitä, että omis- 
tuksen siirtoon (faktoring- ja leasing-rahoitus), vakuuden antamiseen (py- 
syviin vastaaviin liittyvä luototusperuste) tai asiakassuhteeseen liittyvät 
lainanantoperusteet olisivat vaikutusalttiita rakenteisen tiedon käyttöön- 
oton vuoksi. Siitä on pääteltävissä, että edellisiin rahoitusmuotoihin liitty- 
vät rakenteista tilinpäätösinformaatiota koskevia hyötyjä ei vielä ymmärre- 
tä tai ne ovat vähäisiä. Asiakassuhteeseen liittyvä luotonantoperuste liittyy 
siihen, että lainapäätöksen tekevä pankinjohtaja tuntee yrittäjän ja uskoo 
hänen halukkuuteensa ja kyvykkyyteensä hoitaa huolellisesti velanmaksu- 
velvoitteensa. Haastatteluissa tätä rahoitusperustetta kuvattiin perusteena, 
johon rakenteisella tilinpäätöstiedolla ei olisi vaikutusta. 

Tätä tutkimusta voi pitää tieteellisen keskustelun avauksena rakentei- 
sen talousinformaation vaikutuksille yksityisille yrityksille kohdistuvan 
lainanannon perusteita arvioitaessa. Rakenteisen tiedon käyttö yksityis- 
ten yritysten talousinformaation siirrossa yrityksiltä rahoituslaitoksille 
on vasta alkuvaiheessa ja siksi siihen liittyvää prosessia ymmärretään vielä 
puutteellisesti. Siksi syvällistä lisätutkimusta tarvitaan rakenteisen tiedon 
käytön yhteydestä kaikkiin lainanantoperusteisiin. 

Tutkimuksella on seuraavat rajoitteet. Tutkimuksen taustalla toimivak- 
si ohjaavaksi viitekehykseksi valittiin Bergerin ja Udellin (2006) kehittämä 
käsitteellinen viitekehys, joka perustuu luototusperusteisiin. Vaikka Berger 
ja Udell ovat vakiintuneita ja paljon viitattuja tutkijoita PK-yritysten rahoi- 
tuksen alueella, on mahdollista, että kyseisen viitekehyksen valinta rajaa 

tarkastellun alueen käsittelyä. Tosin tähän liittyvää huolta vähentää oleel- 
lisesti se, että aineiston keruussa haastatelluille asiantuntijoille esitettiin 
kysymyksiä Bergerin ja Udellin (2006) viitekehystä laajemmin, jotta myös 
muut haastateltujen näkökulmat saatiin kerättyä. Toinen mahdollinen ra- 
joite liittyy siihen, että Suomessa yritykset eivät vielä toimita rahoituslai- 
toksille tietoja rakenteellisessa muodossa. Siksi on mahdollista, että haasta- 
tellut eivät osaisi hahmottaa rakenteelliseen talousinformaatioon liittyviä 
seikkoja. Tämän rajoitteen luomia ongelmia poistaa se, että haastatelluiksi 
valittiin kaksi asiantuntijaa Hollannista, jossa rakenteellista tietomuotoa 
käytetään yritysten ja pankkien välillä. Kolmas mahdollinen rajoite on, 
että PK-yritysten rahoituksen saatavuuteen ja kustannukseen liittyy paljon 
muitakin tekijöitä kuin taloudellisen tiedon muoto. Siksi voi olla vaikeaa 
eristää rakenteellisen taloustiedon vaikutusta rahoituksen saatavuuteen ja 
kustannukseen. Tämän rajoitteen luomaa mahdollista ongelmaa pyrittiin 
poistamaan haastattelutilanteissa esittämällä sekä rahoituspäätöksiin että 
rakenteelliseen tietoon liittyviä kysymyksiä. Neljäs rajoite liittyy laadulli- 
sen tutkimusmenetelmän yleiseen ongelmaan, joka koskee haastateltavien 
rajallista määrää. Haastatteluissa havaittiin vastausten saturoitumista ra- 
kenteellisen tiedon yhteyksistä PK-yritysten rahoituksen kustannukseen 
ja saatavuuteen liittyen. Tämä tutkimus ei kuitenkaan tähtää yleistyksiin 
vaan nostaa esiin asiantuntijoiden näkökulmia, jotka palvelevat täsmälli- 
sempiä tutkimuskysymyksiä tulevaisuuden tutkimuksissa. 

Miten kuvailisitte eroja taloustietojen laadussa, kun taloudelliset tiedot 
ovat XBRL-muodossa verrattuna siihen, milloin ne eivät ole? 


Koetteko, että XBRL-muoto vähentää taloudellisten tietojen epäsym- 
metriaa? Onko teillä esimerkkejä tilanteista, joissa se vähentäisi sitä? 


Mitä etuja koette XBRL-muotoisen raportoinnin tuovan rahoitustietoa 
vastaanottavalle luotottajalle? 


Voisitteko kuvata XBRL-raportoinnin vaikutuksia pääomalainojen luo- 
totusprosesseihin? 


Voisitteko kuvata XBRL-raportoinnin vaikutuksia pääomalainojen luo- 
totuksen päätöksentekoon? 


Mitä vaikutuksia XBRL:n käytöllä voisi olla rahoitusalalla? Onko teil- 
lä mielipiteitä siitä, suuntautuvatko mahdolliset XBRL-raportoinnista 
saatavat hyödyt suuremmille vai pienille yrityksille? 


Onko teillä näkemyksiä XBRL:n vaikutuksista velkarahoitukseen? 


II 


Julkisen sektorin tarkastus, 
arviointi ja valvonta 


Tarkastuslautakunta 
kunnan ulkopuolisten 
palvelutoimintamuotojen 


Arvioij ana 


Asko Uoti 


TÄMÄN TARKASTELUN tarkoituksena on tutkia kuntalain (410/2015) 
tarkastuslautakunnalle asettaman kunnan toiminnan arviointitehtävän 
lainmukaista sisältöä ja riittävää laajuutta, kun tarkastelu rajataan kos- 
kemaan kunnan tehtäviä toteuttavia yksityisoikeudellisia toimintamuo- 
toja. Kysymys on yksityisoikeudellisten toimintamuotojen tuloksellisen 
ja tarkoituksenmukaisen järjestämisen arvioinnin tutkimuksellisesta 
tarkastelusta. Tällöin päähuomio kohdennetaan yhtäältä julkisia han- 
kintoja koskevien ostopalvelusopimusten, ja niiden myötä myös itse 
ulkoistamisen, arviointitehtävän tarkasteluun ja toisaalta kunnan yh- 
tiömuotoisen palvelutuotannon arviointitehtävän tarkasteluun. Kirjoi- 
tus perustaa oikeudelliset peruslähtökohtansa kunnan edun ja kun- 


Lili-Anne Kihn, Lasse Oulasvirta, Janne Ruohonen, Jaakko Rönkkö & Jani Wacker (toim.) 
Talous, sääntely, ohjaus — tarkastuksen ja valvonnan ajankohtaiskysymyksiä. 
Tampere: Tampere University Press 2019, 201—245. 
http://urn.fi/ URN:ISBN:978-952-359-004-5 

takonsernin kokonaisedun toteuttamisvelvollisuuteen, samalla kun 
yksityisoikeudellisten toimintamuotojen avulla toteutettavien kunnan 
tehtävien normatiivisina lähtökohtina ovat kuntaa koskevan lainsää- 
dännön ja kuntastrategian asettamat toimintavelvoitteet. Tarkastelun 
tuloksena voidaan havaita erityisesti tarkastuslautakunnan arviointi- 
tehtävän ja sitä konkretisoivan tarkastuslautakunnan arviointikerto- 
muksen sekä lainsäädännöllistä että itsehallinnollista — kunnasta it- 
sestä lähtevää — kehittämistarvetta. 


Tarkastuslautakunta kunnan ulkopuolisten palvelutoimintamuotojen arvioijana 


Kunnan toiminnan ja sen arvioinnin 
oikeudellisista lähtökohdista 


Julkisyhteisön toiminta liittyy aina tavalla tai toisella julkisten (hallinto) 
tehtävien hoitoon. Tämä on erityisen tärkeää muistaa, kun kysymys on sel- 
laisen julkisrahoitteisen toiminnan tarkastelusta, jossa palveluntuottajan, 
oikeussubjektin, oikeusasema määräytyy yksityisoikeudelliselta pohjalta. 
Julkisyhteisön näkökulmasta kysymys on näissäkin tilanteissa julkisten ja 
siten lähtökohtaisesti lakisääteisten tehtävien toteuttamisesta, joihin kyt- 
keytyy keskeisesti julkisen intressin ja julkisen vallan käyttämisen näkö- 
kulma. 

Tarkasteltaessa voimassa olevan oikeuden mukaan kunnallista toi- 
mintaa avainasemassa on käsitteen kunnan toiminta määrittely kuntalain 
(10.4.2015/410) 6.1 $:ssä. Kuntalain mukaan kunnan toiminta on ennen 
muuta kunnan ja kuntakonsernin toimintaa. Tämän lisäksi kunnan toi- 
minta käsittää ”osallistumisen kuntien yhteistoimintaan sekä muun omis- 
tukseen, sopimukseen ja rahoittamiseen perustuvan toiminnan”. Edellä 
mainitun laaja-alaisen määrittelyn myötä kunnan kaikkinaisiin tehtäviin 
kytkeytyvä kunnan toiminnan julkisoikeudellinen sääntely, ohjaus ja val- 
vonta ulottaa otteensa nykyisellään kattavasti koko kunnalliseen toimin- 
taan riippumatta siitä onko se organisoitu julkisoikeudelliselta vai yksi- 
tyisoikeudelliselta pohjalta. Kuntalain 2.1 $:n mukaan kuntalakia tulee 
soveltaa lähtökohtaisesti aina kaikkeen mikä koskee kunnan hallinnon ja 
talouden järjestämistä sekä edellä mainitussa kuntalain 6 $:ssä tarkoitettua 
kunnan toimintaa. 

Hallituksen esityksessä kuntalaiksi (HE 268/2014 vp) avataan tätä kun- 
talaissa nykyisin olevaa uutta käsitettä ”kunnan toiminta”. Esityksessä to- 
detaan ensiksikin, että käsitteen lähtökohtana on juridinen, kirjanpito- ja 
osakeyhtiölainsäädännössä tarkoitettu kuntakonserni-käsite. Se sisältää 
kunnan oman organisaation, mukaan lukien liikelaitokset, ja yhteisöt, 
joissa kunnalla on määräysvalta (kunnan tytäryhteisöt). Kuntakonser- 


1 Ks. julkishallinnon tehtävistä ja niiden toteuttamisesta esim. Mäenpää 2017, 34-38. 


203 


Asko Uoti 


niin kuuluvat myös kuntayhtymät ja yhteisöt, joissa kunnan tytäryhtei- 
söt käyttävät määräysvaltaa. Toiseksi hallituksen esityksen, ja sittemmin 
KuntaL 6.1 $:n, mukaan kunnan toiminta -käsitteeseen luetaan mukaan 
kunnan osallistuminen kuntien yhteistoimintaan sekä kunnan muu omis- 
tukseen, sopimukseen ja rahoittamiseen perustuva toiminta. Käsitteen 
alaan luettaisiin siten mukaan mm. ne yhteisöt, joissa kunta on mukana 
vähemmistöosuudella sekä erilaiset yhteistoimintaorganisaatiot, joissa 
kunnalla ei ole yksinään määräävää asemaa. Kolmanneksi kunnan toimin- 
ta -käsite sisältää myös sellaisen sopimukseen ja rahoittamiseen perustuvan 
toiminnan, jonka avulla kunta on hankkinut mm. ostopalveluja ja sopinut 
esimerkiksi verkostoista ja kumppanuuksista, joiden avulla kunta voi to- 
teuttaa tehtäviään. Tällaisessa tilanteessa kunnan toiminta ja sen ohjaus 
perustuvat ennen muuta kuntapalvelujen hankkimisesta vastaavien kun- 
nan toimielinten toimivaltakysymysten tarkasteluun. Toimielinten tulee 
siis voida huolehtia siitä, että kunnan tavoitteet toteutetaan mm. kunta- 
laisten kannalta tarkoituksenmukaisin sopimusehdoin.* 

Voidaan katsoa pitkälti edellä esitetyn valossa, että voimassa olevaan 
uuteen kuntalakiin on omaksuttu ”laaja näkökulma kunnan toimintaan”. 
Tämä merkitsee kuntaa, ja luonnollisesti siis myös kunnan toimintaa, kos- 
kevan oikeusajattelun kannalta sitä, että muun muassa kunnan johtamista, 
hankintatointa ja omistajaohjausta, kuten myös osallistumista ja vaikut- 
tamista — mitä hallituksen esitys myös nostaa esille — koskevien tekojen 
tulee palvella mahdollisimman hyvin kunnan toimintaa kokonaisuute- 
na. Kaiken tähän liittyvän ohjauksen ja luonnollisesti myös arvioinnin 
ja valvonnan tulee edesauttaa kuntakonsernin kokonaisedun (KuntaL 
47.1 $) ja kunnan edun (39 $) toteutumista. Tällaisesta viitekehyksestä 
tämä artikkeli määrittää /ainopilliset lähtökohdat ydinkunnan ulkopuolis- 
ten palvelutoimintamuotojen tarkastelulle kunnan tarkastuslautakunnan 
arviointitoiminnan kontekstissa. Kunnan tehtävien hoitamista sekä siinä 
onnistumisen arviointia ja valvontaa tarkastellaan ennen muuta kuntalain 


2 HE 268/2014 vp, 137-138. 


3 HE268/2014 vp, 138; ks. myös Harjula & Prättälä 2015, 155-159. 

mahdollistamien ohjaus- ja johtamisvälineiden kautta. Tällöin kunnan 
keskeisten toimielinten tehtävät ja niiden väliset toimivaltasuhteet kunnan 
tarkoituksen toteuttamisessa ovat niitä taustalähtökohtia, joihin artikkeli 
ja sen tarkastelut kiinnittyvät. 

Aluksi lähdetään liikkeelle kuntahierarkian huipulta eli valtuuston ase- 
masta. Kuntalain 14.1 $:n mukaan valtuusto vastaa kunnan toiminnasta ja 
taloudesta sekä käyttää kunnan ylintä päätösvaltaa. Päättäessään kunnille 
nykyisin pakollisesta kuntastrategiasta (KuntaL 37 $) valtuuston asettaa 
nimenomaisesti kunnan toiminnan ja talouden pitkän aikavälin tavoit- 
teet. Kunnallisen palvelutoiminnan näkökulmasta tätä toimivaltaa voi- 
daan pitää merkittävänä, sillä kuntastrategiapykälän 1 momentin mukaan 
kuntastrategiassa tulee ottaa huomioon muun muassa kunnan asukkaiden 
hyvinvoinnin edistäminen, palvelujen järjestäminen ja tuottaminen, kun- 
nan tehtäviä koskevissa laeissa säädetyt palvelutavoitteet, omistajapolitiik- 
ka sekä kunnan asukkaiden osallistumis- ja vaikuttamismahdollisuudet. 

Kunnallisten palvelujen järjestämisen kannalta uusimuotoisten kun- 
tastrategioiden merkitys korostuu jatkossa siksi, että niiden sisältämä 
palvelustrateginen tavoitteenasetanta on saanut erityistä huomiota EU:n 
hankintadirektiivien implementoinnin yhteydessä. Hallituksen esitykses- 
sä eduskunnalle hankintamenettelyä koskevaksi lainsäädännöksi todetaan 
uuden hankintalain (laki julkisista hankinnoista ja käyttöoikeussopimuk- 
sista (29.12.2016/1397) 2 $:n, otsikko: Lain tavoitteet, yksityiskohtaisten 
perustelujen yhteydessä, että kunnan hankintatoimen organisointia ja han- 
kintojen toteuttamista koskevassa ohjauksessa tulee tukeutua kuntastrate- 
gian mukaisiin linjauksiin koskien muun muassa palvelujen järjestämistä 
ja tuottamista, palvelutavoitteita ja omistajapolitiikkaa. Hankintojen 
suunnittelua koskevassa toteutuksessa tulee hallituksen esityksen mukaan 
huomioida nimenomaan ”(kunta)strategian sisältämiä näkökohtia, kuten 
palvelujen laatu ja vaikuttavuus, palvelujen järjestäminen ja tuottaminen, 
omistajaohjaus, alueen elinvoiman kehittäminen ja palvelumarkkinoiden 
kehittäminen”.* 


4 HE 108/2016 Vp, 71. 

Hankintalain 2.2 $:n mukaisella laatu-ulottuvuutta korostavalla os- 
topalveluhankintatoiminnalla tulisi lain yksityiskohtaisten perustelujen 
mukaan pyrkiä kiinnittämään riittävästi huomiota siihen, että hankinnan 
lopputulos vastaa kunnallisen hankintayksikön ja hankinnan käyttäjien 
tarpeita ja tavoitteita muun lainsäädännön vaatimukset huomioon ottaen.’ 
Hankintojen suunnittelulla, ja toki myös itse hankinnoilla, on suuri mer- 
kitys ajatellen kuntastrategian hankintastrategisen tavoitteenasettelun to- 
teutumista. Erityisesti siltä osin kuin kunnallisia tehtäviä toteutetaan ja or- 
ganisoidaan yhtiömuotoisesti, edellä lausutut palveluhankintoja koskevat 
laatu- ja muut, viime kädessä toiminnalliset, vaatimukset koskevat myös 
kunnallisen yhtiömuotoisen toiminnan järjestämistä sekä itse toiminnan 
seurannan ja arvioinnin toteuttamista.* Tätä painottaa myös kuntastrate- 
gian omistajapolitiikan (KuntaL 37.1 $ kohta 4) määrittelytehtävä (erityi- 
sesti palvelujen yhtiöperustaista tuottamista koskevilta osin) ja omistajaoh- 
jauksen periaatteista ja konserniohjeesta päättäminen valtuuston toimesta 
(KuntaL 14 $ kohta 4). 

Kunnan toiminnan ohjaamisen ja valvonnan kannalta aiemmin mai- 
nitun kuntastrategiapykälän 2 momentti on merkittävä: se velvoittaa mää- 
rittelemään kuntastrategiassa myös strategian toteutumisen arvioinnin ja 
seurannan. Vaikka kuntalaki ei määrää sitä, millä tavoin kuntastrategian 
seuranta ja arviointi tulee toteuttaa, se kuitenkin velvoittaa yksiselitteisesti 
valtuuston järjestämään strategian seurannan ja valvonnan. Hallituksen 
esityksessä kuntalaiksi kuntastrategian seurannan ja arvioinnin luonteva- 
na toteutuksena pidetään näiden toimien liittämistä osaksi kunnan talous- 
arvio- ja tilinpäätösprosesseja. Koska kuntalain esitöissä kuntastrategian 
toteutumisen seurannasta ja arvioinnista ei lausuta enempää, voidaan kat- 
soa, että siitä päättäminen jää lähtökohtaisesti kunnallisen itsehallinnon 
asiaksi, kunhan tällöin vain kunnan edun (mm. KuntaL 39 $) ja kuntakon- 


5 Ks. tässä mielessä erityisesti hankintalain 12 luku palvelun käyttäjien tarpeiden huo- 
mioon ottamisen velvoitteista. 


6 Harjula & Prättälä 2015, 328. 

sernin kokonaisedun (KuntaL 47.1 $)7 toteutuminen tulevat turvatuiksi ja 
mahdollisimman hyvin edistetyiksi. 

Kun ajatellaan kunnan toimintaa ja erityisesti siihen sisältyvän palvelu- 
tuotannon tarkastelua kokonaisuutena, avainasemaan nousevat myös kun- 
tastrategiaa yksityiskohtaisemmat kuntapalvelujen ohjausvälineet. Tällöin 
kuitenkin ne ohjaukselliset keinot mitä kuntapäättäjillä — sekä luottamus- 
henkilöillä toimielimineen että myös luottamushenkilöiden tukena ole- 
villa johtavilla viranhaltijoilla — on käytettävissään suhteessa kunnallisen 
palvelutuotannon eri muotoihin eriytyvät. Selkeyden vuoksi tässä artik- 
kelissa erotetaan kolme palvelutuotannon päätyyppiä: ydinkunnan har- 
joittama palvelutuotanto, kunnan ulkoistama palvelutuotanto ja kunnan 
yhtiömuotoinen palvelutuotanto. Lisäksi voidaan erottaa hallinto-oikeu- 
dellisessa mielessä kevennetty ydinkunnan palvelutuotantomuoto, kunta- 
palvelujen tuottaminen kunnallisessa liikelaitosmuodossa. 

Tarkasteltaessa lähemmin kunnallisia palvelutuotantomuotoja voidaan 
havaita, että niiden ohjaukseen, ja siten julkisoikeudellisessa mielessä näi- 
den toteuttamiseen, liittyy kuntaorganisaation puitteissa varsin erilaisia 
poliittisen/toiminnallisen ja hallinnollisen ohjaamisen muotoja. Ohjaus- 


8 


muotojen” sisällössä ja myös oikeudellisessa perustassa on huomattavia 


eroavaisuuksia — käytännössä mahdollisuuksia ja rajoitteita. 


Kuntapäättäjiä julkisoikeudellisessa mielessä lähimpänä ole- 
va palvelutoiminnan organisointimuoto on ydinkunta- eli 
viranomaistoimintaperustainen kuntapalvelutuotanto. Tätä 
Suomessa yleisintä palvelutuotantomuotoa toteuttaa kunnalli- 
nen henkilöstö. Sen mukaiseen toimintaan voidaan vaikuttaa 
kunnallisen poliittisen prosessi puitteissa kaikkein suorimmin. 
Toiminnan tavoitteenasetannan ja sen toteutumisen seuranta ja 
muu arviointi on lähtökohtaisesti kaikkein yksinkertaisinta ja 


7 Ks. Harjula & Prättälä 2015, 375. 


8 Mäenpää 2017, 37, 239. 

pelkistetyintä verrattuna kunnan ulkoistamaan ostopalvelutoi- 
mintaan ja kuntayhtiöperustaisen palvelutuotantoon.? 

Kun tarkastelun kohteena on ulkoistettu kunnallinen palve- 
lutuotanto, itse päätösprosessit, niiden ohjaaminen ja valvonta 
sekä monimutkaistuvat että tavallaan myös oikeudellistuvat. 
Tämä johtuu palveluntuotantoprosesseihin kytkeytyvistä lu- 
kuisista yksityiskohdista ja erityisesti siitä, että palvelutuotanto 
ei ole tässä palveluntuotantovaihtoehdossa enää vain kunnan 
sisäinen asia. Tällöin itse palveluntuottaja on keskiössä palve- 
lujen tuottamista koskevine oikeuksineen ja velvollisuuksineen 
ja niihin kytkeytyvine oikeudellisine kysymyksineen. Tällai- 
sia palvelutuotannon sisältöön vaikuttavia tekijöitä ovat mm. 
julkisten hankintojen ohjaamiseen liittyvät lainsäädännölliset 
puitteet, hankintasopimustematiikka ja sopimusohjaukselli- 
set kysymykset, tuottaja—palvelun käyttäjä -asetelmaan liittyvä 
problematiikka ja ostopalvelujen valvontaan liittyvät oikeudel- 
liset kysymykset.'* 

Kunnalliseen toimintaan ja päätöksentekoon kytkeytyvä yk- 
sityisoikeudellinen sääntelyvaikutus on huomattavassa roolissa 
myös kunnan yhtiömuotoisen palvelutuotannon kontekstissa. 
Uuden kuntalain myötä yhtiömuotoisen kunnallisen palvelu- 
tuotannon tarkastelua voidaan toteuttaa kuitenkin nykyisin 
kuntanäkökulmasta katsottuna varsin kattavasti. Tähän tarjoaa 
aiempaa enemmän julkisoikeudellisiin oikeussääntöihin kiin- 
nittyviä mahdollisuuksia uuden kuntalain kuntakonserniin, ja 
sen puitteissa yksityisoikeudellisiin yhteisöihin kuten kuntayh- 
tiöihin, kohdentuva ohjaus- ja valvontasääntely (erit. 46—48 §:t). 


Kun tarkastelun kohteena on kunnan toiminnan ja erityisesti sen jär- 
jestämisvelvollisuuden alaan kuuluvan palvelutuotannon arviointi, on 
perusteltua lähteä liikkeelle arvioinnin käsitteen ja sen oikeudellisten 
ulottuvuuksien selvittämisestä. Oikeusjärjestykseen kiinnittyvistä läh- 
tökohdista katsottuna arvioinnin ja arviointitoiminnan kehityshistorian 
voidaan nähdä palautuvan käsitteen valvonta yhteyteen. Valvonnan käsite 


? Kulla 2018, 7-12, 27-34. 


10 Ks. esim. Määttä & Voutilainen 2017, 45, 216-217, 436-439, 447-449. 

on kuitenkin melko vaikeasti täsmennettävissä eikä sille ole annettavissa 
oikeudellisessa mielessä täysin yksiselitteistä merkityssisältöä.' Valvonta 
liittyy lähtökohtaisesti aina relaatioihin, joiden puitteissa valvontasuhteet 
ovat hierarkkisia. Valvontasuhteisiin kytkeytyy paitsi organisaationäkö- 
kulmaa, niin myös toimivaltaa ja tehtävien jakoa koskevia kysymyksiä. 
Tällöin johtamisen ja valvonnan muodostamaa kokonaisuutta voidaan 
kutsua — yleishallinto-oikeudellisessa mielessä — ohjaukseksi.'* 
Oikeudellisessa mielessä ohjaus on käsitteellisiltä lähtökohdiltaan 
(yleisluonteista) hallinnollista päätöksentekoa”, joka on perinteisesti liit- 
tynyt pohjoismaisessa oikeudellis-hallinnollisessa traditiossa julkistalou- 
den suunnitteluun, hallinnolliseen norminantoon ja valtionapujärjestel- 
mään. Kaarlo Tuorin mukaan nimenomaan ohjauskompetenssi implikoi 
myös tiettyä valvontatoimivaltaa.'* Itse valvonnan oikeudellisen sisällön 
ja oikeusvaltiollisen merkityksen kannalta tulosohjaus- ja tuloksellisuus- 
ajattelu on muuttanut valvonnan juridista asemaa ja merkitystä julkisen 
vallan tehtävien toteutuksessa. Kyse on nykyisin aiempaa hienosyisem- 
mästä toiminnan onnistuneisuuden tarkastelusta. Tämän vuoksi myöskään 
julkisyhteisöllisen toiminnan tarkastelua ei ole mahdollista toteuttaa enää 
yksinomaan perinteisen laillisuusvalvonnan keinoin. Tarvitaan kokonais- 
valtaista valvontaan kytkeytyvää näkökulmaa, joka sisältää myös palve- 
lutoiminnassa aikaansaadun laadun tarkastelun. Uusissa julkisen vallan 
tehtävien toteuttamista koskevien palvelutehtävien onnistuneisuuden 
tarkasteluissa keskiöön ovat nousemassa tehtävien tosiasialliset sisällöt eli 
kyse on siitä, mitä ”putken päästä valmistuu, kun hallinto on tehnyt tehtä- 
vänsä”.'* Kysymykseen tulevat mm. tuotettujen palvelujen laadun aikaan- 
saamiseen kohdentuvien resurssien käytön tarkastelut. Voidaankin sanoa, 
että kyse on jatkossa yhä enemmän kunnalliseen tehtävienhoitoon koh- 


Ks. valvonnan ulottuvuuksista esim. Kulla 2018, 369—370. 
Ks. tästä aihepiiristä Tuori 1983, 369-370; ks. myös Mäenpää 2017, 238—239. 
Ks. tästä tematiikasta Kulla 2018, 283—284. 
Tuori 1983, 410. 


Virtanen 2007, 18. 

dentuvien perinteisten sanktioperustaisten valvontatehtävien täydentymi- 
sestä erityyppisillä kvantitatiivisilla ja kvalitatiivisilla arviointitehtävillä, 
joiden fokus on harjoitetun toiminnan onnistuneisuuden selvittämisessä. 

Tutkimuskirjallisuudessa julkisyhteisöllisen toiminnan arvioinnin 
käsitteestä on esitetty runsaasti erilaisia määritelmiä ja luokituksia. Suuri 
yksimielisyys vallitsee kuitenkin siitä, että olennaista arvioinnissa ja sen 
käsitteessä on käytännössä lähes aina arvioinnin ytimen vahva yhteys ar- 
vottamiseen eli sen osoittamiseen, onko jokin asia tai asiantila hyvin vai 
huonosti, arvokas vai arvoton tai hyödyllinen tai hyödytön, parempi tai 
huonompi kuin jokin toinen asia tai asiantila'*. 

Pentti Meklinin'? mukaan arvioinnin, ja samalla siis arvottamisen, pe- 
rustaksi tarvitaan kriteereitä, joihin vertaamalla voidaan tehdä arvottavia 
päätelmiä tarkastelukohteen tilasta, sen hyvyydestä tai huonoudesta. Tässä 
mielessä arviointi voi olla tavoite- tai standardivertailua, poikittaisvertai- 
lua ja pitkittäisvertailua. Kunnan ja kuntakonsernin toiminnan tarkaste- 
lun välineenä arviointi on kuitenkin selkeimmillään silloin, kun arviointi, 
käytännössä tilivelvollisuusarviointi, on lähellä perinteisen valvontatoi- 
minnan jäsennystä. Sen sijaan, kun kysymys on niin sanotusta toiminnan 
yleiseen kehittämiseen liittyvästä arvioinnista, mikä sinänsä on myös hy- 
vin tärkeää, arvioinnin oikeusvaikutukset ovat huomattavasti vaikeammin 
hahmotettavissa.'? 

Suomessa kunnan tarkastuslautakunnan keskeisiin tehtäviin kuuluva 
kunnan ja kuntakonsernin toiminnan arviointi kytkeytyy lähtökohdil- 
taan varsin yksiselitteisesti kunnallisen toiminnan tavoitteiden asettami- 
sen sisältöihin ja siihen liittyvään problematiikkaan." Tavoitteiden aset- 
tamisongelmat heijastuvat tällöin luonnollisesti myös arviointiin. Voidaan 
sanoa, että tavoitteiden muoto ja sisältö määrittävät paljolti sitä, paljonko 
tarkastuslautakunnalle jää tilaa ”omalle arvottamiselle”. 


Ks. esim. Vedung 1997, 2-3. 
Meklin 2001, 111. 
Oulasvirta 2007, 109-111. 


Ks. tästä Myllymäki 2007, 322—324, 329. 

Kunnallisen toiminnan puitteissa kunnallisen palvelutoiminnan ja sen 
toteutumisen arviointi kytkeytyy nimenomaan ydinkunnan toiminnan 
keskeisten ohjausvälineiden/-dokumenttien ympärille. Näitä ovat edellä 
tarkastellun kuntastrategian lisäksi kunnan talousarvio ja -suunnitelma, 
tilinpäätös- ja konsernitilinpäätös sekä toimintakertomus eli sisällöllisessä 
mielessä selvitys valtuuston asettamien toiminnan ja talouden tavoitteiden 
toteutumisesta kunnassa ja kuntakonsernissa. (Ks. KuntaL 13 luku, Kun- 
nan talous.) Luonnollisesti nämä ohjausvälineet ja niiden antaman infor- 
maation hyödyntäminen mahdollistavat osaltaan myös kunnan ulkopuo- 
listen palvelutoimintamuotojen arvioinnin. 


Tarkastuslautakunnan asema ja tehtävät kunnan 
ja kuntakonsernin toiminnan arvioinnissa 


Kunnan tarkastuslautakuntaan sovelletaan lautakuntia koskevia säännök- 
siä, jollei toisin ole säädetty. Sillä on tästä huolimatta myös eräänlainen 
erityisasema muiden lautakuntien joukossa. Koska tarkastuslautakunta 
ei tuota varsinaisesti kuntalaisille suunnattuja palveluja, sitä ei pidetä siksi 
aina tavanomaisena kunnallisena lautakuntana. Tätä erityisasematulkin- 
taa perustelee osaltaan myös se tosiasia, jonka mukaan tarkastuslautakunta 
keskittyy kunnanhallituksen ja sen alaisen ns. toteuttavan hallintokoneis- 
ton toiminnallisten suoritusten arviointiin. 

Kuntalain mukaisessa johtamisjärjestelmässä tarkastuslautakunnan 
asemaa leimaava keskeinen piirre on puolestaan juuri se, että tarkastus- 
lautakunnan asema ja toiminta rakentuvat nimenomaisesti riippumatto- 
miksi kunnanhallituksesta. Näin on ennen muuta siksi, että tarkastuslau- 
takunnan tehtävien ja toiminnan keskiössä, ja sitä myöden lautakunnan 
arviointitoiminnan kohteena, on valtuuston kunnalle ja kuntakonsernille 
asettamien tavoitteiden toteutuminen. Tavoitteiden konkreettinen toteut- 

tamisvastuu on kuntalaissa puolestaan säädetty kunnanhallitukselle ja sen 
alaiselle hallintokoneistolle.?* 


Kunnanhallituksen ja/tai valtuuston taholta voi kuitenkin esiin- 
tyä vähintäänkin lieviä vaikuttamisyrityksiä tarkastuslautakun- 
nan asemaan liittyen. Näin on tapahtunut mm. Lahdessa, kun 
kaupungin valtuustotoimikunnan toimivaltaan kuuluvaksi kaa- 
vailtiin kaupunginhallituksessa hallintosääntömuutoksin uutta 
tehtävämuotoilua ”seurata, valvoa ja koordinoida tarkastuslau- 
takunnan toimintaa suhteessa kaupunginvaltuustoon”. Tämä 
olisi ollut yksiselitteisesti kaupungin tarkastuslautakunnan toi- 
mivalta- ja tehtäväpiirin kannalta kuntalain sääntelyn vastaista 
ja siten laitonta. Myös kaupunginhallituksen kokouksessa muu- 
tetun valtuustotoimikunnan tehtäviä koskevan päätösesityksen 
muotoilu ”koordinoida kaupunginvaltuuston puolesta tarkas- 
tustoimintaa, sen resursseja ja yleistä kehittämistä yhteistyössä 
tarkastuslautakunnan ja tarkastustoimen kanssa? muodostui 
epätarkkana yhä melko ongelmalliseksi, vaikka sen valtuusto- 
toimikunnalle antama tehtävämääritys ja toimivalta eivät enää 
olleetkaan suoranaisesti tarkastuslautakunnan tehtäviä ja toimi- 
valtaa vähentäviä. Myös tämänkaltainen valtuustotoimikunnan 
tehtävien ja toimivallan määrittely olisi omiaan vaarantamaan 
kaupungin tarkastuslautakunnan tehtävienhoidon puolueetto- 
muutta ja riippumattomuutta. Toisin sanoen, jos kunnan tarkas- 
tuslautakunta ei ole yksiselitteisen riippumaton asemansa osalta 
kunnanhallituksesta, se ei voi luotettavasti arvioida, miten halli- 
tus on suoriutunut sille asetetuista tehtävistä.?' 


Tarkastuslautakunnan lakisääteisyys (muista kunnallisista lautakunnista 
poiketen), suora valtuuston alainen asema ja edellä tarkasteltu riippumat- 
tomuus korostavat tarkastuslautakunnan toimintapoliittista liikkumatilaa 
ja vastuuta. Tällaiseen toimielinasemaan perustuen tarkastuslautakunnal- 
la on mahdollisuus lisätä koko kunnallisen valvontajärjestelmän arvostusta 
ja sen uskottavuutta. Tarkastuslautakunta ei ole päivänpolitiikan tekemis- 


20 Harjula & Prättälä 2015, 796-801. 


2 Ks. Lahden kaupunki, valtuuston kokous 10.12.2018, § 141. 

tä varten vaan kysymys on ennen muuta yhdestä merkittävästä kunnallises- 
ta instituutiosta, jonka toimesta tulee arvioida, miten poliittisten päättäji- 
en, viime kädessä kunnallisten toimielinten, toiminnan tuloksena tärkeät 
kunnallisen toiminnan keskeiset suuntaviivat ja tavoitteet toteutuvat. 
Tässä mielessä tarkastuslautakunnan toiminta on parhaimmillaan, kun se 
on riittävän pitkäjänteistä ja laaja-alaista eli nähdään niin sanotusti ”metsä 
puilta? sekä jatkuvaa ts. paljolti valtuustokausista ja niiden poliittisista suh- 
danteista riippumatonta. Näin voidaan katsoa myös parhaiten toteutu- 
van kunnan edun ja kuntakonsernin kokonaisedun. Tarkastuslautakunta 
on siten itse asiassa avainasemassa sen suhteen miten hyvin ja omaehtoisesti 
kunnallinen itsehallinto kussakin kunnassa toteutuu. 

Tarkastuslautakunnan tehtävistä säädetään kuntalain tarkastuslauta- 

kuntaa ja sen tehtävien nimenomaista sääntelyä koskevan pykälän puit- 
teissa. Kuntalain 121 $:n (”Tarkastuslautakunta”) 2 momentin mukaan 
tarkastuslautakunnan tehtävänä on: 

1) valmistella valtuuston päätettävät hallinnon ja talouden tarkastusta 
koskevat asiat; 

2) arvioida, ovatko valtuuston asettamat toiminnan ja talouden tavoit- 
teet kunnassa ja kuntakonsernissa toteutuneet ja onko toiminta jär- 
jestetty tuloksellisella ja tarkoituksenmukaisella tavalla; 

3) arvioida talouden tasapainotuksen toteutumista tilikaudella sekä 
voimassa olevan taloussuunnitelman riittävyyttä, jos kunnan ta- 
seessa on kattamatonta alijäämää; 

4) huolehtia kunnan ja sen tytäryhteisöjen tarkastuksen yhteensovit- 
tamisesta; 

5) valvoa 84 $:ssä säädetyn sidonnaisuuksien ilmoittamisvelvollisuu- 
den noudattamista ja saattaa ilmoitukset valtuustolle tiedoksi; 

6) valmistella kunnanhallitukselle esitys tehtäviään koskeviksi hal- 
lintosäännön määräyksiksi sekä arvioinnin ja tarkastuksen talous- 
arvioksi. 


2 Ainasvuori, M., Ainasvuori, O., Hurmola-Remmi, Kenni, Kiviaho, Mäntyharju, Ol- 


lila & Oulasvirta 2011, 25-26. 

Tarkastuslautakunnan tehtävät, ja tämän artikkelin tarkastelun kannalta 
erityisesti kuntalain 121.2 §:n 2 kohdan arviointitehtävän laajuus, jättävät 
kunnalle ja konkreettisesti itse kunnan tarkastuslautakunnalle laajahkon 
liikkumatilan määritellä lautakunnan arviointitehtävän alaa ja sisältöä. 
Tätä tulkintaa korostaa myös edellä tarkastellun tarkastuslautakuntapy- 
kälän 2 momentin 6 kohta, joka antaa tarkastuslautakunnalle itselleen 
laajan harkintavallan valmistella kunnanhallitukselle esityksiä tehtäviään 
koskeviksi hallintosäännön määräyksiksi sekä arvioinnin ja tarkastuksen 
talousarvioksi. Tätä laajaa tarkastuslautakunnan oikeutta ja mahdollisuut- 
ta määritellä kunnanhallituksen kannanotoista riippumatta tehtäväkent- 
täänsä rajoittaa kunnanhallituksen taholta vain hallintosäännön ja ta- 
lousarvioesityksen yhteensovittamiseen liittyvä perusteltu syy. Säännöksen 
suoran tulkinnan ja myös sen lainvalmisteluaineistoperustaisen tulkinnan 
mukaisesti tällainen rajoittamissyy voisi olla luonteeltaan lähinnä tekni- 
nen. Kyseisellä sääntelyllä lainsäätäjä on selvästikin halunnut turvata sekä 
tarkastuslautakunnalle kuuluvat intressit hallintonsa ja taloutensa järjes- 
tämisessä että kunnanhallitukselle kuntayhteisön sisällä kuuluvat yleiset 
intressit kunnan hallinnosta ja taloudesta vastaavana toimielimenä.?? 
Tarkastuslautakunnan arviointitehtävän suurehkoa liikkumatilaa ja si- 
ten samalla erityistä itsehallinnollista merkitystä korostaa myös tarkastus- 
lautakunnan ja sen tehtävien keskeinen asema nimenomaisesti kuntalain 
14 luvun?‘ puitteissa. Itseasiassa koko kyseistä kuntalain osa-aluetta koske- 
va sääntely rakentuu juuri tarkastuslautakuntaa koskevan sääntelyn (121 $) 
ympärille: laaja ja periaatteellisesti merkittävä tarkastuslautakuntapykälä 
on koko luvun ensimmäinen ja siten hyvin keskeinen sääntelykokonaisuus 
kunnan hallintoa ja tarkastusta koskevassa säännöskokonaisuudessa. Kai- 
kissa muissa 14 luvun pykälissä tarkastus- ja arviointitehtäviä niin tilintar- 
kastuksen kuin tarkastuslautakunnan toiminnankin osalta tarkastellaan 
juuri suhteessa tarkastuslautakuntaan. Esimerkiksi kuntalain 123.2 $:n 
mukaan tilintarkastajan tulee noudattaa valtuuston ja tarkastuslautakun- 


233 Harjula & Prättälä 2015, 799. 


4 . . s.. . . 
4 Nimikkeeltään ”Hallinnon ja talouden tarkastus”. 

nan antamia ohjeita, jolleivat ne ole ristiriidassa lain, hallintosäännön tai 
julkishallinnon hyvän tilintarkastustavan kanssa. Myös kuntalain 124.1 $ 
antaa tarkastuslautakunnalle varsin laajat oikeudet saada kunnan viran- 
omaisilta tietoja ja nähtäväkseen asiakirjoja, joita se pitää tarpeellisina 
arviointitehtävän hoitamiseksi. Tarpeellisuusarvioinnin tässä kohden to- 
teuttaa siis itse tarkastuslautakunta eikä esimerkiksi tilintarkastaja tai muu 
oikeussubjekti. 

Voidaan sanoa, että kuntaa ja kuntakonsernia koskevien toiminnan ja 
talouden tavoitteiden arviointi sekä sen arviointi onko toiminta järjestetty 
tuloksellisella ja tarkoituksenmukaisella tavalla on pitkälti kunnasta it- 
sestään ja varsinkin sen tarkastuslautakunnan omista linjauksista kiinni. 
Nimenomaan tarkastuslautakunnan toimivallan laajuus on merkittävässä 
määrin juuri lautakunnan omissa käsissä. Toki tämän toimivallan tosiasi- 
alliseen laajuuteen ja käyttöön vaikuttaa hyvin todennäköisesti myös se, 
ovatko tarkastuslautakunnan jäsenet valtuutettuja, muita luottamushen- 
kilöitä vai vain’ kunnan asukkaita/jäseniä. Mikäli tarkastuslautakunnan 
jäsenet ovat lautakunnan puheenjohtajaa ja varapuheenjohtajaa lukuun 
ottamatta (kuten kuntalaki edellyttää) muita kuin valtuuston ja kunnan 
muiden toimielinten, pl. kunnanhallitus, luottamushenkilöitä, voi int- 
ressinäkökulmasta nähdä, että tarkastuslautakunnan toiminnan luonne 
muodostuu todennäköisesti enemmän ulkopuoliseksi suhteessa kunnan 
toiminnan tuloksellisuuden, tarkoituksenmukaisuuden ja valtuuston aset- 
tamien tavoitteiden tarkasteluun kuin mitä tällainen tarkastelu tulee ole- 
maan, kun koko tarkastuslautakunta koostuu yksinomaan valtuutetuista 
ja kunnan muista luottamushenkilöistä. Viimeksi mainitussa tapauksessa 
kysymys on siis siitä, että tarkastuslautakunnan jäsenet arvioivat osaltaan 
myös omaa toimintaansa valtuutettuina ja/tai lautakuntien jäseninä. Yhtä 
kaikki tämä tarkastuslautakunnan jäsenyyttä määrittävä kuntalain (75 $) 
sääntely ja tarkastuslautakunnan itsensä itselleen ottama toimivalta ja sen 
käytön ala vaikuttavat siihen millaiseksi tarkastuslautakunnan arviointi- 


tehtävien luonne — ennen muuta niiden sisältö ja laajuus — muodostuu. 


5 Ks. myös Harjula & Prättälä 2015, 518—520. 

Tarkastuslautakunnan asemaa ja tehtäväkenttää on 2000-luvulla 
tarkasteltu muutamissa tieteellisissä (mm. tilintarkastuksen ja arvioin- 
nin maisteriohjelman opinnäytetöissä) ja käytännöllisissä (mm. Suomen 
Kuntaliiton yleiskirje- ja ohjeluonteiset tarkastelut?*) teksteissä. Näiden 
tarkastelujen puitteissa tarkastuslautakunnan asemasta ja tehtävistä on 
muodostunut melko moniulotteinen kokonaiskuva, vaikka yhä vieläkin 
tämä tematiikka vaatii selvitys- ja tutkimustyötä. Erityisesti oikeudellisil- 
le tarkasteluille on tarvetta. Niinpä esimerkiksi 2010-luvun alkupuolella 
esitetyt käsitykset tarkastuslautakunnan tehtävien suppeasta ja laajasta 
tulkinnasta kaipaavat päivittämistä, varsinkin kun otetaan huomioon se 
säädännäisestikin muuttunut toimintaympäristö missä konstellaatios- 
sa uuden kuntalain tarkoittama ”kunnan toiminta” nykyisin tapahtuu. 
Tästä laajentuneesta kunnan toiminta -käsitteen muutoksesta johtuen jo 
pelkästään tarkastuslautakunnan arviointitoiminnan kohdennus yhdessä 
pakollisen kuntastrategian julkisesti ja yksityisesti tuotettuun palvelutoi- 
mintaan kohdistuvan tarkastelun kanssa muodostaa sellaisen kunnallisen 
toiminnallisen kokonaisuuden, joka väistämättä siirtää kunnan (palvelu) 
toiminnan arvioinnin painopistettä laaja-alaisempaan ja julkinen-yksityi- 
nen-akselilla myös aiempaa enemmän yksityisen (esim. ostopalvelutoimin- 
nan ja yhtiöitetyn toiminnan) toiminnan tarkastelun suuntaan. Tällöin on 
välttämätöntä, jotta mm. kuntastrategian toteutumisen seuranta varsin- 
kin kunnan toimintakertomusinformaation kautta tulisi asianmukaisen 
tarkastelun kohteeksi, arvioida myös kunnallisen päätöksenteon sisältöjä 
muun muassa vaihtoehtoisten toimintatapojen ja -skenaarioiden näkökul- 
masta. Tarkastuslautakunnan tehtävien painopisteen onkin nyttemmin 
välttämätöntä siirtyä lisää niin sanotun laajan tulkinnan suuntaan, kun 


26 Ks. mm. Suomen Kuntaliiton yleiskirje 21.10.1996. Kuntaliitto, yleiskirje 46/1996: 


Tarkastuslautakunta ja tilintarkastajat; Suomen Kuntaliiton yleiskirje 31.10.2000. Kun- 
taliitto, yleiskirje 31/80/2000: Suositus valtuustotason arvioinnista; Suomen Kuntaliiton 
yleiskirje 26.10.2006. Kuntaliitto, yleiskirje 17/80/2006: Suositus arvioinnista kuntien 
valtuustoille; Suomen Kuntaliiton yleiskirje 8.6.2011. Kuntaliitto, yleiskirje 8/80/2011: 
Suositus vaikutusten ennakkoarvioinnista kunnallisessa päätöksenteossa; Suomen Kun- 
taliiton yleiskirje 12.1.2017. Kuntaliitto, yleiskirje 4/2017: Valtuustokauden 2013-2017 
työskentelyn arviointi. 

kyse on tarkastuslautakunnan (tarkoituksenmukaisista) tehtävistä uuden 
kuntalain puitteissa.? Yksiselitteinen normatiivinen ja erityisesti lakipe- 
rustainen sääntely on toki edelleen melko niukkaa. 

Vanhan kuntalain (365/1995) ollessa kokonaisuudessaan voimassa vie- 
lä vuoden 2015 huhtikuun loppuun asti, oli myös tarkastuslautakunnan 
arviointitehtävä säädännäisesti suppeampaa ("ovatko valtuuston asettamat 
toiminnalliset ja taloudelliset tavoitteet kunnassa ja kuntakonsernissa to- 
teutuneet”) kuin mikä on tilanne nykyisen tarkastuslautakuntapykälän 
osalta. Toisaalta myös muu kuin itse konkreettinen tarkastuslautakunta- 
pykälän mukainen, vain pakollinen’, sääntely edellyttää kunnan toimin- 
nan ohjaukselta, valvonnalta ja muulta tarkastelulta aiempaa kokonais- 
valtaisempaa ja laadukkaampaa soveltamista. Osaltaan kysymys on myös 
kunnan oman päätös- ja vaikuttamisvallan määrittelystä uudistuvassa 
kunnallisessa (ja mahdollisesti maakunnallisessa) toimintaympäristössä. 
Koska nyt voimassa olevan tarkastuslautakunnan tehtävän määrityssäänte- 
lyn mukaan tarkastuslautakunnan pitää arvioida onko toiminta järjestetty 
tuloksellisella ja tarkoituksenmukaisella tavalla, tämän voi perustellusti 
katsoa edellyttävän muutakin kuin vain jälkikäteistä ja passiivista tapah- 
tuneen toiminnan tai toimimattomuuden” raportointia. Moderneissa 
johtamisopeissa ja -järjestelmissä proaktiivinen johtaminen edellyttää 
väistämättä aina enemmän tai vähemmän kehittynyttä inhimillisten ja 
taloudellisten voimavarojen käytön tarkastelua ja arviointia. Niinpä myös 
tarkastuslautakunnan suorittaman arviointityön tulee olla jatkossa aiem- 
paa kehittämisorientoituneempaa. Kuntakentässä tämä koskee luonnol- 
lisesti ennen muuta julkisten palvelujen kehitystyötä, jossa keskeisellä ja 
välttämättömällä sijalla on palvelujen riittävä saatavuus sekä lainmukainen 
ja julkisyhteisönäkökulmasta tarkoituksenmukainen palvelujen sisältö ja 
laatu.?3 


27 Ks. tästä tematiikasta Ainasvuori, M., Ainasvuori, O., Hurmola-Remmi, Kenni, Ki- 


viaho, Mäntyharju, Ollila & Oulasvirta 2011, 30—35. 


28 Ainasvuori, M., Ainasvuori, O., Hurmola-Remmi, Kenni, Kiviaho, Mäntyharju, Ol- 


lila & Oulasvirta 2011, 110-111. 

Vaihtoehtoiset palvelujen tuottamistavat kytkevät kunnallisen arvioin- 
tityön yhä kiinteämmin erilaisten käytettävissä olevien toiminnallisten ja 
taloudellisten resurssien yhteyteen. Näin on erityisesti siksi, että palvelu- 
jen tuottamisella on jatkuvasti yhä suurempi merkitys julkisten tehtävien 
ja kuntalaisten (palvelu)oikeuksien toteuttamisessa. Itse asiassa arvioinnin 
merkitys niin toiminnallisesti kuin oikeudellisestikin on kasvanut, ja edel- 
leen kasvaa, kunnallisessa päätöksenteossa. Tällöin erityisesti eri tavoin 
kuten julkisesti tai yksityisesti tuotettujen palvelujen yhdenvertaisen tar- 
kastelun toteuttaminen nousee avainasemaan niin palveluorganisaatioiden 
toiminnan kuin kuntalaisten palveluoikeuksien saavuttamisen vertailun ja 
arvioinnin näkökulmista. 

Kuvattu kunnallisen arviointitoiminnan muutos ei ole kuitenkaan eri- 
tyisen selvästi näkyvissä esimerkiksi Suomen Kuntaliitto kunnille tuotta- 
massa kunnan taloutta sekä tarkastusta ja valvontaa koskevassa ohjeistuk- 
sessa ja informoinnissa. Esimerkiksi uuden kuntalain myötä Kuntaliiton 
sivuille päivitetyssä dokumentissa Kunnan tarkastuslautakunnan tehtävät 
pitäydytään sangen yleisluonteisessa ja melko suppeassa kunnan tarkas- 
tuslautakunnan tehtävien tarkastelussa. Tässä tarkastelussa sen enempää 
kuntakonsernin toiminnan arviointi kuin kunnan ulkopuolisten palve- 
lutoimintamuotojen tarkastelukaan eivät juuri nouse esille. Ylipäätänsä 
arvioinnin kohteilla, mitä tulee esimerkiksi kunnan palvelutoiminnan 
erilaisten organisointimuotojen tarkasteluun, on kyseisessä dokumentissa 
huomattavan vähäinen (lähes olematon) näkyvyys ja sitä kautta luonnol- 
lisesti myös vähäinen merkitys. Arvioinnin sisältöä tarkastellaan erikseen 
mutta lähtökohtaisesti vain kaikenlaista kunnallista (palvelu)toimintaa 
koskien. Tältä osin dokumentin merkittävimpänä kirjauksena voi pitää 
seuraavia asiakohtia: 


Talousarviossa asetettujen tavoitteiden lisäksi tarkastuslau- 
takunta voi harkitsemassaan laajuudessa arvioida esimerkiksi 
kuntastrategiassa asetettujen tavoitteiden toteutumista sekä sitä 
toteuttavatko talousarviossa asetetut tavoitteet kuntastrategiaa. 
Kuntastrategia tulee pakolliseksi asiakirjaksi vuonna 2017. 

Tavoitteiden toteutumisen arvioinnin lisäksi tarkastuslau- 
takunta voi arvioida myös kunnan toiminnan, toimintatapojen 
ja palvelujen järjestämisen tuloksellisuutta ja tarkoituksenmu- 
kaisuutta. Tarkastuslautakunnan ei tule kuitenkaan puuttua 
operatiiviseen toimintaan ja päivän politiikkaan. Tuloksellisuus 
on kokonaistavoitteiden saavuttamista ilmaiseva yläkäsite, joka 
sisältää taloudellisuuden, tuottavuuden ja vaikuttavuuden sekä 
panosten, tuotantoprosessin ja tuotosten osalta myös laadun. 
Tarkoituksenmukaisuuden arvioinnilla tarkoitetaan yleensä ar- 
viointia, jossa ei ole ennakolta asetettua tai sitovaa päätöstä, vaan 
asioiden tilaa arvioidaan arvioijan itsensä asettaman kriteerin 
perusteella. Toimintaa voidaan tällöin arvioida esim. lainsää- 
dännön perusteella. Kriteerit ja arviointimenetelmät on syytä 
tuoda arviointikertomuksessa ilmi.?? 
Edellä lausuttua kunnan ja kuntakonsernin arviointitehtävän sisältöä ku- 
vaavaa Suomen Kuntaliiton ohjeistusta tukee myös kuntalain kommen- 
taariteoksessa esitetyt näkemykset kunnan ja kuntakonsernin toiminnan 
arvioinnista. Tosin Harjula ja Prättälä korostavat Kuntaliiton ohjeistusta 
voimakkaammin arvioinnin kohdistamisen tärkeyttä erityisesti niiden ta- 
voitteiden osalta, jotka valtuusto on asettanut tytäryhteisöille (esim. kun- 
tayhtiöille) kunnan talousarviossa ja -suunnitelmassa sekä konserniohjees- 
sa.3° Sen sijaan ostopalveluina (ulkoistettuna) hoidetut kunnan tehtävät ja 
niiden toteutumisen arviointi ei saa yleistä julkisten hallinto- ja palveluteh- 
tävien tavoitteiden toteutumisen arviointinäkökulmaa laajempaa huomio- 
ta kuntalain kommentaariteoksessa. Kysymys on tällöin nimenomaisesti 
kuntalain tarkastuslautakuntapykälän kunnan ja kuntakonsernin toimin- 
taa ja taloutta koskevan tarkastuslautakunnan arviointitehtävän tulkin- 
nasta]?! 


30 Harjula & Prättälä 2015, 801. 


3! Ks. Harjula & Prättälä 2015, 779-801. 

Arviointitoiminnan rakentuminen kunnan 
ulkoistetun ja yhtiöitetyn palvelutuotannon osalta 


Kunnan ulkoistetun palvelutuotannon arviointi 


Lähtökohtaisesti kunnan ulkoistetun palvelutuotannon toteutuksen ja 
samalla arvioinnin apuvälineitä ovat pääosin jo esillä olleet ydinkuntaan 
kohdistuvan palvelutuotannon ohjausvälineet: kuntastrategia, talousarvio 
ja -suunnitelma, tilinpäätös ja konsernitilinpäätös sekä toimintakertomus 
eli selvitys valtuuston asettamien toiminnan ja talouden tavoitteiden to- 
teutumisesta kunnassa ja kuntakonsernissa. Tämä ei kuitenkaan vielä riitä 
kattavan ja syvällisen arviointi-informaation saamiseksi ulkoistetusta pal- 
velutuotannosta. Näin on erityisesti siksi, että ulkoistettua palvelutuotan- 
toa harjoitetaan yksityisoikeudellisesti järjestetyn yhteisön kuten yhtiön 
toimesta. Niinpä riittävän informaation saaminen tällaisen palvelutuotan- 
non sisällöstä ja toiminnan tuloksellisuudesta edellyttää runsaasti tietoa 
tällaisen palvelutoiminnan hankinnasta, sopimus- ja hallintosopimusoi- 
keudellisesta sisällöstä sekä seuranta-, valvonta- ja reklamaatio-oikeutta 
koskevista oikeudellisista kysymyksistä. Näiden tietojen saatavuuteen 
kunnallinen hankintatoimi voi vaikuttaa huomattavasti palvelutoimin- 
nan ulkoistamisen yhteydessä. Vasta tällaisen ulkoistettua toimintaa ja sen 
tuloksellisuutta kuten vaikuttavuutta kuvaavan informaation tarkastelun 
ja kunnan hankintatoimen toiminnan arvioinnin avulla kunnassa voi- 
daan lähtökohtaisesti varmistua toteutetun toiminnan lainmukaisuudesta 
ja paljolti myös sen tuloksellisuudesta ja tarkoituksenmukaisuudesta ku- 
ten kuntalaki (410/2015) 121.2 $:ssä edellyttää. Kyse on niin ikään yhden- 
vertaisuuden tarkastelusta suhteessa ydinkunnan puitteissa toteutettuun 
palvelutuotantoon nähden. Tätä käsitystä ja vaatimusta palvelutoiminnan 
tarkastelemiseksi ja arvioimiseksi tukee sosiaali- ja terveydenhuollossa yk- 
siselitteisesti keskeinen ja pitkään voimassa ollut sosiaali- ja terveydenhuol- 
lon suunnittelusta ja valtionavustuksesta annetun lain (733/1992) kunnal- 
lista palvelutoimintaa koskeva sisältö- ja tasosäännös (4.3 $). Sen mukaan 

kunnan tai kuntayhtymän on hankittaessa palveluja yksityiseltä palvelujen 
tuottajalta ”varmistuttava siitä, että hankittavat palvelut vastaavat sitä ta- 
soa, jota edellytetään vastaavalta kunnalliselta toiminnalta”. 

Edellä esitetty normatiivinen palvelutasovaatimus on luonnollisesti 
perusteltua ulottaa kaikkeen kunnalliseen palvelutoimintaan missä on 
kyse kunnan ulkopuolisten palvelutoimintamuotojen hyödyntämisestä 
osana kunnallista palvelurakennetta ja sen toimintaa. Ulkoistetun palve- 
lutuotannon osalta tällainen varmistuminen yksityisten palveluntuottaji- 
en tuottamien palvelujen tasosta suhteessa kunnan itsensä toteuttamaan 
palvelutuotantoon nähden on sangen vaativa tehtävä ja sen toteuttaminen 
edellyttää monipuolista ja luotettavaa informaatiota sekä kunnan omas- 
ta että kunnan ulkopuolisesta palvelutuotannosta kunnallisten tehtävien 
hoitamisen kontekstissa. Tämä puolestaan vaatii vankkaa asiantuntemusta 
niin tiedon tuottamisen kuin sen arvioimisenkin näkökulmasta. Ulkoista- 
misessa on kuitenkin isona riskinä se, että ulkoistava organisaatio ei osaa 
arvioida oikein ulkoistettavien palvelujen toiminnallisen hyödyntämisen 
osaamistarvetta. Voidaan siis sanoa, että palveluhankinnassa osaamisre- 
surssit ovat sekä hankintaprosessin uhka että mahdollisuus, ja että osaa- 
misen tilan arviointi on yksi keskeinen kunnan ulkoistetun palvelutuotan- 
non arvioinnin avaintekijä.?* 

Tarkastuslautakunnan arviointitoiminnan hyvä ja asianmukainen 
rakentuminen kunnan ulkoistetun palvelutuotannon osalta edellyttää 
laaja-alaista ulkoistamisen kohteena olevaa palvelutoimintaa koskevaa jä- 
sentynyttä tietoa palvelutuotannon sisällöltä edellytettävistä laki- ja kun- 
taperustaisista vaatimuksista. Kunnassa ulkoistamisen peruslähtökohtana 
tulee aina olla ulkoistettavan toiminnan strategisen kytköksen selvittä- 
minen ja sen noudattaminen. Kysymys on kunnallisen palvelutoiminnan 
tavoitteita ja perustehtävää tukevien — ennen muuta lainsäädäntöön pe- 
rustuvien — ydintoimintojen määrittelystä ja niitä koskevan ymmärryk- 
sen saavuttamisesta, jotta kuntapäättäjät ja heitä viime kädessä edustava 
hankintayksikkö voi ylipäätään toteuttaa tuloksekkaan palvelutoiminnan 


2 or 
32 Power, Desouza & Bonifazi 2006, 21, 25. 

ulkoistamisen. Tässä kohden kriittinen lähtökohtakysymys on kunnan 
oman palvelutoiminnan tunteminen, ennen muuta sen riittävän yksityis- 
kohtainen tunteminen, jotta voidaan arvioida sitä, vastaako kunnallinen 
palveluvarustus, ja kuinka hyvin, niihin vaatimuksiin ja tavoitteisiin, joita 
kunnassa on asetettu kuntalaisten tarpeita palvelevalle palvelutuotannolle 
kuntastrategiassa ja muussa kunnallisessa päätöksenteossa. Legitiimin ja 
laadukkaan kuntapalvelujen ulkoistamisen voidaan katsoa edellyttävän 
aina lähtökohtaisesti sen tarkastelua, miten hyvin nykyhetken palvelu- 
tuotanto vastaa kuntastrategian ja kuntapalveluja koskevan toimintapo- 
litiikan mukaisia sisältöjä ja linjauksia. Jos tällaisen tarkastelun jälkeen 
palvelutoiminnan ulkoistamiselle jää tilaa, niin voidaan katsoa, että edelly- 
tykset jonkin kuntapalvelun tai joidenkin kuntapalvelujen ulkoistamiselle 
ovat ainakin periaatteessa olemassa. Tämä on luonnollisesti tärkeä kysy- 
mys sekä itse ulkoistamisprosessin toteutuksessa että myös ulkoistamisen 
tarkoituksenmukaisuuden ja tuloksellisuuden arvioinnin kannalta 
Toisaalta tavoitteellinen, kunnan etua ja kuntakonsernin kokonaise- 
tua palveleva, ulkoistaminen edellyttää kuntaorganisaation määrätietoista 
sitoutumista ja osallistumista palvelutoiminnan kehittämiseen. Luonnol- 
lisesti tällöin välttämätön osa tätä kehitystyötä on kunnallisen palvelutoi- 
minnan arvioinnin kehittäminen. Voidaan sanoa, että ulkoistaminen on 
omaa erityistä huomiotansa vaativa kokonaisuus, joka edellyttää tuloksek- 
kaasti toteutuakseen mm. asiantuntemusta, henkilö- ja muita resursseja 
sekä kunnan ja sen hankintatoimen määrätietoista ja rationaalista toimin- 
taa. Koska ulkoistaminen edellyttää yhtä aikaa oikeaa ja realistista näke- 
mystä sekä kunnan toiminnan nykytilasta, tavoitelluista toimintamalleista 
että niistä toimenpiteistä, joita tavoitteisiin pääseminen edellyttää, sen to- 
teuttamisen tulee olla pitkäjänteistä toimintaa, jonka kehittämisessä myös 
ulkoistamisprosessien jatkuva arviointitoiminta ja sen myötä säännöllinen 
feedback takaisin kuntapalvelujen ulkoistamistoimintaan muodostaa ko- 


33 Power, Desouza & Bonifazi 2006, 20-21; ks. myös Fredriksson, Hyvärinen, Mattila 


& Wass 2009, 121. 

konaisuuden, jonka pohjalta ulkoistamisen tuloksellisuutta ja tarkoituk- 
senmukaisuutta voidaan tarkastella. 

Kunnissa palvelutuotannon ulkoistamisen irrallisuus kuntastrategiaan 
perustuvasta hankintastrategiasta on huomattava riski kuntapalvelujen 
järjestämiselle asetettujen tavoitteiden legitiimiä toteutumista ajatellen. 
Jos kuntalain edellyttämän kuntastrategian mukaiset kunnan tehtäviä 
koskevat toimintalaeissa säädetyt palvelutavoitteet on konkretisoitu han- 
kintastrategiassa epätarkasti ja mm. ulkoistettavien kuntapalvelujen laa- 
tutasovaatimusmääräykset jäävät epäselviksi, kunnallinen hankintayk- 
sikkö on ongelmissa, joihin luonnollisesti kuntapalvelujen ulkoistamisen 
arvioinnissa tulee puuttua. Kaiken kaikkiaan tähän liittyy useita asia- 
kokonaisuuksia, jotka ovat kriittisiä tekijöitä kunnan palveluja koskevan 
toimintapolitiikan kannalta ja joihin ulkoistusprosessien arvioinnissa 
tulee kiinnittää huomiota. Tällaiset ulkoistushankkeiden riittämätöntä 
valmistelua ilmentävät tekijät voivat näkyä mm. puutteina ulkoistettavien 
toimintojen määrittelyn ja rajauksen kannalta, palveluntarjoajan ja ulkois- 
tavan kuntaorganisaation yhteisten rajapintojen määrittelyssä sekä ulkois- 
tamisen toiminnallisiin riskeihin varautumisessa.?* 

Luonnollisesti myös hankintalain ohjaamissa kunnallisten ostopalve- 
lujen kilpailutuksissa asetetut kunnallisten palveluhankintojen valinta- ja 
vertailukriteerit tuovat kuntapalvelujen ulkoistuksiin omat kunnan etua 
vaarantavat haasteensa. Tällöin ongelmana voi olla paitsi hankintakritee- 
ristön lainvastaisuus niin myös sen epätarkoituksenmukaisuus ja tällaisten 
toteutusten kautta ilmenevät kunnallisen palvelutoiminnan tulokselli- 
suusongelmat. Tämä johtaa lopulta siihen, että joudutaan sekä etukäteises- 
ti että jälkikäteisesti arvioimaan hankintakriteeristön asianmukaisuutta ja 
kehittämistarpeita. 55 

Koska kuntapalvelujen kuntastrategian mukainen hankinta ei voi 
oikeastaan koskaan päättyä palvelun tuottamisen äkilliseen siirtoon ulko- 
puoliselle palveluntarjoajalle, niin kuntapalvelujen ulkoistamisen toteut- 


34 Ks. tästä Power, Desouza & Bonifazi 2006, 26—27. 


5 Lehikoinen & Töyrylä 2013, 41—42. 

tamisessa kuin toteutuksen arvioimisessakin tulee kiinnittää jatkuvasti 
huomiota myös niihin vaikutuksiin, joita palvelutuotannon elinkaariin 
liittyy. Tällöin kunnallisen palvelutuotannon ulkoistaminen on kokonais- 
valtaisemman tarkastelun tarpeessa kuin mitä vain kliininen palvelujen 
tuotteistaminen, palveluhankinnan tarjouspyynnön laatiminen tai kilpai- 
lutuksen valintakriteerien asettaminen edellyttävät.3* Vaikka esimerkiksi 
kuntapalvelujen palvelumuotoilu tai palvelujen tuotteistus antaa niin ul- 
koistajalle, palveluntarjoajalle kuin kuntalaisellekin palvelujen käyttäjänä 
ja tarvitsijana mielenkiintoista tietoa palvelun sisällöstä, se ei kuitenkaan 
kerro vielä kovinkaan paljoa tuotteistetun palvelun laaja-alaisista vaiku- 
tuksista ja esimerkiksi siihen mahdollisesti liittyvistä dysfunktioista. Kun 
tämä pidetään mielessä, niin myös tuotteistettujen kuntapalvelujen arvi- 
ointitiedon rajat ja rajallisuus voivat palvella palvelutuotannon kokonais- 
valtaista arviointia sangen hyvin 7 

Nimenomaan kunnallisen palvelutuotannon ulkoistamiseen ja pe- 
rinteiseen ostopalvelusopimustematiikkaan liittyvistä kysymyksistä tär- 
keimmät koskevat ulkoistetun palvelutoiminnan osalta palvelujen tuot- 
teistamista — tai palvelumuotoilua — ja sen myötä eri palveluntuottajien 
tuotosten syrjimätöntä vertailua, palvelujen ulkoistamiseen kuuluvan han- 
kintaprosessin riittävää kunta- ja asiakaslähtöisyyttä, asiakaslähtöisyyden 
edellytyksiä ja turvaamista hankintaprosessissa, sekä sopimusohjauksen 
mahdollisuuksien riittävän hyödyntämisen ja sopimusvalvonnan/-arvioin- 
nin tarkastelua. Kunnan ja sen toiminnan arvioinnin näkökulmasta kyse 
on siten myös hallintosopimustematiikan hallinnasta ja sen täysimääräi- 
sestä hyödyntämisestä, jotta kunnan ja sitä myöden kuntalaisten etu toteu- 
tuisi mahdollisimman täysimääräisesti. 


Ks. tästä Fredriksson, Hyvärinen, Mattila & Wass 2009, 130. 
Ks. tästä teemasta Kallio, Martikainen, Meklin, Rajala & Tammi 2006, 28, 34-35. 

Kunnan yhtiöitetyn palvelutuotannon arviointi 


Se mitä edellisessä alaluvussa todettiin kunnan ulkoistetun palvelutuo- 
tannon tarkastuslautakuntalähtöisen arvioinnin oikeusperustasta, pätee 
lähtökohtaisesti myös kunnan yhtiömuotoisen palvelutuotannon tarkaste- 
luun. Tosin sanoen kysymys on siitä, missä puitteissa kunnan toiminnan 
ja sen arvioinnin oikeudelliset puitteet määräytyvät, ratkaisee myös kun- 
tayhtiöperustaisen palvelutuotannon tarkastelun osalta ne keinot, joiden 
avulla kunnan tarkastuslautakunta voi toteuttaa tehtäväänsä kunnallisen 
palvelutuotannon arvioinnin osalta. 

Uuden kuntalain (410/2015) myötä kunnallisten osakeyhtiöiden (”kun- 
tayhtiöiden”*$) oikeudellinen asema kuntakonsernin sisällä on selkiytynyt. 
Tämä on merkinnyt, mikä on erityisen tärkeää, ennen muuta kuntayhti- 
öitä koskevan ohjauksen, valvonnan ja arvioinnin oikeudellisen aseman 
parantumista. Ennen uuden kuntalain kuntayhtiöitä ja muita yksityisoi- 
keudellisesti säänneltyjä yhteisöjä sekä itse koko kuntakonsernia koske- 
vien sääntelypuutteiden korjaamistoimia vallitsi huomattavaa epäselvyyt- 
tä kuntien toiminnan osalta juuri em. yhteisöjen oikeudelliseen asemaan 
liittyen. Tämä epäselvyys koski ennen muuta niitä ohjauskeinoja ja niiden 
laajuutta, mitä kunnilla oli käytössään suhteessa esimerkiksi juuri osakeyh- 
tiöperustaiseen kunnan toimintaan nähden. Tässä tilanteessa kuntaomis- 
tajan asettamat tavoitteet ja näkemykset (esim. kunnan palvelustrategiassa) 
eivät välittyneet riittävällä tavalla yhtiöiden ja muiden kuntaperustaisten 
yhteisöjen toimintaan ja kuilu omistajakuntien ja näiden omistamien yh- 
teisöjen välillä uhkasi paisua.?? 


38 Lähtökohtaisesti käsitteellä kuntayhtiö tarkoitetaan sellaista osakeyhtiötä, jossa 


yhdellä tai useammalla kunnalla tai kuntayhtymällä on välittömästi tai välillisesti mää- 
räysvalta. Tällaisesta omistajanäkökulmasta on olemassa erilaisia kuntayhtiöitä: 1) yhden 
kunnan tai kuntayhtymän kokonaan omistama osakeyhtiö, 2) useiden kutien tai kuntayh- 
tymien yhdessä omistama osakeyhtiö tai 3) kuntaomistajan/omistajien ja muun toimijan 
yhdessä omistama osakeyhtiö. Ks. Ruohonen, Vahtera & Penttilä 2017, 2. Tässä artikkelis- 
sa kuntayhtiöllä tarkoitetaan yksittäisen kunnan (kuntaomistajan) kuntapalvelujen järjes- 
tämisen organisointi-/tuottamismuotoa. 


39 Ks. HE 268/2014, 71-72. 


225 


Asko Uoti 


Uudessa kuntalaissa on pyritty tarkastelemaan koko kuntakonsernia 
yhtäältä julkisoikeudellisen sääntelyn kohteena ja toisaalta vahvistamaan 
kunnan toiminnan (ks. käsite KuntaL 6.2 $) oikeudellisia mahdollisuuk- 
sia myös suhteessa yksityisoikeudellisesti järjestettyihin kuntakonserniin 
toiminnallisiin osa-alueisiin nähden. Voidaan varsin selvästi havaita, että 
uuden kuntalain 7 luku (Kunnan johtaminen ja kunnanhallitus) pyrkii 
järjestämään kaikenlaista — niin julkisoikeudellisesti kuin yksityisoikeu- 
dellisestikin järjestettyä — kunnallista toimintaa koskevaa päätöksentekoa 
ja johtamista hyvin kattavasti. Tämä säädännäinen kunnallista johtamis- 
järjestelmää koskeva kehitys on mahdollistanut myös kunnallisen omista- 
japolitiikan (ks. KuntaL 37.1 $, kohta 4) selkiytymisen ja terävöitymisen, 
sillä sen toteutumisen välineeksi nostettiin nyt kuntaomistajan kannalta 
merkittävä omistajaohjaussäännös (KuntaL 46 $). Tämän säännöksen 
täysimääräinen hyödyntäminen mahdollistaa nykyisin laaja-alaisen ja te- 
hokkaan omistajaohjauksen toteuttamisen. Se onkin välttämätöntä, sillä 
kuntapalvelujen järjestämisen tarkoituksenmukainen organisointi kun- 
tayhtiömuotoon edellyttää kunnan edun ja kuntakonsernin kokonaisedun 
(KuntaL 47.1 $) toteutumiselta tehokkaita ja vaikuttavia välineitä, joilla 
nämä tavoitteet voidaan saavuttaa. Kysymys on samalla kunnallisen itse- 
hallinnon toimintamahdollisuuksien ja -keinojen turvaamisesta suhteessa 
yksityisoikeudellisesti järjestettyyn kunnalliseen palvelutoimintaan näh- 
den. 

Kunnan yhtiömuotoisen palvelutuotannon arvioinnin näkökulmas- 
ta katsottuna juuri kuntalaissa mainitut omistajaohjauksen toimenpiteet 
(ks. KuntaL 46.2 $), jotka ”voivat liittyä ainakin perustamissopimuksiin, 
yhtiöjärjestysmääräyksiin, muihin sopimuksiin, henkilövalintoihin, ohjei- 
den antamiseen kuntaa eri yhteisöissä edustaville henkilöille sekä muuhun 
kunnan määräysvallan käyttöön” ovat lähtökohtaisesti juuri niitä toimen- 
piteitä, joiden onnistuneisuutta (tuloksellisuutta ja tarkoituksenmukai- 
suutta) yhtiömuotoisen kunnallisen palvelutuotannon toteutuksen osalta 
tulee tarkastella ja arvioida kuntaomistajan puolesta ja lukuun. Tällaista 
kunnallisen palvelu- ja muun toiminnan arviointia voimassa oleva kunta- 

laki on edellyttänyt tarkastuslautakunnan toiminnalta 1.5.2015 lähtien. 
Kuntalain 121.2 $:n 2 kohdan mukaan tarkastuslautakunnan tehtävänä 
on ”arvioida, ovatko valtuuston asettamat toiminnan ja talouden tavoit- 
teet kunnassa ja kuntakonsernissa toteutuneet ja onko toiminta järjestet- 
ty tuloksellisella ja tarkoituksenmukaisella tavalla. Luonnollisesti myös 
kunnan ulkoistetun palvelutuotannon arvioinnin tarkastelun yhteydessä 
esille nostetut palvelutuotannon saatavuutta, sisältöä ja laatua koskevat 
substanssikysymykset kuuluvat niin ikään kuntayhtiöperustaisen palve- 
lutuotannon tuotosten arvioinnin piiriin. Tällöin myös yhtiömuotoisesti 
tuotetuilta kuntapalveluilta tulee edellyttää samaa tasoa kuin jos kunta 
olisi itse tuottanut kyseiset palvelut. 

Jo hallituksen esityksessä kuntalaiksi todettiin omistajaohjauksen sään- 
telytarpeen käsittelyn yhteydessä myös kunnalliseen toimintaan (ml. pal- 
velutoiminta) liittyen, että uudessa kuntalaissa on tarpeen ottaa huomioon 
nimenomaan kunnan toiminta kokonaisuutena. Tällöin on luonnollista, 
että kuntaomisteisissa yhtiöissä omistajaohjauksen tavoitteet poikkeavat, 
ja niiden tuleekin poiketa, puhtaasti liiketaloudellisin perustein muo- 
toutuneiden yhtiöiden ja muiden yhteisöjen ohjaustavoitteista. Tällaiset 
kuntalakiesityksen yleisperusteluissa esiin nostetut aiemman omistajaoh- 
jaustilanteen ongelmat voidaan kääntää nimenomaan sellaisiksi asioiksi ja 
tavoitteiksi, joiden osoittamalle perustalle kuntayhtiöpohjaisen toiminnan 
ja nimenomaan näiden yhtiöiden palvelutuotannon arviointi tulisi norma- 
tiivisessa mielessä kiinnittää. Kuntalakiesityksessä esiin nostettuja kunnan 
yhtiömuotoisen palvelutuotannon arviointikriteerejä ovat yhtiömuotoi- 
sen toiminnan kuntastrategiassa määritellyn tavoitteidenmukaisuuden 
arviointi, näiden tavoitteiden pohjalta kehitettävissä olevien mittarien 
suuntaisen toiminnan arviointi ja kuntayhtiömuotoisen palvelutoiminnan 
seurauksena syntyvien kokonaisvaikutusten arviointi.*° 

Siinä missä kunnan ulkoistetun palvelutuotannon arviointi on yhtey- 
dessä julkisia hankintoja koskevaan sääntelyyn ja kuntalain peruslähtökoh- 
tiin kunnan toiminnan ohjauksesta ja valvonnasta, kunnan yhtiömuotoi- 


40 Ks. HE 268/2014, 71. 

sen palvelutuotannon arvioinnin normatiiviset kiinnekohdat kytkeytyvät 
yhtäältä tämän kuntapalvelujen organisointimuodon osakeyhtiölakiperus- 
taisiin lähtökohtiin ja itse kuntalain kuntakonsernia ja yksityisoikeudellis- 
ta yhteisömuotoa koskevaan ohjaukselliseen ja valvonnalliseen sääntelyyn. 
Voidaan sanoa, että tällaisen sääntelyn muodostama kehikko on se ydin, 
johon pohjautuen kunnan yhtiömuotoisen palvelutuotannon arviointi- 
toiminta voidaan juridisesti kiinnittää. Tämä johtuu paljolti siitä, että 
tarkastuslautakunnan arviointitoimintaa ei ole juridisesti yksityiskohtai- 
sesti säännelty. Keskeinen arviointisäännös on KuntaL:n 121.2 $:ssä, sen 
2 kohdassa oleva tarkastuslautakunnan tehtäväsäännös, joka velvoittaa 
lautakunnan arvioimaan kaikkea kunnallista toimintaa yhtäältä siitä läh- 
tökohdasta, ovatko valtuuston asettamat toiminnan ja talouden tavoitteet 
kunnassa ja kuntakonsernissa toteutuneet ja toisaalta, onko toiminta jär- 
jestetty tuloksellisella ja tarkoituksenmukaisella tavalla. Normatiivisessa 
mielessä ja tarkastuslautakunnan toimivallan ja sen tehtävävelvoitteiden 
näkökulmasta katsottuna erityistä lakiin perustuvaa tai sen valtuuttamaa 
kunnan yhtiömuotoisen palvelutuotannon arviointirakennetta ei ole. To- 
sin kunnan (erityisesti kunnanhallituksen) velvollisuus ”valvoa kunnan 
etua” (KuntaL 39 $, kohta 3) ja kunnan omistajaohjauksen toteuttamiseen 
liitetty velvollisuus huolehtia siitä, että ”kunnan tytäryhteisön toiminnas- 
sa otetaan huomioon kuntakonsernin kokonaisetu” antavat ne normatiivi- 
set puitteet, joista kunnan yhtiömuotoisen palvelutuotannon arviointitoi- 
minta tulee toteuttaa. 

Edellä mainituista lähtökohdista tarkasteltuna kunnan yhtiömuotoi- 
seen palvelutuotantoon kohdistuva omistajaohjaus ja sen onnistuneisuus 
on siten normatiivisesti perusteltu yhtiömuotoisen palvelutuotannon 
arvioinnin kohde, sillä uusi kuntalaki nimenomaisesti sääntelee omista- 
jaohjausta ja sen toteuttamista (KuntaL 46 $). Näin ollen myös omistaja- 
ohjaukseen säädännäisesti liitettyjä toimenpiteitä ja niiden toteutuksen 
tuloksellisuutta ja tarkoituksenmukaisuutta voidaan perustellusti arvioi- 
da. Sama asiantila koskee kunnan tytäryhteisöjen toiminnan järjestämi- 
sen arviointia ja kunnan konserniohjeessa annettavien ”tarpeellisten mää- 

raysten” asianmukaisuuden ja riittävyyden arviointia suhteessa konserniin 
kuuluvien yhteisöjen toiminnan kuntakonsernin kokonaisetua palveleviin 
tavoitteisiin nähden (KuntaL 47 $). 

Koska myös kunnan konsernijohdosta, sen kokoonpanosta ja tehtävistä 
kuntakonsernin omistajaohjauksessa ja -valvonnassa säädetään kuntalain 
48 $:ssä, on perusteltua arvioida myös konsernijohtoa ja sen toimintaa (toi- 
minnan tuloksellisuutta ja tarkoituksenmukaisuutta) suhteessa kunnan 
yhtiömuotoisen palvelutuotannon toteutumiseen kuntakonsernissa. Tässä 
mielessä keskeinen säännös kuntalaissa on kunnan toimintakertomusta 
koskeva säännös. Sen (KuntaL 115.1 §:n) mukaan toimintakertomukses- 
sa on esitettävä selvitys valtuuston asettamien toiminnan ja talouden ta- 
voitteiden toteutumisesta kunnassa ja kuntakonsernissa. Toimintakerto- 
muksessa on annettava myös tietoja sellaisista kunnan ja kuntakonsernin 
talouteen liittyvistä olennaisista asioista, jotka eivät käy ilmi kunnan tai 
kuntakonsernin taseesta, tuloslaskelmasta tai rahoituslaskelmasta. Myös 
muun muassa arvio ”todennäköisesti tulevasta kehityksestä? sekä kes- 
keisistä johtopäätöksistä on esitettävä. Kun tähän lisätään vielä työ- ja 
elinkeinoministeriön kirjanpitolautakunnan kuntajaoston ohjeistuksen 
mukaiset tarkennukset toimintakertomustietoihin — kuten tiedot tytäryh- 
teisöjen toiminnan kehittymisestä sekä niiden toimintaan liittyvistä ris- 
keistä ja epävarmuustekijöistä — piirtyy kokonaiskuva siitä informaatiosta, 
mitä kunnan toimintakertomukseen*' tulee nykyisin sisällyttää kunnan 
tytäryhteisöjen, käytännössä paljolti juuri kunnan yhtiömuotoisen palve- 
lutuotannon, toiminnasta. Tällainen tietopohja kunnan vastuulla olevasta 
toiminnasta muodostaa luonnollisesti muutoinkin tärkeän osan siitä in- 
formaatiovirrasta, jonka perustalle tulisi kaiken eri tavoin organisoidun 
kunnallisen palvelutoiminnan laadukkaan arvioinnin rakentua. 

Käytännössä toimintakertomusyhteys kunnan ja erityisesti kuntakon- 
sernin* tasokkaan valvonnan ja arvioinnin toteuttamisen suhteen on ol- 


41 Työ- ja elinkeinoministeriö, kirjanpitolautakunnan kuntajaosto 2017, 15-44. 
42 ”Kunkonsernin olennaisia tapahtumia koskevat tiedot otetaan kunnan toimintaker- 
tomukseen, ei konsernista laadita erillistä toimintakertomusta.” Työ- ja elinkeinoministe- 
riö, kirjanpitolautakunnan kuntajaosto 2017, 32. 

lut kuitenkin heikko tai vähintäänkin puutteellinen. Kyseiseen asiantilaan 
kiinnitettiin huomiota mm. uuden kuntalain esitöissä erityisesti konser- 
nitilinpäätöksen laadinnan ongelmien tarkasteluun viitaten. Tällöin to- 
dettiin, että kuntayhtiöiltä ja muilta kunnan varsinaisen budjettitalouden 
ulkopuolisilta yhteisöiltä ei ole saatu riittävän ajoissa ja yksilöidysti tietoja 
asianmukaisen tilinpäätöksen laatimista varten. Uuden kuntalain säätä- 
misen myötä em. ongelmien on katsottu poistuvan tai ainakin helpottu- 
van tehokkaamman omistajaohjauksen ja laadukkaampien kunnan kon- 
serniohjeiden toteuttamisen keinoin.* Voidaankin todeta, että nykyinen 
sääntelytila myös kunnan yhtiömuotoisen palvelutuotannon oikeudellisen 
aseman osalta mahdollistaa aikaisempaa kokonaisvaltaisemman ja perus- 
teellisemman yhtiömuotoisen palvelutoiminnan ohjauksen ja siten myös 
kyseisen toiminnan arvioinnin. 


Kunnan arviointikertomus tarkastuslautakunnan 
arviointitehtävän toteuttajana 


Kuten jo aiemmin todettiin, kunnan tarkastuslautakunnan arviointitoi- 
minnalla ei ole erikseen säänneltyä konkreettista toimintasisältöä eikä si- 
ten toiminnan toteutumista tehostavia velvoitteita ja niihin kiinnittyviä 
sanktioita. Tarkastuslautakunnan arviointitoiminta on pitkälti kunnan 
itsensä ja vieläpä itse tarkastuslautakunnan määriteltävissä. Ohjenuorana 
voidaan ja luonnollisesti myös tulee pitää sitä, että tarkastuslautakunnan 
toiminnan tuloksena kunnan etu ja kuntakonsernin kokonaisetu toteu- 
tuvat mahdollisimman hyvin. Muunlaista tulkintaa voi tuskin edes pitää 
mahdollisena. 

Lainsäätäjä ei ole kuitenkaan katsonut tarpeelliseksi jäsentää edes uu- 
den kuntalain myötä lakisääteisen arviointikertomuksen yksityiskohtais- 
ta, ja lähtökohtaisesti siten pakollista, sisältöä. Kuntalaissa tyydytään tässä 
mielessä vain toteamaan, että ”(T)arkastuslautakunta laatii arviointisuun- 


4 HE 268/2014 vp, 83. 

nitelman ja antaa valtuustolle kultakin vuodelta arviointikertomuksen, 
jossa esitetään arvioinnin tulokset. Arviointikertomus käsitellään valtuus- 
tossa tilinpäätöksen yhteydessä. Lautakunta voi antaa valtuustolle mui- 
takin tarpeellisina pitämiään selvityksiä arvioinnin tuloksista.” (KuntaL 
121.4 $). 

Koska kuntalaissa ei varsinaisesti ole sääntelyä kunnallista toimintaa 
koskevan arviointitoiminnan sisällöstä, sen laajuudesta ja yksityiskohtai- 
sista tavoitteista, tarkastuslautakunnan toimivalta kunnallisen toiminnan 
arvioinnin ja itse arviointikertomuksen laadinnan suhteen on lähtökoh- 
diltaan laaja. Tämä lainsäädännöllinen asiantila on luonnollisesti kunnal- 
lisen itsehallinnon merkitystä korostava, vaikkakin myös jäsentyneempi 
lähestymistapa voisi tuottaa itsehallinnollisessa mielessä perusteltua, sys- 
temaattista ja laadukasta, arviointitietoa kunnan toiminnan onnistunei- 
suudesta ja erityisesti — mikä tässä yhteydessä on tärkeää — erityyppisen 
palvelutuotannon tuloksellisuudesta ja tarkoituksenmukaisuudesta. 

Tarkastuslautakunnan arviointitoiminta on oikeusohjeiden vähyydestä 
huolimatta joka tapauksessa hyvin keskeisessä asemassa mitä tulee kunnan 
etua ja kuntakonsernin kokonaisetua palvelevan arviointikertomuksen 
laadintaan. Oikeudellisesti perusteltuja lähtökohtia kunnan ulkoistaman 
palvelutuotannon arvioinnin osalta voidaan maamme kunnissa kehittää 
yhtäältä kunta- ja hankintastrategiaan pohjautuen ja toisaalta hankinta- 
sääntelyn kunnan etua palvelevien mahdollisuuksien toteutumisen arvi- 
oinnin kautta. Vastaavasti kuntayhtiöperustaisen palvelutuotannon on- 
nistuneisuutta ja tuloksellisuuspotentiaalin toteutumista voidaan arvioida 
edellisessä luvussa käsitellyn kuntakonsernijohtamisen, -ohjauksen ja -val- 
vonnan toteutumisen tarkastelun näkökulmista. Vuoden 2015 kuntalaki 
mahdollistaa erityyppisen arviointiorientaation varsin hyvin, sillä nykyi- 
sin tarkastuslautakunta ei ole sidottu yksinomaan arviointikertomusinfor- 
maation laatimiseen ja välittämiseen. Jo ”(e)nnen arviointikertomuksen 
valmistumista tarkastuslautakunta voi raportoida tilikauden aikana val- 

tuustolle myös muista merkittävistä arviointihavainnoista, kun tarkastus- 
lautakunta katsoo esimerkiksi asian kiireellisyyden tätä vaativan”. 

Jos ja kun halutaan selvärajaisempaa kuvaa siitä, mitä kuntapalveluja 
koskevalta arviointitoiminnalta ja erityisesti siihen perustuvalta arviointi- 
kertomukselta tulisi edellyttää, niin havaitaan, että hyödynnettävissä oleva 
asianmukainen aineisto on sangen vähäistä. Kaksi merkittävää julkaisua 
tässä yhteydessä voidaan kuitenkin nostaa esille. Melko seikkaperäinen 
ja systemaattinen kokonaisesitys myös kunnan ulkopuolisten palvelutoi- 
mintamuotojen arvioinnin kannalta on ensinnäkin entisen tilintarkastus- 
yhteisö Oy Audiator Ab:n kustantama ja tilintarkastuksen ja arvioinnin 
asiantuntijoiden kirjoittama teos Tarkastuslautakunta osana kunnan val- 
vonta- ja arviointijärjestelmää*. Toinen, suppeampi mutta tällä hetkellä 
viimeisin, kunnan tarkastuslautakunnan arviointitehtäviä käsittelevä jul- 
kaisu on Suomen Kuntaliiton toimesta vuonna 2018 laadittu ohjekirjanen 
Kehittyvä tarkastuslautakunta tavoitteiden toteutumisen ja tuloksellisuuden 
arvioijana. Vaikka Suomessa on tilintarkastus- ja arviointitoimintaan liit- 
tyen mm. Patentti- ja rekisterihallituksen (PRH) tilintarkastusvalvonnassa 
toimiva tilintarkastuslautakunta‘® ja työ- ja elinkeinoministeriön (TEM) 
yhteydessä toimivan kirjanpitolautakunnan kuntajaosto“, erityistä kunti- 
en tarkastuslautakuntien toimintaa viranomaisasemassa ohjaavaa ja ohjeis- 
tavaa toimielintä maassamme ei ole. 

Siitä huolimatta, että tilintarkastusyhteisö Audiatorin kustantama jul- 
kaisu on laadittu ennen uuden kuntalain voimaantuloa, se tarjoaa kuiten- 
kin eväitä myös voimassa olevan kuntalain mukaisen (pakollisen) arvioin- 
tikertomuksen laadintaan. Julkaisun 7 luvussa käsitellään nimenomaisesti 
arviointikertomuksen laatimista kuntakonsernin näkökulmasta. Tämän 
tarkastelun perusteella julkaisussa todetaan kuntakonsernin arvioinnin 
perusteiden osalta lähtökohtaisesti, ja sinänsä hyvin huomionarvoisesti, 


44 Vilkko 2017, 196. 


5 Ainasvuori, M., Ainasvuori, O., Hurmola-Remmi, Kenni, Kiviaho, Mäntyharju, Ol- 


lila & Oulasvirta 2011. 
46 Ks. https://www.prh.fi/fi/tilintarkastusvalvonta.html. 


47 Kuntalaki (410/2015) 112 $; ks. myös https://tem.fi/kirjanpitolautakunta. 

mm. seuraavaa: ”Erityistä huomiota tarkastuslautakunnan tulee kiinnit- 
tää kunnan omistajapoliittisten linjausten määrittelyyn ja perusteisiin sekä 
niiden toteutumiseen ja valvontaan konsernijohdon suorittamassa konser- 
niohjauksessa. Konserniohjauksessa tarkastuslautakunnan arviointi koh- 
distuu siihen, onko kuntakonsernille asetettujen tavoitteiden saavuttami- 
sen valvonta ollut riittävää.” ja edelleen ”(T )arkastuslautakunnalla tulee 
olla tytäryhteisöjä ja konsernikokonaisuutta koskevan arvioinnin pohjana 
talousarviossa asetetut strategiset, toiminnalliset ja taloudelliset tavoitteet 
sekä taloudellisen aseman kehittymistä kuvaavat tunnusluvut ja mittarit, 
joilla tytäryhteisöjen toiminnan tuloksellisuutta ja talouden tilaa kunta- 
konsernissa arvioidaan. 

Tässä tarkastuslautakunnan arviointitoiminnan laadukkuuden kehit- 
tämiseen tähdänneessä julkaisussa tarkastellaan erikseen myös sitä, miten 
kunnan tarkastuslautakunnan arviointikertomuksessa tulisi määritellä ar- 
vioinnin painopisteet ja ylipäätään toteuttaa laadukasta arviointianalyysiä. 
Tältä osin julkaisussa todetaan, että ”(T)arkastuslautakunnan kannattaa 
arviointi- ja työsuunnitelmansa sekä tilikauden aikana esille nousseiden 
kriittisten asioiden perusteella syventyä arviointikertomuksessaan muita 
tytäryhteisöjä tarkemmin jonkin tytäryhteisön toiminnan ja tulokselli- 
suuden arviointiin sekä omistajaohjauksen onnistumiseen kyseisessä yh- 
tiössä. Painopisteiden valinnassa tulisi ottaa huomioon omistajapoliittiset 
linjaukset ja kuntastrategia. Tämä liittyy edellä käsiteltyyn suunnitelmal- 
lisuuteen, sillä muutoin riskinä on, että arviointikertomus jää tytäryhtei- 
söjen arvioinnin osalta liian yleisluontoiseksi tai että sen laajuus paisuu 
liian suureksi varsinkin suuressa kuntakonsernissa.™? Voidaan sanoa, että 
Ainasvuoren ym. tilintarkastuksen ja arvioinnin asiantuntijoiden keskei- 
set linjaukset kunnan tarkastuslautakunnan varsinaisen kuntaorganisaa- 
tion ulkopuoliseen toimintaan, ml. yhtiömuotoiseen palvelutoimintaan, 


48 Ainasvuori, M., Ainasvuori, O., Hurmola-Remmi, Kenni, Kiviaho, Mäntyharju, Ol- 
lila & Oulasvirta 2011, 93. 
9 Ainasvuori, M., Ainasvuori, O., Hurmola-Remmi, Kenni, Kiviaho, Mäntyharju, Ol- 
lila & Oulasvirta 2011, 96. 

liittyen’? antavat niukahkon mutta sinänsä tarpeellisen selvityksen siitä 
sisällöstä, mitä tulisi olla luettavissa jokaisen kunnan ulkopuolisten pal- 
velutoimintamuotojen arvioinnin osalta kuntien tarkastuslautakuntien 
arviointikertomuksista. 

Koska Suomen Kuntaliitolla on keskeinen (ns. puolivirallinen) ase- 
ma kuntien toiminnan ohjeistajana, merkittävä normatiivista luonnetta 
omaava kunnan toiminnan tarkastuslautakuntaperustaisen arvioinnin 
ohjeellinen ohjausväline on Kuntaliiton toimesta vuonna 2018 laadittu 
ohjekirjanen Kehittyvä tarkastuslautakunta tavoitteiden toteutumisen ja 
tuloksellisuuden arvioijana*'. Julkaisu tosin ei varsinaisesti erittele kun- 
nan ulkopuolisten palvelutoimintamuotojen toteuttamista ja sen onnis- 
tuneisuutta. Se antaa kuitenkin ”uusia yleisiä ohjeita? hyvän arviointiker- 
tomuksen laadintaan. Näiden ohjeiden mukaan arviointi tulisi kohdistaa 
kunnallisen toiminnan tuloksellisuuden kannalta keskeisten tavoitteiden 
ja toimintojen tarkasteluun. Julkaisun mukaan hyvällä arviointisuunnit- 
telulla voidaan osaltaan varmistaa tarkastuslautakunnan resurssien käyt- 
tämisen taloudellisuus, tuottavuus ja vaikuttavuus, ja valita siten kaikkein 
tarkoituksenmukaisimmat arviointimenetelmät ja arvioinnin toteuttami- 
sen toimintatavat. Tämä voi tapahtua käytettävissä olevien resurssien ja 
arviointikohteiden luonteen pohjalta. Arviointimenetelminä ja aineistoina 
voidaan käyttää muun muassa seuraavia: 

1. Haastattelut, kuulemiset, tutustumiskäynnit 

2. Mittarit ja indikaattorit (esim. strategia- ja tavoitemittarit ja hy- 

vinvointikertomuksessa seurattavat indikaattorit, muut kunnan ja 
kuntakonsernin taloutta ja toimintaa kuvaavat indikaattorit) 

3. Sisäisen tarkastuksen ja tilintarkastuksen raportit 

4. Muiden suorittamat tarkastukset ja arvioinnit (esim. auditoinnit ja 

itsearvioinnit) 


50 Ainasvuori, M., Ainasvuori, O., Hurmola-Remmi, Kenni, Kiviaho, Mäntyharju, Ol- 


lila & Oulasvirta 2011, 86—101. 


51 Ks. Korento, Mehtonen & Salenius 2018. 

5. Asiakkaiden, sidosryhmien ja henkilöstön antamien palautteiden 
yhteenvedot 5? 


Kun tarkastellaan kunnan ulkopuolisia palvelutoimintamuotoja erityises- 
ti tarkastuslautakunnan arviointikertomuksen puitteissa, havaitaan, että 
kysymys voi olla tässä yhteydessä paitsi toteutetun palvelutoiminnan tu- 
loksellisuuden ja tarkoituksenmukaisuuden tarkastelusta (KuntaL 121.2 $ 
kohta 2), niin myös valtuuston talousarviossa kunnalle ja kuntakonsernille 
asettamien (sitovien) tavoitteiden toteutumisen arvioinnista. Lisäksi val- 
tuusto voi asettaa kunnassa myös sellaisia kunnallisen toiminnan ja talou- 
den tavoitteita, jota eivät suoranaisesti liity talousarvioon ja talousarviopro- 
sessiin. Nämäkin ovat kuitenkin merkityksellisiä, sillä valtuusto on voinut 
hyväksyä tällaisia tavoitteita esimerkiksi erilaisissa suunnitelmissa kuten 
kunnan hyvinvointisuunnitelmassa tai yhdenvertaisuussuunnitelmassa. 
Tällöin arviointikertomuksessa on perusteltua arvioida suunnitelmissa 
asetettujen tavoitteiden yhteyttä kuntastrategiassa asetettuihin (palvelu) 
tavoitteisiin nähden? Arvioinnin peruslähtökohtana tulee kuitenkin aina 
olla arvioitavan toiminnan tapauskohtaisesti vaihtelevan luonteen huomi- 
ointi ja toimintaan kiinnittyvien tavoitteiden sitovuuspunninta. 

Erityisesti kuntakonsernille asetettujen tavoitteiden toteutumisen ar- 
vioinnin osalta tarkastuslautakunnan arviointikertomuksessa tulee esittää 
selkeästi arviointikysymykset ja -menetelmät, rajaukset, havainnot, johto- 
päätökset ja myös suositukset tarkastuslautakunnan tavoitteiden toteutu- 
misen arvioinneista. Erikseen, lähinnä arviointikertomuksen esitystek- 
nisestä näkökulmasta, voidaan korostaa sitä, että arviointikertomuksessa 
tulee esittää aina valtuuston tavoite ja sitä kuvaava mittari sekä tarkastus- 
lautakunnan arvio tavoitteen toteutumisesta perusteluineen, mikäli tavoi- 
te poikkeaa toimintakertomuksessa annetusta selvityksestä 5+ 


Korento, Mehtonen & Salenius 2018, 11. 
Korento, Mehtonen & Salenius 2018, 12—13. 


Korento, Mehtonen & Salenius 2018, 18. 

Huomionarvoista kunnan ulkopuolisten palvelutoimintamuotojen to- 
teutumisen valvonnan ja arvioinnin kannalta on myös se, että tarkastus- 
lautakunta voi KuntaL 121.4121.4 $:n perusteella, ja kuntakonsernin koko- 
naisedun toteutumista ajatellen sen pitääkin, antaa tarvittaessa valtuustolle 
muitakin tarpeellisia selvityksiä kuin vain arviointikertomuksen. Tästä 
näkökulmasta huomattavat ja osittain erittäin vakavat puutteet vanhus- 
ten ympärivuorokautisessa palveluasumisessa (hoivakodit), jotka nousivat 
massiivisesti julkisuuteen alkuvuodesta 2019, olisi pitänyt lähtökohtaisesti 
havaita ja raportoida myös ja nimenomaan kuntien tarkastuslautakuntien 
kunnan ulkopuolisiin palvelutoimintamuotoihin kohdistuvan valvonta- ja 
arviointitoiminnan tuloksena*5. Nyt ikäihmisten palveluasumista koske- 
vat varsin laajamittaiset epäkohdat tulivat vain vähäisessä määrin esille 
kunnallisen tarkastuslautakuntatoiminnan tuloksena, vaikka yleisenä/ 
julkisena tietona on jo pitkään ollut, että pelkästään alan suurimman yksi- 
tyisen palveluntuottajan toiminnasta on tehty yksinomaan vuosina 2016— 
2018 peräti 16 langettavaa aluehallintovirastojen (AV1) valvontaratkaisua, 
joista ilmenee vakavia, usein pitkäaikaisia puutteita ja laiminlyöntejä kun- 
tien ostopalveluina hankkimien asumispalvelujen sisällössä ja laadussa sekä 
ikäihmisten kohtelussa**. Kun vastaavanlaiset palvelujen lainmukaisuuden 
ja riittävän tason (STVOL 4.3 $) toteuttamista koskevat ongelmat ovat ol- 
leet jo kauan tiedossa ja todennettuja myös kahden muun suuren valtakun- 
nallisen hoivaketjun ympärivuorokautisessa asumispalvelutuotannossa””, 
voi perustellusti kysyä, miksi kunnallisen arviointi- ja tarkastustoiminnan 
rooli on jäänyt jopa vakavien palvelulaiminlyöntien yhteydessä ja niiden 
korjaamiseen vaikuttamisessa niin vähäiseksi? 

Kuntalain arviointi- ja tarkastusluku (luku 14) alleviivaa arviointitoi- 
minnan tärkeyttä nimenomaan kunnallisen toiminnan tarkoituksenmu- 
kaisuuden ja tuloksellisuuden varmistajana. Erityisesti tästä syystä ei ole 
kuntapalvelujen arviointi- ja valvontajärjestelmän edun mukaista eikä mil- 


55 
56 


Ks. esim. Talouselämä 2.2.2019. 
Yle Uutiset 29.1.2019a. 


57 Yle Uutiset 26.1.2019 ja Yle Uutiset 29.1.2019b. 

lään tavoin hyväksyttävää, että jo vuosia jatkuneisiin lukuisiin ja osittain 
hyvin vakaviin hoivapalveluongelmiin puututaan vasta kun julkisuuteen 
nousseet hoidon laiminlyönnit suorastaan pakottavat kunnan viranomai- 
set keskeyttämään hoiva-asiakkaiden sijoittamisen pahimpien epäkohtien 
kohteena oleviin hoivapalveluyhtiöiden hoivakoteihin**. 

Kun tarkastellaan konkreettisesti kunnallisen tarkastuksen ja erityi- 
sesti tarkastuslautakuntien arviointitoiminnan tosiasiallista toteutusta 
kunnan ulkopuolisten palvelutoimintamuotojen osalta, havaitaan siis var- 
sin helposti toiminnan niukka ja vaatimaton taso. Kunnan ulkopuolisten 
palvelutoimintamuotojen arviointitoiminnan sisällön tarkastelua varten 
keskitytään seuraavaksi sosiaali- ja terveydenhuollon laajoihin kokonais- 
ulkoistuksiin ja sote-palveluyhtiöittämiseen. Koska kysymys tässä yhtey- 
dessä on nimenomaan yhteiskunnallisesti hyvin merkittävästä kunnallisen 
palvelutuotannon ulkoistamisesta ja yhtiöittämisestä, on tärkeää havaita, 
miten kuntien tarkastuslautakuntien arviointitoiminnan kohteina ja eri- 
tyisesti tarkastuslautakuntien arviointikertomusten arviointitoimien ja 
-havaintojen kirjaamiskäytännöissä tällainen palvelutoiminta näyttäytyy. 
Lähtökohtaisesti voi perustellusti olettaa, että näin keskeisen lakisääteisen 
yhteiskunnallisen tehtävän mukaisen sosiaali- ja terveydenhuollon palvelu- 
toiminnan tuloksekas ja tarkoituksenmukainen toteutuminen saa runsas- 
ta ja merkityksellistä huomiota kuntien arviointikertomuksissa. 


Tämän artikkelin puitteissa oikeudellisen tarkastelun apuna ja 
kunnan ulkopuolisen palvelutoiminnan (sote) arviointikäytän- 
tötarkastelun konkreettisena lähtökohtana toimi kattava vuo- 
den 2018 puolivälin kokonaisulkoistus- ja yhtiöittämistilantee- 
seen Suomessa perustunut sote-palvelujen ajankohtaiskatsaus, 
jonka Lääkärilehden työryhmä toteutti tutkija Piitu Parmanteen 
materiaaleihin perustuen kevät-kesällä 201859 Tämän tilanne- 
kuvan perusteella selvitin sitten vuosien 2015—2017 sote-palve- 
lujen laaja-alaisten ulkoistusten ja yhtiöittämisten toteutusta 


58 Yle Uutiset 26.1.2019. 

asianomaisten sote-kuntien tarkastuslautakuntien*? arviointi- 
toiminnassa. Kuva kuntien ulkopuolisen palvelutoiminnan tar- 
kastelusta kuntien arviointikertomuksissa osoittautui yllättävän 
niukaksi, sillä suurimmassa osassa tarkastelukuntien arvioin- 
tikertomuksia ulkoistettua tai yhtiöitettyä palvelutoimintaa ei 
arvioitu lainkaan tai tyydyttiin lähinnä vain toteamaan ulkois- 
tamisen tai yhtiöittämisen tapahtuneen. Ydinkunnan ulkopuo- 
lella tuotetun palvelutoiminnan tarkastelemattomuutta kunnan 
tarkastuslautakunnan arviointikertomuksessa saatettiin perus- 
tella jopa sillä, että kyseiset palvelut on ulkoistettu/yhtiöitetty! 
Perusteellista, lähinnä julkisen vallan (kunnan) sote-palvelu- 
tehtävien kokonaisuuteen luotaavaa, kunnan ulkopuolisen pal- 
velutoiminnan arviointia kertomuksissa ei esiintynyt lainkaan, 
vaikka ydinkunnan tuottamien sote-palvelujen arvioinnin yh- 
teydessä näin useimmiten tapahtuu. Joissain arviointikertomuk- 
sissa viitattiin palveluyrityksen itsensä laatimaan palauteyhteen- 
vetoon tai muuhun vastaavaan palveludokumentaatioon, jonka 
objektiivisuus herättää luonnollisesti kysymyksiä. 


Käytännöt kuntien ulkopuolisten palvelutoimintamuotojen arvioinnin 
osalta näyttävät edellä esitetyn valossa sangen ongelmallisilta: kuntien 
tarkastuslautakuntien arviointikertomuksissa tällaisen palvelutoiminnan 
arviointi on lähes poikkeuksetta silmiinpistävän niukkaa (korkeintaan 
muutama lause arviointikertomusta kohden) sekä informaatio- ja käyt- 
töarvoltaan huonoa tai korkeintaan välttävää. Tällaista ”arviointia” ei voi 
myöskään pitää edes nykyisen, kaiken lisäksi melko yleispiirteisen, arvioin- 
tisääntelyn ja -ohjeistuksen edellyttämällä tasolla. 


60 Tarkastuslautakuntatarkasteluun tulivat mukaan seuraavien kuntien arviointikerto- 


mukset (kunnat erva- eli erityisvastuualueittain): HYKS-erva: Pyhtää ja Sysmä; KYS-erva: 
Rantasalmi, Rääkkylä, Sulkava ja Tohmajärvi; oys-erva: Keminmaa, Kärsämäki, Siika- 
latva, Lumijoki, Posio ja Puolanka; TAYS-erva: Alavus, Jämsä, Juupajoki, Kihniö, Kuh- 
moinen, Kuortane, Mänttä-Vilppula, Parkano, Ruovesi, Soini, Virrat ja Ähtäri; TYKS (ei 
tarkastelukuntia). 

Tarkastuslautakunnan arvioinnin ja 
arviointikertomuksen kehittäminen 


De lege ferenda -näkökulmasta edellä esitetty herättää varsin paljon kun- 
nallisen tarkastuslautakuntainstituution kehittämisajatuksia ja -tarpeita. 
Tässä artikkelissa case study -tyyppisen tarkastelun kohteena olleet laa- 
ja-alaiset sosiaali- ja terveydenhuollon kokonaisulkoistukset ja osin myös 
tällaista toimintaa koskevat yhtiöittämisratkaisut kertovat varsin korut- 
tomalla tavalla siitä, että lähtökohtaisesti pienissä ja keskikokoisissa kun- 
nissa — eli pääosin kunnissa, jotka ovat päätyneet sote-palvelujensa laajaan 
ulkoistamiseen tai yhtiöittämiseen — tarkastuslautakunnat eivät ole juuri 
kiinnittäneet huomiota tällaisen palvelutoiminnan tavoitteiden toteutu- 
misen, tuloksellisuuden ja ratkaisujen tarkoituksenmukaisuuden moni- 
puoliseen arvioimiseen. Tällaista asiantilaa ei luonnollisestikaan voi pitää 
tyydyttävänä. 


Vertailevassa mielessä yleisluonteisen arviointitarkastelun koh- 
teeksi on syytä ottaa lyhyesti vielä kuuden suurimman maamme 
kaupunkikunnan (Helsinki, Espoo, Tampere, Vantaa, Oulu ja 
Turku) tarkastuslautakunnan arviointikertomukset kolmelta 
vuodelta (vuosien 2015—2017 kertomukset). Näiden kertomus- 
ten keskeinen, yleistettävissä oleva havainto on se, että niissä 
kiinnitetään pieniä ja keskikokoisia kuntia enemmän huomiota 
ulkoistetun kunnallisen sote-palvelutoiminnan arviointiin. To- 
sin kyseisten kaupunkien arviointitoiminta ei ole em. mielessä 
erityisen laajaa, systemaattista ja kattavaa. Näin on siitäkin huoli- 
matta, että kyse on kuitenkin kunnan ja kuntalaisten oikeuksien 
kannalta keskeisistä palvelutuotannon osa-alueista. Vain satun- 
naiset, otantaan perustuvat palveluyhtiö- ja ulkoistustapaus- 
tarkastelut arviointikertomuksissa eivät ole riittävä ja legitiimi 
tapa valvoa ja arvioida kunnallisten sote-tehtävien ja -palvelujen 
julkisrahoitteisen palvelutuotannon tuloksia. 

Voidaan todeta, että nykyisellään tarkastuslautakuntien arviointitoi- 
mintaan liittyy varsin suuri ”tarkasteluvaje”. Kunnan ulkopuolisten pal- 
velutoimintamuotojen arviointi kuntien tarkastuslautakuntien arvioin- 
tikertomuksissa on huomattavasti vähäisempää, yleisluontoisempaa ja 
epäsystemaattisempaa kuin ydinkunnan palvelutuotannon parissa toteu- 
tettujen kuntapalvelujen tarkastelu ja arviointi. On valitettavaa, kuten 
yleisten sote-, vanhustenhuollon hoiva- ja asumispalvelujen ulkoistamisiin 
ja yhtiöittämisiin liittyvät varsin laajamittaiset ongelmat kertovat, että 
Suomen kuntien tarkastuslautakuntien palvelu(järjestelmä)arvioinnit 
eivät vaikuta olevan tällä hetkellä kaikilta osin ajan tasalla. Toki paran- 
nettavaa vaikuttaisi olevan arviointikertomusten mukaan myös kuntien 
omien ydinkuntarakenteidensa puitteissa tuottamien palvelujen arvioin- 
nissa, mutta tämä asiantila ei ollut nyt tarkemman tarkastelun kohteena. 
Hyvinvointioikeudelliset palveluongelmat ja -puutteet ovat kansalaisten ja 
kuntalaisten kannalta kuitenkin aina hyvin relevantteja oikeusongelmia, 
joiden poistaminen tai ainakin olennainen vähentäminen on mitä suu- 
remmassa määrin viime kädessä julkisen vallan, Suomessa lähtökohtaisesti 
kuntien ja valtion, tehtävä. 

Kun pohditaan sitä, miten tällaisesta tarkastuslautakuntatoiminnan 
epätyydyttävästä tilasta suhteessa yksityisoikeudelliselta pohjalta tuotet- 
tuja kuntapalveluja koskevaan arviointitoimintaan nähden päästäisiin 
parempaan tilanteeseen, tulee eittämättä mieleen lainsäädännön kehittä- 
minen suhteessa tarkastuslautakunnan toimintavelvoitteisiin. Erityisesti 
arviointikertomuksen vaikuttavuuden ja ylipäätään arviointitoiminnan 
reagointikyvyn ja -nopeuden elementtejä olisi nähdäkseni syytä selvästi 
vahvistaa. Voitaisiin esimerkiksi ajatella kuntastrategian sisältöalueiden 
lakitasoista sääntelyä mukailleen niin, että myös kunnan arviointikerto- 
muksen sisältöä säänneltäisiin lakiperustaisesti vähintäänkin niiden asia- 
kokonaisuuksien osalta, joita arviointikertomuksessa olisi välttämätöntä 
ja perusteltua aina käsitellä.f' Nyt tällaista tarkastuslautakunnan yleis- 


uomaa tässä eydessä erityisesti -tilintarkastuksen varsin tarkka tehtävämää- 
a H tässä yhteyd tyisesti JHT-tilintarkastuk tarkka teht 


ritys kuntalaissa (123 $). 


240 


Tarkastuslautakunta kunnan ulkopuolisten palvelutoimintamuotojen arvioijana 


luonteista tehtävämääritystä tarkempaa, arviointitoiminnan toteuttamis- 
ta osa-alueisiinsa erittelevää sääntelyä ei ole. Jos esimerkiksi ulkoistetun ja 
yhtiöitetyn kunnallisen palvelutuotannon osalta tällaisia velvoitteita olisi, 
kuntien arviointikertomukset tarjoaisivat myös kuntapäättäjille ja kun- 
talaisille nykyistä enemmän käyttökelpoista informaatiota sekä itse ydin- 
kunnan palvelutoiminnan että ulkoistettavan palvelutoiminnan kehittä- 
miseksi. 

Edellä kuvattu kuntapalveluarvioinnin puutostila on huolestuttava. Se 
etäännyttää kuntalaisia poliittisesta päätöksenteosta ja saattaa kunnallisen 
monituottajaperustaisen palvelutuotantojärjestelmän legitimiteetin ky- 
seenalaiseksi. Siksi erityisesti kunnallisen palvelutuotannon ulkoistamisen 
osalta sen oikeudellista ohjausta tulisi kokonaisuudessaan vahvistaa sekä 
säädännäisesti (lakitasoisesti) että myös hallintosääntöohjausta kehittä- 
mällä niin, että käytettävissä olevat palvelutuotannon ohjauskeinot voisi- 
vat nykyistä paremmin ottaa huomioon kunnallisen palveluntuotantoken- 
tän kaikki toimijat, niin julkis- kuin yksityisoikeudellisesti orientoituneet. 
Näin myös ulkoistamisprosessin johtamista ja kunnan toimintaa tässä 
yhteydessä ylipäätään olisi mahdollista kehittää nykyistä läpinäkyväm- 
pään ja kuntalaismyönteisempään suuntaan.f* Kunnan yhtiömuotoisen 
toiminnan osalta puolestaan pitäisi harkita vakavasti, Ruotsin esimerkin 
suuntaisesti, kuntayhtiömuodon eriyttämistä oikeudelliselta asemaltaan 
ja toimintavelvoitteiltaan nykyistä julkisoikeudellisempaan suuntaan. 
Tällöin voitaisiin turvata aiempaa paremmin myös yhtiömuotoisessa 
palvelutoiminnassa kunnan ja kuntalaisten edun toteutumisen kannalta 
tärkeitä tavoitteita ja intressejä kuten julkisuusperiaatteen ja tiedottamis- 
velvollisuuden nykyistä laajempi soveltaminen sekä tärkeiden (hallinto) 
menettelyllisten oikeuksien kuten palveluasiakkaiden kuulemisen rajoitet- 
tu toteuttaminen. Yksi harkitsemisen arvoinen kunnallisia osakeyhtiöitä 
koskeva kehittämisen muoto voisi myös olla säätää kuntayhtiöistä osana 
kuntalakia kunnallisten liikelaitosten tapaan (ks. KuntaL 9 luku Kunnal- 
linen liikelaitos). 


€ Ks. tästä esim. Komulainen 2010, 297, 486—490. 

Lopuksi 


Tämänhetkinen oikeustila kunnan ulkopuolisten palvelutoimintamuo- 
tojen toiminnan arvioinnin osalta ei ole tyydyttävä. Tarvitaan selvästi 
myös velvoittavia oikeusohjeita (suositusluonteisten lisäksi), jotta kunnan 
etu ja kuntakonsernin kokonaisetu voisivat toteutua myös ulkoistetun ja 
yhtiöitetyn kunnallisen palvelutoiminnan arvioinnin ja valvonnan tulok- 
sena. Teoreettisperustaisesti tarkasteltuna kyse on kunnan toimintaan 
kohdistuvan tarkoituksenmukaisuusarvioinnin ja -tarkastuksen® organi- 
soimisesta laillisuustarkastuksen (tilintarkastus) oheen. Toimiva ja luotet- 
tava tarkoituksen mukaisuusarviointi on myös mitä parhainta paikallisista 
olosuhteista ja itsehallinnollisista tarpeista määrittyvää toimintaa, jolle 
on edellä esitetyn valossa perustellut tarpeensa nykyisten ja mahdollisesti 
myös tulevien sote-itsehallintoyhdyskuntien kentässä, sillä palveluasiak- 
kaiden, kuntalaisten ja kansalaisten oikeudet ja niiden tuloksekas huo- 
mioon ottaminen eivät ole mihinkään katoamassa. 


63 Ks. Myllymäki 2007, 323. 

ARTIKKELI PERUSTUU kuntiin ja kuntayhtymiin tehtyyn kyselytutkimuk- 
seen, jolla kartoitettiin riskienhallinnan tilaa kunnissa vuoden vaihteessa 
2012—2013 sekä uudelleen alkuvuonna 2017. Tutkimus on luonteeltaan 
eksploratiivinen kuvaus, koska näin kattavaa riskienhallinnan kartoi- 
tusta ei ole aiemmin tehty kuntasektorilla. Tutkimus on myös ajankoh- 
tainen, koska kuntalain riskienhallintaa ja sisäistä valvontaa koskevia 
säännöksiä on lisätty vuonna 2012 perusteluilla, joissa viitataan kunti- 
en riskienhallinnan puutteellisuuteen. Tulokset osoittavat, että kuntien 
riskienhallinnan käytännöissä on edelleen puutteita, jos käytäntöjä 
verrataan riskienhallinnan normatiivisiin malleihin kuten COSO-ERM 
-malliin. Kuntien ja kuntayhtymien talous- ja muun ympäristön kiris- 
tyessä, kun samanaikaisesti toimitaan yhä enemmän julkisen ja yksi- 
tyisen rajapinnassa mm. ulkoistamisen ja ostopalvelujen kautta, riski- 
enhallinnan avulla saavutettavissa olevat hyödyt ovat yhä ilmeisempiä. 


Lili-Anne Kihn, Lasse Oulasvirta, Janne Ruohonen, Jaakko Rönkkö & Jani Wacker (toim.) 
Talous, sääntely, ohjaus — tarkastuksen ja valvonnan ajankohtaiskysymyksiä. 
Tampere: Tampere University Press 2019, 247-261. 
http://urn.fi/ URN:ISBN:978-952-359-004-5 

Johdanto 


Riskienhallinnan ydinajatus on yrityssektorilla se, että riskeihin varau- 
dutaan etukäteen ja että yritys voi kaikissa olosuhteissa kyetä jatkamaan 
toimintaansa. Yrityksen riskienhallintaa pidettiin aiemmin kapeana eri- 
tyisosaamisen alueena, joka perustui lähinnä vakuutussuojaukseen, va- 
kuutusten hankkimiseen (Suominen 2005, 155). Sittemmin on riskien- 
hallinnan sisältö kehittynyt merkittävästi. Riskienhallinnan sanastossa 
Enterprise Risk Management (ERM) nähdään kokonaisvaltaisena toimin- 
tona ja osana yrityksen hyvää johtamis- ja hallintokäytäntöä (Frigo & 
Anderson 2011; Hoyt & Liebenberg 2011). Yrityksen tulisi tehdä huolel- 
linen riskikartoitus ja luoda riskiprofiili sekä kohdistaa riskienhallinta ko- 
konaisvaltaisesti toimintoihin. 

Myös kuntien riskeihin varautuminen painottui aiemmin vakuutuspo- 
litiikan harjoittamiseen, tyypillisesti vahinkovakuuttamiseen (omaisuu- 
den vakuuttaminen, palovakuuttaminen jne.) (Enberg 2002). Päinvastoin 
kuin yrityksissä liikeriskien hallinta ei ole ollut eikä ole tänäänkään kun- 
tien toiminnan ydinalueella. Toisaalta kuntien monitoimialaisuus, poliit- 
tis-hallinnollinen organisaatio ja tehtävien lakisääteisyys tuovat omat eri- 
tyispiirteensä kuntasektorin riskienhallintaan. 

Vasta viime vuosikymmenien aikana on suuntaus ollut edistää kunnis- 
sa riskeihin varautumista holistisella riskienhallinnalla ja aiempaa syste- 
maattisemmin. Tähän on osaltaan vaikuttanut paitsi keinovalikoimien li- 
sääntyminen myös kuntien tehtävien ja ympäristön monimutkaistuminen. 
Esimerkiksi tietoturvallisuus ja tietoriskit ja toisaalta sijoitustoiminnan 
riskit ovat nousseet esille (ks. Kuntaliitto 2016). 

Tämän artikkelin tarkoitus ei ole porautua riskienhallinnan yksityis- 
kohtiin eikä eri riskienhallintakeinojen keinojen tarkempaan sisältöön, 
vaan juuri tähän riskienhallinnan muutokseen ja erityisesti siihen, missä 
määrin kunnissa on siirrytty normatiivisen ammatti- ja konsulttikirjalli- 
suuden peräänkuuluttamaan kokonaisvaltaiseen ja systemaattiseen riskien- 
hallintaan. Tässä normatiivisessa kirjallisuudessa yksi malli ylitse muiden 
on niin sanottu COSO ERM kokonaisvaltainen riskienhallintamalli, joka 

syntyi viime vuosituhannen loppupuolella yrityssektorilla ja jota on luon- 
nehdittu yleisorganisatoriseksi (Coso 2017). Sitä on promovoitu myös jul- 
kissektorille. 


Riskienhallinnan tila kunnissa tutkimusten valossa 


Vuoden 2014 alusta voimaan tulleet säännökset edellyttivät kuntien ja 
kuntayhtymien riskienhallinnassa entistä kokonaisvaltaisempaa otetta 
ja parempaa kypsyystasoa. Kuntien riskienhallinnan nykytilaa tutkittiin 
(Kiviaho, Oulasvirta & Paananen 2013; Oulasvirta, Paananen, Kiviaho 
& Sandström 2014) juuri ennen kuntalain muutosta, joka sääti valtuus- 
toille velvoitteet päättää riskienhallinnan ja sisäisen valvonnan periaat- 
teista. Mainitun tutkimuksen empiiriset analyysit perustuvat Kuntien 
riskienhallintakyselyyn, joka toteutettiin 10/2012—2/2013 yhteistyössä 
Kuntaliiton, Tampereen yliopiston ja Oy Audiapro Ab:n (nykyisin BDO 
Audiator Oy) kanssa. Kysely lähetettiin kaikkiin Manner-Suomen kuntiin 
ja sairaanhoitopiireihin sekä koulutuskuntayhtymiin. Kysely osoitettiin 
kaupunkien, kuntien ja kuntayhtymien ylimmille johtajille, mutta myös 
muille johtaville viranhaltijoille annettiin vastausmahdollisuus (esim. ris- 
kienhallintapäällikkö, hallintopäällikkö, talousjohtaja, sisäisen tarkastuk- 
sen päällikkö). Kysely sisälsi riskienhallintaa koskevia väittämiä liittyen 
mm. riskienhallintaa koskevien asiakirjojen olemassaoloon, riskienhallin- 
nan kokonaisvaltaisuuden toteutumiseen, riskienhallinnan jalkauttami- 
seen sekä riskienhallinnan seurantaan ja tuloksellisuuteen. Väittämät oli- 
vat muodossa: ”Arvioi väittämän toteutumista asteikolla 1-5 (1 = erittäin 
huono .... 5 = erittäin hyvä tai Eos = en osaa sanoa)”. Vastauksista sum- 
mamuuttujia muodostamalla voitiin arvioida vastaajien organisaatioiden 
riskienhallinnan systemaattisuutta ja kokonaisvaltaisuutta. 

Kuntien ja kuntayhtymisen vastausten keskiarvot olivat suhteellisen 
matalia. Keskiarvot, jotka kuvastivat riskienhallinnan kokonaisvaltaisuut- 
ta ja riskienhallinnan jalkauttamista, olivat tyypillisesti välillä 3-3,5. Täl- 

laisen tuloksen (asteikolla 1-5) voi tulkita tarkoittavan sitä, että kuntien ja 
kuntayhtymien riskienhallinnan puitteet eivät olleet kyselyn ajankohtana 
kokonaisvaltaisen riskienhallintaprosessin eri osa-alueet systemaattisesti 
käsittäviä. Tuloksien valossa voidaan myös todeta, että tilanne ei vastaa ris- 
kienhallintakirjallisuudessa esiintyvää järjestelmällistä toimintamallia ko- 
konaisvaltaisesta riskienhallinnasta. Kyselyn tulosten mukaan riskienhal- 
lintaprosessi ei useinkaan perustunut kyselyajankohtana järjestelmälliseen 
viitekehykseen kuten esimerkiksi tunnettuun COsO ERM -malliin. Juuri 
tämä kysymys sai kaikkein alhaisimman vastausten keskiarvon kaikilla 
vastaajaryhmillä (Oulasvirta ym. 2014). 


Riskienhallinnan kypsyystason arviointi 


Kyselyn tulokset osoittivat, että koulutuskuntayhtymien ja sairaalakun- 
tayhtymien riskienhallinta on keskimäärin jonkin verran kehittyneem- 
pää kuin peruskunnissa. Niissä riskienhallinta kattaa laaja-alaisemmin eri 
riskilajit, ja riskienhallinnan prosessin eri vaiheet toteutuvat peruskuntia 
jonkin verran kattavammin. Tätä tulosta voi selittää se, että koulutus- 
kuntayhtymien rahoitus perustuu niille asetettuihin tavoitteisiin ja suo- 
riutumiseen, jolloin niihin liittyvät riskit vaikuttavat välittömästi kun- 
tayhtymien talouteen. Rahoitukseen, suoriutumiseen sekä ulkopuolisiin 
arviointeihin perustuvalla tilivelvollisuudella lienee myönteinen vaikutus 
riskienhallintaan. 

Sairaalakuntayhtymien kohdalla tuloksia voi selittää mm. se, että ne 
ovat kooltaan monia vastanneita peruskuntia suurempia, jolloin niillä on 
mahdollisuuksia paremmin osoittaa resursseja riskienhallintaan. Toisaal- 
ta sairaalakuntayhtymien toimintaan liittyvät riskit voivat olla seurauk- 
siltaan varsin konkreettisia ja vakavia, esimerkiksi potilasturvallisuuden 
ja ihmishenkien vaarantumisia, minkä vuoksi niissä on keskitytty juuri 

näihin liittyvien riskien ennaltaehkäisyyn ja hallintaan. (Oulasvirta ym. 
2014.) 
Paapen ja Speklen luokittelulla (2012, 542) kypsyystasoja voidaan erot- 
taa viisi. 
1. Riskienhallinta on pääasiassa tapauskohtaista, ei suunnitelmaa ko- 
konaisvaltaisesta riskienhallinnasta 
2. Riskienhallinta on aktiivista muutamassa tehtävässä (esim. työ- 
suojelu ja rahoitusriskit); kokonaisvaltainen riskienhallinta (ERM) 
harkinnassa 
3. Riskienhallinta on aktiivista muutamassa tehtävässä ja suunnitel- 
laan ERM:ä 
4. Rahoituksen, operaatioiden ja normien noudattamisen riskejä tun- 
nistetaan, arvioidaan ja kontrolloidaan; ERM-systeemiä ollaan pa- 
nemassa toimeen 
s. Rahoituksen, operaatioiden ja normien noudattamisen riskejä tun- 
nistetaan, arvioidaan ja kontrolloidaan; ERM-systeemi on jo inte- 
groitu (strategiseen) suunnittelu- ja seurantasykliin 


Edellä mainittua Paapen ja Speklen (2012) luokittelua soveltaen monissa 
kunnissa ja kuntayhtymissä oltiin kyselyajankohtana kehitysportaikon en- 
simmäisellä tai toisella askelmalla (luokittelun kohdat 1. ja 2.). Joissakin 
kunnissa ja kuntayhtymissä oli edetty luokittelun askelmalle 3. (Oulasvirta 
ym. 2014.) 

Edellä mainitun tutkimusraportin kirjoittajat esittivät lopuksi, että 
koska kuntien koossa, taloudessa, toimintatavoissa ja ympäristötekijöissä 
sekä niihin liittyvistä riskeissä on eroja, myös riskienhallintaa pitää sovittaa 
kunkin kunnan olosuhteisiin ja tarpeisiin. Tämänkaltainen argumentoin- 
ti viittaa kontingenssiajattelun relevanttiuteen. Riskienhallinnan koko- 
naisvaltaisuus voidaan toteuttaa eri tavoin, esimerkiksi pienissä kunnissa 
riskienhallinnan prosessien ja muodollisuuksien aste voi olla vähäisempi 
kuin suurissa kunnissa. Luonnollisesti riskienhallinnan toteuttamisessa 
tarvitaan myös kustannusten ja hyötyjen samanaikaista punnintaa. 

Kuntien riskienhallintakyselyn jatkoanalyysi 


Edellä kerrotulla aineistolla Oulasvirta ja Anttiroiko tekivät jatkoanalyy- 
siä (2017) regressioanalyysin avulla. Tutkijoiden kiinnostuksen kohteena 
oli juuri kunnan koon ja muiden tekijöiden yhteys kokonaisvaltaisen ris- 
kienhallinnan esiintymiseen kunnissa. Tässä jatkotutkimuksessa olivat 
mukana vain kunnat, eivät siis kuntayhtymät. 

Regressioanalyysiä varten muodostettiin hypoteeseja seuraavan mallin 
perusteella (Oulasvirta & Anttiroiko 2017, kuvio 1). 


N, Professiomuuttuj 
alousmuuttujat: tilintarkastusyhteisö 
aksuvalmius, nen tarkastus, 

Ke riskienhallintapäällikkö 


Rakennemuuttujat: 


kunnan koko, väkiluvun Politiikkamuuttuja: 
muutos, sosialistien - ei- 
valtionapuriippuvuus sosialistien paikkaosuus 
valtuustossa 


Kokonaisvaltaisen 
riskienhallinnan 
laajuus ja tarve 

kunnissa 


Kuvio 1. Malli kokonaisvaltaisen riskienhallinnan esiintymisestä kunnissa 


Tätä mallia siis testattiin regressioanalyysillä. Regressioanalyysissä koko- 
naisvaltaisen riskienhallinnan esiintymistä selitettiin kokotekijän lisäksi 
kunnan talouden tilaa kuvaavilla muuttujilla, sisäisen tarkastuksen funkti- 
on esiintymisellä ja riskienhallintapäällikkötyyppisen viran esiintymisellä 
kunnissa. Regressioanalyysin tuloksia kuvaa seuraava taulukko. 

Vain malli 1 oli kokonaisuudessaan tilastollisesti merkitsevä (taulukossa 
Model significance 0,029). Testatun mallin (Adjusted R? oli 0,068) muut- 
tujilla pystyttiin kuitenkin selittämään vain vähän kokonaisvaltaisen ris- 
kienhallinnan esiintymistä kunnissa. Tämä on sinänsä merkittävä tulos, 
koska se implikoi sitä, että muut kuin rakenteelliset ja poliittiset seikat 
selittävät kokonaisvaltaisen ERM-tyyppisen riskienhallinnan esiintymistä 
kunnissa. Muut kuntakohtaiset erityispiirteet selittävät, miksi jokin tietty 
kunta on omaksunut ERM-tyyppisen riskienhallinnan. 

Malli 1 oli redusoitu sisältämään kaksi tärkeimmäksi osoittautunutta 
selittävää muuttujaa eli kunnan koon ja talouden tilaa kuvaavat muuttu- 
jat. Malli 2 sisälsi kaikki mallin muuttujat kontrollimuuttujineen. Niistä 
Big Four -muuttuja eli kuuluiko kunnan tarkastusyhtiö niin kutsuttuihin 
kansainvälisiin Big Four -yhtiöihin vai ei, sekä sisäinen tarkastuksen funk- 
tion olemassaolo (kyllä tai ei) saivat negatiivisen regressiokertoimen. Nämä 
kertoimet olivat kuitenkin tilastollisesti ei-merkitseviä. Big Four -muut- 
tujan osalta tulos oli odotettu. Näin koska Suomessa on kansainväliseen 
Big Four -yhtiöiden määritelmään kuulumaton BDO Audiator, joka on 
nimenomaan kuntasektorin tilintarkastukseen keskittynyt yhtiö päinvas- 
toin kuin Suomessa toimivat Big Four -yhtiöt. Näillä viime mainituilla ei 
siis ole etukäteen oletettuna positiivisempaa vaikutusta kokonaisvaltaisen 
riskienhallinnan esiintymiseen kuin ensin mainitulla kuntasektorin tilin- 
tarkastusmarkkinoita johtavalla yhtiöllä. 

Sisäisen tarkastuksen muuttujan ei-merkitsevyys oli vastoin oletusta, 
jonka mukaan sisäinen tarkastus johtaa tehokkaaseen kokonaisvaltaisen 
riskienhallinnan suosittamiseen kunnissa ja sitä kautta edelleen positiivi- 
sesti sen esiintymiseen kunnissa. 

Korrelaatiotarkastelussa kuntakoolla (asukasluvulla mitattu) oli jonkin 
verran yhteyttä olettamusten mukaisesti eli siten suuremmissa kunnissa 
esiintyi jonkun verran enemmän kokonaisvaltaista riskienhallintaa kuin 
muissa pienemmissä kunnissa. Mutta kun edettiin regressioanalyysiin ja 
mallin muiden muuttujien lisäämiseen tarkastelussa, kunnan koon vaiku- 
tus olikin tilastollisesti ei-merkitsevä. 

Taloudellisista tekijöistä korkea velkaantuneisuus selitti jonkin verran 
kokonaisvaltaisen riskienhallinnan muita vähäisempää esiintymistä. Kun 
riskienhallinnan kattavuuden sijaan selitettävänä summamuuttujana oli 
riskienhallinnan toimeenpanon vahvuus eli ”jalkautuminen” organisaa- 
tiossa, tilastollisesti merkitseväksi tuli myös kunnan alijäämän kertymi- 
nen. 

Kunnan taloudellisilla rajoitteilla on merkitystä uusien järjestelmien 
rakentamisessa, jotka ovat vapaaehtoisia ja aiheuttavat uusia kustannuksia. 
Tulos oli näin ollen odotettu ja antoi vahvistusta asetetuille hypoteeseille. 
Kokonaisvaltaisen ja systemaattisen riskienhallinnan rakentaminen kon- 
sultoinnin avulla ja henkilöstövoimavaroja osoittaen onnistuu helpommin 
kunnilta, joiden taloustilanne on hyvä. 


Taulukko 3. Mallissa testattujen muuttujien selityskyky (selitettävinä tekijöinä paitsi 
edellä tarkasteltu riskienhallinnan kokonaisvaltaisuus myös sen toimeenpanon 
vahvuus) 


ERM esiintyminen 


Rakenteelliset 


Kunnan taloudelli- 


Kontrollimuuttujat 


Selityskyky muuttujat set rajoitteet 
Ei lainkaan koko, väestönmuu- Sisäinen tarkastus, 
tos, riippuvuus riskienhallintapaal- 
valtionavuista likkö, valtuuston 
poliittiset voima- 
suhteet 
Heikko velkaantuneisuus, 
alijäämä 
Vahva 


Yksi mahdollinen selitys ERM-tyyppisen mallin harvinaisuudelle on se, 
ettäihanteellisessa muodossaan malli on kunnille epärealistinen (ks. Power 
2009, 850-851) tai ainakin se on työläs malli toteuttaa niillä resursseilla, 
jotka kunnissa on varattavissa riskienhallintaan. Tämä viimeksi mainittu 

seikka on tekijä, jolla on yhteys testaamamme mallin tilastollisesti merkit- 
seväksi osoittautuneeseen kunnan talousrajoitemuuttujaan. 

Ja edelleen, kunnan päätöksentekijät saattavat olla tyytyväisiä siilomal- 
liin ja siihen, että riskienhallintaa kohdistetaan valikoiden riskeihin, jot- 
ka ovat operationalisoitavissa ja kohtuullisessa määrin hallittavissa omin 
toimin (ks. Micheli et al. 2012). Tämä lähestymistapa tulkitaan riittäväksi 
ympäristön epävarmuuksiin ja riskeihin. Monet kaikkein vakavimmista 
riskeistä ovat kunnan omien riskienhallintatoimenpiteiden ulottumatto- 
missa, ja siksi niihin ei uhrata resursseja. 

Tulokset osoittivat, etteivät kunnanvaltuuston poliittiset voimasuhteet 
selittäneet riskienhallinnan esiintymistä ERM-tyyppisesti. Olettamus oli, 
että vasemmistolaisesti painottuminen olisi vähentänyt businessmaailman 
lanseeraaman ERM-mallin suosiota. Rakenteellisten ja poliittisten tekijöi- 
den sijasta selityspohjaa voidaan etsiä myös kuntainstituution erityispiir- 
teistä. Kunnat ovat monitoimialaisia palvelujen järjestäjiä ja sen lisäksi 
poliittis-hallinnollisia organisaatioita. Sekä hallinnon eri sektoreilla tai 
yleisjohdossa toimivilla ja toisaalta eri poliittisilla ryhmillä voi olla erilaisia 
näkökulmia ja käsityksiä kunnan riskinottopolitiikasta ja riskienhallin- 
nasta. Nämä seikat voivat heikentää koko organisaation kattavan, kaikki 
siiloutuneet hallinnot läpileikkaavan ja kaikille mieluisen kokonaisval- 
taisen ja formaalin riskienhallintasysteemin mahdollisuuksia (Schiller & 
Prpich 2014). 

Hallinnon siilomentaliteettia voi vahvistaa julkisjohtajien rooli muu- 
tosjohtajina, mikä on ratkaisevan tärkeä tekijä innovaatioiden leviämisessä 
ja omaksumisessa (Moon & Norris 2005; Damanpour & Schneider 2009; 
Carassus, Favoreu & Gardey 2014). Coson mukaan organisaatiokulttuu- 
rissa johdon johtamistyyli riskienhallinnan suhteen on olennainen teki- 
jä (coso 2004, 27-28). Ylimmän johdon ja hallituksen riskitietoisuus ja 
asenteet riskienhallinnan suhteen ovat tärkeitä laadullisia tekijöitä. Ulkoa 
tuleva paine ei tuota tulosta, jos ylin johto ei ole vastaanottavainen kysei- 
selle riskienhallintamallille. Eräät tutkimukset ovat osoittaneet, että myös 
keskijohdolla voi olla huomattava vaikutusvalta riskienhallinnan toimeen- 

panoon (Crawford & Stein 2005). Tämä suomalaisella aineistolla tehty 
tutkimus osoittaa, että riskienhallintapäällikön viran harvinaisuus ja toi- 
saalta riskienhallinnan matala profiili johtamisfunktioiden joukossa osal- 
taan vaikuttavat COSO ERM -tyyppisen riskienhallintamallin suhteelliseen 
harvinaisuuteen. 


Johtopäätökset 


Koska kuntiin liittyvät rakenteelliset tekijät selittivät huonosti kokonais- 
valtaisen riskienhallinnan esiintymistä kunnissa, on ilmeistä, että erilaiset 
kuntakohtaiset spesifit tekijät, joita ei ole tilastotietoina olemassa, selittä- 
vät COSO ERM -tyyppisen riskienhallintasysteemin diffuusiota kuntaken- 
tällä. Nämä tekijät liittyvät paitsi kuntainstituution erityispiirteisiin, ehkä 
myös enemmän sattumanvaraisiin seikkoihin, kuten siihen, onko kuntaan 
kohdistunut riskienhallinnan neuvonantoa tai koulutusta ja onko kunnan 
johtoa tehokkaasti konsultoitu asiassa tavalla, joka on saanut johdon ha- 
lukkaaksi lähtemään rakentamaan kokonaisvaltaista riskienhallintasystee- 
miä (vrt. Leino, Steiner & Wahlroos 2005, 135—136). 

Toiseksi, kuntien ympäristön riskitekijät ja institutionaaliset erityis- 
piirteet, joihin traditionaalisesti kuuluu hallinnon siiloutuminen, eivät 
toisaalta muodosta kunnan poliitikoille tai viranhaltijoille voimakasta 
kannustinta vapaaehtoisesti rakentaa kokonaisvaltaista ja muodollista 
COSO ERM -tyyppistä riskienhallintasysteemiä. Kolmanneksi, COSO ERM 
-tyyppinen malli on kehitetty yrityssektorille, eikä se siten lähtökohtaises- 
ti ole herkkä julkisyhteisöjen tarpeille ja realiteeteille (Baker 2008). Tämä 
lähtökohta saattaa heikentää mallin vetovoimaa kunnissa. Ja viimeiseksi, 
kuntajohto saattaa tehdä mielessään jonkinlaisen kustannushyöty-pun- 
ninnan, jossa varsinkin heikossa taloudellisessa tilanteessa olevissa kun- 
nissa kokonaisvaltaisen systeemin pystyttäminen ja ylläpito mahdollisine 
konsulttikustannuksineen voi näyttäytyä epäselviksi koettuja hyötyjä suu- 
remmiksi. 

Tässä artikkelissa siteeratut tutkimukset perustuivat strukturoituun 
kyselyyn, joten niillä on omat rajoituksensa. Tarvitsemme seuraavaksi sy- 
vemmälle meneviä kuntakohtaisia tutkimuksia ja toisaalta sellaisten uusien 
riskienhallintamallien testaamista, jotka huomioivat aiempaa paremmin 
kuntien erityispiirteet. Syvempi tutkimus edellyttää tapaustutkimuksen ja 
laadullisen tutkimusotteen soveltamista, esimerkiksi siten kuin on toteu- 
tettu Woodsin (2009) tutkimuksessa. 

- kokemuksia ja havaintoja Helsingistä 


Minna Tiili 


KUNNAN TARKASTUSLAUTAKUNNAN tehtävänä on arvioida, ovatko val- 
tuuston asettamat toiminnan ja talouden tavoitteet kunnassa ja kun- 
takonsernissa toteutuneet ja onko toiminta järjestetty tuloksellisella ja 
tarkoituksenmukaisella tavalla. Arviointitehtävänsä mukaisesti Helsin- 
gin kaupungin tarkastuslautakunta on arvioinut kuntayhtiöiden omis- 
tajaohjauksen tarkoituksenmukaisuutta. Vuonna 2016 toteutimme He- 
len Oy:n ja Helsingin Satama Oy:n omistajaohjauksen arvioinnin, ja 
vuonna 2017 Helsingin kaupungin asunnot Oy:n omistajaohjauksen 
arvioinnin. 

Helenin ja Sataman arvioinnissa havaitsimme, että kaupunki ei ole 
määritellyt näiden yhtiöiden omistamisen tarkoitusta ja tavoitetta. Yh- 
tiöjärjestyksen perusteella niiden toiminnan tarkoituksena on tuottaa 
voittoa osakkeenomistajille. Tosiasiallisesti kaupunki asettaa näille 
markkinaehtoisesti toimiville yhtiöille myös muunlaisia, energiantuo- 


Lili-Anne Kihn, Lasse Oulasvirta, Janne Ruohonen, Jaakko Rönkkö & Jani Wacker (toim.) 
Talous, sääntely, ohjaus — tarkastuksen ja valvonnan ajankohtaiskysymyksiä. 
Tampere: Tampere University Press 2019, 263-282. 
http://urn.fi/ URN:ISBN:978-952-359-004-5 

tantoon ja kaupunkirakenteeseen liittyviä tavoitteita, jotka etenkin He- 
lenin osalta ovat olleet ristiriidassa voitontuottamistavoitteen kanssa. 

Helsingin kaupungin asunnot Oy:n osalta omistajaohjauksessa ei 
ollut havaittavissa ristiriitaisia tavoitteen asetteluja. Arvioinnin kes- 
keisin havainto liittyi yhteisöjääviyden problematiikkaan. Hekan hal- 
lituksen puheenjohtajana toimii apulaispormestari, joka asemansa 
puolesta kuuluu konsernijohtoon. Tarkastuslautakunnan arvioinnin 
johtopäätöksenä oli, että omistajaohjauksen selkeyden kannalta olisi 
parempi, että konsernijohtoon kuuluvat kaupunginhallituksen tai sen 
konsernijaoston jäsenet, pormestaristo ja viranhaltijat eivät toimisi ty- 
täryhteisöjen johdossa. 

Johdanto 


Kunnan tarkastuslautakunnan tehtävänä on arvioida, ovatko valtuuston 
asettamat toiminnan ja talouden tavoitteet kunnassa ja kuntakonsernissa 
toteutuneet ja onko toiminta järjestetty tuloksellisella ja tarkoituksenmu- 
kaisella tavalla (Kuntalaki 410/2015, 121 $:n 2 momentin 2 kohta). Tätä 
kuntalain mukaista arviointitehtävää Helsingin kaupungin tarkastuslau- 
takunta toteuttaa arvioimalla vuosittain noin 15 erillistä aihetta. Viime 
vuosina tarkastuslautakunta on kiinnittänyt erityistä huomiota omis- 
tajaohjauksen arviointiin (Helsingin kaupungin tarkastuslautakunnan 
arviointikertomukset 2016 ja 2017). Vuonna 2016 tarkastuslautakunta 
arvioi Helen Oy:n ja Helsingin Satama Oy:n omistajaohjausta ja vuon- 
na 2017 Helsingin kaupungin asunnot Oy:n eli Hekan omistajaohjausta. 
Nämä arvioinnit ovat olleet luonteeltaan tarkoituksenmukaisuusarvioin- 
teja. Tarkoituksenmukaisuuden arvioinnilla tarkoitetaan yleensä arvioin- 
tia, jossa asioiden tilaa arvioidaan arvioijan itsensä asettaman kriteerin pe- 
rusteella (Kuntaliitto 2017). 

Tämän artikkelin tavoitteena on ensinnäkin kuvata, millaisilla kysy- 
myksenasetteluilla omistajaohjauksen arviointia on Helsingissä toteutettu, 
ja toiseksi kuvata näiden arviointien tuloksia kiinnittäen huomiota niihin 
havaintoihin, joilla on merkitystä koko kuntakentässä. 


Arviointiasetelman kuvaus 


Helsingissä tarkastuslautakuntaa avustaa tarkastusvirasto, jossa työskente- 
lee 15 tilintarkastuksen ja arvioinnin ammattilaista. Tarkastusvirasto on 
kehittänyt arviointityötä jo usean vuoden ajan siten, että tarkastuslauta- 
kunnalle valmisteltavissa arvioinneissa asetetaan aina pääkysymys, osaky- 
symyksiä ja niille arviointikriteerit. Helsingin kaupungin tarkastuslauta- 
kunnan arviointikertomusten 2016 ja 2017 arvioinnit omistajaohjauksesta 
perustuivat samankaltaiseen arviointiasetelmaan, jossa pääkysymykseksi 
asetettiin, onko yhtiön omistajaohjausta toteutettu tarkoituksenmukaisel- 

la tavalla.” Arvioinnissa katsottiin, että omistajaohjaus on tarkoituksen- 
mukaista silloin, kun omistajaohjauksen menettelyt ovat ohjeiden mukai- 
sia, omistajan tahto on selkeä ja yhtiö toimii omistajan tahdon mukaisesti, 
kuitenkin huomioiden sen, ettei omistajan tahto saa olla ristiriidassa 
osakeyhtiölain huolellisuusvelvoitteen kanssa (Tarkastuslautakunnan ar- 
viointikertomus 2016, 40; 2017, 37). Markkinaehtoisesti toimivien Helen 
Oy:n ja Helsingin Satama Oy:n arvioinnissa tarkoituksenmukaisuudelle 
asetettiin vielä yksi kriteeri, nimittäin, että kaupungin toimet eivät saa ai- 
heuttaa yhtiölle kilpailuetua tai haittaa (Tarkastuslautakunnan arviointi- 
kertomus 2016, 40). 1.6.2017 alkaen astui voimaan kuntalain muutos, joka 
poisti niin sanotun yhteisöjäävin poikkeuksen. Hekan omistajaohjauk- 
sen arviointi toteutettiin syksyllä 2017 ja keväällä 2018, joten kyseisessä 
arvioinnissa tarkasteltiin myös tämän jäljempänä kuvattavan muutoksen 
vaikutusta omistajaohjauksen menettelyihin. 

Helen Oy:n ja Helsingin Satama Oy:n omistajaohjauksen arvioinnissa 
pääasiallisen aineiston muodostivat asiakirjojen lisäksi tarkastuslautakun- 
nan jaoston yhtiöihin tekemät arviointikäynnit ja tarkastusviraston val- 
mistelijoiden toteuttamat haastattelut. Haastattelujen kohteena olivat sekä 
omistajan edustajat, eli konsernijaoston puheenjohtaja, kaupunginjohtaja 
ja kolme kaupunginkanslian edustajaa, että yhtiöiden edustajista hallitus- 
ten puheenjohtajat. Haastattelutietoja täydennettiin sähköpostitieduste- 
luin. (Tarkastusviraston arviointimuistio 2016, 5.) 

Helsingin kaupungin asunnot Oy:n omistajaohjauksen arvioinnissa 
haastateltiin Hekan hallituksen jäseniä ja Hekan toimitusjohtajaa sekä 
kaupunginkanslian konserniohjauksen päällikköä. Haastatteluaineis- 
ton lisäksi arviointi perustui kirjalliseen aineistoon. (Tarkastusviraston 
arviointimuistio 2017, 4.) Kummassakin arvioinnissa asiakirja- ja haas- 
tatteluaineistoa analysoitiin sisällönanalyysin keinoin hakien vastausta 
arviointikysymyksiin ennalta asetettujen kriteerien perusteella. 


1 Pääkysymys jaettiin osakysymyksiin ja osakysymyksille asetettiin kriteerit. Osakysy- 
mykset ja kriteerit ilmenevät arviointimuistioista, jotka ovat saatavilla sivustolla arvioin- 
tikertomus.fi: Tarkastusviraston arviointimuistio 2016, 4 ja tarkastusviraston arviointi- 


muistio 2017, 4. Suorat linkit on esitetty lähdeluettelossa. 

Arvioinnin tulokset 


Omistajaohjaus oli pääosin tarkoituksenmukaista 


Kumpanakin vuonna omistajaohjauksen arviointi päätyi siihen lopputu- 
lemaan, että omistajaohjaus on ollut pääosin tarkoituksenmukaista. Hel- 
singin kaupungin asunnot Oy:n omistajaohjauksen tarkastuslautakunta 
totesi olleen tarkoituksenmukaista, mutta apulaispormestarin kaksoisrooli 
yhtiön hallituksen puheenjohtajana ja konsernijohdon edustajana voi olla 
yksittäisissä tilanteissa haasteellinen (Tarkastuslautakunnan arviointiker- 
tomus 2017, 40). Tätä teemaa käsitellään jäljempänä. 

Helen Oy:n ja Helsingin Satama Oy:n omistajaohjauksen arvioinnis- 
sa tarkastuslautakunnan arvio oli, että omistajaohjausta on pääosin to- 
teutettu tarkoituksenmukaisella tavalla. Syy muotoiluun ”pääosin” liittyi 
neljään havaintoon, joihin liittyen tarkastuslautakunta antoi suositukset. 
(Tarkastuslautakunnan arviointikertomus 2016, 43). Tässä artikkelissa 
käsitellään havainnoista merkittävintä, eli sitä, ettei yhtiöiden omistami- 
sen tarkoitusta ja tavoitetta ollut määritelty. Yleisemmällä tasolla havainto 
liittyy yhtiöjärjestysten laatimistapaan sekä keskusteluun kuntakonsernin 
kokonaisedusta. 


Helenin ja Sataman omistamisen tarkoitusta ei ollut kirjattu 


Helen Oy:n ja Helsingin Satama Oy:n omistamisen tarkoitusta ja tavoitetta 
ei ollut arviointiajankohtana olemassa kirjallisesti (Tarkastuslautakunnan 
arviointikertomus 2016, 40). Keskeisissä omistajastrategisissa asiakirjoissa 
ei esitetty selkeitä julkilausuttuja perusteita tai tavoitteita omistamiselle. 
Liikelaitosaikana* määritellyt omistajapolitiikan tavoitteet olivat vanhen- 
tuneet, eikä niistäkään välittynyt kuvaa omistamisen tarkoituksesta, vaan 
tavoitteena olivat ”kilpailukykyiset palvelut”. (Tarkastusviraston arviointi- 


2 Helen Oy oli vuoden 2014 loppuun asti Helsingin Energia liikelaitos, ja Helsingin Sa- 
tama Oy oli Helsingin Satama liikelaitos. 

muistio 2016, 16—17, 22.) Kaupunginkanslia on jo useamman vuoden ajan 
valmistellut tytäryhteisökohtaisten omistajastrategioiden päivittämistä, 
mikä koskee koko kaupunkikonsernia. Lokakuussa 2019 tilanne oli edel- 
leen se, että omistajastrategioiden päivitystä valmisteltiin. Kaupungilta 
puuttuu siis yhä kirjallinen määritelmä siitä, miksi Helsingin kaupunki 
omistaa Helen Oy:n ja Helsingin Satama Oy:n, eli mikä on omistamisen 
tarkoitus. Yhtiöjärjestyksissä toki määritellään yhtiöiden toimialat, mutta 
toimiala ei vastaa kysymykseen siitä, miksi kaupunki omistaa yhtiön. 

Kun omistamisen tarkoitusta ja tavoitetta tiedusteltiin haastatteluissa, 
haastateltavien näkemys ei ollut yhteneväinen. Kyse ei kuitenkaan ollut 
siitä, että näkemykset olisivat olleet ristiriitaisia, vaan siitä, että asiaa tar- 
kasteltiin useista eri näkökulmista tai todettiin, ettei asiasta ole olemassa 
kirjauksia. Toisaalta omistaminen on ollut tavoitteellista, eli strategiaoh- 
jelmassa esitettyjä toimenpiteitä on viety talousarvion sitoviksi tavoitteik- 
si: Sataman osalta selkeänä kaupungin strategian toimenpiteenä on ollut 
Länsiterminaalin rakentaminen, ja tämä tavoite toistuu talousarvioissa 
sitovana tavoitteena eri vaiheissaan. Helenin osalta kaupungin strategiassa 
painotettiin päästöjen vähentämistä ja tuotantorakenteen muuttamista, ja 
siitä johdettuna sitovana tavoitteena on ollut kehitysohjelman valmistelu ja 
toteutus. (Tarkastusviraston arviointimuistio 2016, 22.) 

Helsingin kaupungin asunnot Oy:n (Heka) omistamisen tarkoitus 
voidaan päätellä vuodelta 2011 peräisin olevista omistajapoliittisista lin- 
jauksista. Kaupunki omistaa vuokrataloyhtiön sen vuoksi, että kaupun- 
kilaisille voidaan tarjota asuntoja, joissa vuokra on kilpailukykyinen ja 
asukkaat ovat tyytyväisiä. Lisäksi tavoitteena on säilyttää kiinteistöjen 
arvo. Yhtiöjärjestyksen mukaan vuokraustoiminnalla ei tavoitella voittoa. 
Hekan omistamisen strateginen tarkoitus ja tavoite on sinänsä itsestään- 
selvyys: tarjota kohtuuhintaista asumista. Kirjallisiin dokumentteihin ei 
ole kuitenkaan kuvattu sitä tavoitteiden moninaisuutta, jota haastateltavat 
kuvasivat. (Tarkastusviraston arviointimuistio 2017, 5-6.) 

Arviointihaastattelujen perusteella Hekan omistamisen tarkoitus ja 
tavoite voidaan monipuolisemmin kuvata seuraavasti (Tarkastusviraston 
arviointimuistio 2017, 7): 

1. Asuntopolitiikka: Omistamalla vuokra-asuntoja kaupunki pystyy 

tarjoamaan kohtuuhintaista asumista. 

2. Sosiaalipolitiikka/segregaation ehkäisy: Omistamalla vuokra-asun- 
toja kaupunki pystyy vaikuttamaan asuinalueiden välisen eriytymi- 
sen hillitsemiseen. 

3. Elinkeinopolitiikka: Omistamalla vuokra-asuntoja kaupunki pys- 
tyy omalta osaltaan vaikuttamaan siihen, että elinkeinoelämän tar- 
vitsemille työntekijöille on tarjolla asuntoja. 

4. Neljänneksi voidaan nostaa esiin Hekan taloudellinen merkitys. 
Edellä mainitun kolmen tavoitteen toteuttamisen seurauksena syn- 
tyvä neljäs tavoite on omistuksen arvon säilyttäminen. 


Hekan yhtiöjärjestykseen on kirjattu, että yhtiön tavoitteena ei ole tuot- 
taa voittoa. Helen Oy:n ja Helsingin Satama Oy:n yhtiöjärjestyksissä ei ole 
kirjausta toiminnan tarkoituksesta, jolloin osakeyhtiölaista seuraa, että 
yhtiön tarkoituksena on voiton tuottaminen. Osakeyhtiölain (624/2006) 
1 luvun 5 $:n mukaisesti ”yhtiön toiminnan tarkoituksena on tuottaa voit- 
toa osakkeenomistajille, jollei yhtiöjärjestyksessä määrätä toisin”, ja 13 lu- 
vun 9 $:n mukaan, ”jos yhtiöllä on kokonaan tai osittain muu tarkoitus 
kuin voiton tuottaminen osakkeenomistajille, yhtiöjärjestykseen on otet- 
tava tätä koskeva määräys”. 

Helen Oy ja Helsingin Satama Oy ovat markkinaehtoisesti toimivia 
yhtiöitä, joiden tavoitteena on tuottaa voittoa. Kaupunki asettaa niille kui- 
tenkin myös muita tavoitteita, jotka voivat olla ristiriidassa voitontavoit- 
telun kanssa. Tämä tuli esiin erityisesti Helen Oy:n osalta, kun Helenin 
kehitysohjelmaa valmisteltiin kaupunginvaltuuston päätettäväksi vuonna 
2015. Valtuusto oli asettanut kehitysohjelman valmistelulle energiapoliit- 
tisiin tavoitteisiin perustuvat reunaehdot, jotka eivät olleet yhtiön edun 
mukaisia. Alun perin valtuusto odotti Heleniltä ehdotusta siitä, rakenne- 

taanko Vuosaareen uusi biopolttoainetta hyödyntävä voimalaitos vai toteu- 
tetaanko Hanasaaren ja Salmisaaren voimalaitoksilla muutosinvestoinnit 
biopolttoaineen osuuden kasvattamiseksi. Näiden vaihtoehtojen rinnalle 
Helen kehitti kolmannen vaihtoehdon, jossa omistajan tahto toteutuu, 
mutta yhtiön talous kärsii vähiten. Vaihtoehto 3 on erilliseen lämmöntuo- 
tantoon perustuva hajautettu ratkaisu, jossa Hanasaaren voimalaitos kor- 
vataan biolämpökeskuksilla ja mahdollisesti muulla uusiutuvalla tuotan- 
nolla. (Tarkastusviraston arviointimuistio 2016, 33—36.) Helenin hallitus 


lausui 17.6.2015: 


Kaikki kolme vaihtoehtoa ovat Helenin kannalta taloudellisesti 
kannattamattomia, minkä vuoksi puhtaasti liiketaloudellisista 
syistä Helenin hallitus ei esitä minkään vaihtoehdon toteutta- 
mista... Mikäli kaupunki yhtiön omistajana päättää ilmastota- 
voitteiden saavuttamiseksi tai maankäytöllisistä syistä toteuttaa 
jonkin tarkastelluista vaihtoehdoista, Helenin hallitus pitää 
parhaana ratkaisuna vaihtoehtoa 3, koska se rasittaisi yhtiön ta- 
loutta vähiten. (Tarkastusviraston arviointimuistio 2016, 353). 


Helenin hallituksen lausumasta voidaan siis selvästi lukea, että kaupunki 
on ohjannut yhtiötä ilmastopolitiikan ja maankäyttötavoitteiden näkökul- 
masta. Tämä kävi ilmi myös arviointihaastatteluista. 

Yhtiöjärjestykseen ei kuitenkaan sisälly muuta yhtiön omistamisen 
tarkoitusta kuin voiton tuottaminen, ja kun osakeyhtiölain 1 luvun 8 $:n 
mukaisesti ”yhtiön johdon on huolellisesti toimien edistettävä yhtiön 
etua”, voitaisiin liiketaloudellisesti kannattamattomia ratkaisuja pitää yh- 
tiön edun vastaisina. Hallituksen esityksessä kuntalaiksi (HE 268/2014 vp, 
174) todetaan, että ”Yhtiön edun mukaan toimiminen sisältää luonnolli- 
sesti toimimisen yhtiön toimialan ja tarkoituksen mukaisesti. Näin ollen 
kunnan yhtiölle asettamien toimintaperiaatteiden, toiminta-ajatuksen ja 
tavoitteiden ilmaiseminen jo yhtiön perustamisasiakirjoissa ja yhtiöjärjes- 
tyksessä on perusteltua myös yhtiön johdon vastaisen toiminnan ja osa- 

keyhtiöoikeudellisen vastuun kannalta”.+ Tarkastuslautakunta totesikin 
arviointikertomuksessaan 2016 (s. 43), että ”Kaupunki voisi omistajana 
muuttaa yhtiöjärjestystä sellaiseksi, että se huomioisi yhtiöiden merkityk- 
sen kaupungille laajemminkin. Tämä turvaisi sekä omistajan näkökulman 
että helpottaisi hallitusammattilaisten tilannetta heidän toimiessaan osa- 
keyhtiölain mukaisesti yhtiön edun turvaajina.” Tarkastuslautakunnan 
esittämä ajatus on linjassa kaupungin konserniohjeen kanssa, jonka mu- 
kaan ”Omistajapolitiikkaan ja strategiaan liittyvien tavoitteiden edistämi- 
seksi tytäryhteisöjen yhtiöjärjestyksiin, sääntöihin tai vastaaviin voidaan 
ottaa tavoitteisiin liittyviä määräyksiä siltä osin kuin se on kaupunkikon- 
sernin kokonaisedun kannalta tarkoituksenmukaista” (Helsingin kaupun- 
gin konserniohje 17.5.2017, 4-5). 

Ruohosen ym. (2017, 133) mukaan kuntayhtiöiden yhtiöjärjestyksissä 
yhtiön tarkoitukseksi on vain harvoissa tilanteissa määritelty muu kuin 
voiton tuottaminen. Penttilä ym. (2015, 77) tuovat esiin, että tyypillisesti 
kuntayhtiön yhtiöjärjestyksessä ei ole määrätty yhtiön toiminnan tarkoi- 
tuksesta, jolloin toiminnan tarkoitukseksi tulee osakeyhtiölain mukaisesti 
voiton tuottaminen. Kuntayhtiössä tilanne saattaa kuitenkin olla se, että 
voitontavoittelutarkoitusta ei ole tarkoituksella asetettu, vaan tarkoitus on 
jäänyt määrittelemättä. Meklin (2018, 7) on todennut, että yhtenä syynä 
siihen, ettei yhtiöjärjestyksissä ole määritelty osakeyhtiön tarkoitusta, voi 
olla kuntayhtiöiden yhtiöjärjestysmalli. Siinä ei korosteta yhtiön tarkoi- 
tuksen määrittelyn merkitystä (Kunnan omistaman osakeyhtiön yhtiöjär- 
jestyksen perusmalli 2016). Penttilän ym. (2015, 77) näkemyksen mukaan 
kuntien omistajaohjauksen vahvistamisen ensimmäisenä askeleena voitai- 
siin pitää yhtiöiden toiminnan tarkoituksen määrittelemistä omistajakun- 
nan kokonaisedun kannalta. 


4 Helen Oy:n ja Helsingin Satama Oy:n perustamisasiakirjoissa ei käsitelty kaupungin 
yhtiölle asettamia tavoitteita eikä omistamisen tarkoitusta. Helen Oy:n osalta kuitenkin 
mainittiin kehitysohjelman tuleva päivitys: ”yhtiöittäminen pyritään tekemään tavalla, 
joka turvaa yhtiön investointikyvyn riippumatta siitä, minkälainen valtuuston päätös ke- 
hitysohjelmasta on”. (Tarkastusviraston arviointimuistio 2016, 20.) 

Helsingissä kaupunginhallituksen konsernijaosto päätti vuonna 2018 
malliyhtiöjärjestyksistä, joihin sisältyy kirjauksia, joilla ohjataan yhtiöitä 
kaupungin tavoitteiden mukaisesti. Malliyhtiöjärjestys sisältää seuraavat 
lausekkeet konserniohjauksesta: 


Yhtiö noudattaa toiminnassaan kulloinkin voimassa olevaa 
Helsingin kaupungin konserniohjetta sekä Helsingin kaupun- 
gin yhtiölle antamaa konserniohjausta. Lisäksi yhtiö ottaa toi- 
minnassaan huomioon Helsingin kaupunkistrategian yhtiötä ja 
sen toimintaa koskevat osat, kaupungin talousarviossa yhtiölle 
mahdollisesti asetetut sitovat ja muut tavoitteet sekä kaupungin 
yksittäistapauksessa määrittelemän kaupunkikonsernin koko- 
naisedun. (Kaupunginhallituksen konsernijaosto 5.3.2018 $ 22 
liitteineen.) 


Uusissa malliyhtiöjärjestyksissä on myös ympäristötavoitteisiin liittyvä 
kirjaus: ”Yhtiö toimii ympäristöasioissa vastuullisesti ja kestävän kehityk- 
sen periaatteiden mukaisesti. Yhtiö pyrkii toiminnassaan tehokkaaseen ja 
ympäristöä säästävään energiankayttoon.” Markkinaehtoisesti toimivissa 
yhtiöissä lause jatkuu: ”liiketaloudellisesti kestävällä tavalla”. (Kaupungin- 
hallituksen konsernijaosto 5.3.2018 $ 22 liitteineen ja 14.5.2018 $ 51 liittei- 
neen.) 


Kuntakonsernin kokonaisetu vaikuttaa omistajaohjaukseen 


Edellä kuvattu Helenin kehitysohjelman valmistelu kytkeytyy myös kes- 
kusteluun kuntakonsernin kokonaisedusta. Meklin (2018) on pyrkinyt 
jäsentämään, mistä kuntakonsernin kokonaisedussa on kyse. Kuntalain 
(410/2015) 47 $:n 1 momentin mukaan ”omistajaohjauksella on huoleh- 
dittava siitä, että kunnan tytäryhteisön toiminnassa otetaan huomioon 
kuntakonsernin kokonaisetu”. Kuitenkin jo hallituksen esityksessä kunta- 
laiksi (HE 268/2014 vp, 174) todetaan, että ”kuntakonsernin kokonaisedun 
määrittäminen ei ole välttämättä aina yksiselitteistä tai yksinkertaista kun- 


272 


Kuntayhtiöiden omistajaohjauksen arviointia 


nallisen päätöksenteon moniulotteisuuden vuoksi”. Hallituksen esityksen 
perusteluista ilmenee, että tavoitteena tulee olla kunnan vahva omistajuus, 
ja että kunnan toimintaa tulee pyrkiä ohjaamaan kokonaisuutena. Tähän 
liittyen hallituksen esityksessä pidetään olennaisena, että valtuusto kun- 
tastrategiaa ja siihen liittyvää omistajapolitiikkaa koskevassa päätöksente- 
ossaan selkeästi määrittää ne pitkän aikavälin tavoitteet, joita kunnalla on 
omistuksiinsa liittyen. 

Edellä selostetussa Helenin kehitysohjelman valmistelussa kaupun- 
ki omistajana painotti kuntakonsernin kokonaisetua. Kehitysohjelmas- 
ta päättäessään kaupunginvaltuusto päätti sulkea Hanasaaren voimalan 
vuoden 2024 loppuun mennessä. Yhtiön näkökulmasta voimalan teknistä 
käyttöikää olisi vuonna 2015 ollut jäljellä vielä yli 20 vuotta. Yhtiön nä- 
kökulmasta liiketaloudellisesti epäoptimaalinen ratkaisu oli kaupungin 
kokonaisedun mukainen ratkaisu, koska kaupunki tarvitsi Hanasaaren 
voimalan alueen Kruunusiltojen toteuttamista varten. Kehitysohjelmas- 
ta päättämisen yhteydessä ei siis ollut kyse pelkästään energiapolitiikasta, 
vaan myös kaupunkitilan käytöstä. Kaupunki oli nimittänyt työryhmän 
pohtimaan Helen Oy:n Hanasaaren voimalaitosvaihtoehtojen vaikutuksia 
kaupunkikonsernin kannalta. Raportti valmistui lokakuussa 2015, ja siinä 
ehdotusta perusteltiin muun muassa näin: 


Selvitetyistä Helen Oy:n kehittämisohjelman vaihtoehdoista 
vaihtoehto 3 on kaupunkirakenteen, Kruunusillat-hankkeen, 
ympäristövaikutusten, riskien, kaupungin kokonaistalouden 
ja imagon kannalta paras ratkaisu, kun lähtökohtana ovat kau- 
punginvaltuuston aiemmin tekemät, Helenin kehitysohjelman 
tavoitteisiin ja Laajasalon joukkoliikenteen raideratkaisun jat- 
kovalmisteluun liittyvät päätökset. (Tarkastusviraston arvioin- 
timuistio 2016, 35; 38.) 


Vastaavasti myös Helsingin Satama Oy:n omistajaohjauksessa on mukana 


kaupunkikonsernin kokonaisedun näkökulma, koska Sataman omistami- 
seen liittyy strategisia merkityksiä. Näitä arviointihaastatteluissa esiin tuo- 

tuja merkityksiä olivat: Tavara- ja matkustajaliikenteen toimivuudella on 
suuri elinkeinopoliittinen merkitys Helsingin seudulle ja myös laajemmin 
valtiolle; Matkustajasatamien alueet ovat niin arvokkaita, että kaupungilla 
täytyy olla mahdollisuus kehittää niitä oman omistuksen kautta; Sataman 
siirto Vuosaareen ja maa-alueiden uusi käyttö olisi ollut vaikeampaa, jos 
kaupunki ei olisi omistanut aluetta; Länsiterminaalin rakentamisella on 
suuri strateginen merkitys esimerkiksi matkailulle; Satama on myös vien- 
nin ja tuonnin näkökulmasta niin tärkeä, että kaupunki haluaa omistaa 
satamayhtiön. (Tarkastusviraston arviointimuistio 2016, 21-22.) 


Esteellisyyssääntelyn tiukentuminen on haaste 


Hallituksen jäsenten esteellisyyttä koskeva sääntely muuttui 1.6.2017 al- 
kaen. Edellisen kuntalain (365/1995) 52.4 S:n mukaan yhteisön tai säätiön 
hallituksen tai muun lain tarkoittaman toimielimen jäsenenä tai toimitus- 
johtajana toimiva luottamushenkilö, viranhaltija ja työntekijä on voinut 
osallistua kuntakonserniin kuuluvaa yhteisöä ja säätiötä sekä kuntayhty- 
mää ja liikelaitosta koskevien asioiden käsittelyyn, paitsi jos kunnan ja edel- 
lä mainitun tahon edut ovat olleet ristiriidassa keskenään (niin sanottu yh- 
teisöjäävin poikkeus). Uuden kuntalain mukaan yhteisöjäävin poikkeus ei 
enää 1.6.2017 alkaen koske kuntakonserniin kuuluvia yhteisöjä ja säätiöitä. 
Kuntalain esitöissä yhteisöjäävin poikkeuksen poistamista tytäryhteisöjen 
hallituksen jäseniltä perusteltiin seuraavasti: ”Muutoksella selkeytetään 
omistajaohjausta ja valvontaa siten, että henkilö ei voisi valvoa tai ohjata 
yhteisöä tai säätiötä, jonka toiminnasta henkilö vastaa” ja ”Muutoksen tar- 
koituksena on ehkäistä ongelmalliseksi todettua mahdollisuutta käytän- 
nössä vastata oman toimintansa valvonnasta” (HE 268/2014 vp, 103). 
Kuntayhtiö-kirjassa Ruohonen ym. (2017, 66) ovat pohtineet tämän 
kaksoisroolin hyötyjä ja haittoja päätyen siihen, että kunnanhallituksen 
tai konsernijaoston jäsenen osallistumista kuntayhtiön hallitukseen ei ole 
pidettävä ongelmallisena, vaan jäsenyyteen liittyvät edut voidaan tässä 
tapauksessa nähdä haittoja suurempina konserni-intressin edistämiseen 

liittyvillä perusteilla. Ruohonen ym. kuitenkin tunnistavat kaksoisroolin 
mahdolliset ongelmat: 


Yhtäältä tällaisen kaksoisroolin olemassaoloa voidaan kritisoi- 
da, koska siinä voidaan nähdä olevan kysymys omavalvonnasta, 
jossa henkilö itse on kunnan toimielimen jäsenenä ohjaamassa 
ja valvomassa omaa toimintaansa siitä huolimatta, että yhtiötä 
koskevien päätösten osalta henkilö on esteellinen osallistumaan 
yhtiötä koskevien asioiden käsittelyyn kunnan toimielimessä. 
Toisaalta on omistajaohjauksen kannalta tärkeää, että kuntayh- 
tiön hallituksessa on henkilöitä, joilla on käsitys siitä, mitä omis- 
tajakunta haluaa ja millaisia yleisiä intressejä omistajakunnalla 
on. (Ruohonen ym. 2017, 66.) 


Kaksoisrooleihin liittyy lisäksi maineriskejä kaupungin näkökulmasta. 
Tampereella Kotilinnasäätiön ja kaupungin välinen maanvuokrasopimus 
johti rikostutkintaan. Asiaa tutkinut sisäinen tarkastus esitti yhtenä suo- 
situksena, että ”Konsernijohdon omistajaohjauksen ja konsernivalvonnan 
puolueettomuuden turvaamiseksi tytäryhteisöjen johtoon kuuluvien hen- 
kilöiden ei tulisi kuulua konsernijohtoon ja valvonnasta vastaaviin toimi- 
elimiin” (Tampereen kaupungin sisäisen tarkastuksen raportti 12/2017). 

Sääntelyn muuttuminen ei siis tarkoita sitä, etteikö luottamushenkilö 
tai johtava viranhaltija voisi toimia kuntayhtiön hallituksen jäsenenä. Kyse 
on siitä, että sääntelyn muuttumisen myötä esteellisyys voi syntyä yksittäis- 
ten asioiden käsittelyn yhteydessä automaattisesti asianomaisaseman vuok- 
si. Asioiden käsittely kattaa asian vireillepanon, valmistelun, päätöksente- 
on ja täytäntöönpanon. Helsingin kaupungin oikeuspalvelujen laatimassa 
muistiossa todetaan: 


Uudistuneen sääntelyn mukaan myös kuntakonserniin kuulu- 
van yhteisön tai säätiön hallituksen jäsen tai muu lain tarkoit- 
tama henkilö on esteellinen aina silloin, kun kunnan toimieli- 
messä käsitellään kyseisen yhteisön tai säätiön asioita. Sääntelyn 
muutos tarkoittaa, että henkilö on esteellinen jo pelkästään sillä 
muodollisella perusteella, että yhtiö on asianosainen, jolloin kä- 

siteltävän asian laadulla tai intressiristiriidalla ei ole merkitystä 
esteellisyyden arvioinnissa. Esteellisyys syntyy myös silloin, kun 
asian ratkaisusta on odotettavissa erityistä hyötyä tai vahinkoa 
lainkohdassa tarkoitetulle yhtiölle, vaikka se ei olisi asianosai- 
nen. (Helsingin kaupungin oikeuspalvelut, muistio 26.2.2018.) 


Esteellisyysperusteista säädetään hallintolain (434/2003) 28 $:ssä ja kun- 
talain 97 $:ssä. Asianosaisasema puolestaan määritellään hallintolain 
11 $:ssä: Hallintoasiassa asianosainen on se, jonka oikeutta, etua tai velvol- 
lisuutta asia koskee. (Tarkastusviraston arviointimuistio 2017, 16; Tarkas- 
tuslautakunnan arviointikertomus 2017, 18.) 

Helsingissä Hekan, eli Helsingin kaupungin asunnot Oy:n hallituksen 
puheenjohtajana toimii kaupunkiympäristön toimialan apulaispormesta- 
ri. Hän on siten myös kaupunginhallituksen jäsen ja kaupunkiympäristö- 
lautakunnan puheenjohtaja. Apulaispormestari on hallintosäännön mu- 
kaan osa konsernijohtoa, ja hänen tehtäviinsä kuuluu ”antaa toimialallaan 
toimiohjeita kaupunkia eri yhteisöissä ja säätiöissä edustavalle kaupungin 
kannan ottamiseksi käsiteltäviin asioihin silloin kun kyseessä ei ole talou- 
dellisesti merkittävä tai periaatteellisesti laajakantoinen asia” ja ”vastaa 
toimialallaan osaltaan kaupungin edun valvomisesta niissä yhteisöissä 
ja säätiöissä, joissa kaupungilla on määräysvaltaa” (Helsingin kaupungin 
hallintosääntö, 9 luku 2 $). Osakeyhtiölaki edellyttää, että hallituksen pu- 
heenjohtaja toimii lain 8 $:n mukaan eli ”Yhtiön johdon on huolellisesti 
toimien edistettävä yhtiön etua”. Kyseessä on siis kaksoisrooli, jossa apu- 
laispormestari toisaalta valvoo kaupungin etua, vaikka toisaalta osakeyh- 
tiölain lojaliteetti- ja huolellisuusvelvoitteen mukaan hänen on edistettävä 
yhtiön etua. Käytännössä ongelmia ei ole ollut, koska yhtiön ja kaupungin 
edut ovat olleet yhteneväiset (Tarkastuslautakunnan arviointikertomus 
2017, 39). Toisaalta, toimiessaan tytäryhtiön hallituksen puheenjohtajana 
apulaispormestari menettää käytännössä mahdollisuutensa antaa yhtiölle 
konserniohjeen mukaisia toimiohjeita kaksoisroolista aiheutuvan esteel- 
lisyyden vuoksi. Kaupunginkanslian kanta arviointiajankohtana oli, että 
mahdollisten toimiohjeiden antaminen hoidetaan sijaisuusmenettelyjen 

mukaisesti, ja kaupungin ennakkokannan hankkiminen tehdään aina eril- 
lisen prosessin kautta. (Tarkastusviraston arviointimuistio 2017, 18.) 

Tarkastuslautakunta totesi arviointikertomuksessaan (2017, 40), että 
juridista estettä kaksoisroolille ei ole, mutta jatkoi seuraavasti: 


Käytännössä esteellisyyssääntelyn tiukentuminen on johtanut 
siihen, että kaksoisrooli voi hankaloittaa luottamustehtävän hoi- 
tamista. Hekan kaltaisessa ympäri kaupunkia maantieteellisesti 
sijoittuvassa yhtiössä on se erityispiirre, että kaupunginhallituk- 
sen tai kaupunkiympäristölautakunnan päätöksenteossa Heka 
voi olla melko usein asianosainen”, tai asian ratkaisusta voi olla 
erityistä hyötyä tai vahinkoa yhtiölle, vaikka se ei olisi asianosai- 
nen. Näiden tilanteiden ennalta havaitseminen on tärkeää, jot- 
tei apulaispormestari osallistu päätöksentekoon esteellisenä. 
Toisaalta, jos esteellisyystilanteita tulee kovin usein, saattaa 
luottamushenkilötehtävän hoitamisen kannalta tulla harkitta- 
vaksi hallituksen jäsenyydestä luopuminen. Tässä tapauksessa 
apulaispormestari voisi antaa yhtiölle omistajaohjausta konser- 
nijohdon edustajana. (Tarkastuslautakunnan arviointikertomus 
2017, 40.) 


Helsingin kaupungin tarkastuslautakunta totesi vuoden 2017 arviointi- 
kertomuksessaan, että omistajaohjauksen selkeyden kannalta olisi parem- 
pi, että konsernijohtoon kuuluvat kaupunginhallituksen tai sen konserni- 
jaoston jäsenet, pormestaristo ja viranhaltijat eivät toimisi tytäryhteisöjen 
johdossa. Kaupunginhallitus oli tästä eri mieltä antaessaan tarkastuslauta- 
kunnalle lausunnon vuoden 2017 arviointikertomuksesta 14.5.2018. Kau- 
punginhallitus painotti lausunnossaan konserni-intressin edistämistä: 


Kaupungin vahvan ja aktiivisen omistajaohjauksen kannalta on 
tärkeää, että tytäryhtiöiden hallituksissa on henkilöitä, joilla on 
hyvä käsitys siitä, mitä kaupunki omistajana haluaa ja millaisia 
yleisiä intressejä kaupungilla on. Emokaupungin konsernijoh- 
don jäsen edistää tytäryhteisössä emokaupungin ja sitä kautta 
koko kaupunkikonsernin etua. Konserni-intressin edistämiseen 


277 


Minna Tiili 


liittyvät perusteet puoltavat sitä, että konsernijohtoon kuuluvan 
henkilön osallistumista kaupungin tytäryhtiön hallitukseen ei 
ole pidettävä periaatteellisesti ja kategorisesti ongelmallisena 
(Kaupunginhallitus 14.5.2018 $ 337). 


Helsingissä on noussut haasteellisena esiin myös eräiden viranhaltijoi- 
den rooli hallituksen jäsenenä. Yritysmyönteisyyttä koskevan arvioin- 
nin yhteydessä havaittiin, että yhteisöjääviyden sääntelyssä tapahtunutta 
muutosta ei ollut vielä syksyllä 2017 osattu ottaa aina huomioon (Tar 
kastuslautakunnan arviointikertomus 2017, 51). Tarkastuslautakunnan 
arviointikertomuksessa 2017 (s. 51) todettiin kuitenkin laajempana on- 
gelmana se, että vaikka esteellisyys asianmukaisesti todettaisiinkin aina, 
kun se on tarpeellista, saattaa osastopäällikkötasoisten viranhaltijoiden es- 
teellisyys olla ristiriidassa viranhoitovelvollisuuden kanssa. Tarkastuslau- 
takunta katsoi, että jos esteellisyystilanteita tulee usein, on parempi, että 
hallituksen jäsenyydestä luovutaan. Tarkastuslautakunta (2017, 52) antoi 
erityisesti kaupunginkanslian elinkeino-osastolle suunnatun suosituksen 
varmistaa, että viranhaltijoiden ongelmallisista kaksoisrooleista luovutaan. 
Kaupunginhallitus painotti lausunnossaan sitä, että esteellisyys huomioi- 
daan tapauskohtaisesti. Lausunnon mukaan osaston viranhaltijoita ja val- 
mistelijoita on ohjeistettu sijaistusjärjestelyjen käyttöön tarvittaessa ja val- 
misteluprosesseja kehitetty esteellisyystilanteiden ehkäisemiseksi kaikessa 
valmistelussa ja päätöksenteossa. Kaupunginhallitus ei siis nähnyt ristirii- 
taa esteellisyystilanteiden ja viranhoitovelvollisuuden välillä. (Kaupungin- 
hallitus 14.5.2018 $ 337.) 

Kuusikko (2018, 561) on viitannut Esteellisyys hallinnossa -teokses- 
saan apulaisoikeusasiamiehen ratkaisuun*, jossa oikeusasiamies kiinnitti 
kunnanhallituksen huomiota siihen, että sen tulee huolehtia, että kun- 
nan viranhaltijat välttävät sellaisia luottamustehtäviä, jotka ovat omiaan 
aiheuttamaan toistuvasti esteellisyyttä viranhoidossa. Kuusikko (2018, 
564) kirjoittaa myös, että yhteisöjääviyden olemassaolo tulee rajoittamaan 
kunnan palveluksessa olevien ja luottamushenkilöiden toimimista kunta- 


6 BoA 27.1.1994 Dnro 1479/4/92. 

konsernin hallinnossa.” Näin ei ole vielä tapahtunut ainakaan Helsingissä, 
mutta on tärkeää pitää esillä yhteisöjäävisääntelyn ennakollista huomioin- 
tia, josta Helsingin kaupungin oikeuspalveluissa laaditussa muistiossa to- 
detaan: 


Esteellisyyssääntelyn yleisenä tarkoituksena on turvata hallin- 
tomenettelyn puolueettomuutta ja riippumattomuutta. Vaikka 
esteellisyys arvioidaan aina yksittäistapauksissa, kaupungin on 
syytä pyrkiä ennakollisesti ottamaan huomioon yhteisöjäävi- 
sääntely muuan muassa nimitettäessä yhtiöihin hallituksen jä- 
seniä. Mikäli hallituksen jäsenyys tai muu lainkohdassa tarkoi- 
tettu asema yhtiössä aiheuttaa siinä määrin esteellisyystilanteita, 
että viran tai luottamustoimen hoitaminen kaupungilla vaikeu- 
tuu, on harkittava, onko henkilön tarkoituksenmukaista jatkaa 
kyseisessä asemassa yhtiössä. 


Johtopäätökset 


Helsingin tarkastuslautakunnan toteuttamat omistajaohjauksen tarkoi- 
tuksenmukaisuusarvioinnit osoittavat, että tarkastuslautakuntien arvioin- 
tityössä on tarpeen käsitellä merkittävimpien yhtiöiden omistajaohjausta. 
Helsingissä havaittiin, että kaikkein merkittävimpienkään yhtiöiden osal- 
ta ei ollut olemassa kirjallisesti dokumentoituja linjauksia siitä, mikä on 
omistamisen tarkoitus. Tämä korjaantunee Helsingissä, kun omistajapo- 
liittisten strategioiden päivitys valmistuu. 

Kuntakonsernin kokonaisetu on toinen mielenkiintoinen asiakoko- 
naisuus, joka nousi esiin tarkastuslautakunnan arvioinneissa. Arvioinnit 
osoittivat, että Helsinki on kuntalain mukaisesti huolehtinut omistajaoh- 
jauksella siitä, että kunnan tytäryhteisön toiminnassa otetaan huomioon 


7 Kuusikko (2018, 564) toteaa, että edelleen on mahdollista, että tytäryhteisöjen hal- 


linnon asiantuntemusta voidaan kunnan toimielimessä hyödyntää kuulemalla hallintoon 
osallistuvia asiantuntijoina. He ovat tällöin läsnä kokouksessa vain kuulemisen ajan eivät- 
kä voi ottaa osaa keskusteluun tai päätöksentekoon. 

kuntakonsernin kokonaisetu. Vuonna 2018 yhtiöjärjestyksiä alettiin myös 
päivittää siten, että niihin kirjattiin yhtiön velvollisuus ottaa toiminnas- 
saan huomioon kaupungin yksittäistapauksessa määrittelemä kaupunki- 
konsernin kokonaisetu. 

Yhteisöjääviyden poikkeuksen poistuminen 1.7.2017 alkaen on ollut 
kuntasektorilla haastava muutos, koska poikkeuksen aikana ehdittiin tot- 
tua siihen, että vahva konserniohjaus varmistetaan nimittämällä keskeisiä 
viranhaltijoita ja luottamushenkilöitä kunnan tytäryhtiöihin. Nyt, kun 
esteellisyys tulee arvioitavaksi entistä useammin, syntyy tilanteita, joissa 
joudutaan punnitsemaan hallituksen jäsenyyden etuja ja haittoja joko vi- 
ranhoitovelvollisuuden tai luottamustehtävän hoitamisen kannalta. Hel- 
singin kaupungin tarkastuslautakunnan esiin nostamien haasteellisten 
kaksoisroolien osalta Helsingin kaupunginhallitus on toistaiseksi pitänyt 
etuja suurempina kuin haittoja. 


280 


Kuntayhtiöiden omistajaohjauksen arviointia 


Lähteet 


Hallintolaki 434/2003. 

HE 268/2014 vp. Hallituksen esitys eduskunnalle kuntalaiksi ja eräiksi siihen 
liittyviksi laeiksi. 

Helsingin kaupungin hallintosääntö, kaupunginvaltuuston päätös 13.06.2018 $ 
174. 

Helsingin kaupungin konserniohje, hyväksytty kaupunginvaltuustossa 17.5.2017. 

Helsingin kaupungin oikeuspalvelut, muistio 26.2.2018. Muistio yhteisöjääviä 
koskevasta esteellisyyssääntelystä — Yhteisöjäävisääntely 1.6.2017 alkaen. 

Kuntalaki 365/1995 (kumottu). 

Kuntalaki 410/2015. 

Kunnan omistaman osakeyhtiön yhtiöjärjestyksen perusmalli. https://www. 
kuntaliitto.fi/sites/default/files/media/file/kunnan omistaman 
yksityisen oy yhtiojarjestyksen perusmalli liite 1.doc Luettu 1.0. 
2018. 

Kuntaliitto 2017. Kunnan tarkastuslautakunnan tehtävät (1.2.2017). https:// 
www.kuntaliitto.fi/asiantuntijapalvelut/talous/tarkastus-ja-valvonta/ 
kunnan-tarkastuslautakunnan-tehtavat Luettu 15.9.2018. 

Kuusikko, K. (2018) Esteellisyys hallinnossa. 1. painos. Helsinki: Alma Talent Oy. 

Meklin, P. (2018) Tavoitteet kuntakonsernin kokonaisedun toteuttajana. Teoriaa ja 
havaintoja Arttu2-tutkimuskunnista. Arttu2-tutkimusohjelman julkaisu- 
sarja Nro 8/2018. 

Osakeyhtiölaki 624/2006. 

Penttilä, S., Ruohonen, J., Uoti, A. & Vahtera, V. (2015) Kuntayhtiöt lainsäädän- 
nön ristiaallokossa. Kunnallisalan kehittämissäätiön Tutkimusjulkaisu- 
sarjan julkaisu nro 88. 

Ruohonen, J., Vahtera, V. & Penttilä, S. (2017) Kuntayhtiö. 1. painos. Helsinki: 
Alma Talent Oy. 

Tampereen kaupungin sisäisen tarkastuksen raportti 12/2017. Tampereen 
Kotilinnasäätiö sr — Muotialan tontin vuokraoikeuden siirtäminen ennen 
rakentamisvelvoitteen täyttämistä. 

Tarkastuslautakunnan arviointikertomus 2016. Helsingin kaupungin tarkastus- 
lautakunta. Saatavilla: https://www.arviointikertomus.fi/arkisto 

Tarkastuslautakunnan arviointikertomus 2017. Helsingin kaupungin tarkastus- 
lautakunta. Saatavilla: https://www.arviointikertomus.fi/arkisto 


281 


Minna Tiili 


Tarkastusviraston arviointimuistio 2016. Helen Oy:n ja Helsingin Satama Oy:n 
omistajaohjaus. Tekijät M. Tiili, L. Perkinen & K. Roine. Saatavilla: 
https://www.arviointikertomus.fi/sites/default/files/pdf/article- 
memo/2017/muistio helen ja satama omistajaohjaus.pdf. 


Tarkastusviraston arviointimuistio 2017. Helsingin kaupungin asunnot Oy:n 
omistajaohjaus. Tekijät M. Tiili & J. Ritari. Saatavilla: https://www. 
arviointikertomus.fi/sites/default/files/pdf/article-memo/2018/muistio 
hekan omistajaohjaus.pdf. 


282 


Valtion omistajaohjauksen 
oikeudelliset reunaehdot 


Jani Wacker 


ARTIKKELISSA TARKASTELLAAN valtion yhtiöomistusten omistajaoh- 
jausta oikeudellisesta näkökulmasta. Tutkimuskysymys voidaan tii- 
vistää seuraavasti: missä kulkevat valtion omistajaohjauksen oikeu- 
delliset rajat. Toisin sanoen, kuka valtion omistajaohjausvaltaa voi 
käyttää ja millaisin juridisin reunaehdoin. Kiinnostava kysymys tässä 
yhteydessä on se, kuinka paljon valtio-omistaja voi puuttua omista- 
miensa yhtiöiden toimintaan ja millä tavoin. Myös valvontakysymyk- 
set omistajaohjauksen ja sen rajojen osalta kuuluvat artikkelin tar- 
kastelukohteisiin. Artikkelissa käsitellään joitakin omistajaohjauksen 
rajoja koskevia tapauksia (Arctia Shipping Oy ja Finavia Oyj), joissa 
omistajaohjausta harjoittavan ministeriön ja ministerin toimia arvioitiin 
tiedotusvälineiden lisäksi myös oikeuskanslerin sekä eduskunnan yh- 
teydessä olevien valvontaelinten toimesta. 

Valtion omistamien yhtiöiden omistajaohjauksella tarkoitetaan 
valtion yhtiöomistuksesta ja omistajaohjauksesta annetun lain (omis- 


Lili-Anne Kihn, Lasse Oulasvirta, Janne Ruohonen, Jaakko Rönkkö & Jani Wacker (toim.) 
Talous, sääntely, ohjaus — tarkastuksen ja valvonnan ajankohtaiskysymyksiä. 
Tampere: Tampere University Press 2019, 283-306. 

tajaohjauslaki 1368/2007) mukaan niitä toimenpiteitä, joilla valtio 
osakkeenomistajana myötävaikuttaa yhtiöiden hallintoon ja toiminta- 
periaatteisiin. Keskeinen tällainen toimenpide on valtion äänioikeuden 
käyttäminen yhtiökokouksissa, joissa voidaan tehdä esimerkiksi yhti- 
Ön hallitusten jäsenien ja tilintarkastajien valintaa koskevia päätöksiä. 
Myös valtion omistusosuuden muuttamista koskevat ratkaisut ovat 
osa omistajaohjauksen välineistöä, joskin on huomattava, että tietyt 
omistusjärjestelyt edellyttävät eduskunnan suostumusta (omistajaoh- 
jauslaki 3 8). Valtion omistajaohjausvaltaa Suomessa käyttäviä tahoja 
ovat valtioneuvosto ja sen ministeriöt, joista valtioneuvoston kanslialla 
on keskeinen rooli omistajaohjauksessa. Valtion omistajaohjauksen 
valvonta on Suomessa osa perustuslain (731/1999) 90 8:n mukaista 
parlamentaarista valtiontalouden valvontaa, jolloin valvonnan keskei- 
siä toimijoita ovat valtiontalouden tarkastusvirasto ja eduskunnan tar- 
kastusvaliokunta. 

Johdanto 


Artikkelissa tarkastellaan valtion omistamien yhtiöiden omistajaohjaus- 
ta oikeudellisesta näkökulmasta. Tutkimustehtävänä on selvittää, miten 
valtion omistajaohjaus on Suomessa järjestetty, miten tätä omistajaoh- 
jausta valvotaan ja millaisia oikeudellisia reunaehtoja omistajaohjaukseen 
kohdistuu. Kiinnostava kysymys tässä yhteydessä on se, kuinka paljon 
valtio-omistaja voi puuttua omistamiensa yhtiöiden toimintaan ja millä 
tavoin. Artikkelin lopussa näitä omistajaohjauksen rajoja ja reunaehtoja 
havainnollistetaan julkisuutta saaneen Finavia Oyj:n tapauksen kautta. 

Valtion omistajaohjausvaltaa Suomessa käyttäviä tahoja ovat valtioneu- 
vosto ja sen ministeriöt, joista valtioneuvoston kanslialla on keskeinen roo- 
li omistajaohjauksessa. Valtion omistajaohjauksen valvonta on puolestaan 
osa Suomen perustuslain (731/1999) 90 §:n mukaista parlamentaarista val- 
tiontalouden valvontaa eli omistajaohjauksen valvontavalta ja -vastuu on 
viime kädessä Suomen eduskunnalla. 

Kirjoituksessa käsiteltäviä asioita tarkastellaan sekä oikeusnormien että 
reaalimaailman näkökulmasta. Tarkastelun pääasiallisena kohteena ovat 
valtion omistajaohjausta harjoittavien ja omistajaohjausta valvovien toi- 
mijoiden tehtäviä ja toimivaltaa määrittävät oikeusnormit, mutta tämän 
lisäksi artikkelissa tuodaan esille havaintoja omistajaohjaukseen liittyvistä 
tosiasiallisista asiaintiloista ja tapahtumista. 


Valtio yhtiöiden omistajana 


Suomen valtio on omistajana yli kuudessakymmenessä yhtiössä. Osassa 
yhtiöistä valtio on omistajana sijoitusyhtiö Solidium Oy:n kautta. (VNK: 
omistusosuudet.) Valtion pörssiyhtiöomistusten arvo oli vuoden 2019 alus- 
sa yli 26 miljardia euroa (VNK: omistuksen arvo). 

Valtion yhtidomistuksesta ja omistajaohjauksesta annetun lain 
(1368/2007) eli niin sanotun omistajaohjauslain 2 $:n määritelmien mu- 
kaan valtioenemmistöisellä yhtiöllä tarkoitetaan osakeyhtiötä, jossa valtio 


285 


Jani Wacker 


on enemmistöomistaja eli yhtiön kaikkien osakkeiden tuottamasta ääni- 
määrästä valtiolla on enemmistö. Kun valtio omistaa yhtiön osakepää- 
omasta 100 prosenttia, puhutaan valtion yksinomisteisesta yhtiöstä. 

Valtion osakkuusyhtiöllä puolestaan tarkoitetaan osakeyhtiötä, jonka 
kaikkien osakkeiden tuottamasta äänivallasta valtiolla on 10-50 prosent- 
tia eli valtio on yhtiössä vähemmistöomistajana. Valtion osakkuusyhtiök- 
si voidaan määrätä valtioneuvoston asetuksella myös yhtiö, jossa valtion 
osuus äänivallasta on alle kymmenen prosenttia, mikäli valtion osakeo- 
mistusta yhtiössä pidetään merkittävänä joko taloudellisten tai omistaja- 
ohjaukseen liittyvien seikkojen nojalla. Tällaisen yhtiön määritteleminen 
osakkuusyhtiöksi merkitsee sitä, että yhtiöön sovelletaan valtion alle kym- 
menen prosentin omistuksesta huolimatta omistajaohjauslakia. 

Valtion liiketoiminnan lähihistoriallisessa kehityskulussa valtion yh- 
tiöomistus sijoittuu ajallisesti virastomuotoisen liiketoiminnan ja valtion 
liikelaitosten jälkeen niin sanotusti kolmanteen aaltoon. Neljäntenä vai- 
heena tässä ketjussa on yksityistäminen eli valtion tietyn yhtiöomistuksen 
myyminen yksityisen sektorin toimijalle. (Myllymäki 2007, 114-121.) 

Osuvana esimerkkinä valtion liiketoiminnan eri vaiheista tietyssä orga- 
nisaatiossa toimii nykyisen Destia Oy:n historiallinen kaari. Valtion kes- 
kusvirastona tieverkon rakentamista ja ylläpitämistä harjoitti 1990-luvulla 
Tielaitos. Vuonna 2001 Tielaitoksen tuotanto ja hallinto eriytettiin kah- 
deksi erilliseksi organisaatioksi: hallinnollisia viranomaistehtäviä varten 
perustettiin Tiehallinto-niminen virasto (joka myöhemmin siirtyi osaksi 
Liikennevirastoa) ja liiketoiminnalliset tienpidon tuotantotehtävät annet- 
tiin puolestaan Tieliikelaitokselle, joka nimensä mukaisesti toimi valtion 
liikelaitoksena (kumottu laki tieliikelaitoksesta 569/2000). Tieliikelaitos 
otti myöhemmin käyttöön markkinointinimen Destia. Tieliikelaitoksen 
yhtiöittämisen seurauksena Destiasta tuli vuonna 2008 Suomen valtion 
kokonaan omistama osakeyhtiö. Vuonna 2014 Destia yksityistettiin, kun 
Ahlström Capital Oy osti Suomen valtiolta Destia Oy:n koko osakekan- 
nan. (Destia Oy: historia.) 

Valtion omistamat yhtiöt voidaan jakaa kahteen pääryhmään: kau- 
pallisesti (eli markkinaehtoisesti) toimiviin yhtiöihin ja erityistehtäviä to- 
teuttaviin yhtiöihin. Kaupallisesti kilpailullisessa toimintaympäristössä 
toimivien valtio-omisteisten yhtiöiden tulee toimia kilpailuneutraliteet- 
titavoitteen mukaisesti eli näiden yhtiöiden toimintaperiaatteiden, ra- 
hoitusrakenteen ja tuottotavoitteiden tulee olla vertailukelpoisia samalla 
toimialalla toimiviin muihin yhtiöihin verrattuna. (Valtioneuvoston peri- 
aatepäätös 2016, 16; Kankaanpää, Oulasvirta & Wacker 2011, 16-17.) 

Kaupallisesti toimivien yhtiöidenkin tulee ottaa toiminnassaan huo- 
mioon valtio-omistuksesta aiheutuvat perustellut odotukset vastuullisesta 
ja kestävin periaattein harjoitettavasta toiminnasta. 

Samoin niiden toimintaan voi liittyä valtio-omistajan strategisia int- 
ressejä, jotka voivat kohdistua esimerkiksi huoltovarmuuteen, muuhun 
infrastruktuurin ylläpitämiseen ja turvaamiseen sekä maanpuolustukseen. 
Lisäksi yhtiöillä voi olla esimerkiksi peruspalveluvelvoitteita. Silti valtion 
omistamat kaupalliset yhtiöt toimivat selkeästi yleisin liiketoiminnalli- 
sin periaattein. (Valtioneuvoston periaatepäätös 2011, 3; Kankaanpää ym. 
2011, 17; Kankaanpää, Oulasvirta & Wacker 20144, 45.) 

Kaupallisesti toimivat yhtiöt voidaan jakaa omistuspohjan muuttami- 
sen näkökulmasta kahteen ryhmään: yhtiöihin, joissa valtiolla on ensisi- 
jaisesti sijoittajaintressi (esimerkiksi Stora Enso Oyj ja Valmet Oyj) sekä 
yhtiöihin, joissa valtionomistuksen perusteena on omistajuuteen liittyvä 
strateginen intressi (muun muassa Finavia Oyj ja Fortum Oyj). Sijoitta- 
jaintressi-yhtiöissä valtio voi luopua omistuksestaan helpommin, kun taas 
strategisen intressin yhtiöissä valtiolla on perusteltua olla merkittävä omis- 
tus ja mahdolliset omistusjärjestelyt on tehtävä strategista intressiä vaaran- 
tamatta. (Valtioneuvoston periaatepäätös 2011, 9.) 

Valtion erityistehtäväyhtiöiden toimintaan liittyy jokin erityinen yh- 
teiskunnallinen tehtävä. Erityistehtäväyhtiöille (esimerkiksi Veikkaus Oy, 
Yleisradio Oy ja Alko Oy) on osoitettu sellainen tehtävä tai erivapaus, jon- 
ka vuoksi ne eivät toimi markkinaehtoisesti kilpailullisessa ympäristössä. 
Vaikka erityistehtäväyhtiöiden luonteeseen kuuluvat olennaisesti valtion 

yhteiskunnalliset tavoitteet, voidaan näidenkin yhtiöiden taloudellista toi- 
mintaa silti ohjata liiketaloudellisin perustein; onhan kyse yhtiömuotoi- 
sesta toiminnasta. (Valtioneuvoston periaatepäätös 2016, 16; valtioneuvos- 
ton periaatepäätös 2011, 2; Wacker 2011, 252; Kankaanpää ym. 20144, 45.) 
Useimmiten erityistehtäviä hoitavissa yhtiöissä valtio on ainoa omistaja. 

Valtion asema yrityksen omistajana eroaa tietyssä mielessä yksityisestä 
omistajasta. Omistajalle kuuluvaa ylintä päätösvaltaa valtio-omisteisten 
yhtiöiden osalta käyttävät poliitikot, joilla on tietty parlamentaarinen vas- 
tuu äänestäjilleen. Tämän vuoksi sijoittajamarkkinat saattavat olettaa tai 
epäillä, että valtio-omistaja ei toteuta omistajaohjausta puhtaasti yleistä 
omistajaintressiä huomioiden, vaan mahdollisesti laajemmista yhteiskun- 
nallisista tavoitteista käsin. (Hirvonen, Niskakangas & Steiner 2003, 39.) 

Poliittisten vaikuttimien lisäksi valtion omistajuuteen voi kritiikin 
mukaan liittyä tehottomuutta ja liiallista passiivisuutta. Toisaalta yrityso- 
mistusten kautta valtio voi toteuttaa tiettyjä strategisia tavoitteita liittyen 
esimerkiksi maanpuolustukseen, huoltovarmuuteen, infrastruktuurin yl- 
läpitämiseen tai peruspalveluvelvoitteesta huolehtimiseen. Valtion omis- 
tajuuden perusteena voi valtioneuvoston periaatepäätöksen mukaan olla 
strategisen intressin lisäksi esimerkiksi finanssi-intressi, kasvun ja työlli- 
suuden tukeminen, suomalaisen omistamisen puolustaminen tai monopo- 
litilanne. (Valtioneuvoston periaatepäätös 2016, 1-2; Kankaanpää, Oulas- 
virta & Wacker 2014b, 409.) 


Valton omistajaohjauksen toimijat 


Omistajaohjauksen käsitteessä on kyse omistajan taholta yhtiöön koh- 
distuvasta ohjauksesta. Valtion omistajaohjauslain (1368/2007) 2.1 $:n 
mukaan omistajaohjauksella tarkoitetaan äänioikeuden käyttämistä yh- 
tiökokouksissa sekä muita toimenpiteitä, joilla valtio osakkeenomistajana 
myötävaikuttaa yhtiöiden hallintoon ja toimintaperiaatteisiin. 
Äänioikeuden käyttäminen yhtiökokouksissa on keskeinen keino, 
jonka kautta omistajaohjausta harjoitetaan. Tähän keinoon liittyy yhtiön 

hallituksen ja mahdollisen hallintoneuvoston jäsenten valinta sekä tilin- 
tarkastajien valinta. Myös kannustinjärjestelyiden hyväksyminen kuuluu 
omistajaohjauksen keinoihin. (Hirvonen ym. 2003, 23—24, 54-55.) Valtion 
omistajaohjauksen vuosikertomuksen mukaan keskeisiä omistajaohjauk- 
sen välineitä ovat myös omistajan panostukset yhtiöiden johtamisresurs- 
seihin ja johdon sitouttamiseen, hyvän hallintotavan kehittäminen sekä it- 
senäinen yhtiöanalyysi ja omistajastrategian valmistelu, jossa huomioidaan 
myös yritysvastuu (Koivunen 2017, 185; Valtioneuvoston kanslia 2017, 
10-11). 

Tässä artikkelissa omistajaohjauksella viitataan valtion kokonaan tai 
osittain omistamien yhtiöiden omistajaohjaukseen. Valtion omistamiin 
yhtiöihin nähden omistajaohjausvaltaa käyttävät ministeriöt. Omistajaoh- 
jauslain 5 $:n mukaan omistajaohjauksesta vastaava ministeriö käsittelee ja 
ratkaisee asiat, jotka koskevat esimerkiksi valtion edustajien määräämistä 
yhtiökokouksiin ja toimintaohjeiden antamista heille sekä valtiolle osak- 
keenomistajana kuuluvien oikeuksien käyttämistä ja muuta omistajaoh- 
jausta. 

Omistajaohjaus voidaan erotella suoraan ja epäsuoraan omistajaoh- 
jaukseen riippuen siitä, onko yhtiön ja ministeriön välissä valtion omista- 
ma sijoitusyhtiö vai ei. Suora omistajaohjaus tapahtuu suoraan ministeriön 
ja yhtiön välillä, kun taas epäsuorassa omistajaohjauksessa ministeriön ja 
yhtiön vuorovaikutus tapahtuu holdingyhtiön, Suomessa ennen muuta 
Solidium Oy:n, kautta. (Kankaanpää ym. 2014b, 411.) 

Omistajaohjauksen osalta keskeinen ministeriö on valtioneuvoston 
kanslia, jolle kuuluu valtionyhtiöiden ja valtion osakkuusyhtiöiden yleinen 
omistajapolitiikka (valtioneuvoston ohjesääntö 262/2003, 12 $). Valtioneu- 
voston kanslian organisaation sisällä omistajapolitiikan valmistelua ja toi- 
meenpanoa sekä omistajaohjausta toteuttaa omistajaohjausosasto. 

Valtioneuvoston kanslia ja sen omistajaohjausosasto harjoittavat val- 
tion omistajaohjausta etenkin markkinaehtoisten yhtiöiden osalta. Sen 
sijaan valtion erityistehtäväyhtiöiden omistajaohjaustehtävät on hajautet- 
tu useille eri ministeriöille. Tosin joidenkin erityistehtäväyhtiöiden osalta 

ohjausvastuu siirrettiin valtioneuvoston vuoden 2016 periaatepäätöksen 
mukaisesti sektoriministeriöiltä valtioneuvoston kanslialle. Tällä pyrittiin 
periaatepäätöksen mukaan tehostamaan omistajaohjausta ja erottamaan 
sääntely ja omistajaohjaus toisistaan. (Valtioneuvoston periaatepäätös 
2016, 7). Esimerkiksi Veikkaus Oy:n omistajaohjauksesta vastasi ennen 
opetus- ja kulttuuriministeriö, jolta ohjausvastuu siirrettiin valtioneuvos- 
ton kanslialle. 

Eduskunta ei suoranaisesti toteuta valtionyhtiöiden omistajaohjausta, 
vaan tämä tehtävä kuuluu ministeriöille. Eduskunnalla on silti tietty omis- 
tajaohjaukseen liittyvä rooli tilanteissa, joissa on kyse määräysvallan hank- 
kimisesta yhtiöissä tai yhtiöitä koskevasta määräysvallasta luopumisesta 
(Wacker 2011, 252; Kankaanpää ym. 2011, 19). 

Omistajaohjauslain 3 $:n mukaan lähtökohtana on, että eduskunnan 
suostumus vaaditaan sellaisiin valtion yhtiöomistusta koskeviin päätök- 
siin, joiden seurauksena valtio lakkaa olemasta yhtiön ainoa omistaja, luo- 
puu enemmistöstään yhtiössä tai jos valtion osuus kaikkien osakkeiden 
tuottamasta äänivallasta yhtiössä laskee yhteen kolmasosaan tai sitä pie- 
nemmäksi. Eduskunnan suostumus tarvitaan lisäksi silloin, kun valtion 
yhtiöomistusta koskevan päätöksen johdosta yhtiöstä tulee valtioenem- 
mistöinen. Tämä pääsääntö on tosin rajattu omistajaohjauslain 3.2 S:ään 
otetuilla poikkeussäännöksillä koskemaan vain sellaisien merkittävien 
yritysten määräysvallan hankkimistilanteita, joissa valtio sijoittaa uutta 
pääomaa yhtiöihin (HE 80/2007 vp, 16). 


Omistajaohjaus ja corporate governance -käsite 


Omistajaohjauksen käsite kytkeytyy englanninkieliseen termiin corporate 
governance, jolle ei voida osoittaa yhtä ainoaa ja oikeaa suomennosta. Cor- 
porate governance -termissä on yleisesti ottaen kyse yhtiön hallinto- ja oh- 
jausjärjestelmästä; tätä käännöstä käytetään esimerkiksi nykyisen ja sitä 
edeltäneen arvopaperimarkkinalain (746/2012 ja 495/1989) esitöissä. (HE 

27/2008 vp, 2; HE 32/2012 vp, 122.) Corporate governance -käsitteelle an- 
nettuja muita merkityssisältöjä voivat olla muun muassa ’yrityksen hallin- 
ta’, yrityksen hallinto”, yrityksen hallinnointi” ja yrityksen hallintokult- 
tuuri (Hirvonen ym. 2003, 23). 

Usein corporate governance -käsitteen nähdään jo itsessään sisältävän 
laadullisen elementin, jolloin termin suomenkielisenä muotona on esi- 
merkiksi hyvä hallinto’ tai ”hyvä hallinnointitapa’ (HE 32/2012 vp, 32 ja 
154; VNK: hyvä hallinto). Yritysten hyvää hallinnointitapaa ohjataan lain- 
säädännön lisäksi myös suosituksilla ja elinkeinoelämän itsesääntelyllä. 
Arvopaperimarkkinayhdistys ylläpitää Suomessa pörssiyhtiöille laadittua 
Hallinnointikoodia, joka muodostuu pörssiyhtiöille suunnatuista hallin- 
nointia ja raportointia koskevista suosituksista. Nämä suositukset täyden- 
tävät pörssiyhtiöitä koskevaa lainsäädäntöä. (Ks. Arvopaperimarkkina- 
yhdistys ry 2015.) Euroopan komissio puolestaan on antanut suosituksen 
yritysten hallinnointi- ja ohjausjärjestelmää koskevan raportoinnin laadus- 
ta (Komission suositus 208/2014). 

Mikäli corporate governance halutaan määritellä nimenomaan omis- 
tajien taholta tulevaksi ohjaukseksi, tulee termi tällöin hyvin lähelle omis- 
tajaohjauksen käsitettä. Corporate governance voidaan määritellä myös 
laajemmin, jolloin kyse on muidenkin sidosryhmien aikaansaamasta oh- 
jausvaikutuksesta suhteessa yritykseen. Silloin omistajaohjaus näyttäytyy 
”vain” eräänä osana corporate governance -käsitettä. (Hirvonen ym. 2003, 
23—24, 28.) Voidaan myös ajatella, kuten aiemmin todettiin, että corpora- 
te governancen eli hyvän hallintotavan kehittäminen kuuluu omistajaoh- 


jauksen välineisiin (Valtioneuvoston kanslia 2017, 10-11). 


Yhteiskuntavastuu valtion yhtiöissä ja niiden 
omistajaohjauksessa 


Valtoin omistajaohjauksessa on viime vuosina ollut korostetusti esillä yri- 
tysvastuu eli yritysten yhteiskuntavastuu. Käsite on ollut systemaattisesti 
mukana omistajaohjausta koskevassa valtioneuvoston periaatepäätöksessä 

vuodesta 2011 alkaen. Yritysten yhteiskuntavastuussa on kyse siitä, että 
yhtiö toimii vapaaehtoisesti vastuullisesti esimerkiksi taloudellisessa, eko- 
logisessa ja sosiaalisessa mielessä (Suomen YK-liitto: yritysten yhteiskunta- 
vastuu). 

Valtioneuvoston antamassa yhteiskuntavastuuta koskevassa periaa- 
tepäätöksessä todetaan, että yhteiskuntavastuulla tarkoitetaan perintei- 
sesti lainsäädännön vähimmäisvaatimukset ylittävää vastuuta esimerkiksi 
ympäristöstä, työntekijöistä, kuluttajista, lähiyhteisöistä ja muista sidos- 
ryhmistä. Periaatepäätöksessä nähdään yhteiskuntavastuu sellaisena vas- 
tuuna, joka eri toimijoilla on omista yhteiskunnallisista vaikutuksistaan. 
Periaatepäätöksessä myös painotetaan yhteiskuntavastuullisten organisaa- 
tioiden ja niiden sidosryhmien välistä vuoropuhelua yhteisten ongelmien 
ratkaisemiseksi. (Valtioneuvoston periaatepäätös 2012, 1; Nyström & Ra- 
javuori 2014, 703.) 

Vaikka yhteiskuntavastuusta puhutaan usein yritysten yhteydessä, sekä 
valtionyhtiöiden että yksityisessä omistuksessa olevien yritysten, on yh- 
teiskuntavastuun käsite yhdistetty näiden ohella myös julkiseen sektoriin. 
Julkisen sektorin voidaan nähdä toteuttavan yhteiskuntavastuuta kahdesta 
eri näkökulmasta. Ensinnäkin julkisen sektorin omaan toimintaan kuu- 
luu yhteiskuntavastuu, esimerkiksi julkisissa hankinnoissa. Toiseksi julki- 
sen vallan käyttäjät vahvistavat ja toimeenpanevat sen politiikkakehikon ja 
lainsäädännön, joilla tuetaan yritysten toteuttamaa yhteiskuntavastuuta. 
(Valtioneuvoston periaatepäätös 2012, 17.) 

Valtion kokonaan omistamien yritysten ja valtioenemmistöisten yritys- 
ten osalta valtio-omistaja edellyttää, että nämä yritykset raportoivat yhteis- 
kuntavastuun toteutumisesta vuosikertomuksissaan ja yhtiökokouksissa 
esimerkiksi henkilöstö- ja ympäristöasioiden sekä yhteiskunnallisen vai- 
kuttamisen ja ihmisoikeuksien näkökulmasta (Hallituksen vuosikertomus 
2017, liite 4, 13; valtioneuvoston periaatepäätös 2016, 31; valtioneuvoston 
periaatepäätös 2011, 22—36). 

Kysymys valtion omistusosuuden määrästä on yritysten yhteiskuntavas- 
tuun kannalta mielenkiintoinen. Yksinomisteisessa yhtiössä valtio-omis- 

taja voi vapaasti painottaa omistajaohjauksessa yhteiskuntavastuu-asioita. 
Mikäli yhtiöllä on muita omistajia, on tilanne monimutkaisempi. Esimer- 
kiksi pörssiyhtiössä yksityiset osakkeenomistajat voivat suhtautua eri ta- 
voin yritysvastuun edistämiseen. Jotkut vähemmistöomistajat voivat pitää 
yhteiskuntavastuun edistämistä toivottavana tai neutraalina seikkana, kun 
taas toiset voivat nähdä yhteiskunnallisten intressien edistämisen epätoi- 
vottavana toimintana erityisesti siksi, että sen katsotaan voivan heikentää 
voitontuottamistavoitetta. (Nyström & Rajavuori 2014, 716-718.) 


Omistajaohjauksen valvonta 


Valtioneuvoston kanslian ja muiden ministeriöiden harjoittamaa valtion 
yhtiöiden omistajaohjausta valvovat eduskunnan yhteydessä olevat val- 
vontaelimet: eduskunnan tarkastusvaliokunta sekä valtiontalouden tar- 
kastusvirasto (Wacker 2011, 253). Perustuslain esitöiden mukaan valtion 
määräysvallassa olevat osakeyhtiöt kuuluvat perustuslain 90 $:ssä sääde- 
tyn valtiontaloudellisen valvontavallan alaan (HE 1/1998 vp, 140-141; HE 
71/2006 vp, 19-20). Omistajaohjaukseen kohdistuvaa valvontaa voivat to- 
teuttaa myös ylimmät laillisuusvalvojat eli valtioneuvoston oikeuskansleri 
sekä eduskunnan oikeusasiamies, sillä niiden tehtäviin kuuluu muun muas- 
sa ministereiden ja ministeriöiden toiminnan lainmukaisuuden valvonta 
(Suomen perustuslaki 108-109 $). 

Omistajaohjaukseen kohdistuvista parlamentaarisista vaikuttamiskei- 
noista keskeisin on lainsäädännön säätäminen: eduskunta säätää Suomessa 
sen lainsäädännön, jolla valtion omistajaohjausta säännellään. Keskeisiä 
omistajaohjausta säänteleviä kansallisia säädöksiä ovat Suomen perustusla- 
ki (731/1999), laki valtion yhtiöomistuksesta ja omistajaohjauksesta eli niin 
sanottu omistajaohjauslaki (1368/2007) sekä osakeyhtiölaki (624/2006). 

Varsinaisia omistajaohjaukseen kohdistuvia valvontakeinoja ovat esi- 
merkiksi kertomusmenettely, suulliset kuulemiset ja valvontakäynnit val- 
vontakohteessa. Valtiontaloutta koskevassa kertomusmenettelyssä on kyse 

siitä, että valtioneuvosto antaa eduskunnalle vuosittain kertomuksen, jossa 
tehdään selkoa valtiontalouden hoidosta ja talousarvion noudattamisesta. 
Kertomusmenettely on keskeinen keino, jonka kautta eduskunta harjoittaa 
valtiontalouden valvontaa. Eduskunnan tarkastusvaliokunnan merkittävä 
valmistelutehtävä puolestaan on näiden kertomusten käsittely eduskunnan 
täysistuntoa varten. (Eduskunnan kanslian julkaisu 6/2005, 20, 88-89.) 

Aikaisemmin omistajaohjauksesta laadittu valtioneuvoston kanslian 
omistajaohjausosaston vuosikertomus ei ollut muodoltaan valtiopäivä- 
asiakirja, minkä vuoksi omistajaohjausasioiden käsittelylle ei ollut edus- 
kunnassa virallista menettelyä. Omistajaohjausasioita ei näin ollen tullut 
välttämättä lainkaan eduskunnan käsiteltäväksi säännöllisesti, mikä oli 
ongelmallista valtion omistajaohjauksen parlamentaarisen valvonnan kan- 
nalta. Omistajaohjauksesta raportoinnin muoto sai osakseen kritiikkiä ja 
raportointi haluttiin saada viralliseksi valtiopäiväasiakirjaksi. (TRO 2/2009 
vp, 8-9; Kankaanpää ym. 2011, 21-22; Kankaanpää ym. 2014, 46.) 

Nykyisin omistajaohjauksesta raportoidaan eduskunnalle osana halli- 
tuksen vuosikertomusta, joka vuodesta 2013 alkaen korvasi aiemmin anne- 
tut hallituksen toimenpidekertomuksen ja valtion tilinpäätöskertomuksen 
(HE 62/2013 vp, 1). Hallituksen vuosikertomus annetaan eduskunnalle 
kertomuksena (K-asiakirja) eli kyse on valtiopäiväasiakirjasta (ks. esim. 
K 11/2018 vp). Näin ollen omistajaohjausasiat käsitellään eduskunnassa, 
toisin kuin ennen vuotta 2013, valtiopäiväasiakirjojen virallisten käsittely- 
menettelyjen mukaisesti. Omistajaohjausraportin antaminen valtiopäivä- 
asiakirjan muodossa on merkittävää myös julkisuuden näkökulmasta, sillä 
valtiopäiväasiakirjat julkaistaan ja tallennetaan yleisön saataville tietoverk- 
koon (Eduskunnan työjärjestys 40/2000, 71 $). 

Hallituksen vuosikertomus lähetetään eduskunnan työjärjestyksen 
32 S:n mukaan valmistelevasti käsiteltäväksi eduskunnan tarkastusvalio- 
kuntaan, joka laatii asiasta mietinnön. Useat muut valiokunnat antavat 
puolestaan hallituksen vuosikertomusta koskien lausuntoja tarkastusva- 


liokunnalle. 

Eduskunnan tarkastusvaliokunta voi valvoa valtion omistajaohjausta 
myös suullisten kuulemisten kautta. Tällöin se voi kuulla kokouksissaan 
esimerkiksi omistajaohjauksesta vastaavia ministeriöiden virkamiehiä, val- 
tiontalouden tarkastusviraston virkamiehiä sekä tiedemaailman asiantun- 
tijoita. (Kankaanpää ym. 2011, 23.) 

Valtiontalouden tarkastusvirasto (VTV) on eduskunnan yhteydessä 
toimiva virasto, jonka laajoihin tehtäviin ja toimivaltuuksiin kuuluu myös 
valtion omistajaohjauksen tarkastus. Valtiontalouden tarkastusvirastosta 
annetun lain (676/2000) 2 $:n 1 momentin 2 kohdan mukaan tarkastus- 
virastolla on oikeus tarkastaa valtion määräysvallassa olevia yhtiöitä erityi- 
sesti sen selvittämiseksi, miten valtion omistajaohjausta ja osakasvaltaa on 
käytetty. Tämä säännös ei kuitenkaan rajoita tarkastusviraston oikeutta 
tarkastaa näitä yhtiöitä laajemminkin (HE 39/2000, 19; Koivunen 2017, 


187). 


Valtion omistajaohjaukset rajat ja reunaehdot 


Julkista keskustelua on käyty viime vuosina siitä, miten valtion omistaja- 
ohjauksen rajat määräytyvät eli kuinka paljon valtio-omistaja voi puuttua 
omistamansa osakeyhtiön johdon toimintaan. Normatiivisen perustan 
tässä asiassa muodostaa osakeyhtiölaki (624/2006), joka kuitenkin jättää 
omistajaohjauksen rajojen suhteen tulkinnanvaraisuutta. Omistajaohjauk- 
sen rajoja sääntelee osaltaan myös omistajaohjauslaki (1368/2007) säännel- 
lessään niistä tilanteista, joissa omistajaohjausvaltaa käyttävä ministeriö 
ei voi toimia ilman eduskunnan antamaa suostumusta. Tällaiset tilanteet 
liittyvät päätöksiin, joilla muutetaan omistajaohjauslain 3 $:n mukaisissa 
tilanteissa valtion omistusosuutta yhtiössä. 

Kuten aiemmin tässä artikkelissa on todettu, osakeyhtiön omistajat 
käyttävät päätösvaltaansa ja samalla omistajaohjausvaltaansa yhtiökokouk- 
sessa (osakeyhtiölaki 5:1 $). Yhtiökokouksessa päätetään osakeyhtiölain 5 
luvun 3 $:n mukaan esimerkiksi tilinpäätöksen vahvistamisesta, yhtiön 

voiton käyttämisestä sekä, jollei laissa tai yhtiöjärjestyksessä toisin määrätä, 
myös hallituksen jäsenten ja tilintarkastajan valinnasta. 

Yhtiökokous on näin ollen osakeyhtiössä ylintä päätösvaltaa käyttävä 
päätöksentekoelin. Tämä ei kuitenkaan tarkoita sitä, että yhtiökokous voisi 
päättää vapaasti kaikista yhtiön asioista. Lähtökohta on se, että kullekin 
osakeyhtiön toimielimelle on määritelty osakeyhtiölaissa omat itsenäiset 
tehtävänsä, joiden piirissä niiden pääsääntöisesti tulee pysytellä. Yhtiöko- 
kouksen valta-asemaa suhteessa yhtiön hallitukseen korostaa toki yhtiöko- 
kouksen mahdollisuus tarvittaessa erottaa hallitus. Yhtiökokous voi myös 
antaa yhtiön hallitukselle velvoittavia ohjeita, mikäli ne ovat lainmukaisia. 
Nämä ohjeet eivät silti voi olla niin yksityiskohtaisia, että yhtiön hallitus 
menettäisi todellisen itsenäisyytensä. (Hirvonen ym. 2003, 89-90.) Tark- 
ka rajanveto sen suhteen, millaisia ohjeita yhtiökokous voi yhtiön hallituk- 
selle antaa, voi olla käytännössä vaikeaa. 

Omistajaohjaustoimet suhteessa yhtiön johtoon eivät voi olla sellaisia, 
jotka ovat ristiriidassa osakeyhtiölain tai yhtiöjärjestyksen kanssa. Osa- 
keyhtiölain 6 luvun 2 $:n mukaan yhtiön hallitus tai hallituksen jäsen ei 
saa noudattaa sellaista yhtiökokouksen tekemää päätöstä, joka on osakeyh- 
tiölain tai yhtiöjärjestyksen vastainen. Sama kielto koskee hallintoneuvos- 
ton ja yhtiön hallituksen tekemien osakeyhtiölain ja yhtiöjärjestyksen vas- 
taisten päätösten noudattamista. 

Omistajaohjauksen rajojen näkökulmasta mielenkiintoinen on kysy- 
mys siitä, voiko omistaja antaa yhtiön johdolle ohjausta yhtiökokouksen 
ulkopuolella. Osakeyhtiölain 5:1 S:n 2 momentin mukaan osakkeenomis- 
tajat voivat yhtiökokousta pitämättä yksimielisinä päättää yhtiökokouksel- 
le kuuluvasta asiasta. Myös tällaisessa päätöksessä on noudatettava tiettyjä 
muotovaatimuksia: päätös on kirjattava, päivättävä, numeroitava ja allekir- 
joitettava. Näin ollen valtio-omistajan on mahdollista käyttää omistajaoh- 
jausta koskevaa päätösvaltaansa myös yhtiökokouksen ulkopuolella maini- 
tuin edellytyksin. 

Vaikka yhtiön omistajien ja yhtiön johdon tehtävät on lähtökohtaisesti 
lainsäädännön periaatteiden mukaisesti pidettävä erillään toisistaan, antaa 

osakeyhtiölaki kuitenkin yhtiön omistajille tietyn mahdollisuuden pää- 
töksentekoon yhtiön johdolle kuuluvalla alueella. Osakeyhtiölain 5 luvun 
2 §:n 2 momentissa säädetään, että osakkeenomistajat voivat yksimielisi- 
nä tehdä yksittäistapauksessa päätöksen hallituksen tai toimitusjohtajan 
yleistoimivaltaan kuuluvassa asiassa. On kuitenkin huomattava, että täl- 
löinkin päätös tulisi tehdä osakeyhtiölain 5:1 $:n mukaisia muotomääräyk- 
siä noudattaen (HE 109/2005 vp, 66). 

Kaiken kaikkiaan osakeyhtiön omistajan, kuten esimerkiksi valtion, on 
tarkoituksenmukaista käyttää harkitusti osakeyhtiölain 5:2 §:n 2 momen- 
tin mukaista oikeuttaan ottaa päätettäväkseen yritysjohdolle kuuluva asia. 
Arctia Shipping Oy:n omistajaohjausta koskevassa valtioneuvoston oikeus- 
kanslerin ratkaisussa todettiin, että tällainen tavanomaisesta toimivallan- 
jaosta poikkeaminen, eli omistajan astuminen johdon tehtäväalueelle, on 
muodollisesta lainmukaisuudestaan huolimatta omiaan hämärtämään 
vastuuta yhtiön tuloksesta (OKV/1601/1/2013, 9). 

Valtiontalouden  tarkastusviraston Finavia-laillisuustarkastuskerto- 
muksessa muistutetaan Taloudellisen yhteistyön ja kehityksen järjestön 
OECD:n julkaisemasta valtionyhtiöiden corporate governance -suositukses- 
ta, jota valtion omistajapolitiikassa on Suomessa sitouduttu noudattamaan 
(OECD 2015; 2018). Tarkastusviraston mukaan OECD:n ohjeistuksessa ase- 
tetaan valtio-omistajan yhtiöön suuntautuvalle vaikuttamiselle pitkälle 
meneviä rajoitteita ja eräs ohjeistuksessa ilmaistu keskeinen periaate on se, 
että valtio-omistajan tulee kunnioittaa yhtiön johdon itsenäisyyttä ja itse- 
näistä harkintavaltaa. (VTV 13/2016, 33.) 

Valtion omistajaohjauksessa käytettävissä olevien keinojen rajat riip- 
puvat myös siitä, onko valtio yhtiön ainoa omistaja, enemmistöomistaja 
vai vähemmistöomistaja. Yksinomistajana toimiessaan valtio voi vapaasti 
asettaa yhtiölle myös muita kuin taloudellisia tavoitteita. Valtio-omistajan 
yksin päätettävissä tällöin on esimerkiksi se, millä tavoin ja kuinka paljon 
yhteiskuntavastuukysymyksiä painotetaan omistajaohjauksessa ja yhtiölle 
asetettavissa tavoitteissa. 

Kun valtio ei ole yhtiön ainoa omistaja, mutta sillä on silti yhtiöstä 
enemmistöomistus, valtio voi tällöinkin käyttää määräysvaltaansa melko 
vapaasti yhtiön liiketoiminnan ja johtamisjärjestelmän kannalta keskei- 
sissä kysymyksissä. (HE 80/2007 vp, 6-7.) Muistettava kuitenkin on, että 
vaikka valtio olisi yhtiössä enemmistöomistajana, on päätöksenteossa huo- 
mioitava vähemmistöomistajia suojaava osakeyhtiölain mukainen yhden- 
vertaisuusperiaate (Kankaanpää ym. 2011, 18). Sen mukaan yhtiötä kos- 
kevaa päätöstä ei saa tehdä toisen osakkaan kustannuksella tai vahingoksi, 
vaikka lähtökohtaisesti ylin päätösvalta onkin enemmistöomistajalla (osa- 


keyhtiölaki 1:7 § ja 5:13 $). 


Finavia-tapaus 


Finavia Oyj (entinen Ilmailulaitos) on Suomen valtion kokonaan omis- 
tama lentokenttäyhtiö, jonka omistajaohjauksesta on 1.4.2017 alkaen 
vastannut valtioneuvoston kanslia (valtioneuvoston asetus 21/2017). Tätä 
ennen Finavian omistajaohjaus kuului liikenne- ja viestintäministeriölle. 
Finavian omistajaohjausasiat nousivat julkisuuteen yhtiön rahoitusinstru- 
menttina käyttämien johdannaissopimusten purkamisesta seuranneiden 
tapahtumien johdosta. 

Finaviassa tehtiin vuosina 2009-2011 merkittäviä johdannaissopimuk- 
sia, joissa kuitenkin havaittiin tilintarkastuksen yhteydessä vuonna 2012 
epäselvyyksiä. Valtiontalouden tarkastusvirasto käynnisti asiassa tulok- 
sellisuustarkastuksen. Tarkastusviraston mukaan johdannaissopimusten 
käyttäminen ei sinänsä ole epätarkoituksen mukaista, mutta johdannais- 
sopimusten ominaispiirre on, että niihin voi liittyä teoriassa ääretön riski 
taloudellisesta tappiosta (VTV 15/2013, 7). 

Finaviaa koskevassa tarkastuskertomuksessa todettiin, että johdannais- 
sopimusten hallinnoinnissa ja raportoinnissa oli Finaviassa puutteita eikä 
johdannaisten käyttö ollut kaikilta osin yhtiön sisäisten ohjeiden mukais- 
ta. (VTV 15/2013, 7—12; VTV 13/2016, 11; OKV/934/1/2016, 1.) Finavian 


298 


Valtion omistajaohjauksen oikeudelliset reunaehdot 


edeltäjän Ilmailulaitoksen sisäisten ohjeiden mukaan johdannaisten käyt- 
täminen oli sallittua ainoastaan luottojen suojaamiseksi, mutta ainakin 
osa Finavian tekemistä johdannaissopimuksista havaittiin myöhemmin 
luonteeltaan strukturoiduiksi ja ei-suojaaviksi. Suurien tappioriskien ilme- 
nemisen vuoksi Finavia päätyi purkamaan johdannaissopimukset ja tästä 
aiheutui Finavialle noin 34 miljoonan euron tappio. (VTV 13/2016, 11; 
OKV/934/1/2016, 2.) Mielenkiintoista on, että purkamishetkeen asti sopi- 
musten on kuitenkin kerrottu tuottaneen voittoa (AL 27.1.2017). 

Johdannaissopimusten purkamisen vuoksi Finavia päätti vuonna 2015 
nostaa vahingonkorvauskanteet yhtiön aiempaa tilintarkastajaa ja tilin- 
tarkastusyhteisöä vastaan sekä myös yhtiön aiempaa hallitusta ja toimi- 
tusjohtajaa vastaan. Myöhemmin Finavia luopui näistä kanteista ja teki 
tilintarkastusyhteisön kanssa sovintosopimuksen. Liikenne- ja viestintä- 
ministeri ja -ministeriö olivat yhtiön omistajaohjaajina toimineet aktii- 
visesti sen puolesta, että kanteista luovuttaisiin ja että asiassa päästäisiin 
sovintoon (VTV 13/2016, 19—20). 

Vaikka Finavian entistä johtoa vastaan suunnatuista vahingonkorvaus- 
kanteista luovuttiin, nostettiin Finavian entistä varatoimitusjohtajaa ja 
entistä rahoituspäällikköä vastaan rikossyytteet luottamusaseman väärin- 
käytöstä (rikoslaki 39/1889, 36:5 $). Syytteet kuitenkin kaatuivat käräjäoi- 
keudessa (AL 27.1.2017). 

Finavian tapaus on kiinnostava valtion omistajaohjauksen rajojen kan- 
nalta. Omistajaohjaavan ministerin ja ministeriön toiminta suhteessa Fi- 
naviaan sai julkisuudessa huomiota ja asiaa tutkittiin sekä oikeuskansle- 
rinviraston että eduskunnan tarkastusvaliokunnan toimesta. Kyse oli siitä, 
olivatko valtio-omistajaa edustaneet liikenne- ja viestintäministeri ja -mi- 
nisteriö puuttuneet epäasianmukaisesti yhtiön toimintaan eli oliko omis- 
tajaohjauksella kajottu liikaa yhtiön johdolle kuuluvaan tehtäväkenttään. 

Valtiontalouden tarkastusvirasto otti asiaan kantaa laillisuustarkastus- 
kertomuksessaan, jossa se suhtautui kriittisesti liikenne- ja viestintämi- 
nisteriön toimiin suhteessa Finaviaan. Liikenne- ja viestintäministeriö oli 
VTV:n mukaan kieltänyt Finavian hallitusta ryhtymästä toimenpiteisiin 

vahingonkorvauskanteiden nostamiseksi. Tämä johti vahingonkorvaus- 
kanteiden määräaikojen umpeutumiseen. Tarkastusviraston mukaan mi- 
nisteriö oli myös aktiivisesti edistänyt Finavian ja tilintarkastusyhteisön 
välisiä sovintoneuvotteluja ja sovintosopimuksesta neuvoteltaessa suoritta- 
nut sellaisia operatiivisiksi luonnehdittavia toimia, jotka tyypillisesti kuu- 
luvat yhtiön ja sen johdon tehtäviin. (VTV 13/2016, 17-20.) 

Kuten artikkelissa aiemmin on tuotu esiin, yksimieliset osakkeenomis- 
tajat voivat osakeyhtiölain 5:1 $:n mukaan päättää yhtiökokousta pitämät- 
tä, muoto- ja menettelysäännöksiä noudattaen, yhtiökokoukselle kuuluvas- 
taasiasta. Tarkastusviraston mukaan valtio-omistaja olisi näin ollen voinut 
tehdä korvausvaatimuksista luopumisen osalta osakeyhtiölain mukaisen 
dokumentoidun päätöksen, joka olisi sitonut Finaviaa. Vaihtoehtoisesti 
omistaja olisi voinut ratkaista nämä asiat yhtiökokouspäätöksellä. (VTv 
13/2016, 19.) 

Omistajan ääntä käyttänyt ministeriö ei kuitenkaan toiminut tarkas- 
tusviraston mukaan kummallakaan tavalla, vaan ministeriö pyrki epämuo- 
dollisella omistajaohjauksellaan vaikuttamaan Finavian johtoon. Tämän 
jälkeen muodolliset päätökset asioista teki Finavian hallitus. Omistajaoh- 
jauksesta puuttui tarkastusviraston mukaan avoimuutta ja läpinäkyvyyttä. 
Ministeriön toiminta Finavia-tapauksessa merkitsi valtiontalouden tar- 
kastusviraston näkemyksen mukaan omistajaohjauksen ja yhtiön opera- 
tiivisen päätöksenteon sekoittumista toisiinsa epätarkoituksenmukaisella 
tavalla. (VTV 13/2016, 19—20.) 

Finavian omistajaohjausta käsiteltiin oikeuskanslerinviraston ratkai- 
sussa, jossa päätöksen teki apulaisoikeuskanslerin sijainen. Ratkaisun mu- 
kaan yhtiöoikeudellisten säännösten ja valtion omistajaohjausta koskevan 
ohjeistuksen perusteella valtio-omistaja ei lähtökohtaisesti puutu yhtiöi- 
den operatiiviseen toimintaan yksittäisissä asioissa. Ratkaisussa tuodaan 
toisaalta esiin se, että lainsäädännössä ei ole selkeästi asetettu sellaisia rajo- 
ja, jotka estäisivät tämänkaltaisen puuttumisen. Lainsäädännössä ei myös- 
kään ole määritelty sitä, milloin omistajan tulisi ottaa asia päätettäväkseen, 
vaan tämä jää valtio-omistajan harkintavaltaan. Näin ollen ratkaisun mu- 

kaan ei ollut oikeudellisia perusteita katsoa, että liikenne- ja viestintämi- 
nisteriön omistajaohjauksesta vastaavat virkamiehet tai ministeri olisivat 
menetelleet virkatoimissaan lainvastaisesti. (OKV/934/1/2016, 16.) 

Ministerin poliittista vastuuta arvioitiin eduskunnassa. Äänestyksen 
jälkeen todettiin ministerin edelleen nauttivan eduskunnan luottamus 
(Eduskunnan pöytäkirjan asiakohta PTK 13/2017/3 vp). 

Finavian tapausta ja valtionyhtiöiden riskienhallintaa käsiteltiin edus- 
kunnan tarkastusvaliokunnan mietinnössä (TrvM 1/2017 vp). Tarkastus- 
valiokunta totesi asian käsittelyssä käyneen ilmi, että Finavian tapauksessa 
omistajaohjaajalla, yhtiöllä ja valtiontalouden tarkastusvirastolla oli toisis- 
taan poikkeavia käsityksiä siitä, mikä olisi ollut oikea tapa omistajapoliitti- 
selle päätöksenteolle ja kuuluiko kyseinen asia omistajan vai yhtiön itsensä 
päätettäväksi. Valiokunta piti tilannetta valtion omistajapolitiikan avoi- 
muuden, ennakoitavuuden, johdonmukaisuuden ja hyvän hallintotavan 
kannalta erittäin ongelmallisena. (TrvM 1/2017 vp, 20.) 

Tarkastusvaliokunnan mietinnöstä ilmenee osakeyhtiölain tulkinnan- 
varaisuus sen suhteen, miten yhden omistajan yhtiössä omistajan tahdonil- 
maus tulee yhtiön johdolle esittää. Liikenne- ja viestintäministeriö oli esit- 
tänyt tarkastusvaliokunnalle hankkimansa asiantuntijalausunnon, jonka 
mukaan yhden omistajan yhtiössä omistajan yhtiön hallitukselle antama 
ohjeistus vastaa käytännössä yhtiökokouspäätöstä. Tämä yhtiöoikeuden 
tulkinta eroaa tarkastusvaliokunnan mietinnön mukaan sekä valtionta- 
louden tarkastusviraston että valtioneuvoston kanslian näkemyksestä: 
valtioneuvoston kanslian ja VTV:n mukaan omistajapäätökseltä vaaditaan 
määrämuotoisuutta, kun taas liikenne- ja viestintäministeriön käyttämän 
asiantuntijan mukaan omistajapäätös voidaan tehdä vapaamuotoisesti. 
(TIVM 1/2017 vp, 21.) 

Tarkastusvaliokunnan mietinnön mukaan valtion omistajaohjausta 
tulee selkeyttää sen suhteen, millainen omistajaohjauksen toimivalta on 
suhteessa yhtiön toimivaltaan. Mietinnössä edellytetään, että hallitus tar- 
kentaa valtion omistajaohjauksen toimintaperiaatteita valtion kokonaan 
omistamissa yhtiöissä sekä määrittelee sallitun ja epätarkoituksenmukai- 

sen omistajaohjauksen rajat. Valiokunta halusi mietinnössään korostaa 
avoimuutta ja läpinäkyvyyttä hyvän hallintotavan ilmentäjinä, mikä tar- 
koittaa esimerkiksi sitä, että valtion sataprosenttisesti omistamissa yhtiöis- 
sä omistaja päätöstä tehdessään dokumentoi päätöksen. (TrVM 1/2017 vp, 


24—25.) 


Lopuksi 


Suomessa valtiolla on omistuksia sekä kaupallisissa että erityistehtäviä 
toteuttavissa osakeyhtiöissä. Valtion omistajaohjausta toteuttavat minis- 
teriöt, joista keskeinen toimija on valtioneuvoston kanslia ja sen omistaja- 
ohjausosasto. 

Omistajaohjaukseen kohdistuu valvontaa eduskunnan tarkastusvalio- 
kunnan ja valtiontalouden tarkastusviraston sekä ylimpien laillisuusvalvo- 
jien taholta. Nykyisin omistajaohjauksesta laaditaan vuosittain kertomus, 
joka käsitellään eduskunnassa valtiopäiväasiakirjana, sillä omistajaohjaus- 
raportti sisältyy hallituksen vuosikertomukseen. 

Viime vuosina valtion omistajaohjaukseen liittyvä ajankohtainen tee- 
ma on ollut yritysvastuu eli yritysten yhteiskuntavastuu. Valtion kokonaan 
omistamilla yrityksillä ja valtioenemmistöisillä yrityksillä on velvoite ra- 
portoida vuosittain yhteiskuntavastuun toteutumisesta esimerkiksi ym- 
päristö- ja henkilöstöasioiden osalta. Valtion yksin omistamien yhtiöiden 
omistajaohjauksessa voidaan painottaa yhteiskuntavastuuta vapaammin 
kuin yhtiöissä, joissa on valtion lisäksi muitakin omistajia, sillä muut omis- 
tajat ja sijoittajat saattavat kokea yhteiskuntavastuuta koskevat tavoitteet 
ristiriitaisiksi esimerkiksi voitontuottamistavoitteen kanssa. 

Valtion omistajaohjauksen rajat ja reunaehdot ovat ajankohtainen aihe- 
piiri, jota koskevia tapauksia on viime vuosina käsitelty julkisuudessa. Kyse 
on ollut siitä, kuinka paljon ja miten valtio-omistajan on mahdollista puut- 
tua yhtiön johdon toimintaan. Artikkelissa käsitelty Finavia Oyj:n omis- 
tajaohjausta koskenut tapaus osoittaa, että valtion omistajaohjauksen rajat 

ja reunaehdot eivät ole yksiselitteisiä. Lainsäädännön määrittämän oikeu- 
dellisen kehyksen sisäpuolelle jää tältä osin jossain määrin harkintavaltaa 
ja tulkinnanvaraisuutta. Kulloisenkin omistajaohjauspäätöksen laillisuu- 
den rajat onkin harkittava tapauskohtaisesti. Päätöksen hyväksyttävyyttä 
arvioitaessa tulee huomioida myös soft law -tyyppinen sääntely, kuten esi- 
merkiksi OECD:n julkaisemat suositukset. 

Lähtökohtaisesti valtion omistajaohjaukseen liittyvien toimijoiden 
roolit ovat selkeitä. Ministeriö omistajaohjaa yhtiöitä ja eduskunta sekä sen 
yhteydessä olevat valvontaelimet valvovat tätä omistajaohjausta. Vaikka 
julkisuudessa huomiota herättäneet tapaukset kertovat omistajaohjauk- 
sen rajojen ja reunaehtojen tietystä häilyvyydestä, ovat ne toisaalta osoitus 
asian yhteiskunnallisesta merkittävyydestä sekä myös valvontajärjestelmän 
toimivuudesta. 

Tässä kokoomateoksessa käsitellyt aihepiirit on valittu erityisesti niiden 
ajankohtaisuuden näkökulmasta. Teos kattaa tutkimuksellisia ja käytän- 
nöllisiä tarkastukseen, valvontaan sekä niiden sääntelyyn ja kehittämiseen 
liittyviä kysymyksiä. Tutkimusintressit ja käytännölliset intressit nivelty- 
vät saumattomasti toisiinsa. Teos tuo esille sekä kansalliseen järjestelmään 
liittyviä tutkimustuloksia että teorian ja käytännön intressejä yhdisteleviä 
teemoja. 

Samalla teoksen sisältö voidaan kiinnittää tärkeään yhteiskunnalliseen 
kysymykseen siitä, miten voidaan rakentaa hyvä johtamis- ja hallintotapa 
(corporate governance) niin yksityiselle kuin julkiselle sektorille. Hyvässä 
johtamis- ja hallintotavassa organisaation eri toimijat täydentävät toisiaan. 
Esimerkiksi hallitus, tilintarkastus sekä sisäinen valvonta ja sisäinen tar- 
kastus toimivat yhteistyössä. Laadukkaat johtamis- ja valvontajärjestelmät 
luovat edellytykset niin julkisten kuin yksityisten organisaatioiden tulok- 
selliselle toiminnalle myös laajemmin koko yhteiskunnan hyväksi. 

Johtamis- ja valvontajärjestelmä muuttaa jatkuvasti muotoaan, ja siihen 
syntyy kiihtyvään tahtiin uusia toimintoja. Tilintarkastus, sisäinen tar- 

kastus, controller-toiminto, compliance-toiminto, riskienhallintayksikkö, 
lakiasiantoiminto ja eettisten asioiden yksikkö, kuntasektroin tarkastus- 
lautakunnat ja arviointitoiminta ovat kaikki esimerkkejä organisaatioiden 
hallintojärjestelmään lukeutuvista toimijoista tai toiminnoista, joiden kes- 
keisimpänä tehtävänä on organisaation toiminnan tuloksellisuuden takaa- 
minen. 

Tilintarkastukseen ja valvontaan kohdistuvalla sääntelyllä voidaan 
edistää hyvää johtamis- ja hallintotapaa. Sääntelyssä voidaan kuitenkin 
myös epäonnistua. Tämä voi ilmetä esimerkiksi siten, että aiheutetaan kus- 
tannustehotonta hallinnollista taakkaa niin tilinpäätösraporttien laatijoil- 
le kuin niiden tarkastajille. Toisaalta sääntely voi myös olla liian kevyttä tai 
jättää laadullisia aukkoja paitsi tarkastukseen niin myös laajemmin valvon- 
taan ja arviointitoimintaan. Tarkastuksen ja valvonnan resursointi voi olla 
alimitoitettua, vaikka lakisääteinen valvonta näyttäisi olevan muodollisesti 
kunnossa. Tämä voi ilmetä esimerkiksi kunnista ulkoistettujen palvelujen 
valvonnan ja tarkastuksen puutteina. 

Tässä teoksessa on pureuduttu organisaatioiden hallinnointiin liitty- 
viin ajankohtaisiin teemoihin. Viimeaikaiset yritysten kohtaamat mai- 
nekriisit, kuten pohjoismaisten pankkien rahanpesuongelmat tai hoiva- 
palveluita tuottavien yhteisöjen laatuongelmat korostavat omalta osaltaan 
valvonnan ja tarkastuksen keskeistä merkitystä organisaatioiden menes- 
tyksessä. Yritysten ja julkisyhteisöjen ulkoisen valvonnan keskeisen toi- 
mijan, tilintarkastuksen, rooli, sääntely ja valvonta elävät voimakkaassa 
murroksessa. Muuttuva toiminta- ja sääntely-ympäristö haastaa tilintar- 
kastusalaa kehittämään omia toimintamallejaan vastaamaan erityisesti 
EU:n uudistuvaa regulaatiota. Alan valvonta on tiukentanut otettaan ja 
tilintarkastuksen laadusta halutaan huolehtia. Samalla suomalaisen yhteis- 
kunnan erityispiirteet, kuten vahva pienyrityskenttä ja laaja julkissektori, 
asettavat kuitenkin tilintarkastussääntelylle paineita mukautua kansalli- 
seen toimintaympäristöömme. 

Ulkoisen tarkastuksen, tilintarkastuksen, ohella organisaatioiden si- 
säisten valvontamekanismien merkitys on nostanut merkitystään. Tähän 

ovat vaikuttaneet organisaatioiden jatkuva muutos ja toimintaympäristön 
monimutkaistuminen. Hyvän johtamis- ja hallintotavan neljäs kulmakivi 
on sisäinen tarkastus sekä sen tarjoama arviointi organisaation sisäisestä 
valvonnasta ja riskienhallintaprosessista. Se täydentää hyvän johtamis- ja 
hallintotavan niin, että se voi nojata tukevasti perustuksillaan. 


309 


Tilintarkastusalaa ovat viime vuosina haastaneet 
siihen kohdistuvat sääntelymuutokset ja 
laadunvalvonnan kiristyminen. Lisäksi palvelujen 
ulkoistaminen ja yhtiöittäminen ovat yleistyneet 
julkisella sektorilla. Tämä kehitys on asettanut 
konkreettisia uusia vaatimuksia ulkoisiin 
toimittajiin ja palvelujen tuottajiin kohdistuvalle 
omistajaohjaukselle, valvonnalle ja arvioinnille. 


Kokoomateos Talous, sääntely, ohjaus - tarkastuksen 
ja valvonnan ajankohtaiskysymyksiä koostuu 
yhdestätoista tutkimusartikkelista. Ne käsittelevät 
muun muassa tilintarkastuksen ja sisäisen 
tarkastuksen tuloksellisuutta ja laatua, kuntien 
riskienhallintaa sekä omistajaohjausta julkisella 
sektorilla. 


Tarkastuksen ja valvonnan kysymykset ovat 

paitsi yksityisen ja julkisen sektorin rajat 

ylittäviä, myös tieteenalarajat ylittäviä. Niinpä 
teoksessa kiinnitetään huomiota kauppatieteiden, 
hallintotieteiden ja oikeustieteen näkökulmiin. 
Kirjan kirjoittajat ovat näiden alojen tutkijoita 

ja asiantuntijoita. Monitieteisen otteen ansiosta 
tuloksena on monipuolinen kooste tilintarkastuksesta, 
valvonnasta ja arvioinnista. Teos soveltuu esimerkiksi 
tilintarkastuksen ja arvioinnin ammattilaisille, 
opiskelijoille ja tutkijoille. 


